
Prefaţă la ediţia a doua 


Scrierea celei de-a doua ediţii a unei cărţi semnate la prima 
ediţie de Zygmunt Bauman a constituit o încercare pe care am 
abordat-o cu o anumită emoţie. Originalul fusese scris, la urma 
urmei, într-un stil ce a atras numeroşi cititori, nu doar în engleză, 
în acelaşi timp, Zygmunt a considerat că pentru o nouă ediţie, 
actualizată, contribuţia mea ar fi benefică. în faţa acestei provocări, 
am fost obligat să acord atenţie modului în care aveam să-i păstrez 
unicitatea, adăugând în acelaşi timp propriile mele materiale. 

Rezultatul final este o ediţie extinsă şi complet revizuită. O 
parte dintre capitolele originale au fost modificate şi am introdus 
câteva noi, întregul text fiind completat — de exemplu, textele asupra 
sănătăţii şi exerciţiului fizic, asupra intimităţii, asupra timpului, 
spaţiului şi dezordinii, asupra riscului, globalizării, organizării şi 
noilor tehnologii. în cele din urmă, considerăm amândoi că rezul¬ 
tatul este o carte ce păstrează cele mai bune părţi ale primei ediţii, 
cu adăugări ce ameliorează însă semnificativ atracţia ei generală. 

Atragerea unei largi audienţe pentru Gândirea sociologică ne-a 
preocupat pe amândoi. Pentru cei care studiază sociologia, am 
căutat să anticipăm diferitele subiecte conţinute în programele 
de studiu, scriind în acelaşi timp într-o manieră, sperăm, reve¬ 
latoare pentru cercetătorii şi practicienii din ştiinţele sociale în 
general. Am dorit de asemenea ca această carte să atragă un public 
şi mai larg, pe cei doritori să afle mai multe despre o disciplină 
care captează din ce în ce mai mult atenţia datorită analizelor 

pertinente făcute societăţii şi relaţiilor sociale. Pentru noi, aceasta 
are o motivaţie foarte clară: sociologia oferă o perspectivă de valoare, 
adesea neglijată, asupra problemelor cu care ne confruntăm în 
secolul al XXI-lea. 

în calitate de sociologi — la distanţă de două generaţii — ne 
consacrăm amândoi subiectului nostru în măsura în care dă un 
sens experienţelor pe care le avem în cadrul mediului nostru social. 
Gândirea sociologică ne ajută nu numai să-i înţelegem pe ceilalţi 
şi pe noi înşine, ci oferă de asemenea explicaţii relevante pentru 
dinamica societăţii şi pentru relaţiile sociale în general. Sperăm, 
prin urmare, că după lectura acestei cărţi veţi fi de acord cu noi 
că sociologia este o disciplină clarificatoare, interesantă, practică 
şi provocatoare. 

INTRODUCERE 

Sociologia ca disciplină 


Dorim să examinăm în acest capitol ce înseamnă gândirea 
sociologică şi care este importanţa ei pentru înţelegerea de sine, înţe¬ 
legerea celorlalţi şi a mediului social în care trăim. Pentru acest scop 
vom considera sociologia ca o practică disciplinară cu propriile sale 
întrebări prin care abordează studiul societăţii şi al relaţiilor sociale. 

In căutarea unei delimitări 

Sociologia nu cuprinde doar un set de practici disciplinare, 
ci reprezintă totodată un considerabil corp de cunoştinţe acumu¬ 
late în cursul istoriei sale. O privire la secţiunea intitulată „Socio¬ 
logie" din biblioteci descoperă o colecţie de cărţi ce reprezintă 
sociologia ca pe o tradiţie unificatoare. Aceste cărţi oferă celor 
nou-veniţi în domeniu o impresionantă cantitate de informaţii, 
indiferent dacă vor să devină sociologi practicieni sau doar să-şi 
lărgească viziunea asupra lumii în care trăiesc. Sunt aici locuri în 
care cititorii pot afla un folos din tot ce le poate oferi sociologia, 
consumând, asimilând, însuşindu-şi şi extinzând acest corp de 
cunoştinţe. Sociologia devine astfel un domeniu dinamic, alimen¬ 
tat încontinuu de cei nou-veniţi, care adaugă acestor rafturi ideile 
şi studiile lor asupra vieţii sociale. în acest sens, sociologia este 
un domeniu în permanentă activitate, care testează învăţătura 
transmisă comparând-o cu noi experienţe, amplificând cunoaşterea 
şi schimbând, în cursul procesului, forma şi conţinutul disciplinei. 

Cele de mai sus par să aibă un sens. în cele din urmă, atunci 
când ne întrebăm „Ce este sociologia?", putem foarte bine să indi¬ 
căm, ca rezultat al disciplinei, o colecţie de cărţi dintr-o bibliotecă. 
Un asemenea mod de a privi sociologia pare evident. în fond, dacă 
suntem întrebaţi „Ce este un leu?", putem lua o carte cu animale 
şi arăta o anumită imagine. în acest fel, arătăm legătura dintre 
anumite cuvinte şi obiecte. Altfel spus, cuvintele se referă la obiecte. 
Asemenea obiecte devin referentul unui cuvânt, realizându-se astfel 
legătura dintre un cuvânt şi un obiect în anumite condiţii. Fără 
acest proces de înţelegere reciprocă ar fi de neconceput comu¬ 
nicarea de fiecare zi, pe care altminteri o luăm ca de la sine înţe¬ 
leasă. Dar asta nu e totuşi suficient pentru o înţelegere mai deplină, 
sociologică, a acestei legături. 

Cele spuse mai sus nu ne oferă o înţelegere a obiectului în 
sine. în acest moment trebuie să mai punem şi alte întrebări: de 
exemplu, în ce fel este specific acest obiect? în ce fel se deosebeşte 
de alte obiecte, astfel încât să se justifice identificarea lui cu un 
nume particular? Dacă e corect să numesc acest animal leu, însă e 
incorect să-i spun tigru, trebuie ca leii să aibă ceva ce tigrii nu au. 
Trebuie să existe nişte diferenţe distinctive între ei. Numai desco¬ 
perind aceste diferenţe putem şti ce anume caracterizează un leu - 
spre deosebire de faptul de a şti care este obiectul pentru care stă 
cuvântul „leu". Acelaşi lucru se întâmplă când încercăm să carac¬ 
terizăm modul de gândire pe care-1 numim sociologic. 

Pentru moment, ne mulţumim cu faptul că „sociologie" stă 
pentru un anumit corp de cunoştinţe şi pentru anumite practici 
ce utilizează aceste cunoştinţe acumulate. Totuşi, ce face ca aceste 
cunoştinţe şi aceste practici să fie în mod distinct „sociologice"? 
Ce le deosebeşte de alte corpuri de cunoştinţe şi de alte discipline 
care au propriile lor practici? Am putea să deosebim sociologia de 
alte discipline întorcându-ne la exemplul nostru cu leul. în cele mai 
multe biblioteci, am putea descoperi că rafturile cele mai apropiate 
de cele ale sociologiei poartă eticheta „Istorie", „Antropologie", 
„Ştiinţe politice", „Drept", „Politică socială", „Contabilitate", 

„Psihologie", „Management", „Economie", „Criminalistică", „Filo¬ 
zofie", „Lingvistică", „Literatură" şi „Geografie umană". Biblio¬ 
tecarii care au aranjat rafturile în acest fel trebuie să se fi gândit 
că cititorii care caută în secţiunea sociologie ar putea fi interesaţi 
ocazional de o carte din aceste domenii. Cu alte cuvinte, este posibil 
ca obiectul sociologiei să fi fost considerat mai apropiat de aceste 
corpuri de cunoştinţe decât de altele. Probabil că diferenţele dintre 
cărţile de sociologie şi cele plasate în imediata lor apropiere sunt 
mai puţin pronunţate decât cele dintre, să zicem, sociologie şi 
chimie organică. 

Un bibliotecar care cataloghează cărţile în acest fel are dreptate. 
Aceste corpuri de cunoştinţe învecinate au multe în comun. Toate 
se ocupă de lumea ca rezultat al acţiunii omului: lume care nici 
n-ar exista în afara acţiunii omeneşti. Toate aceste discipline se ocupă, 
fiecare în felul său, de acţiunile umane şi de consecinţele lor. Totuşi, 
dacă toate explorează acelaşi teritoriu, ce le diferenţiază, ce le dis¬ 
tinge atât de mult încât să merite nume diferite? 

La aceste întrebări suntem îndemnaţi să dăm un răspuns simplu: 
diviziunile dintre diferite corpuri de cunoştinţe trebuie să reflecte 
diviziuni din lumea pe care o investighează. Acţiunile omeneşti (sau 
aspecte ale acţiunilor omeneşti) diferă unele de altele, iar diviziunile 
dintre corpurile de cunoştinţe nu fac decât să reflecte acest fapt. 
Astfel, istoria se referă la acţiunile care au avut loc în trecut, în 
timp ce sociologia se concentrează asupra acţiunilor din prezent. 
In mod asemănător, antropologia ne vorbeşte despre societăţi ome¬ 
neşti presupuse a fi în etape de dezvoltare diferite de cea a societăţii 
noastre (indiferent cum e definită aceasta). în cazul câtorva alte 
rude apropiate ale sociologiei, ştiinţele politice tind să discute acţiuni 
legate de putere şi guvernare; economia tinde să se ocupe de acţiuni 
legate de folosirea resurselor astfel încât să se maximizeze utilitatea 
pentru indivizi consideraţi „raţionali" într-un sens special al cuvân¬ 
tului, ca şi de producţia şi distribuţia de bunuri; dreptul şi crimi¬ 
nalistica se interesează de interpretarea şi aplicarea legilor şi normelor 
ce determină comportamentul uman, ca şi de modul în care acestea 

sunt articulate şi impuse, şi cu ce consecinţe. Oricum, imediat 
ce începem să justificăm limitele dintre discipline în acest fel, pro¬ 
blema devine dificilă, în măsura în care considerăm de la sine 
înţeles că lumea omenească se împarte în diviziuni atât de clare, 
încât acestea devin ramuri specializate de investigaţie. Ajungem 
astfel la o problemă importantă: la fel ca majoritatea convingerilor 
ce par a fi de la sine înţelese, şi convingerile de mai sus rămân evidente 
numai atâta timp cât ne abţinem să examinăm presupunerile ce 
stau la temelia lor. 

De unde ne-a venit deci, de la bun început, ideea că acţiunile 
omeneşti pot fi divizate în anumite categorii? Din faptul că au 
fost clasificate în acest fel, iar fiecare dosar din această clasificare 
a primit un nume separat? Din faptul că există grupuri de experţi, 
consideraţi a fi bine informaţi şi de încredere, care pretind dreptul 
exclusiv de a studia anumite aspecte ale societăţii şi de a ne oferi 
apoi opinii întemeiate? Totuşi, din punctul de vedere al experi¬ 
enţelor noastre, este oare logic ca societatea să poată fi împărţită 
în economie, politică sau politică socială? Noi nu trăim când în 
domeniul circumscris de ştiinţele politice, când în economie, nici 
nu ne mutăm din sociologie în antropologie când călătorim din 
Anglia într-o parte din America de Sud, să zicem, ori din istorie 
în sociologie când a mai trecut un an peste noi! 

Suntem capabili să distingem aceste domenii de activitate în 
experienţele noastre şi să ne categorisim astfel acţiunile drept poli¬ 
tice într-un moment şi economice în altul pentru că am fost de 
la bun început învăţaţi să facem astfel de distincţii. Prin urmare, 
ceea ce cunoaştem noi nu este lumea în sine, ci acţiunea noastră 
în lume prin prisma modului în care practicile noastre sunt 
modelate de o imagine a acestei lumi. Acesta este un model alcătuit 
din componente ce derivă din relaţiile dintre limbă şi experienţă. 
Ca atare, nu există o diviziune naturală a lumii omeneşti reflectată 
în diferitele discipline ştiinţifice. Dimpotrivă, este vorba despre 
o diviziune a muncii între savanţii care studiază acţiunile omeneşti, 
întărită de separarea reciprocă a respectivilor experţi, dimpreună 

cu drepturile exclusive de care se bucură fiecare grup de a decide 
ce este şi ce nu este cuprins în domeniile lor de studiu. 

Pe calea noastră spre aflarea „diferenţei care face diferenţa" ne 
putem pune încă o întrebare: cum diferă practicile acestor ramuri 
de cercetare? Oricare ar fi obiectul de studiu pe care l-au ales, există 
o asemănare între atitudinile lor faţă de acesta. In cele din urmă, 
toate pretind că se supun aceloraşi reguli de conduită în abordarea 
obiectelor lor respective. Toate caută să acumuleze fapte relevante 
şi se asigură de validitatea acestora, apoi verifică şi reverifică aceste 
fapte astfel ca informaţiile privitoare la ele să fie sigure. în plus, 
toate încearcă să dea afirmaţiilor pe care le fac despre aceste fapte 
o formă în care să poată fi clar şi neambiguu înţelese şi testate în 
raport cu datele factuale. Prin acest procedeu, ele caută să elimine 
de la început contradicţiile între afirmaţii, astfel încât două afir¬ 
maţii diferite să nu poată fi adevărate în acelaşi timp. Pe scurt, toate 
încearcă să traducă în viaţă ideea de disciplină sistematică şi să-şi 
prezinte descoperirile într-o manieră responsabilă. 

în acest moment putem spune că nu există nici o diferenţă 
între modurile în care este înţeleasă şi practicată munca acestor 
experţi şi specificitatea acesteia — responsabilitatea ştiinţifică. Asu- 
mându-şi o expertiză de nivel academic, aceşti oameni par să utili¬ 
zeze strategii asemănătoare de culegere şi procesare a datelor factuale: 
observă aspecte ale acţiunilor omeneşti sau se folosesc de fapte 
istorice şi caută să le interpreteze în cadrul unor modalităţi de analiză 
care le conferă sens. Se pare deci că ultima noastră speranţă de a 
descoperi diferenţa căutată stă în tipul de întrebări aflate la baza 
fiecărei discipline, adică acelea care determină punctele de vedere 
(perspectivele cognitive) din care sunt observate, explorate, descrise 
şi explicate acţiunile omeneşti de către savanţii aparţinând acestor 
discipline diferite. 

Să ne gândim la tipurile de întrebări pe care se bazează eco¬ 
nomiştii. în acest caz, analiza se va îndrepta către relaţiile dintre 
costurile şi beneficiile acţiunilor omeneşti. Ele ar putea fi analizate 
din punctul de vedere al managementului unor resurse precare 

astfel încât acestea să fie folosite în cel mai avantajos mod cu 
putinţă. Vor fi examinate de asemenea relaţiile dintre actorii sociali, 
ca aspecte ale producţiei şi schimbului de bunuri şi servicii, toate 
presupuse a fi reglementate de legăturile dintre cerere şi ofertă şi 
de dorinţa actorilor de a urmări îndeplinirea opţiunilor personale 
potrivit unui model de acţiune raţională. Datele rezultate vor fi 
apoi aranjate într-un model al procesului prin care sunt create, 
obţinute şi distribuite resursele pe baza diferitelor cereri. Este mai 
probabil, pe de altă parte, ca ştiinţele politice să se intereseze de 
acele aspecte ale acţiunilor omeneşti care suferă schimbări de pe 
urma comportamentului prezent sau anticipat al altor actori din 
perspectiva puterii şi a influenţei. în acest sens, acţiunile pot fi 
considerate din punctul de vedere al asimetriei dintre putere şi 
influenţă şi al posibilităţii ca în urma interacţiunii comportamentul 
anumitor actori să fie în chip mai semnificativ modificat decât al 
altora. Este posibil de asemenea ca rezultatele să fie organizate în 
jurul unor concepte precum putere, dominaţie, stat, autoritate şi 
aşa mai departe. 

Preocupările ştiinţelor economice şi ştiinţelor politice nu sunt 
nicidecum străine de cele ale sociologiei. Acest lucru reiese clar 
din lucrări de sociologie scrise de savanţi care s-ar putea autoiden- 
tifica drept istorici, experţi în politică, antropologi sau geografi. 
Şi totuşi, sociologia are, la fel ca alte ramuri ale studiilor sociale, 
propriile perspective cognitive ce determină seturi de întrebări 
privitoare la acţiunile omeneşti, precum şi propriile principii de 
interpretare. Din acest punct de vedere, putem spune că sociologia 
se distinge prin faptul că priveşte acţiunile omeneşti ca elemente 
ale unor configuraţii mai largi, adică ale unei colectivităţi neîntâm¬ 
plătoare alcătuite din actori legaţi laolaltă într-o ţesătură de depen¬ 
denţe reciproce (dependenţa fiind o stare în care probabilitatea 
ca o acţiune să fie îndeplinită şi şansele ei de succes se schimbă 
în funcţie de cine sunt, ce fac sau ce ar putea face ceilalţi actori). 
Sociologii se întreabă ce consecinţe au toate acestea asupra actorilor 
sociali, asupra relaţiilor în care ne angajăm şi asupra societăţilor 

din care facem parte. La rândul lor, cele de mai sus modelează 
obiectul cercetării sociologice, astfel încât configuraţiile, ţesăturile 
de dependenţe reciproce, condiţionarea reciprocă a acţiunilor şi 
extinderea ori restrângerea libertăţii actorilor se numără printre 
preocupările cele mai importante ale sociologiei. 

Actorii individuali intră sub lupa studiilor sociologice în cali¬ 
tatea lor de membri sau parteneri într-o reţea de interdependenţe. 
Considerând că, indiferent ce facem, suntem dependenţi unii de 
alţii, am putea spune că întrebarea centrală a sociologiei este: cum 
se leagă tipurile de relaţii sociale şi societăţile în care ne încadrăm 
de modul în care ne privim unii pe alţii, pe noi înşine, ca şi cunoş¬ 
tinţele noastre, acţiunile noastre şi consecinţele lor. Acestea sunt tipu¬ 
rile de întrebări - parte a realităţilor practice ale vieţii cotidiene - 
ce constituie domeniul specific al analizei sociologice şi definesc 
sociologia ca o ramură relativ autonomă a ştiinţelor umaniste şi 
sociale. Putem conchide prin urmare că gândirea sociologică este 
un mod de a înţelege lumea umană care deschide totodată posibi¬ 
litatea de a vedea aceeaşi lume în moduri diferite. 

Sociologia şi simţul comun 

Gândirea sociologică se distinge de asemenea prin relaţia cu 
aşa-numitul „simţ comun". Probabil mai mult decât alte ramuri 
de studiu, sociologia se găseşte faţă de simţul comun într-o relaţie 
determinată de probleme importante pentru atitudinea şi practica 
sa. Ştiinţele fizice şi biologice nu par să fie preocupate de enunţarea 
relaţiei pe care o au cu simţul comun. Cele mai multe ştiinţe se 
mulţumesc să se definească din perspectiva limitelor ce le separă 
de alte discipline, neconsiderând că au suficient de multe lucruri 
în comun cu bunul-simţ pentru a se ocupa de delimitarea sau rela- 
ţionarea faţă de această aşa-numită cunoaştere, profundă însă 
dezorganizată, nesistematică şi adesea nearticulată şi inefabilă. 

Poate că o asemenea indiferenţă e oarecum justificată. în cele 
din urmă, simţul comun nu pare să aibă nimic de zis în problemele 

ce-i preocupă pe fizicieni, chimişti sau astronomi. Subiectele de 
care se ocupă aceştia nu fac parte din experienţa cotidiană a feme¬ 
ilor şi bărbaţilor obişnuiţi. In mod normal, un novice nu se con¬ 
sideră apt să formuleze o opinie despre asemenea subiecte dacă 
nu este ajutat de un savant. în fond, obiectele examinate de ştiin¬ 
ţele fizice apar în circumstanţe foarte speciale, de exemplu prin 
lentilele unor telescoape gigantice în asemenea condiţii, doar savanţii 
le pot vedea şi pot face experimente cu ele, fiind astfel îndrep¬ 
tăţiţi să pretindă că au un monopol asupra respectivei ramuri ştiin¬ 
ţifice Fiind singurii deţinători ai experienţelor ce furnizează materialul 
brut pentru studiile lor, procesarea, analiza şi interpretarea mate¬ 
rialelor se află sub controlul lor. Rezultatele unor astfel de procese 
trebuie apoi să fie confruntate cu examenul critic al altor savanţi. 
Ele nu au ase confrunta cu simţul comun, pentru simplul motiv 
că nu există un punct de vedere al acestuia asupra lor. 

Ajunşi aici, trebuie să mai punem şi alte întrebări sociologice. 
La urma urmei, este această caracterizare atât de simplă pe cât 
reiese din cele de mai sus? în producerea cunoaşterii ştiinţifice 
sunt implicaţi factori sociali ce-i determină şi modelează practica, 
în timp ce descoperirile ştiinţifice pot avea implicaţii sociale, politice 
şi economice în privinţa cărora, în orice societate democratică, 
nu savanţii au ultimul cuvânt. Cu alte cuvinte, nu putem separa 
atât de uşor mijloacele cercetării ştiinţifice de scopurile în slujba 
cărora pot fi puse, nici raţiunea practică de ştiinţa în sine. în cele 
din urmă, s-ar putea ca rezultatele cercetării să fie influenţate de 
modul în care este finanţată cercetarea şi de cine o finanţează. Recen¬ 
tele preocupări publice legate de calitatea alimentelor pe care le 
mâncăm, de mediul în care trăim, de rolul ingineriei genetice şi 
de accesul marilor corporaţii la informaţii genetice asupra populaţiei 
sunt numai câteva dintre subiectele asupra cărora nu doar ştiinţa 
se poate pronunţa, întrucât privesc nu numai o justificare a cunoaş¬ 
terii, ci şi aplicaţiile şi implicaţiile ei pentru viaţa pe care o trăim. 
Aceste probleme privesc experienţele noastre şi legăturile lor cu 
practicile noastre cotidiene, controlul pe care-1 avem asupra vieţii 
noastre şi direcţia înspre care se îndreaptă societatea noastră. 

Asemenea probleme oferă materialul brut pentru investigaţiile 
sociologice. Fiecare dintre noi trăim în compania altor oameni şi 
interacţionăm unii cu alţii. In acest proces punem în joc o extraor¬ 
dinară cantitate de cunoaştere tacită care ne permite să ne urmăm 
viaţa de zi cu zi. Fiecare dintre noi este un actor foarte priceput. 
Totuşi, ceea ce obţinem şi ceea ce suntem depind de ce fac ceilalţi 
oameni. în fond, cei mai mulţi dintre noi am trecut prin teribile 
experienţe de colaps comunicaţional cu prieteni sau cu necunos¬ 
cuţi. Din acest punct de vedere, obiectul sociologiei este deja 
întipărit în viaţa noastră cotidiană, şi fără acest fapt am fi incapabili 
să ne desfăşurăm viaţa în compania celorlalţi. 

Deşi suntem profund implicaţi în rutinele noastre cotidiene, 
determinate de o cunoaştere practică orientată către structura 
socială în cadrul căreia interacţionăm, cel mai adesea nu ne oprim 
să ne gândim ce sens are ceea ce am trăit; încă şi mai rar ne oprim 
să comparăm experienţele noastre particulare cu destinul altora, 
cu excepţia, poate, a momentelor în care obţinem răspunsuri per¬ 
sonale la probleme sociale prin intermediul emisiunilor televizate 
de larg consum. în acest caz însă, personalizarea problemelor 
sociale este întărită, scutindu-ne astfel de povara de a surprinde 
dinamica relaţiilor sociale într-un domeniu considerat mai degrabă 
a fi al reacţiilor individuale. 

Exact asta este ceea ce poate face pentru noi gândirea socio¬ 
logică. Ca mod de gândire, ea va pune întrebări de genul: „Cum 
se împletesc biografiile noastre individuale cu istoria pe care o 
împărtăşim cu alte fiinţe umane?" în acelaşi timp, sociologii sunt 
parte componentă a acestei experienţe, astfel încât, oricât ar încerca 
să se separe de obiectul studiului lor — experienţe de viaţă privite 
ca obiecte „exterioare" —, ei nu se pot rupe complet de cunoaşterea 
pe care caută s-o înţeleagă. Aceasta ar putea reprezenta totuşi un 
avantaj, în măsura în care sociologii deţin deopotrivă o perspectivă 
interioară şi una exterioară asupra experienţelor pe care încearcă 
să le înţeleagă. 

Dar relaţia specială dintre sociologie şi simţul comun înseamnă 
mai mult decât atât. Obiectele astronomiei aşteaptă să fie numite, 

plasate la locul lor într-o anumită ordine şi comparate cu alte 
fenomene similare. In sociologie sunt puţine astfel de fenomene 
pure şi neabordate, care să nu fi fost înzestrate cu un înţeles înainte 
ca sociologii să apară cu chestionarele lor, să-şi umple carnetele 
de notiţe şi să examineze documentele semnificative. Acţiunile şi 
interacţiunile umane pe care le explorează sociologii au fost numite 
şi discutate de către actorii înşişi, devenind astfel obiecte ale cunoaş¬ 
terii simţului comun. Familii, organizaţii, legături de rudenie, veci¬ 
nătăţi, oraşe şi cătune, naţiuni şi biserici, precum şi orice altă 
grupare menţinută laolaltă de interacţiuni umane obişnuite - tutu¬ 
ror le-au fost deja acordate înţeles şi semnificaţie de către actori. 
Fiecare termen sociologic a fost deja încărcat cu un înţeles dat 
de cunoaşterea simţului comun. 

Iată de ce este sociologia intim legată de simţul comun. Pentru 
că graniţele dintre gândirea sociologică şi simţul comun sunt fluide, 
siguranţa lor nu poate fi garantată dinainte. Ca în cazul aplicării 
descoperirilor genetice şi implicaţiilor acestora pentru viaţa socială, 
este foarte probabil ca suveranitatea sociologiei asupra cunoaşterii 
sociale să fie contestată. De aceea este trasarea unei graniţe între 
cunoaşterea sociologică propriu-zisă şi simţul comun o problemă 
atât de importantă pentru identitatea sociologiei ca un corp de 
cunoştinţe coerent. Deloc surprinzător, sociologii acordă multă 
atenţie acestei probleme, şi aici ne gândim la patru moduri în care 
au fost considerate aceste diferenţe. 

în primul rând, spre deosebire de simţul comun, sociologia 
face un efort de a se subordona pe sine însăşi regulilor riguroase 
ale discursului responsabil. Acesta este un atribut al ştiinţei prin 
care ea se distinge de alte forme ale cunoaşterii, cunoscute în general 
ca mai puţin riguroase şi dispunând de un mai slab autocontrol, 
în practică, se aşteaptă ca sociologii să distingă cu mare atenţie — 
într-un mod clar şi vizibil — între enunţurile confirmate de faptele 
disponibile şi acele propoziţii ce nu pot pretinde decât statutul 
de idei provizorii, netestate. Regulile discursului responsabil pretind 
ca „atelierul 11 cercetătorului — întreaga procedură care a condus 

la concluziile finale şi care este considerată o garanţie a credibilităţii 
acestora - să fie larg deschis examinării. Discursul responsabil trebuie 
de asemenea să se poziţioneze faţă de alte enunţuri exprimate asupra 
aceleiaşi teme, neputând înlătura sau trece sub tăcere alte opinii, 
oricât de neconvenabile ar fi ele pentru propriul argument. în 
acest fel, veridicitatea, fiabilitatea şi în cele din urmă chiar utilitatea 
practică a enunţurilor ce decurg de aici vor fi mult sporite. La urma 
urmei, încrederea noastră în credibilitatea ştiinţei se întemeiază pe 
speranţa că savanţii au respectat regulile discursului responsabil. Cât 
despre savanţii înşişi, aceştia atrag atenţia asupra virtuţii discursului 
responsabil ca argument pentru validitatea şi temeinicia cunoaş¬ 
terii pe care o produc. 

în al doilea rând, este vorba despre mărimea domeniului din 
care se extrage materialul gândirii sociologice. Pentru cei mai mulţi 
dintre noi, în rutina noastră cotidiană, acest domeniu se limitează 
la lumea vieţii noastre personale, adică la lucrurile pe care le facem, 
la oamenii pe care-i întâlnim, la obiectivele pe care ni le stabilim 
şi la cele pe care presupunem că şi le-au stabilit alţi oameni, precum 
şi la timpul şi locurile în care interacţionăm în mod obişnuit. Se 
întâmplă rar să socotim necesar să ne ridicăm deasupra nivelului 
preocupărilor noastre cotidiene spre a ne lărgi orizontul expe¬ 
rienţelor, pentru că asta ar cere timp şi resurse pe care mulţi nu 
şi le permit sau nu sunt dispuşi să le angajeze. Totuşi, dată fiind 
varietatea extraordinară a condiţiilor de viaţă şi a experienţelor 
din lume, fiecare experienţă este cu necesitate parţială şi, posibil, 
chiar părtinitoare. Aceste probleme pot fi examinate numai dacă 
reunim şi comparăm experienţe extrase dintr-o multitudine de „lumi“ 
personale. Numai atunci vor fi dezvăluite realităţile limitate ale 
experienţelor individuale, ca şi complexa reţea de dependenţe şi 
interconexiuni în care sunt amestecate - o reţea care se întinde 
mult dincolo de domeniul ce poate fi abordat din perspectiva unei 
singure biografii. Rezultatul general al unei asemenea lărgiri de orizont 
va fi descoperirea legăturii intime dintre biografia individuală şi 
largi procese sociale. Iată motivul pentru care urmărirea de către 

sociologi a unei perspective mai largi reprezintă o schimbare radi¬ 
cală - nu doar cantitativă, ci şi în calitatea şi utilizarea cunoaşterii. 
Pentru oameni ca noi, cunoaşterea sociologică oferă ceva ce nu poate 
fi oferit doar de către simţul comun, cu toată profunzimea sa. 

în al treilea rând, sociologia şi simţul comun diferă prin modul 
în care fiecare concepe realitatea umană potrivit cu înţelegerea şi 
explicarea evenimentelor şi circumstanţelor de către fiecare. Din 
experienţele noastre, ştim că noi suntem „autorii 1 ' acţiunilor noas¬ 
tre; ştim că ceea ce facem este rezultatul intenţiilor noastre, chiar 
dacă lucrurile nu ies întotdeauna aşa cum ni le-am fi dorit. în 
mod normal, acţionăm pentru a ajunge la o anumită stare de lucruri, 
fie pentru a deţine un obiect, fie pentru a fi apreciaţi, pentru a 
împiedica ceva ce nu ne place sau pentru a ajuta un prieten. în 
mod foarte firesc, felul în care ne gândim acţiunile serveşte ca 
model pentru explicarea altor acţiuni. Prin urmare, singurul mod 
în care putem înţelege lumea în care ne situăm este de a ne extrage 
instrumentele de înţelegere din experienţele noastre personale. 
Tindem să percepem tot ce se întâmplă în lume în general ca rezultat 
al acţiunii intenţionale a cuiva. Căutăm persoanele răspunzătoare 
de tot ce s-a întâmplat şi, odată ce le-am găsit, considerăm cercetarea 
încheiată. Presupunem că în spatele acelor evenimente faţă de care 
avem o înclinaţie favorabilă stau bune intenţii, în timp ce în spatele 
celor neplăcute stau rele intenţii. în general, oamenilor le vine greu 
să accepte că o anumită situaţie nu este efectul acţiunilor inten¬ 
ţionate ale unei persoane identificabile. 

Cei ce vorbesc în numele realităţii în domeniul public - poli¬ 
ticieni, jurnalişti, cercetători ai pieţei, realizatorii de publicitate 
comercială - se pliază pe tendinţele de mai sus şi vorbesc despre 
„nevoi ale statului" sau despre „imperative economice". Ca şi cum 
statul sau economia ar avea aceeaşi alcătuire cu noi, persoane indi¬ 
viduale cu nevoi şi dorinţe particulare. în mod asemănător, citim 
şi auzim despre problemele complexe ale naţiunilor, statelor sau 
sistemelor economice ca efecte ale gândurilor şi acţiunilor unui 
anumit grup de indivizi ce pot fi numiţi, fotografiaţi şi intervievaţi. 

La fel, guvernele se descarcă adesea de responsabilitate referindu-se 
la lucruri asupra cărora nu au control sau vorbind despre „cererea 
publică" estimată prin sondaje de opinie sau cercetări bazate pe 
focus-grupuri. 

Sociologia se situează în opoziţie faţă de caracterul particular 
al concepţiilor despre lume ce par să poată vorbi fără probleme 
în numele unei stări generale de lucruri. De asemenea, nu ia drept 
bune modurile de înţelegere ce par să constituie modalităţi fireşti 
de a explica evenimente care pot fi pur şi simpluseparate de schim¬ 
bările istorice sau de domeniul social din care au apărut. Pornindu-şi 
cercetările mai degrabă de la configuraţii (reţele de dependenţe) 
decât de la actori individuali sau acţiuni singulare, ea demonstrează 
că folosirea metaforei comune a individului motivat drept cheie 
a înţelegerii lumii omului - inclusiv propriile noastre gânduri şi 
fapte profund personale şi private - nu este un mod corespunzător 
de a ne înţelege pe noi înşine şi pe alţii. A gândi sociologic înseamnă 
a conferi sens condiţiei umane prin intermediul unei analize a mul¬ 
tiplelor reţele de interdependenţă dintre oameni - cea mai solidă 
dintre realităţile la care ne referim pentru a ne explica motivele 
personale şi efectele punerii lor în practică. 

în al patrulea rând, forţa simţului comun depinde de caracterul 
său de la sine înţeles, adică de faptul că nu-şi pune la îndoială pre¬ 
ceptele şi nu se autoconfirmă în practică. Aceasta se bazează, la 
rândul său, pe caracterul obişnuit, de rutină, al vieţii cotidiene, 
care ne modelează simţul comun, fiind în acelaşi timp modelat 
de el. Avem nevoie de asta spre a ne putea continua viaţa. Când 
se repetă suficient de mult, lucrurile tind să devină familiare, iar 
familiarul este considerat autoexplicativ - nu prezintă probleme 
şi nu stârneşte curiozitatea. Oamenii nu-şi pun întrebări dacă sunt 
mulţumiţi că „aşa stau lucrurile", din motive ce nu pot fi cercetate. 
Fatalismul poate juca şi el un rol, prin credinţa că nu se poate 
face mare lucru spre a schimba condiţiile în care acţionăm. 

Am putea spune, din acest punct de vedere, că familiaritatea 
şi curiozitatea se opun, iar aceasta poate influenţa elanul spre 

inovaţie şi transformare. într-o confruntare cu această lume fami¬ 
liară condusă de obiceiuri înzestrate cu puterea de a reconfirma 
convingeri, sociologia poate părea un intrus băgăcios şi enervant. 
Punând sub lupă ceea ce este luat de bun, ea are potenţialul de 
a tulbura certitudinile confortabile ale vieţii cu întrebări pe care 
nimeni nu-şi aduce aminte să le fi pus vreodată şi pe care cei aflaţi 
în anumite poziţii le socotesc de-a dreptul deplasate. Aceste între¬ 
bări fac dintr-o evidenţă o enigmă şi pot face familiarul nefamiliar. 
Ţinând sub observaţie evenimentele vieţii cotidiene şi condiţiile 
în care acestea se petrec, întrebările sociologiei apar ca una dintre 
căile posibile, nu singura, de a ne duce viaţa şi de a organiza relaţiile 
dintre noi. 

Evident, s-ar putea ca asta să nu fie pe placul tuturor, mai ales 
al celor pentru care o anumită stare de lucruri oferă mari avantaje. 
Rutina poate fi şi ea importantă: să ne amintim de miriapodul 
lui Kipling, care mergea cu uşurinţă pe toate cele o sută de picioare 
ale sale, până când un curtean linguşitor a început să-i laude exce¬ 
lenta memorie. Datorită ei nu punea niciodată jos piciorul optzeci 
şi cinci înainte de piciorul treizeci şi şapte, sau piciorul cincizeci 
şi doi înaintea lui nouăsprezece. Sărmanul miriapod n-a mai putut 
niciodată să meargă după ce a conştientizat procesul. Alţii s-ar 
putea simţi jigniţi şi chiar furioşi pentru că lucrurile pe care le ştiau 
odinioară şi de care erau mândri că le ştiu sunt devalorizate prin 
simplul fapt de a fi expuse întrebărilor. Totuşi, oricât de lesne ar 
fi de înţeles resentimentele generate, defamiliarizarea poate aduce 
avantaje evidente. Cel mai important, poate deschide noi şi nebă¬ 
nuite posibilităţi de a ne trăi viaţa alături de ceilalţi cu o mai 
profundă conştiinţă de sine şi o mai bună înţelegere a mediului, 
şi poate cu mai multă libertate şi control. 

Pentru toţi cei care consideră că merită efortul să-şi trăiască 
viaţa într-un mod mai conştient, sociologia este un ghid bine-venit. 
Deşi rămâne într-un constant şi intim dialog cu simţul comun, 
ea vizează să-i depăşească limitările prin deschiderea unor posibilităţi 
prea uşor de închis. Când abordează şi provoacă cunoaşterea noastră 




INTRODUCERE: SOCIOLOGIA CA DISCIPLINĂ 


23 


comună, sociologia ne invită şi ne încurajează să ne reevaluăm 
experienţa, să descoperim noi posibilităţi şi să devenim în cele din 
urmă mai deschişi şi mai puţin împăcaţi cu ideea că a învăţa despre 
noi înşine şi despre ceilalţi este mai degrabă o fundătură decât un 
proces captivant şi dinamic îndreptat spre o mai vastă înţelegere. 

A gândi sociologic ne face mai sensibili şi mai toleranţi faţă 
de diversitate. Ne poate ascuţi simţurile şi deschide ochii spre noi 
orizonturi, aflate dincolo de experienţa nemijlocită, spre a putea 
explora condiţii umane rămase până acum relativ invizibile. Odată 
ce am înţeles mai bine cum au luat fiinţă aspecte ale vieţii noastre 
aparent naturale, inevitabile, neschimbătoare şi eterne prin folosirea 
resurselor şi forţelor umane, vom găsi mult mai greu de acceptat 
că sunt imune şi impenetrabile în faţa unor acţiuni ulterioare, 
inclusiv din partea noastră. Gândirea sociologică orientată împotriva 
rigidităţii este astfel o forţă în sine care flexibilizează ceea ce putea 
reprezenta o stabilitate opresivă a relaţiilor sociale, făcând astfel 
accesibile o mulţime de posibilităţi. Arta gândirii sociologice constă 
în extinderea domeniului şi a eficacităţii practice a libertăţii. Pe 
măsură ce şi-o însuşesc mai bine, indivizii devin mai puţin supuşi 
manipulărilor şi mai rezistenţi la opresiune şi control. Este pro¬ 
babil, de asemenea, să devină mai eficienţi ca actori sociali, în 
măsura în care pot vedea legăturile dintre acţiunile lor şi condiţiile 
sociale, precum şi felul în care se deschid transformării acele lucruri 
ce pretind, prin rigiditatea lor, să fie imune la schimbare. 

Mai este vorba aici şi de ceea ce se află dincolo de noi ca per¬ 
soane individuale. Am spus deja că sociologia gândeşte relaţional, 
spre a ne situa în cadrul reţelelor de relaţii sociale. Sociologia 
elogiază astfel individul, dar nu individualismul. A gândi socio¬ 
logic înseamnă, de aceea, a înţelege mai deplin oamenii din jurul 
nostru, a le înţelege speranţele şi dorinţele, grijile şi preocupările. 
Putem aprecia în acest fel mai bine individul uman din ei şi putem 
probabil învăţa să respectăm ceea ce orice societate civilizată trebuie 
să le acorde spre a se susţine pe sine însăşi: dreptul de a face ceea 
ce facem cu toţii, astfel încât să-şi poată alege şi practica modul 

de viaţă potrivit propriilor preferinţe. Asta înseamnă a-şi selecta 
„proiectul" de viaţă, a se autodefini şi a-şi apăra demnitatea aşa 
cum ne-o putem apăra cu toţii în faţa obstacolelor pe care le întâm¬ 
pinăm în diferite grade. Gândirea sociologică are astfel posibilitatea 
de a promova solidaritatea dintre noi, o solidaritate întemeiată pe 
înţelegerea şi respectul reciproc şi pe rezistenţa comună la suferinţe, 
ca şi pe condamnarea comună a cruzimii care le provoacă. în sfârşit, 
odată obţinute toate acestea, cauza libertăţii va dobândi mai multă 
forţă prin ridicarea ei la rangul de cauză comună. 

întorcându-ne la ceea ce spuneam despre fluiditatea inflexi¬ 
bilului aparent, pătrunderea sociologică în logica interioară şi în 
înţelesul altor forme de viaţă decât a noastră personală ne poate 
îndemna să regândim graniţele trasate între noi şi ceilalţi. O nouă 
înţelegere rezultată de aici poate face comunicarea noastră cu 
„ceilalţi" mai uşoară şi acordul reciproc mai probabil. Teama şi 
antagonismul pot fi înlocuite de toleranţă. Nu există garanţie mai 
bună pentru libertatea individuală decât libertatea tuturor. 

A face legătura dintre libertatea individuală şi cea colectivă are 
cu necesitate un efect destabilizator asupra relaţiilor de putere exis¬ 
tente, sau ceea ce se numeşte adesea „ordinea socială". Iată motivul 
pentru care guvernele şi alţi deţinători ai puterii care au controlul 
asupra ordinii sociale acuză adesea sociologia de „neloialitate poli¬ 
tică", lucru foarte evident în cazul guvernelor care caută să con- 
trafacă realitatea în numele acestei ordini, pretinzând că reprezintă 
neproblematic starea de lucruri existentă ca şi cum ar fi naturală, 
ori în cazul celor care critică aspru situaţia contemporană invocând 
nostalgic epoci mitice de mult apuse când fiecare îşi ştia locul în 
societate. Atunci când asistăm la o nouă campanie împotriva „impac¬ 
tului subversiv" al sociologiei, putem presupune fără teama de a 
greşi că cei care caută să guverneze prin decrete pregătesc un nou 
asalt asupra capacităţii supuşilor de a rezista reglementării coercitive 
a vieţii lor. Asemenea campanii coincid adesea cu măsuri dure 
îndreptate împotriva formelor existente de autoadministrare şi 
autoapărare a drepturilor colective sau, cu alte cuvinte, îndreptate 
împotriva temeiurilor colective ale libertăţii individuale. 

Uneori se spune că sociologia este puterea celor fără de putere. 
Lucrurile nu stau întotdeauna aşa, mai ales acolo unde este prac¬ 
ticată sub presiunea tot mai mare de a se conforma aşteptărilor 
guvernamentale. Nu există garanţia că, prin simpla obţinere a înţe¬ 
legerii sociologice, „realităţile dure“ ale vieţii se pot dizolva şi li 
se poate anula puterea. Foarte simplu spus, puterea de înţelegere 
nu se poate opune presiunii de coerciţie aliate cu un simţ comun 
resemnat şi ascultător în cadrul condiţiilor politice şi economice 
dominante. Totuşi, fără această înţelegere, şansele administrării cu 
succes a vieţii personale şi ale administrării colective a condiţiilor 
de viaţă comune ar fi încă şi mai mici. Sociologia este un mod de 
a gândi preţuit adesea numai de cei care nu pot lua lucrurile de 
bune - şi subevaluat de cei care pot. 


Ce conţine Gândirea sociologică 

Cartea de faţă a fost scrisă cu scopul de a-i ajuta pe oameni 
să-şi înţeleagă experienţele prin şi cu ceilalţi. Făcând asta, ea arată 
cum pot fi interpretate, în modalităţi noi şi diferite, aspecte ale 
vieţii ce par familiare. Fiecare capitol abordează probleme ce fac 
parte din viaţa noastră cotidiană, chiar dacă nu se află în prim- 
planul concepţiilor noastre cotidiene despre viaţă. Ele privesc 
modalităţile de a vedea lucrurile, precum şi dilemele şi opţiunile 
cu care ne întâlnim în mod obişnuit, dar asupra cărora adesea nu 
avem timpul sau ocazia să reflectăm. Obiectivul nostru este astfel 
nu de a „corecta" cunoaşterea, ci de a invita la o gândire în aceşti 
termeni. Dorim să extindem orizonturi ale înţelegerii, nu să înlocuim 
anumite concepţii greşite cu ideea unui adevăr neîndoielnic. în 
acest proces sperăm să încurajăm o atitudine interogativă prin care, 
înţelegându-i pe ceilalţi, să ne putem înţelege mai bine pe noi înşine 
împreună cu ceilalţi. 

Cartea noastră este diferită de altele pentru că este organizată 
potrivit problemelor ce ne influenţează viaţa cotidiană. Anumite 



26 


GÂNDIREA SOCIOLOGICĂ 


subiecte care-i preocupă pe sociologii de profesie sunt menţionate 
doar în treacăt sau omise complet, de exemplu metodele de cercetare 
socială pentru studiul vieţii sociale. Cartea este un comentariu 
sociologic asupra unor probleme ce ne influenţează direct expe¬ 
rienţele cotidiene şi este divizată în părţi şi capitole având aceste 
probleme în minte. Discursul nostru sociologic nu se va dezvolta 
linear în acest ghid, pentru că asupra unor subiecte se revine pe 
parcursul cărţii. De exemplu, problemele identităţii sociale vor 
apărea sub multe înfăţişări în capitolele ce urmează, potrivit modu¬ 
lui în care decurge practic efortul înţelegerii. în cele din urmă, pe 
măsură ce examinăm noi subiecte, acestea ridică noi întrebări şi 
aduc la lumină probleme asupra cărora nu ne-am aplecat anterior. 
După cum am notat mai înainte, totul face parte dintr-un proces 
prin care obţinem o mai bună înţelegere - o sarcină fără sfârşit. 



Partea I 

ACŢIUNE, IDENTITATE ŞI ÎNŢELEGERE 
ÎN VIAŢA DE FIECARE ZI 



CAPITOLUL 1 


Şinele şi ceilalţi 


Nu este ceva neobişnuit să ne simţim constrânşi de circumstanţe 
asupra cărora avem senzaţia că nu avem nici un control. Există de 
asemenea momente când ne afirmăm libertatea faţă de astfel de 
constrângeri, refuzând să ne conformăm aşteptărilor celorlalţi, opu- 
nându-ne actelor pe care le considerăm încălcări nelegitime ale liber¬ 
tăţii noastre şi, după cum reiese din istorie, ca şi din vremurile 
noastre, ridicându-ne împotriva opresiunii. Sentimentul că suntem 
liberi şi nu suntem liberi în acelaşi timp este prin urmare ceva obiş¬ 
nuit în experienţa noastră cotidiană. Este totodată una dintre cele 
mai deconcertante probleme, care provoacă sentimente de ambiva¬ 
lenţă şi frustrare, precum şi creativitatea şi inovaţia. 

Am notat în Introducere că trăim în relaţie cu alţii; modul în 
care se leagă acest fapt cu ideea de libertate în cadrul societăţii a 
fost subiectul unei considerabile părţi din gândirea sociologică. 
La un anumit nivel, suntem liberi să alegem şi să ne urmăm opţi¬ 
unile până la îndeplinirea lor. Puteţi să vă ridicaţi chiar acum şi 
să vă faceţi o cafea înainte de a continua să citiţi acest capitol. 
Puteţi de asemenea alege să abandonaţi proiectul de a gândi socio¬ 
logic şi să abordaţi alte studii, ori chiar să abandonaţi cu totul 
ideea de a studia. A continua să citiţi este pentru dumneavoastră 
o alegere dintre multe cursuri alternative de acţiune care vă stau 
la dispoziţie. Posibilitatea pe care o aveţi de a decide conştient în 
acest mod este un exerciţiu al libertăţii de care dispuneţi. 

Opţiunile, libertatea şi viaţa împreună cu ceilalţi 


Cu siguranţă, opţiunile noastre nu sunt întotdeauna rezultatul 
unor decizii conştiente. După cum am spus deja, multe dintre 
acţiunile noastre ţin de rutină şi nu sunt subiectul deliberării şi 
alegerii deschise. Totuşi, ni se aduce adesea aminte că deciziile pe 
care le luăm ne fac responsabili pentru consecinţele lor. Parcă aud: 
„Nimeni nu te-a silit să faci asta, numai tu eşti de vină!" De ase¬ 
menea, dacă încălcăm reguli menite să ghideze comportamentul 
oamenilor, putem fi pedepsiţi. Actul de a pedepsi este menit să 
ne confirme că suntem răspunzători pentru acţiunile noastre. In 
acest sens, regulile nu orientează numai acţiunile noastre, ci şi 
coordonarea lor cu alţii, care la rândul lor pot anticipa felul probabil 
în care vom acţiona noi. Fără toate acestea, comunicarea şi înţe¬ 
legerea cotidiană ar fi de neconceput. 

Ne considerăm adesea făuritori ai destinului nostru şi deţinători 
ai puterii de a acţiona pentru a ne determina comportamentul 
şi a ne controla viaţa. Avem astfel deopotrivă putinţa de a ne supra¬ 
veghea acţiunile şi capacitatea de a determina rezultatul lor. Stau 
însă lucrurile într-adevăr aşa? Se poate pretinde, de exemplu, că 
a fi şomer este în întregime vina individului în cauză, care şi-ar 
putea câştiga pâinea dacă s-ar strădui cât de cât. Oamenii ar putea 
să se recalifice şi să-şi caute de lucru, însă regiunea în care trăiesc 
are o rată mare a şomajului, iar ei nu-şi pot permite să se mute; 
astfel, în pofida faptului că-şi caută mereu de lucru, nu sunt oferte. 
Există multe asemenea situaţii în care libertatea noastră de acţiune 
este limitată de circumstanţe asupra cărora nu avem nici un control. 
Prin urmare, una este să ai posibilitatea de a-ţi adapta aptitudinile 
şi alta să ai capacitatea de a atinge obiectivele pe care le urmăreşti. 
Cum se manifestă această contradicţie? 

în primul rând, se poate observa că aptitudinile noastre sunt 
limitate în situaţia unor lipsuri materiale sau în funcţie de felul 
în care ne judecă alţii. Oamenii pot urmări aceleaşi obiective, însă 
nu toţi ajung să le atingă, pentru că numărul de „premii" este 

limitat. în acest caz concurăm unii cu alţii şi e posibil ca rezultatul 
să nu depindă decât parţial de eforturile noastre. Am putea urmări 
obţinerea unui loc la colegiu, ca să aflăm că sunt douăzeci de candidaţi 
pe un loc şi că cei mai mulţi dintre ei sunt eligibili. în plus, colegiul 
ar putea favoriza candidaţii ce provin din anumite medii sociale. 
Acţiunile noastre devin în acest caz dependente de aprecierea altora, 
asupra căreia avem un control limitat. Astfel de oameni pot stabili 
regulile jocului, fiind în acelaşi timp şi arbitri. Prin urmare, poziţia 
lor în cadrul instituţiei le permite să decidă şi să traseze astfel gra¬ 
niţe libertăţii noastre. Asemenea factori, asupra cărora avem puţin 
control sau deloc, influenţează radical rezultatul eforturilor noastre. 
Devenim dependenţi de alţii pentru că ei sunt cei care pronunţă 
verdictul dacă eforturile noastre sunt suficient de intense şi apreciază 
dacă dispunem de însuşirile necesare pentru a ne justifica admiterea. 

în al doilea rând, factorii materiali determină abilitatea noastră 
de a ne atinge obiectivele. Chiar dacă suntem foarte hotărâţi, ce 
se întâmplă dacă ne lipsesc mijloacele de a acţiona potrivit deci¬ 
ziilor noastre? Am putea să ne mutăm pentru a căuta de lucru în 
regiuni unde sunt disponibile mai multe oferte, doar pentru a 
constata că preţul caselor sau chiriilor este mult peste posibilităţile 
noastre. Am putea de asemenea dori să ne mutăm într-o zonă mai 
sănătoasă, fată poluare şi neaglomerată, doar pentru a afla că cei 
cu mai mulţi bani s-au mutat deja şi preţurile nu mai sunt acce¬ 
sibile. Oamenii mai bogaţi au umflat preţurile, lăsându-i pe cei 
veniţi în zonă incapabili de a-şi cumpăra o casă. Acelaşi lucru se 
poate spune despre sănătate şi educaţie. Anumite zone au şcoli 
şi spitale mai bine echipate, sunt însă prea departe, iar a opta pentru 
îngrijiri medicale private sau pentru şcoli private este peste mij¬ 
loacele noastre. Ceea ce încercăm să arătăm aici este că libertatea 
de opţiune nu garantează libertatea de a acţiona potrivit opţiu¬ 
nilor, nici libertatea de a obţine rezultatele urmărite. Mai mult, 
exerciţiul libertăţii noastre poate limita libertatea altora. Pentru a 
putea acţiona liber, avem nevoie de ceva mai mult decât voinţa liberă. 

De cele mai multe ori ne gândim că suntem limitaţi de sumele 
de bani de care dispunem, însă am menţionat şi altfel de resurse, 
simbolice. In acest caz se poate ca libertatea noastră să nu depindă 
de ceea ce facem, ci de ceea ce reprezentăm în ochii altora. Ne-am 
referit la exemplul cu colegiul, însă ni se poate refuza accesul într-un 
club sau la o slujbă din cauza modului în care sunt judecate carac¬ 
teristicile noastre, de exemplu pe temeiul rasei, sexului, vârstei, 
provenienţei etnice sau pe temeiul unui handicap. Accesul într-un 
club poate depinde, de asemenea, de realizări anterioare — aptitu¬ 
dini sau calificări dobândite în timp, vechimea în slujbă sau felul 
în care vorbim potrivit educaţiei primite. Toate acestea sunt conse¬ 
cinţe durabile ale unor opţiuni anterioare care, pe măsură ce se 
acumulează, au efect asupra acţiunilor viitoare. Libertatea noastră 
de a acţiona în prezent este determinată prin urmare de circum¬ 
stanţele noastre trecute sau de experienţele acumulate. 

Experienţele acumulate determină felul în care ne simţim în- 
tr-o anumită situaţie în prezent. întorcându-ne la exemplul cu cole¬ 
giul, putem constata că se aşteaptă să vorbim într-un anumit fel, 
cu care noi însă nu suntem obişnuiţi. Provenind dintr-o familie 
de muncitori, ne putem simţi stingheri printre vecini din clasa de 
mijloc. Ori, fiind catolici practicanţi, am putea să nu acceptăm 
divorţul şi avortul. S-ar putea ca tocmai grupul în care ne simţim 
cel mai bine să ne limiteze de fapt libertatea prin restrângerea sferei 
de opinii pe care le putem susţine. Grupurile formale şi informate 
se constituie adesea (după cum vom vedea mai departe) în jurul 
aşteptărilor pe care le au de la membrii lor, excluzându-i astfel 
pe cei despre care se presupune că nu trăiesc potrivit acestor aştep¬ 
tări. Când în înţelegerea dintre grupuri se cască asemenea falii, 
ele sunt adesea umplute cu presupuneri stereotipe. Prin urmare, 
se poate spune că însuşi faptul că ne-am adaptat condiţiilor de 
acţiune din cadrul grupului nostru ne circumscrie libertatea, împiedi- 
cându-ne să explorăm experienţe de care abia avem cunoştinţă 
sau pe care nici nu le imaginăm, fiind situate în afara graniţelor 
acelui grup. Pregătiţi în felul şi cu mijloacele grupului nostru, 

suntem prin chiar acest fapt apţi să ne exercităm libertatea, însă 
preţul poate fi limitarea noastră la anumite idei şi domenii. 

Suntem deopotrivă înlesniţi şi constrânşi în exercitarea libertăţii 
cotidiene. La un anumit nivel, ni se spune că numai anumite 
dorinţe sunt acceptabile şi posibil de îndeplinit în cadrul grupului. 
A acţiona, a vorbi, a ne îmbrăca şi a ne comporta corespunzător 
este suficient în genere pentru orientarea de care avem nevoie spre 
a ne trăi viaţa în cadrul grupurilor de care aparţinem. Ne apreciem 
apoi pe noi înşine potrivit acestor aşteptări, iar de aici decurge 
în mod corespunzător respectul de sine. Avantajele pot totuşi foarte 
uşor deveni probleme când ne aventurăm în afara acestor aşteptări 
şi ne aflăm într-un mediu în care sunt promovate alte dorinţe. 
Aici pot fi considerate corespunzătoare alte moduri de a ne com¬ 
porta, şi astfel legăturile dintre comportamentul altor oameni şi 
intenţiile lor ne apar nefamiliare, ba chiar străine. Aceeaşi înţelegere 
care ne permitea să ne orientăm ne apare acum ca o limitare a 
orizontului înţelegerii noastre. în studiile sale aprofundate asupra 
vieţii sociale, sociologul francez Pierre Bourdieu numea disjuncţia 
dintre înţelegerea noastră de sine şi domeniile de acţiune în cadrul 
cărora ne găsim „efectul Don Quijote". 

Când între aşteptările şi experienţele noastre se petrec asemenea 
disjuncţii e momentul să ne gândim dacă grupurile de care apar¬ 
ţinem au fost într-adevăr alese printr-o opţiune liberă. Simplu 
spus, putem aparţine unui grup doar pentm că ne-am născut în el. 
Grupul care ne defineşte, ne asistă în orientarea comportamentului 
şi e considerat sursa libertăţii noastre ar putea să nu fie unul ales 
în cunoştinţă de cauză şi am putea deveni invitaţi nepoftiţi în 
cadrul lui. Atunci când ne-am alăturat iniţial lui, actul respectiv 
n-a fost un act liber, ci o manifestare a dependenţei. Nu noi deci¬ 
dem să fim francezi, spanioli, albi sau din clasa de mijloc. Putem 
accepta această soartă cu calm sau resemnare, sau o putem trans¬ 
forma în destinul nostru printr-o îmbrăţişare entuziastă a iden¬ 
tităţii de grup - fiind mândri de ceea ce suntem şi de ceea 
ce se aşteaptă drept urmare de la noi. Dacă vrem totuşi să ne 

transformăm, va trebui să depunem mari eforturi împotriva 
aşteptărilor „primite de-a gata“ pe care ceilalţi le au faţă de noi. 
Conformarea la valorile şi normele grupului va fi înlocuită de 
sacrificiu de sine, hotărâre şi rezistenţă. Contrastul se aseamănă 
cu cel dintre a înota în sensul curentului şi a înota împotriva lui. 
Chiar dacă nu suntem întotdeauna conştienţi, în acest fel suntem 
dependenţi de alţii: chiar şi atunci când înotăm împotriva curen¬ 
tului, înotăm într-o direcţie trasată sau determinată de aşteptările 
sau acţiunile celor aflaţi în afara grupului care ne este familiar. 

Modul în care acţionăm sau ne apreciem pe noi înşine este 
determinat de aşteptările grupului de care aparţinem. Acest fapt 
se manifestă în diferite feluri. în primul rând, este vorba de sco¬ 
purile sau obiectivele cărora le atribuim o semnificaţie specială şi 
pe care le considerăm demne de urmat. Ele pot varia potrivit unor 
factori precum clasă, etnie sau gen. De exemplu, mare parte din 
activitatea ce presupune grija pentru alţii este îndeplinită de femei, 
astfel că ele au o tendinţă clară de a se orienta către anumite ocu¬ 
paţii ce răsplătesc această grijă, precum îngrijirile medicale, învăţă¬ 
mântul sau asistenţa socială. Respectiva orientare se bazează pe 
presupuneri, în mare parte neexaminate, privitoare la diviziunea 
muncii între bărbaţi şi femei în funcţie de caracteristicile pe care 
se presupune că le manifestă fiecare. 

în al doilea rând, modul în care se aşteaptă să ajungem la aceste 
scopuri este influenţat de altă manifestare a aşteptărilor de grup: 
mijloacele acceptate spre a fi folosite în urmărirea lor. Ceea ce ne 
preocupă aici sunt formele de comportament considerate cores¬ 
punzătoare în viaţa cotidiană. Modul în care ne îmbrăcăm, limbajul 
corporal, vorbirea, manifestarea entuziasmului şi chiar felul în care 
ţinem furculiţa şi cuţitul când mâncăm sunt doar o parte din moda¬ 
lităţile prin care grupurile ne determină comportamentul în urmă¬ 
rirea obiectivelor. 

în al treilea rând, am menţionat deja că grupurile caută să se 
autoidentifice prin acte ce le disting de grupurile situate în afara 
reţelei lor de relaţii formale şi informale. Numim această manifestare 

criteriul relevanţei. Aici suntem învăţaţi să distingem între acele 
lucruri sau acei oameni relevanţi şi irelevanţi pentru proiectele 
de viaţă în care ne-am angajat. Identificarea aliaţilor, a duşmanilor, 
a rivalilor, a celor pe care trebuie să-i ascultăm şi a celor pe care 
putem să-i desconsiderăm face parte din acest proces. Grupurile 
de care aparţinem ne oferă deci scopurile de urmărit, mijloacele 
de folosit şi felul în care să distingem între cei care ne pot ajuta 
în cursul procesului şi cei care nu ne sunt de ajutor. Se obţine astfel 
o cantitate considerabilă de cunoştinţe practice, fără de care n-am 
fi capabili să ne îndeplinim activităţile zilnice şi să ne orientăm 
în alegerea unui proiect de viaţă personal. 

In cele mai multe cazuri, e vorba de o cunoaştere tacită, în măsura 
în care ne ghidează comportamentul fată ca noi să fim capabili să 
exprimăm cum şi de ce acţionează aşa şi nu altfel. Dacă am fi 
întrebaţi, de exemplu, ce coduri folosim pentru a comunica cu 
alţii şi cum descifrăm sensul acţiunilor, s-ar putea să nici nu înţe¬ 
legem întrebarea. Cum am putea explica codurile, aşa cum sunt 
explicate regulile gramaticale ce asigură comunicarea, când noi 
le luăm drept de la sine înţelese în cadrul competenţelor şi abili¬ 
tăţilor noastre? Totuşi această cunoaştere este necesară pentru diri¬ 
jarea sarcinilor noastre cotidiene şi, chiar dacă nu putem recita 
regulile care ne permit să acţionăm, manifestăm prin rutină abilităţile 
practice ce se bazează pe existenţa lor. Sociologul american Harold 
Garfinkel a întemeiat chiar o ramură a sociologiei cunoscută sub 
numele de etnometodologie. Această formă a sociologiei studiază 
detaliile interacţiunilor de fiecare zi şi oferă intuiţii fascinante legate 
de lucruri pe care le luăm drept bune, precum schimbarea vorbei 
în conversaţii, felul în care începem şi încheiem propoziţiile şi în 
care caracterizăm oamenii pe baza modului în care se îmbracă şi 
se manifestă corporal prin gesturi de rutină cotidiene. 

Mulţumită acestei cunoaşteri de fundal, pe care etnometo- 
dologii o iau ca obiect de studiu, ne simţim în siguranţă în acţi¬ 
unile noastre. Totul se bazează aici pe faptul că uităm originea 
însăşi a cunoaşterii ce ne prinde atât de strâns. Ea se manifestă 

sub forma unei atitudini naturale ce suspendă acel tip de interogaţii 
pe care microsociologii le transformă în obiect de investigaţie. 
Când consultăm literatura sociologică despre cunoaşterea socială 
şi viaţa cotidiană, o arie de teme fascinante se deschide în faţa noastră, 
facându-ne să înţelegem mai multe despre interacţiunile dintre 
noi. Ceea ce părea de la sine înţeles se dovedeşte astfel a reprezenta 
o serie de convingeri ce variază potrivit caracteristicilor de grup, 
timpului, locului, spaţiului şi puterii. în secţiunea următoare vom 
examina câteva din aceste intuiţii legate de modul în care devenim 
noi înşine împreună, cu alţii. 

Şinele şi celălalt: perspective sociologice 

O figură centrală care a avut multe intuiţii despre felul în care 
interiorizăm înţelegerea de grup a fost psihologul social şi filozoful 
George Herbert Mead. Pentru Mead, ceea ce suntem, „şinele" 
nostru, nu este un atribut cu care ne naştem, ci unul care se dobân¬ 
deşte în timp prin interacţiunea cu alţii. Spre a explica acest proces, 
Mead a împărţit înţelegerea noastră de sine în două: „şinele" şi 
„eul". El considera că mintea noastră caută o „relaţie de ajustare" 
cu lumea în care ne aflăm. Totuşi, asta nu înseamnă că nu facem 
decât să reflectăm aşteptările grupurilor noastre, pentru că (după 
cum am văzut) putem acţiona şi asupra lumii. Mead susţine că 
putem ajunge să ne înţelegem pe noi prin alţii prin intermediul 
comunicării simbolice. 

Limbajul nu este numai mediul prin care vorbim, ci şi cel prin 
care ne ascultăm pe noi înşine şi ne evaluăm acţiunile şi expresiile 
potrivit răspunsurilor celorlalţi. Astfel, „şinele" ar putea fi cel mai 
bine înţeles ca o „conversaţie" ce se petrece în interiorul nostru, 
în care limba acţionează ca un mediu ce permite acestui proces 
să aibă loc, iar nouă să ne gândim pe noi înşine ca un „întreg". 
„Eul", pe de altă parte, se referă la modul în care, în cadrul acţiu¬ 
nilor noastre, organizăm aşteptările grupurilor de care aparţinem. 

Răspundem apoi celorlalţi prin prisma modului în care ne privim 
pe noi înşine, iar acest răspuns se modifică mereu potrivit diferitelor 
stări sociale în care ne aflăm în mod obişnuit. 

Procesul de mai sus trece prin trei etape ale dezvoltării noastre. 
Intervine mai întâi etapa pregătitoare. Aici înţelegerea noastră de 
sine este pasivă, în sensul că se alcătuieşte din atitudinile pe care 
le manifestă alţii faţă de noi. Conştiinţa se constituie apoi rapid 
şi le răspundem celorlalţi cu simbolurile grupului, ceea ce ne permite 
să ne definim comportamentul în termeni consideraţi a fi potriviţi 
situaţiei. Cu alte cuvinte, din răspunsurile celorlalţi decurge o 
cunoaştere de sine tot mai amplă. In această etapă nu putem avea 
o cunoaştere de sine nemijlocită, ci numai una trecând prin răspun¬ 
surile celorlalţi, însă etapa aceasta iniţiază procesul prin care devenim 
capabili să ne judecăm performanţele în interacţiunea cu alţii. 

Ulterior, în etapa interpretării, întruchipăm diferiţi „alţii" prin 
intermediul rolurilor. Totuşi, rolurile nu sunt legate între ele şi 
sunt lipsite de o organizare generală. învăţarea limbii şi asocierea 
de sentimente diferitelor roluri sunt centrale în această etapă; răs¬ 
punsurile celorlalţi sunt iarăşi importante pentru a înţelege cum 
se interpretează corespunzător un anumit rol. în a treilea rând, se 
începe consolidarea organizării atitudinilor de grup în cadrul etapei 
jocului. Rolurile sunt învăţate împreună cu relaţiile dintre ele. Deşi 
se interpretează o varietate de „roluri", regulile ce guvernează jocul 
devin mai clare. Caracterul nostru reflexiv se constituie apoi tratân- 
du-ne pe noi înşine ca obiecte ale propriilor noastre acţiuni aşa 
cum sunt ele înţelese prin intermediul răspunsurilor celorlalţi la 
Interpretarea noastră. 

Ideea despre sine a lui Mead nu este una pasivă. Activitatea 
şl iniţiativa marchează ambii poli ai interacţiunii. La urma urmei, 
una dintre primele abilităţi învăţate de copii este de a deosebi şi 
alege, abilitate ce n-ar putea fi dobândită dacă n-ar fi ajutată de 
abilitatea de a rezista şi a se opune presiunii, cu alte cuvinte de 
a lua o poziţie şi a acţiona împotriva forţelor externe. Din cauza 
semnalelor contradictorii venite din partea unor alţii semnificativi. 

„şinele" trebuie să stea deoparte, la o anumită distanţă, observând 
presiunile exterioare interiorizate în „eu". Cu cât „şinele" e mai 
puternic, cu atât caracterul copilului devine mai autonom. Forţa 
„sinelui" se exprimă în abilitatea şi dispoziţia persoanei de a pune 
la încercare presiunile sociale interiorizate în „eu", verificându-le 
adevărata tărie şi limitele, cu alte cuvinte, provocându-le şi suportând 
consecinţele. 

In cursul acestei achiziţii, ne punem întrebări despre noi înşine, 
prima întrebare reflexivă despre sine fiind, potrivit filozofului 
francez Paul Ricoeur: „Cine sunt eu?" în această etapă trecem prin 
experienţa contradicţiilor dintre libertate şi dependenţă, înţeleasă 
ca un conflict interior între ceea ce dorim şi ceea ce ne simţim 
obligaţi să facem în virtutea prezenţei unor alţii semnificativi şi 
a aşteptărilor pe care aceştia le au faţă de noi. De aici, imaginile 
de comportament acceptabil suprapuse peste predispoziţiile noastre. 

în acest punct întâlnim interacţiunile dintre biologic şi social. 
Se cheltuiesc foarte mulţi bani în încercarea de a se determina 
bazele genetice ale diferitelor aspecte ale comportamentului uman. 
Totuşi, printre savanţii influenţaţi de teoria darwinistă a evolu¬ 
ţiei, interpretările legate, de exemplu, de faptul dacă suntem prin 
natură înclinaţi către competiţie sau către cooperare diferă, deşi 
se ştie că acţiunile şi evaluarea lor sunt diferite de la o cultură la alta. 
După cum se exprimă geneticianul Steve Jones, cel mai proble¬ 
matic cuvânt în genetică este „pentru", ca şi cum o genă odată desco¬ 
perită ar urma să stea pentru o anumită formă de comportament. 

în pofida acestor argumente şi a sumelor colosale de bani ce 
se scurg în cercetarea genetică, prin care companiile farmaceutice 
caută de zor profituri potenţiale, majoritatea savanţilor ar susţine 
afirmaţia că societatea este.cea care stabileşte şi întăreşte standardele 
de comportament acceptabil. Societăţile şi grupurile dezvoltă, în 
timp, diferite moduri de a-şi controla populaţia. Sigmund Freud, 
întemeietorul psihanalizei, sugera că întregul proces al dezvoltării 
sinelui şi organizarea socială a grupurilor umane pot fi interpretate 
în lumina nevoii de a îmblânzi instinctele sexuale şi agresive şi a 

efortului practic necesar pentru a o face. Freud sugera că aceste 
instincte nu sunt niciodată îmblânzite, ci „reprimate" şi refulate 
în inconştient. Astfel, ele sunt ţinute ca într-o temniţă de către 
supraeul înţeles ca o cunoaştere interiorizată a cerinţelor şi pre¬ 
siunilor exercitate de grup. Iată de ce Freud descria supraeul ca 
o „garnizoană lăsată într-un oraş cucerit" de către armata victo¬ 
rioasă a societăţii. Eul însuşi este astfel suspendat permanent între 
două puteri: instinctele refulate în inconştient, care rămân totuşi 
puternice şi nesupuse, şi supraeul ce presează eul să menţină pul- 
siunile în inconştient şi să prevină evadarea lor din detenţie. 

Socioloaga feministă şi psihanalista americană Nancy Chodorow 
a modificat aceste intuiţii folosind teoria relaţiei de obiect spre 
a examina diferenţele dintre sexe în ce priveşte ataşamentul emo¬ 
ţional. Deşi fiul manifestă o „iubire primară" pentru mama sa, 
aceasta este ulterior reprimată. Ca urmare, el se deplasează din 
această relaţie într-o zonă în care legătura cu mama sa e abolită, 
iar iubirea reprimată. Fiul devine apoi „celălalt", obţinându-şi autono¬ 
mia prin reprimarea dorinţei. Pe de altă parte, fiica trece printr-o 
experienţă de aliniere, înţelegerea sa de sine neformându-se printr-un 
proces de separare faţă de mamă. Identificăm aici un accent pus 
pe empatia determinată de gen şi o mai redusă preocupare a 
femeilor de a se diferenţia de lumile din care fac în chip fun¬ 
damental parte. 

Alţi sociologi au urmat ipotezele lui Freud. Norbert Elias, care 
a combinat aceste intuiţii cu cercetări istorice ample, sugerează 
că experienţa sinelui pe care o deţinem se iveşte dintr-o dublă 
presiune la care suntem cu toţii supuşi. Atitudinea ambiguă faţă 
de noi înşine, menţionată anterior, este rezultatul poziţiei ambiva¬ 
lenţe în care suntem puşi de către cele două presiuni ce acţionează 
în direcţii opuse. Astfel, faptul că toate societăţile controlează 
predispoziţiile membrilor lor şi fac eforturi să limiteze o sferă de 
interacţiuni admisibile este neîndoielnic. Totuşi, după câte ştim, 
nu există o dovadă concludentă că fiinţele umane sunt agresive în 
mod natural şi că, prin urmare, trebuie să fie stmnite şi îmblânzite. 

Ceea ce tinde să fie interpretat ca o izbucnire de agresiune naturală 
este cel mai adesea un rezultat al cruzimii şi urii - ambele fiind 
atitudini cu origini mai degrabă sociale decât genetice. Cu alte 
cuvinte, deşi este adevărat că grupurile pregătesc şi controlează 
comportamentul membrilor lor, nu rezultă cu necesitate că-1 fac 
mai uman şi mai moral. Nu înseamnă decât că, urmare a supra¬ 
vegherii şi corecţiei, comportamentul se conformează mai bine 
modelelor \pattem\ recunoscute ca acceptabile în cadrul unui anumit 
tip de grup social. 

Socializare, relevanţă şi acţiune 

Procesul prin care ne formăm pe noi înşine şi prin care instinc¬ 
tele pot fi sau nu pot fi suprimate este adesea numit socializare. 
Suntem socializaţi — transformaţi în fiinţe capabile de a trăi în 
societate — prin interiorizarea presiunilor sociale. Suntem apţi să 
trăim şi să acţionăm într-un grup atunci când am dobândit aptitu¬ 
dinile de a ne comporta într-o manieră acceptabilă, fiind consideraţi 
apoi liberi să purtăm răspunderea pentru acţiunile noastre. Cine 
sunt totuşi acele persoane semnificative cu care interacţionăm şi 
care ne socializează în acest fel? Am văzut că forţa care acţionează 
cu adevărat în dezvoltarea sinelui este imaginea copilului despre 
intenţiile şi aşteptările unor alţii semnificativi. Intr-adevăr, libertatea 
copilului de a alege între aceste aşteptări nu este totală, unii putând 
impune, în percepţia copilului, felul lor de a vedea mai eficient 
decât alţii din mediul său. Totuşi, copilul nu poate evita să aleagă, 
chiar dacă pretenţiile celorlalţi sunt contradictorii şi nu pot fi înde¬ 
plinite în acelaşi timp. La urma urmelor, unora dintre ele trebuie 
să li se acorde o mai mare atenţie decât altora şi să li se atribuie 
o mai mare importanţă în viaţă. 

Nevoia de a atribui semnificaţii diferenţiate aşteptărilor nu se 
limitează la copii. Cu toţii facem acest lucru în mod obişnuit în 
viaţa de toate zilele. Riscăm să nu fim pe placul anumitor prieteni 

pe care-i preţuim şi respectăm, spre a-i împăca pe alţii la care ţinem 
la fel de mult. Ori de câte ori exprimăm opinii politice, în rândul 
audienţei vor fi şi persoane la care ţinem şi care nu sunt de acord 
cu noi sau pot chiar să ne poarte pică din această cauză. A atribui 
relevanţă în acest fel înseamnă, inevitabil, a atribui mai puţină rele¬ 
vanţă sau deloc altor puncte de vedere. Riscul va fi cu atât mai mare 
cu cât mediile în care ne învârtim sunt mai eterogene, caracterizate 
adică de opinii, valori şi interese variate. 

A face o alegere între mediile noastre înseamnă a alege grupuri 
de referinţă - grupuri faţă de care ne evaluăm acţiunile şi care ne 
oferă standarde la care să aspirăm. Felul în care ne îmbrăcăm, 
vorbim, ne simţim şi acţionăm în diferite circumstanţe este deter¬ 
minat de grupurile noastre de referinţă. Sociologul american de 
origine canadiană Erving Goffman, un minunat observator al vieţii 
cotidiene, ale cărui cărţi oferă o imagine fascinantă a acţiunilor 
noastre, a scris despre importanţa pe care o are „efectul aparenţei" 
[face work]. „Aparenţa" este definită ca valoarea pe care o persoană 
o ataşează acţiunilor sale prin prisma trăsăturilor pe care le mani¬ 
festă. Cei cu care încearcă să se identifice apreciază la rândul lor 
aceste trăsături. O aparenţă „profesională" bună este un exemplu 
de situaţie în care aprecierea de sine şi poziţia cuiva într-un grup 
se pot ameliora ca urmare a aparenţei înseşi. 

Aceste procese nu sunt întotdeauna conştiente şi nici nu există 
o legătură necesară între intenţiile şi rezultatul acţiunilor noastre. 
După cum am spus privitor la comunicare, e posibil ca intenţiile 
noastre şi realizarea lor de fapt să nu coincidă, ducând la frustrare 
şi neînţelegeri. Totodată, e posibil ca grupurile să nu sesizeze efor¬ 
turile noastre de a le imita modurile de comportament. Unele sunt 
grupuri de referinţă normative, prin aceea că stabilesc normele pentru 
comportamentul nostru fără să fie prezente la fiecare interacţiune 
în parte. Cu deosebire remarcabile printre acestea sunt familia, prie¬ 
tenii, profesorii şi şefii de la serviciu. Totuşi, chiar dacă aceste per¬ 
soane sunt în poziţia de a răspunde la acţiunile noastre, nu înseamnă 
că ele devin grupuri de referinţă. Aceasta se întâmplă numai atunci 

când noi le atribuim relevanţă. Nesupunerea la serviciu poate apărea 
atunci când nu preţuim presiunile normative la care suntem supuşi 
de către şefi şi alegem să urmăm standarde pe care ei le-ar con¬ 
damna. Putem de asemenea să rămânem indiferenţi când grupul 
pretinde pasiune şi implicare mai profundă. Astfel, pentru ca un 
grup să-şi exercite influenţa, e necesar un anumit grad de consim¬ 
ţământ ca el să devină grup de referinţă. 

Un alt exemplu de influenţă din afara contextului imediat al 
acţiunilor noastre sunt grupurile de referinţă comparative. Acestea 
sunt grupuri de care nu aparţinem, fie pentru că ele nu reuşesc 
să ajungă la noi, fie pentru că noi nu reuşim să ajungem la ele. 
„Vedem“ prin urmare grupul fără să fim văzuţi de acesta. Atribuirea 
relevanţei este în acest caz unilaterală. Din cauza distanţei care 
ne separă, ele sunt incapabile să ne evalueze acţiunile şi, ca atare, 
nu reuşesc nici să ne corecteze deviaţiile, nici să ne copleşească 
cu laude. în ultimul timp ne îndreptăm tot mai mult spre o situaţie 
în care dobândim, prin mass-media, o cantitate din ce în ce mai 
mare de cunoştinţe, mai degrabă prin intermediul descrierii decât 
prin relaţiile cu ceilalţi. Drept urmare, rolul grupurilor de referinţă 
comparative în formarea percepţiei de sine este astăzi mai pro¬ 
nunţat. Mass-media transmite informaţii despre ultimele mode 
şi stiluri de viaţă cu viteză tot mai mare, ajungând în cele mai 
depărtate zone ale lumii. în acest proces, stilurile de viaţă devenite 
accesibile pe cale vizuală pot fi învestite cu autoritate, ceea ce poate 
duce la imitare şi la aspiraţia de a aparţine unor asemenea grupuri. 

Rezumat 

Socializarea nu se încheie niciodată în cursul vieţii. Din acest 
motiv, sociologii disting între diferite stadii de socializare (primară, 
secundară şi terţiară), care aduc cu sine forme schimbătoare şi 
complexe de interacţiune între libertate şi dependenţă. în anumite 
cazuri, cei crescuţi în mici comunităţi rurale se pot „pierde" într-un 

oraş în care indiferenţa străinilor generează sentimente de neaju- 
torare, exacerbate de volumul traficului, de aglomeraţie şi de arhi¬ 
tectură. Riscul şi încrederea se amestecă atunci în diferite proporţii 
spre a favoriza sau submina ceea ce sociologul Anthony Giddens 
numea „securitatea ontologică". în egală măsură, există persoane 
care se simt în mediul lor în oraş, al cărui caracter anonim le 
favorizează acţiunile şi a cărui diversitate poate fi sursa identităţii 
lor. Există însă şi situaţii asupra cărora indivizii nu au nici un control. 
Denumite de sociologi condiţii macro-structurale, ele pot avea 
consecinţe dramatice asupra tuturor. Crize economice bruşte, con¬ 
cedieri masive, izbucnirea războiului, evaporarea economiilor în 
inflaţia galopantă sau insecuritatea generată de retragerea dreptului 
la anumite beneficii în perioade dificile nu sunt decât câteva 
exemple. Aceste schimbări pot pune la îndoială şi chiar submina 
performanţele modelelor noastre de socializare, pretinzând astfel 
o restructurare radicală a acţiunilor noastre şi a normelor care ne 
orientează comportamentul. 

Mai puţin dramatic, fiecare dintre noi se confruntă în fiecare 
zi cu probleme ce pretind adaptare sau ne pun la îndoială aşteptările: 
de pildă, atunci când schimbăm şcoala sau slujba, când mergem 
la universitate, când ne căsătorim, când achiziţionăm o casă, când 
schimbăm locuinţa, când devenim părinţi sau când ne pensionăm. 
Prin urmare, e mai bine să gândim relaţia dintre libertate şi depen¬ 
denţă ca un proces continuu de schimbare şi negociere, în care 
interacţiunea lor complexă începe la naştere şi se încheie odată 
cu moartea. 

Libertatea noastră nu este nici ea completă vreodată. Acţiunile 
noastre prezente sunt modelate şi chiar constrângător determinate 
de acţiunile trecute; ne găsim în mod obişnuit în faţa unor opţiuni 
ce nu pot fi îndeplinite, oricât de atrăgătoare ar fi. Libertatea are 
un preţ care variază în funcţie de circumstanţe; putem să căutăm 
noi oportunităţi şi aspiraţii, însă fezabilitatea şi probabilitatea unei 
schimbări radicale devin din ce în ce mai îndepărtate dincolo de 
o anumită vârstă. în acelaşi timp, libertatea unora poate avea ca 

preţ o mai mare dependenţă a altora. Am menţionat rolul pe care-1 
joacă resursele materiale şi simbolice în procesul ce face din alegere 
un proiect viabil şi realist, precum şi faptul că nu toţi au acces la 
aceste resurse. Astfel, deşi toţi oamenii sunt liberi şi nu pot fi decât 
liberi — fiind obligaţi să-şi asume responsabilitatea pentru tot ce 
fac -, unii sunt mai liberi decât alţii pentru că orizontul lor şi 
evantaiul de acţiuni între care pot alege sunt mai largi, lucru care 
se poate baza pe restrângerea orizontului altora. 

Putem spune că raportul dintre libertate şi dependenţă este 
un indicator al poziţiei relative pe care o ocupă o persoană, sau 
o întreagă categorie de persoane, în cadrul societăţii. La o privire 
mai atentă, ceea ce numim privilegiu se dovedeşte a fi un mai mare 
grad de libertate şi un mai mic grad de dependenţă. El se manifestă 
în diferite feluri şi din diferite motive, în timp ce societăţi şi grupuri 
caută să justifice starea de fapt spre a-şi legitima poziţiile pe care 
le au. Totuşi, atunci când în cunoştinţele noastre despre alţii intervin 
goluri, ele sunt umplute adesea cu prejudecăţi. Ne vom apleca asupra 
modului în care văd sociologii aceste probleme în Capitolul 2. 



CAPITOLUL 2 


Cum privim viaţa şi cum îi facem faţă 


Am discutat diferite aspecte ale apartenenţei de grup şi relaţia 
lor cu concepţia pe care o avem despre noi înşine în interacţiune 
cu alţii. Modul în care aceste grupuri ne influenţează compor¬ 
tamentul şi interacţiunea cu alţii, de care anume grupuri aparţinem 
şi pe care le excludem ca urmare a acestui fapt, toate fac parte 
din viaţa cotidiană. Aceste rezultate, intenţionate sau nu, contribuie 
la forma şi conţinutul relaţiilor sociale ce caracterizează societăţile 
noastre. In acest capitol vom analiza mai amănunţit aceste aspecte 
şi vom examina consecinţele pe care le au aceste procese asupra 
felului în care îi privim pe alţii şi ne privim pe noi înşine. 


Cum facem faţă vieţii: 
interacţiune, înţelegere şi distanţă socială 

Să ne gândim la toţi acei oameni de ale căror acţiuni depindem 
în viaţa de zi cu zi. Cine ne toarnă cafeaua în ceaşcă? Cine ne furni¬ 
zează electricitatea, gazul şi apa pe care ne bizuim? în acelaşi timp, 
cine sunt acei oameni care decid cum, unde şi când să pună în 
circulaţie cele 1,5 trilioane de dolari aflaţi pe pieţele financiare 
internaţionale în fiecare zi, cu consecinţe pentru prosperitatea şi 
dezvoltarea fiecărei ţări? Toţi fac parte dintre nenumăraţii necu¬ 
noscuţi care favorizează sau limitează libertatea de a ne alege viaţa 
după placul nostru, precum acei producători care consideră roboţii 

mai profitabili decât angajaţii şi diminuează astfel şansele de a găsi 
o slujbă. Mai sunt de asemenea şi cei care, absorbiţi de propriile 
lor obiective, deversează poluanţi atmosferici şi deşeuri industriale 
cu consecinţe pe termen lung asupra calităţii vieţii noastre, asupra 
mediului şi naturii în general. 

Comparaţi aceşti oameni cu cei pe care i-aţi întâlnit, pe care-i 
recunoaşteţi şi-i puteţi numi. Acum gândiţi-vă că, dintre toţi cei 
care influenţează felul în care ne trăim viaţa şi alegerile pe care 
le putem şi nu le putem face, numai pe foarte puţini îi cunoaştem 
cu adevărat — şi chiar cei pe care-i întâlnim se pot situa în roluri 
diferite. Pe unii îi întâlnim des şi ştim la ce să ne aşteptăm sau 
nu de la ei, vorbim cu ei, ne împărtăşim cunoştinţele şi discutăm 
probleme de interes comun. Alţii sunt cunoştinţe întâmplătoare 
sau îi întâlnim doar o singură dată. Există de asemenea locurile 
în care ne întâlnim în cadrul a ceea ce Erving Goffman numea 
„ordinea interacţiunii". E vorba aici despre acele „spaţii" care nu 
sunt „personale" ca atare, ci sfere sau situaţii sociale în care interac- 
ţionăm cu alţii. Conţinutul interacţiunilor din aceste spaţii poate 
fi funcţional, ca atunci când scoatem bani de la o bancă, mergem 
la dentist sau facem cumpărături într-un magazin. Relaţiile care 
au loc în astfel de cazuri sunt determinate de scopul pe care-1 urmă¬ 
rim şi adesea nu ne interesează oamenii pe care-i întâlnim, cu 
excepţia capacităţii lor de a îndeplini funcţiile respective. în asemenea 
împrejurări, întrebările personale sunt deplasate şi privite adesea 
ca intruziuni inadmisibile în ceea ce considerăm a fi, în raport cu 
întâlnirea întâmplătoare, un spaţiu intim. Dacă totuşi se produce 
o astfel de intruziune, ne putem opune, ca în faţa unei încălcări 
a aşteptărilor nescrise pe care le avem de la acea relaţie — o relaţie 
ce priveşte, la urma urmei, un schimb de servicii. 

Deşi apropierea influenţează un episod de interacţiune socială, 
ea nu ne spune nimic despre felul în care resimt participanţii cali¬ 
tatea acesteia. Unii vor susţine că „prietenii de pe net" - cei cu 
care comunică pe Internet — sunt la fel de prieteni ca aceia cu care 
se întâlnesc fizic. Alfred Schutz, sociolog american de origine 



germană, sugera că, din punctul de vedere al oricărui individ, toţi 
ceilalţi membri ai rasei umane pot fi reprezentaţi pe o linie 
imaginară - un continuum măsurat prin distanţa socială — care 
creşte pe măsură ce interacţiunea socială diminuează ca volum şi 
intensitate. Linia s-ar întinde de la o cunoaştere personală până 
la o cunoaştere ce se limitează la capacitatea de a asocia oamenilor 
diferite tipuri: bogaţi, huligani din fotbal, soldaţi, birocraţi, poli- 
licieni, jurnalişti şi alţii. Cu cât sunt mai depărtaţi de noi, cu atât 
mai tipizată este perspectiva noastră asupra oamenilor ce ocupă 
punctele din continuum, ca şi reacţiile noastre faţă de ei. 

Pe lângă contemporanii noştri, mai sunt şi cei aflaţi în mintea 
noastră ca predecesori sau succesori. Comunicarea cu aceştia este 
unilaterală şi incompletă, însă în acelaşi timp această comunicare, 
transmisă eventual sub forma miturilor, ne poate ajuta în căutarea 
unei soluţii la contradicţiile contemporane legate de identitatea 
noastră. După cum au arătat antropologii sociali, putem să ne 
asociem în acest fel anumitor tradiţii păstrate în memoria istorică 
sub forma ceremoniilor ori a adeziunii la interpretări specifice ale 
trecutului. în ce-i priveşte pe succesori, situaţia este diferită, în 
măsura în care le lăsăm amprente ale existenţei noastre, fără a aştepta 
un răspuns de la ei. Ne putem proiecta diferite imagini despre viitor, 
însă nu le putem „cunoaşte". Nu este totuşi neobişnuit ca savanţii 
moderni să fie motivaţi de Sciencefiction, alături de acţiunile contem- 
(>orane, în imaginarea posibilităţilor pentru viitor. Ideea managerială 
de a „re-proiecta“ organizaţiile, de exemplu, este o proiecţie a unui 
ideal viitor asupra realităţii existente. Ceea ce oferă autorilor posibi- 
litatea de a scăpa de responsabilitate în prezent, întrucât efectele 
deciziilor pe care le iau sunt cuprinse într-un viitor imaginat. 

I ndiferent însă dacă vorbim despre influenţa trecutului sau despre 
imaginarea prezentă a unor viitoruri posibile, acestea nu sunt fixate 
în timp. Oamenii îşi schimbă locul, trec dintr-o categorie în alta, 
se deplasează înainte şi înapoi faţă de punctul nostru din continuum 
şi trec de la contemporani la predecesori. în acest proces se schimbă 
şi capacitatea noastră de empatie — abilitatea şi dorinţa de a ne pune 
în pielea altei persoane. Propria noastră identitate este astfel strâns 




48 ACŢIUNE, IDENTITATE ŞI ÎNŢELEGERE ÎN VIAŢA DE FIECARE ZI 


legată de identităţile sociale pe care le proiectăm asupra altora şi 
pe care le întâlnim în existenţa cotidiană. 


„Noi" printre „alţii" 

Capacitatea noastră de a face distincţii şi diviziuni în cadrul 
lumii o cuprinde şi pe cea dintre „noi“ şi „ei“. Cei dintâi reprezintă 
grupul de care simţim că aparţinem şi pe care-1 înţelegem. Ceilalţi, 
dimpotrivă, reprezintă un grup la care nu putem ajunge sau căruia 
nu dorim să-i aparţinem. Viziunea pe care o avem despre acesta 
din urmă este vagă, fragmentară şi datorată unei înţelegeri precare 
sau chiar înspăimântătoare. Ulterior, putem să ne întărim credinţele 
suspectând că şi „ei“ simt aceleaşi rezerve şi anxietăţi faţă de „noi“. 

Distincţia dintre „noi“ şi „ei“ este prezentată uneori în socio¬ 
logie ca distincţie între in-group şi out-group. Aceste două grupuri 
opuse sunt inseparabile, întrucât unul nu poate exista fără celălalt. 
Ele se aşază pe harta lumii pe care o are fiecare la cei doi poli ai 
unei relaţii antagonice, făcând ca cele două grupuri să fie „reale" 
pentru membrii lor respectivi şi conferindu-le unitatea şi coerenţa 
interioară pe care ne închipuim că o au. Considerând că propria 
noastră identitate e strâns legată de grupul căruia îi aparţinem, 
anumiţi savanţi, în special istoricul şi filozoful francez Michel 
Foucault şi filozoful francez Jacques Derrida, au susţinut că pose¬ 
dăm o „esenţă" a ceea ce suntem numai prin excluderea negativelor, 
presupusele caracteristici ale „lor" în cazul nostru. Prin urmare, 
identificarea de sine este favorizată de resurse pe care le extragem 
din mediul în care ne aflăm, neexistând un „miez" fix al identităţii 
noastre. Ca atare, opoziţiile devin instrumente de care ne folosim 
casă trasăm o hartă a lumii. Ca exemple ale acestui proces putem 
enumera distincţiile făcute între săracii „vrednici" şi „nevrednici", 
între cetăţenii „respectabili" şi „gloata" care nesocoteşte toate regu¬ 
lile şi dispreţuieşte orice ordine. In fiecare caz, trăsăturile noastre 
respective, ca şi investiţiile sentimentale, decurg din acest anta¬ 
gonism reciproc. 

Din aceste observaţii putem trage următoarea concluzie: un 
out-group este tocmai opoziţia imaginară faţă de propria identitate 
de care un in-group are nevoie pentru a se identifica pe sine, pentru 
coeziunea sa, pentru solidaritatea internă şi securitatea emoţională. 
Disponibilitatea de a coopera în cadrul limitelor grupului pretinde 
prin urmare, ca suport, refuzul de a coopera cu adversarul. Ca şi 
cum am avea nevoie să simţim frica de sălbăticie ca să putem simţi 
ce este aceea siguranţa. Idealurile care susţin această disponibilitate 
includ solidaritatea, încrederea reciprocă şi ceea ce am putea numi, 
urmându-1 pe sociologul francez Emile Durkheim, „coeziunea" 
sau „legătura comună", adică felul în care ne aşteptăm să se comporte 
membrii unei familii ideale unii faţă de alţii sau părinţii faţă de 
copii din perspectiva modelului lor de iubire şi grijă. 

In retorica celor ce doresc să evoce audienţei o loialitate reciprocă 
auzim adesea metafore ca „frăţie" şi apartenenţa la o singură 
„familie". Expresiile solidarităţii naţionale şi disponibilitatea de 
a se sacrifica pentru un bine mai mare sunt condimentate cu referiri 
la naţiune, numită „maica noastră", sau la „patrie". Ajutorul reciproc, 
protecţia şi prietenia devin ca atare reguli imaginare ale vieţii în 
iri-group, toate facându-ne să percepem relaţiile în acest context 
drept calde, inundate de simpatie reciprocă şi având potenţialul 
de a inspira loialitatea şi hotărârea necesare pentru apărarea inte¬ 
reselor grupului. Există deci un simţământ al comunităţii ca loc 
plăcut, care precedă orice argument sau reflecţie. E posibil ca în 
acest loc să trecem prin momente dificile, însă în final se găseşte 
întotdeauna o soluţie. Oamenii pot părea aspri şi egoişti, însă la 
nevoie se poate conta pe ajutorul lor. Mai presus de orice, putem 
sn-i înţelegem şi putem fi siguri că suntem înţeleşi. 

Aşa cum am văzut, nu trebuie să fim în prezenţa fizică a acelor 
persoane cu care ne identificăm, spre a evoca aceste sentimente 
şi a ne angaja în activităţi şi credinţe ce ne leagă de ele. Putem fi 
legaţi atât de grupuri bazate pe prezenţa faţă în faţă cât şi de gru¬ 
puri extinse şi risipite. Exemple din a doua categorie sunt clasa, genul, 
şi naţiunea. Cu toate că le considerăm adesea la fel de mici şi de 

intime ca şi grupurile care ne sunt familiare, ele nu sunt decât comu¬ 
nităţi imaginare. Deşi sunt deseori caracterizate de aceeaşi limbă şi 
aceleaşi obiceiuri, ele sunt totodată împărţite în ce priveşte credinţele 
şi practicile. Aceste fisuri sunt însă sumar tencuite de imaginea 
unui „noi“ care face apel la sentimentul unităţii. Intr-adevăr, discursu¬ 
rile liderilor naţionalişti se referă adesea la îngroparea diferenţelor 
într-un spirit de comuniune orientat spre un ţel colectiv. 

A face din clasă, gen, etnie sau naţiune un in-group în sine nu 
este o treabă uşoară, pentru că ele sunt lipsite de liantul social al 
grupurilor familiare din interacţiunile cotidiene. O urmare a acestui 
proces ar putea fi suprimarea sau respingerea faptelor ce contrazic 
imaginea lor ideală, drept false sau irelevante. Procesul de purificare 
are nevoie de un corp disciplinat şi imaginativ de activişti ale căror 
acţiuni să ducă la sporirea caracterului plauzibil al unităţii imaginare 
de interese şi credinţe. Având în vedere toate acestea, acţiunile unui 
corp - partid politic, sindicat, guvern al unui stat naţional - precedă 
formarea unui in-goup de mari dimensiuni. Naţionalismul precedă 
astfel apariţia naţiunilor unificate. 

în pofida eforturilor investite în imaginea unităţii, influenţa 
asupra realităţii rămâne fragilă. De ce? Pentru că îi lipseşte substanţa 
ce decurge din interacţiunea cotidiană în cadrul reţelelor de legături, 
astfel încât nici un efort de inducere a loialităţii în grupuri de 
mari dimensiuni nu are vreo şansă de succes dacă nu se practică 
concomitent o ostilitate orientată către un out-group. Apare aici 
imaginea unui duşman sinistm şi înspăimântător, viclean şi intrigant. 
Vigilenţa devine o necesitate constantă acolo unde imaginile sunt 
determinate de prejudecăţi. Prejudecata — înţeleasă ca refuz de a 
recunoaşte vreo virtute duşmanului şi înclinaţie de a-i amplifica 
viciile reale şi imaginare — împiedică acceptarea posibilităţii ca inten¬ 
ţiile duşmanului să fie oneste. Prejudecata se manifestă de asemenea 
ca standarde de moralitate duble. Ceea ce membrii unui in-group 
consideră că sunt îndreptăţiţi să aibă va fi acordat doar ca un act 
de favoare şi bunăvoinţă celor ce fac parte dintr-un out-group. Şi 
cel mai important, propriile atrocităţi săvârşite împotriva mem- 

brilor unui out-group nu par să aibă nici un impact asupra con¬ 
ştiinţei morale, în timp ce acte mult mai blânde săvârşite de 
duşman se cer aspru condamnate. Prejudecata îi împinge astfel 
pe oameni să aprobe mijloacele folosite în promovarea propriei 
cauze, mijloace care nu vor fi niciodată justificate atunci când sunt 
folosite de un out-grup în urmărirea ţelurilor sale. Acţiunilor identice 
li se dau nume diferite: de exemplu, luptătorul pentru libertate al 
unui grup va fi terorist în ochii altui grup. 

înclinaţiile de a avea prejudecăţi nu sunt uniform distribuite. 
Ele se pot manifesta ca atitudini şi acţiuni rasiste sau, mai general, 
ca xenofobie — ura faţă de orice este „străin". Oamenii cu multe 
prejudecăţi nu sunt pregătiţi să suporte nici o deviere de la regulile 
stricte de comportament şi favorizează prin urmare o autoritate 
puternică, aptă să ţină oamenii „în frâu". Aceşti oameni erau carac¬ 
terizaţi de Theodor Adorno, teoretician social german, filozof şi 
critic al culturii, drept „personalităţi autoritare", strâns legate de 
expresii ale insecurităţii generate de schimbări drastice ale condi- 
(iilor obişnuite. Ceea ce oamenii s-au obişnuit să considere a fi 
modalităţi eficiente de a-şi trăi viaţa cotidiană devine brusc mai 
puţin demn de încredere. Rezultatul poate induce sentimente de 
pierdere a controlului, şi astfel schimbarea poate fi socotită dăună¬ 
toare şi/sau respinsă. 

Rezultatul acestor transformări în condiţiile sociale poate fi nevoia 
de a apăra vechiul mod de a fi în faţa celor nou-veniţi, reprezentanţi 
.ii noului mod de a fi, care pot genera astfel resentimente. Pierre 
Bourdieu a scris despre acest proces din cadrul a ceea ce numea 
„domenii" ale relaţiilor sociale, spunând că oamenii adoptă strategii 
„ortodoxe" ori „eretice". în joc sunt conservarea sau subminarea 
relaţiilor existente, setul de presupuneri prereflexive şi de la sine 
înţelese ce determină acţiunile cotidiene fiind astfel forţat să se 
i i ezească din somn spre a apăra stătu quo-\A împotriva intruziunii. 

Teoria lui Norbert Elias despre aceste situaţii foloseşte termenii 
„autohton" şi „străin". Un aflux de străini prezintă întotdeauna 
o provocare pentru modul de viaţă al populaţiei autohtone, indi- 

ferent care ar fi diferenţele reale dintre nou-veniţi şi vechii locuitori. 
Tensiunile se ivesc aici din necesitatea pentru cei nou-veniţi de 
a-şi face loc şi a fi recunoscuţi. îngrijorarea rezultată devine ostilitate, 
însă locuitorii autohtoni au în general resurse mai bune de a acţiona 
potrivit prejudecăţilor lor. Ei pot invoca şi drepturile obţinute prin 
simpla durată a locuirii, în fraze precum „acesta este pământul 
strămoşilor noştri". 

Relaţiile complexe dintre autohtoni şi străini funcţionează la 
fel de bine pentru explicarea unei mari varietăţi de conflicte între 
in-group şi out-group. Naşterea antisemitismului modern în Europa 
secolului al XlX-lea şi larga lui răspândire pot fi înţelese ca rezultat 
al coincidenţei între schimbările foarte rapide din cadrul unei 
societăţi tot mai industrializate şi emanciparea evreilor, care au 
ieşit din ghetouri sau din cartierele şi comunităţile evreieşti închise 
pentru a se amesteca în populaţia neevreiască a oraşelor şi a pătrunde 
în meseriile „obişnuite". în mod asemănător, schimbările din peisajul 
industrial al Marii Britanii de după război au generat o larg răs¬ 
pândită anxietate care s-a concentrat ulterior asupra celor nou-veniţi 
din Caraibe sau din Pakistan; un alt exemplu este rezistenţa bărba¬ 
ţilor la pretenţiile femeilor de a avea drepturi egale la angajare şi 
în competiţia pentru poziţii cu influenţă socială. Apelurile feministe 
la egalitate încă mai stârnesc o prejudecată vag deghizată în aluzii 
la o stare „naturală" de lucruri. La baza ei stă presupunerea că 
femeile ar trebui să-şi cunoască locul, într-o ordine a relaţiilor sociale 
ce tinde să le garanteze bărbaţilor privilegii în raport cu femeile. 

Antropologul american Gregory Bateson a sugerat termenul 
de „schismogeneză" pentru lanţul de acţiuni şi reacţiuni ce urmează 
proceselor de mai sus. Fiecare acţiune inspiră o reacţie şi mai puter¬ 
nică, iar controlul asupra situaţiei se pierde gradual. Bateson 
distinge două tipuri de schismogeneză. Mai întâi, există „schismo- 
genezele simetrice", în care fiecare tabără reacţionează la semnele 
de forţă ale adversarului. De fiecare dată când adversarul manifestă 
putere şi hotărâre, reacţia este o manifestare şi mai puternică de 
putere şi voinţă. Teama cea mai mare a fiecărei părţi este de a părea 

slabă sau ezitantă. Gândiţi-vă la sloganele „Le arătăm noi lor!“ 
sau „Să-i arătăm agresorului că agresiunea ne face mai puternici". 
Schismogeneza simetrică nutreşte dogmatismul de ambele părţi 
şi contribuie la distrugerea oricărei posibilităţi de înţelegere raţio¬ 
nală. Nici una dintre părţi nu-şi mai aminteşte motivul care a 
declanşat conflictul, înverşunarea fiindu-le alimentată de lupta 
actuală. 

Al doilea tip este „schismogeneza complementară", care se 
dezvoltă pe baza unor presupuneri complet opuse, însă duce la 
rezultate identice, respectiv la distrugerea legăturilor. Secvenţa de 
acţiuni schismogenetice este complementară atunci când una dintre 
părţi îşi întăreşte hotărârea în faţa slăbiciunii părţii opuse, în timp 
ce aceasta din urmă îşi slăbeşte rezistenţa când se confruntă cu 
manifestarea unei puteri în creştere a părţii opuse. Este tendinţa 
tipică a oricărei interacţiuni dintre un partener dominant şi unul 
supus. încrederea în sine a unuia se nutreşte din simptomele de 
timiditate şi supunere ale celuilalt. Cazurile de schismogeneză com¬ 
plementară sunt pe cât de diferite în conţinut, pe atât de numeroase. 

La una dintre extreme, ne putem gândi la o bandă ce terorizează 
un întreg cartier până la supunerea sa necondiţionată, pentru ca 
apoi, încredinţată de propria omnipotenţă pe baza lipsei de rezistenţă, 
să-şi ridice pretenţiile peste capacitatea victimelor de a plăti. Vic¬ 
timele ajung la disperare şi fie aprind scânteia rebeliunii, fie sunt 
forţate să se mute din teritoriul bandei. La cealaltă extremă, ne 
putem gândi la relaţia dintre patron şi client. Majoritatea domi¬ 
nantă (naţională, rasială, culturală şi religioasă) acceptă prezenţa 
unei minorităţi cu condiţia ca aceasta să demonstreze cu sârg că 
acceptă valorile celor dominanţi şi doreşte să trăiască după regulile 
lor. Minoritatea va fi încântată să facă pe plac majorităţii şi să 
[uimească favoruri în mod corespunzător, dar ar putea să descopere 
o tendinţă de creştere a concesiilor necesare, odată cu creşterea 
încrederii grupului dominant. Minoritatea va fi determinată fie 
să se retragă în propriul ghetou, fie să-şi schimbe strategia pe 

modelul schismogenezei simetrice. Indiferent de alegere, rezultatul 
probabil este distrugerea legăturilor. 

Din fericire există şi un al treilea tip de cadru în care are loc 
interacţiunea - reciprocitatea. Această formă îmbină trăsăturile 
ambelor schismogeneze, simetrică şi complementară, însă într-o 
manieră ce neutralizează tendinţele lor autodistructive. într-o 
relaţie reciprocă, fiecare interacţiune în parte este asimetrică, însă, 
după o lungă perioadă de timp, acţiunile ambelor tabere ajung să 
se echilibreze reciproc, pentru că fiecare are de oferit ceva de care 
cealaltă are nevoie; de exemplu, membrii minorităţii respinse şi 
discriminate pot avea anumite aptitudini sau talente care lipsesc 
populaţiei ca întreg. Se poate spune, chiar dacă e contestabil, că 
o anumită reciprocitate caracterizează majoritatea cadrelor de interac¬ 
ţiune. Se cuvine observat totuşi că nici un cadru de reciprocitate 
nu e total imun la pericolul de a aluneca spre o relaţie simetrică 
sau complementară, declanşând astfel procesul schismogenezei. 

Am văzut că a fi „noi“ are sens numai atâta timp cât există 
„ei“, cât timp ambii există împreună, în opoziţie reciprocă. în plus, 
„ei“ aparţin aceluiaşi grup şi îl constituie numai pentru că fiecare 
şi toţi împreună împărtăşesc aceeaşi caracteristică: nici unul nu 
este „de-al nostru". Ambele concepte îşi derivă înţelesul din linia 
despărţitoare pe care o întreţin. Fără o astfel de diviziune, fără 
posibilitatea de a ne opune „lor“, ne-ar fi foarte greu să ne concepem 
identitatea. 


Cum percepem şi cum trăim viaţa: 
graniţe şi străini 

„Străinii" desfid diviziunile de mai sus. într-adevăr, ei se opun 
opoziţiei înseşi, adică oricărui fel de diviziuni înţelese ca graniţe 
ce-i îngrădesc, opunându-se prin aceasta limpezimii lumii sociale 
ce rezultă din aceste practici. Iată în ce constă importanţa lor, 
semnificaţia şi rolul pe care-1 joacă în viaţa socială. Prin simpla 

lor prezenţă, care nu se încadrează cu uşurinţă în nici o categorie 
stabilită, străinii sunt tocmai o negare a validităţii opoziţiilor 
acceptate. Ei revelează caracterul aparent „natural" al opoziţiilor, 
expunându-le astfel fragilitatea. Diviziunile sunt atunci văzute 
drept ceea ce sunt: linii imaginare ce pot fi traversate sau retrasate. 
La urma urmei, ei apar în câmpul vederii şi în spaţiile noastre 
sociale... neinvitaţi. Că ne place sau nu, aceşti oameni se postează 
ferm în lumea pe care o ocupăm noi şi nu dau nici un semn c-ar 
vrea să plece. Le observăm prezenţa pentru că pur şi simplu nu 
poate fi ignorată, şi din această cauză ne este greu să le găsim un 
temei. Se pare că nu sunt nici apropiaţi, nici distanţi, şi nu ştim 
exact ce să aşteptăm nici de la ei, nici de la noi. 

In aceste cazuri, caracteristica centrală a lumii rezultate din 
acţiunea omului este de a construi graniţe cât mai exacte, precise 
şi neambigue cu putinţă. Toate aptitudinile şi cunoştinţele pe care 
le-am dobândit ar deveni îndoielnice, inutile, dăunătoare şi chiar 
sinucigaşe, dacă n-ar fi faptul că graniţele bine marcate ne transmit 
semnale legate de ce putem aştepta şi cum putem să ne comportăm 
în anumite contexte. Totuşi, cei aflaţi de cealaltă parte a acestor 
demarcaţii nu sunt atât de net diferiţi de noi încât să ne scutească 
de clasificări greşite. Din această cauză este necesar un efort 
constant pentru a menţine diviziunile într-o realitate ce nu cunoaşte 
contururi exacte şi neîndoielnice. 

înţelegerea de sine şi înţelegerea celorlalţi devine acum efortul 
de a înţelege de ce există aceste bariere şi cum sunt ele menţinute. 
Antropologul Anthony Cohen susţine că ideea demarcaţiilor este 
fundamentală pentru efortul de înţelegere a limitelor conştiinţei 
de sine prin sarcina de a-i înţelege pe cei ce cad în afara punctelor 
de demarcaţie simbolice. în acest caz se poate vedea că oameni 
diferiţi dintr-un punct de vedere pot fi asemănători dintr-altul. 
Se poate demonstra că multe trăsături variază gradual, lin şi adesea 
imperceptibil, în modul sugerat de linia continuă a lui Alfred Schutz. 
Datorită suprapunerii, există zone ambigue în care oamenii nu 
sunt recunoscuţi imediat ca aparţinând unuia sau altuia dintre 

grupurile oponente. După cum am mai spus, pentru unii aceasta 
reprezintă mai degrabă o sursă de ameninţare decât o şansă de a 
cunoaşte mai multe despre noi prin alţii. 

Intre preocupările omeneşti, un rol crucial îl joacă sarcina 
neîncetată de a „înţepeni" ordinea creată de om. După cum nota 
antropologul Mary Douglas în Purity and Danger, demarcaţiile 
nu sunt doar negative, ci şi pozitive, pentru că ritualurile instituie 
forme de relaţii sociale care le permit oamenilor să-şi cunoască 
societăţile. Totuşi, spre a se obţine aceasta, ambiguitatea care serveşte 
la estomparea liniilor de demarcaţie trebuie suprimată. Să ne gândim 
la câteva exemple. Ceea ce face ca anumite plante să fie socotite 
„buruieni" pe care le combatem şi le plivim este tendinţa îngrozitoare 
pe care o au de a oblitera graniţa dintre grădina noastră şi sălbăticie. 
Adesea sunt atrăgătoare, parfumate şi plăcute, însă „vina" lor este 
că au venit, neinvitate, într-un loc ce pretinde îngrijire, chiar dacă 
asta înseamnă să folosim chimicale pentru a obţine rezultatul dorit. 
Acelaşi lucru se poate spune despre „mizeria" din casă. S-a descoperit 
că anumite companii din industria chimică au fost nevoite să pună 
două etichete clar distincte pe ambalaje ce conţineau acelaşi detergent. 
De ce? Pentru că anumite studii le-au arătat că cei care se mândresc 
cu curăţenia din casa lor nici nu-şi pot imagina să treacă peste 
diferenţa dintre baie şi bucătărie folosind acelaşi detergent pentru 
amândouă. Astfel de griji se pot manifesta în comportamentul 
obsesiv consacrat purităţii şi curăţeniei unor zone limitate. în 
comerţ se vând produse ce ţin cont de asta, însă rezultatul poate 
fi o reducere a capacităţii sistemului nostru imunitar de a face faţă 
infecţiilor. Ca urmare, dorinţa de a ordona lumea în faţa ame¬ 
ninţării permanente a ambiguităţii şi dezordinii ne costă nu numai 
pe noi, ci şi pe oamenii sau lucrurile socotite a tulbura armonia. 

Liniile de demarcaţie ale unui grup pot fi ameninţate deopo¬ 
trivă din afară şi dinăuntru. înăuntrul grupului există acei oameni 
ambivalenţi etichetaţi drept dezertori, detractori ai valorilor, duşmani 
ai unităţii şi cameleoni. Atacul şi eventual străpungerea pot veni 
de asemenea din afară, de la oameni care cer egalitate şi care se 

stabilesc în spaţii unde nu pot fi lesne identificaţi. Astfel, demar¬ 
caţiile presupuse sigure se revelează a fi subţiri. Cei care-şi părăsesc 
locul de baştină venind în locul ocupat de noi săvârşesc o ispravă 
care ne face să-i bănuim că deţin o putere căreia nu-i putem rezista, 
astfel încât nu ne simţim în siguranţă în prezenţa lor. „Neofit" 
(cineva care s-a convertit la credinţa noastră), „proaspăt îmbogăţit" 
(cineva sărac ieri, care face subit avere şi se alătură azi celor bogaţi 
şi puternici) şi „parvenit" (cineva din păturile de jos promovat 
rapid într-o poziţie de putere) sunt numai câţiva dintre termenii 
care semnifică reprobare, aversiune şi dispreţ în asemenea situaţii. 

Asemenea oameni stârnesc anxietate şi din alte motive. Ei pun 
întrebări la care nu ştim cum să răspundem pentru că nu am avut 
ocazia şi motivul să ni le punem noi înşine: „De ce faci asta aşa? 
Ce sens are? Ai încercat să faci altfel?" Felul în care am trăit, tipul 
de viaţă care ne oferea securitate şi ne făcea să ne simţim bine, 
se află acum expus la ceea ce noi considerăm a fi o provocare, în 
faţa căreia suntem chemaţi să ne explicăm şi justificăm acţiunile. 

Pierderea securităţii ce decurge de aici nu este ceva uşor de 
iertat. Adesea este privită ca o ameninţare şi, în ansamblu, nu 
suntem înclinaţi să iertăm. Astfel de întrebări sunt privite prin 
urmare ca ofense şi subversiuni. Rândurile se strâng în apărarea 
modului de viaţă consacrat, iar ceea ce anterior era un grup de 
oameni disparat devine un grup unit împotriva unui duşman comun. 
Aceşti duşmani sunt străinii pe care-i considerăm răspunzători 
pentru criza noastră de încredere. Disconfortul se poate transforma 
în furie împotriva celor priviţi acum ca „provocatori de necazuri". 

Chiar dacă nou-veniţii se abţin să pună întrebări ciudate, modul 
în care-şi fac treaba de fiecare zi va isca oricum probleme. Cei 
care au venit din alte locuri şi sunt hotărâţi să rămână vor vrea 
să înveţe cum trăim, să ne imite şi să încerce să devină „ca noi". 
Oricât de tare ar încerca să ne imite, la început nu pot evita să facă 
greşeli, pentru că premisele pe care este construit noul mod de viaţă 
trebuie învăţate în timp. încercările lor par astfel neconvingătoare, 
iar comportamentul, stângaci şi ciudat, ca o caricatură a propriului 

nostru comportament, ceea ce ne determină să ne întrebăm cum 
este acesta „în realitate". Prin ridiculizare, respingem imitaţiile lor 
prosteşti, cu glume care „caricaturizează caricatura". Totuşi, râsul 
este amar când anxietatea se deghizează în ilaritate. 

Membrii grupului au fost forţaţi de prezenţa celor nou-veniţi 
să-şi examineze propriile obiceiuri şi aşteptări cu o mare doză de 
ironie. Deşi n-au fost niciodată deschişi întrebărilor explicite, 
liniştea lor a fost spulberată şi de aici va urma rezistenţa. In ce 
priveşte răspunsurile posibile la astfel de situaţii, cel dintâi se îndreaptă 
spre o restaurare z stătu quo-ului. Menţinerea demarcaţiilor pretinde 
o întoarcere la ceea ce era privit drept o limpezime neproblematică. 
Străinii pot fi trimişi înapoi acolo de unde se presupune că au 
venit... chiar dacă locul nu există! Viaţa lor devine deci greu de 
suportat, de exemplu schimbând gluma în ridiculizare şi refu- 
zându-li-se recunoaşterea unor drepturi ce le sunt garantate mem¬ 
brilor grupului. Oricum, chiar dacă pleacă, când un grup are la 
bază o asemenea fragilitate, va avea nevoie să descopere alte ţinte 
pentru a se menţine ca atare. 

La nivel naţional, forma acestui proces se schimbă şi pot apărea 
încercări de a-i forţa să emigreze sau de a le face viaţa atât de greu 
de îndurat, încât ei înşişi să considere exodul drept un rău mai 
mic. Dacă opun rezistenţă, presiunea creşte şi se poate ajunge la 
genocid; astfel, distrugerea fizică fără milă preia sarcina pe care 
încercarea de înlăturare n-a reuşit s-o ducă la bun sfârşit. Desigur, 
genocidul este metoda extremă şi cea mai respingătoare de „resta¬ 
urare a ordinii". Istoria recentă a demonstrat totuşi în modul cel 
mai înfiorător că ameninţarea genocidului nu dispare atât de uşor, 
în pofida condamnării sale şi a indignării larg răspândite. 

Deşi genocidul este o formă extremă, pot fi alese soluţii mai 
puţin odioase şi radicale, una dintre cele mai obişnuite fiind separarea. 
Aceasta poate fi teritorială, spirituală, sau o combinaţie a ambelor. 
Expresia ei teritorială poate fi găsită în ghetourile sau rezervaţiile 
etnice, adică părţi ale oraşelor sau zone ale ţărilor rezervate locuirii 
pentru oameni cu care elementele mai puternice ale populaţiei 

refuză să se amestece. Uneori terenul alocat este înconjurat de 
ziduri şi/sau alte oprelişti impuse de lege. Deplasarea spre şi dinspre 
aceste spaţii nu este însă pedepsită şi formal e liberă, deşi în practică 
rezidenţii lor nu pot sau nu vor să iasă din îngrădire deoarece con¬ 
diţiile „de afară" au devenit intolerabile ori standardul de viaţă din 
aceste zone, adesea lăsate în voia sorţii, e singurul pe care şi-l pot 
permite. 

în cazurile în care separarea teritorială este incompletă sau 
devine cu totul impracticabilă, creşte în importanţă separarea spiri¬ 
tuală. Contactul cu străinii se reduce la simple schimburi de afaceri; 
contactul social este evitat. Se face orice efort, deliberat sau nu, 
pentru a împiedica sau a reduce posibilitatea proximităţii fizice 
de a se transforma într-una spirituală. Resentimentul sau ostilitatea 
făţişă sunt cele mai evidente asemenea eforturi preventive. Barierele 
puse de prejudecăţi se pot dovedi mult mai eficiente decât cele 
mai groase ziduri. Evitarea activă a contactului este susţinută de 
teama contaminării din partea celor care „se conformează", dar 
nu sunt ca „noi". Resentimentul se răsfrânge asupra a tot ce poate 
fi asociat cu străinii: modul lor de a vorbi, de a se îmbrăca, ritu¬ 
alurile, felul în care-şi organizează viaţa de familie şi chiar mirosul 
mâncării pe care le place s-o gătească. Deasupra tuturor stă aparentul 
lor refuz de a se angaja în ordinea naturală a relaţiilor sociale, de 
a nu accepta responsabilitatea pentru acţiunile lor, aşa cum trebuie 
s-o facem „noi". Nu ordinea care a produs această stare de lucruri 
e pusă sub semnul întrebării, ci eşecul lor „personal" de a adera 
la logica ei aparentă. 

Segregarea şi deplasarea în oraş 

Până acum am presupus o separare între grupuri, deşi am notat 
ambivalenţa şi ambiguităţile ce înconjură astfel de bariere. Nu s-a 
discutat cine aparţine fiecărui grup. Se poate vedea cu uşurinţă 
totuşi că acest fel de situaţie simplă şi sarcina precisă pe care tinde 
s-o genereze se întâlnesc cu greu în tipul nostru de societate. Majo¬ 
ritatea dintre noi trăim în societăţi urbane, adică societăţi în care 

oamenii trăiesc împreună în mari aglomeraţii, călătoresc încontinuu 
şi, în cursul treburilor lor cotidiene, pătrund în diverse zone locuite 
de oameni diferiţi. In cele mai multe cazuri, nu putem fi siguri 
că oamenii pe care-i întâlnim respectă standardele noastre. Suntem 
aproape mereu frapaţi de imagini şi sunete noi pe care nu le înţe¬ 
legem pe deplin şi, din păcate, nu avem niciodată timp să ne oprim 
pentru a reflecta şi a încerca în mod onest să înţelegem locurile 
şi oamenii. Trăim printre străini şi suntem străini în mijlocul lor. 
Intr-o astfel de lume, străinii nu pot fi îngrădiţi sau ţinuţi în şah. 

în pofida interacţiunilor petrecute în cadrul oraşului, practicile 
descrise anterior nu sunt complet abandonate. Practica segregării, 
de exemplu, se instituie prin adoptarea unor semne proeminente, 
uşor vizibile, de apartenenţă la un grup. Legile pot reglementa 
ţinuta de grup, astfel încât „a trece drept altcineva" să fie pedepsit. 
Nu este însă neapărat necesar să se recurgă la legi pentru asemenea 
reglementări. Cei care au mai mulţi bani de cheltuit decât alţii 
îşi pot permite să se îmbrace în anumite feluri ce acţionează ca 
nişte coduri de clasificare a persoanei după splendoare, mizerie 
sau ciudăţenie a înfăţişării. Oricum, în prezent se produc cantităţi 
masive de reproduceri relativ ieftine ale unor articole de modă admi¬ 
rate şi foarte preţuite, ceea ce mai estompează asemenea distincţii. 
Drept urmare, îmbrăcămintea ascunde originea şi mobilitatea 
teritorială a celor care o poartă, mai degrabă decât să le dezvăluie. 
Asta nu înseamnă că înfăţişarea nu-i scoate în evidenţă pe purtători, 
pentru că ei sunt expresii publice ale grupului de referinţă pe care 
l-au ales. Putem în aceeaşi măsură să ne mascăm originea îmbră- 
cându-ne altfel, spre a răsturna sau anula clasificarea impusă social. 
Ca atare, valoarea informativă a înfăţişării celorlalţi se diminuează. 

Dacă înfăţişarea a devenit cu timpul mai problematică, nu 
acelaşi lucru se petrece cu segregarea teritorială. Teritoriul comun 
al spaţiilor urbane este împărţit în zone în care găsim mai degrabă 
un anumit tip de oameni decât alte tipuri. Valoarea pe care zonele 
segregate ne-o oferă în orientarea comportamentului şi aşteptărilor 
noastre se obţine prin practici regulate de excludere, adică prin 

admiterea limitată şi selectivă. Zonele rezidenţiale exclusive, păzite 
de companii specializate particulare, nu sunt decât un exemplu al 
fenomenului, în care cei cu mijloacele financiare îi exclud pe cei 
care nu se bucură de posibilităţile ce decurg din venit şi avere. 

Nu numai paza de la porţile rezidenţelor exclusive simbolizează 
practici de excluziune, ci şi paza din marile spaţii comerciale, unde 
timpul trebuie pierdut făcând cumpărături exorbitante, abil favo¬ 
rizate de absenţa oricărui ceas. Casele de bilete şi birourile de recepţie 
au şi ele diferite criterii de selecţie. în asemenea de bilete, banii 
sunt criteriul cel mai important, deşi biletul îi poate fi refuzat unei 
persoane care nu întruneşte alte cerinţe, precum ţinuta sau culoarea 
pielii. Testul îndreptăţirii stabileşte o situaţie în care intrarea le 
este refuzată tuturor atâta vreme cât rămân absolut străini. Aceste 
acte rituale de identificare transformă un membru Iară chip al 
categoriei cenuşii a străinilor nediferenţiaţi într-o „persoană concretă" 
căreia i se recunoaşte îndreptăţirea de a intra. în asemenea locuri, 
incertitudinea determinată de prezenţa unei persoane care „poate 
fi oricine" se reduce astfel pentru cei care se identifică cu criteriile 
testului, chiar dacă numai local şi pentru scurt timp. 

Puterea de a refuza intrarea, şi deci de a trasa linii de demarcaţie 
potrivit caracteristicilor acceptabile pentru a fi admis, este pusă 
în joc pentru a se asigura o relativă omogenitate. Aceste practici 
urmăresc o reducere a ambivalenţei în anumite spaţii din cadrul 
lumii urbane dens populate şi anonime. Puterea în cauză este pusă 
în joc la o scară mai mică de fiecare dată când avem grijă să con¬ 
trolăm spaţii identificate ca private. Ştim oricum că alţi oameni 
îşi vor folosi puterea de a ne face ceva asemănător, la o scară mai 
mare, în cadrul zonelor închise în care ne mişcăm în mod obişnuit, 
în ansamblu, căutăm să reducem la minim timpul petrecut în zone 
intermediare, de exemplu drumul dintre un spaţiu bine protejat 
şi altul. Un exemplu foarte limpede este călătoria făcută în izolarea 
ermetică din propriul automobil, chiar dacă în acest timp ne plân¬ 
gem de aglomerarea tot mai mare a drumurilor. 

Când ne mişcăm în aceste zone sub privirea străinilor care ne 
pot anula propria identitate, cel mai bun lucru pe care-1 putem 

face este să rămânem neremarcaţi sau măcar să nu atragem atenţia. 
Erving Gofifman găsea că o asemenea neatenţie politicoasă e una 
dintre tehnicile fundamentale ce fac posibilă viaţa la oraş, printre 
străini. Neatenţia politicoasă a devenit rutină, fiind caracterizată 
de modalităţi complexe de a ne preface că nu privim şi nu ascul¬ 
tăm, sau de a adopta posturi ce sugerează că nu vedem şi nu auzim, 
ba chiar că nu ne pasă de ceea ce fac cei de lângă noi. Ea se manifestă 
prin evitarea contactului vizual, acesta din urmă putând servi, din 
punct de vedere cultural, drept invitaţie la conversaţie între doi 
străini. Se presupune că, în gestul absolut monden al conversaţiei, 
se renunţă la anonimat. Totuşi, evitarea totală nu este posibilă, pentru 
că o simplă trecere prin zone aglomerate pretinde un anumit grad 
de monitorizare spre a evita ciocnirea cu alţii. Trebuie să fim prin 
urmare atenţi, pretinzând în acelaşi timp că nu ne uităm sau că 
nu suntem văzuţi. 

Nou-veniţii, neobişnuiţi cu contextul urban, sunt adesea frapaţi 
de astfel de obişnuinţe, care pot însemna pentru ei o stranie asprime 
şi o rece indiferenţă din partea populaţiei. Oamenii sunt incredibil 
de apropiaţi din punct de vedere fizic, însă spiritual par depărtaţi 
unii de alţii. Pierduţi în mulţime, avem un sentiment de aban¬ 
donare, de „fiecare pe cont propriu", sentiment care, la rândul 
lui, duce la singurătate. Singurătatea apare astfel drept preţul plătit 
pentru spaţiul privat. A trăi printre străini devine o artă a cărei 
valoare este la fel de ambiguă pe cât sunt străinii înşişi. Mai există 
însă un aspect al acestei experienţe. 

Anonimatul poate însemna eliberarea de sub nociva şi supără- 
toarea supraveghere şi intervenţie a altora care, în contexte mai 
reduse şi mai personalizate, s-ar simţi îndreptăţiţi să fie curioşi şi 
să se amestece în vieţile noastre. Oraşul reprezintă posibilitatea de 
a rămâne în locuri publice păstrându-ţi intactă intimitatea. Invizibi- 
litatea, permisă de aplicarea neatenţiei politicoase, oferă libertăţii 
un orizont de neimaginat în alte condiţii. Avem aici de-a face cu 
un sol fertil pentru intelect şi, după cum a arătat marele sociolog 
german Georg Simmel, viaţa urbană şi gândirea abstractă sunt 

rezonante şi se dezvoltă împreună. La urma urmei, gândirea abstractă 
este favorizată de incredibila bogăţie a experienţei urbane ce nu 
poate fi percepută în totalitatea diversităţii sale calitative, iar capa¬ 
citatea de a opera cu concepte generale şi categorii este o aptitudine 
fără de care supravieţuirea în medii urbane este de neconceput. 

Avem deci două aspecte ale acestei experienţe şi se pare că nu 
se poate câştiga ceva fără a şi pierde ceva. Odată cu stânjenitoarea 
curiozitate a celorlalţi, poate dispărea şi interesul lor înţelegător 
şi dorinţa de a ajuta. Odată cu explozia fantastică a vieţii urbane, 
vine indiferenţa rece a oamenilor, alimentată de multitudinea interac¬ 
ţiunilor determinate de schimbul de bunuri şi servicii. Ceea ce 
se pierde în acest proces este caracterul moral al relaţiilor umane. 
Acum devine posibil un larg evantai de interacţiuni lipsite de sem¬ 
nificaţie şi de consecinţe, dat fiind că o parte foarte mare a compor¬ 
tamentului obişnuit pare să fie în afara incidenţei evaluării şi judecăţii 
după anumite standarde morale. 

O relaţie umană este morală atunci când se iveşte în noi un 
sentiment de responsabilitate pentru binele „celorlalţi", sentiment 
ce nu decurge din frica de pedeapsă ori din calcule făcute spre 
câştigul personal, nici din obligaţia de a respecta un contract pe 
care l-am semnat în mod legal. Acest sentiment nu depinde nici 
de ce face sau cum este cealaltă persoană. Responsabilitatea este 
morală atât timp cât este absolut altruistă şi necondiţionată. Suntem 
responsabili pentru alţi oameni numai întrucât sunt persoane şi 
aşa ne porunceşte responsabilitatea. De asemenea, responsabilitatea 
este morală câtă vreme o considerăm numai a noastră, prin urmare 
nenegociabilă şi netransmisibilă altor fiinţe omeneşti. Responsabili¬ 
tatea pentru alte fiinţe umane vine din simplul fapt că sunt fiinţe 
umane, iar impulsul moral de a ajuta ce decurge de aici nu are 
nevoie de alt argument, de altă legitimare sau de altă dovadă. 

După cum am văzut, proximitatea fizică poate fi curăţată de 
aspectul ei moral. E posibil ca oameni trăind în apropierea altora 
şi afectându-şi reciproc viaţa şi bunăstarea să nu aibă experienţa 
proximităţii morale. Ei ignoră astfel semnificaţia morală a acţiunilor 

lor. De aici poate decurge abţinerea de la acţiuni pe care respon¬ 
sabilitatea morală le-ar fi indicat şi angajarea în acţiuni pe care 
responsabilitatea morală le-ar fi împiedicat. Mulţumită regulilor 
neatenţiei politicoase, străinii nu sunt trataţi ca duşmani şi scapă 
de soarta rezervată de obicei acestora, nedevenind ţinte ale ostilităţii 
şi agresiunii. Totuşi, la fel ca duşmanii, străinii, din rândul cărora 
la un moment dat toţi facem parte, sunt lipsiţi de protecţia pe care 
o oferă proximitatea morală. Prin urmare, de la neatenţia politicoasă 
la indiferenţa morală, la cruzimea şi nepăsarea faţă de nevoile celorlalţi 
nu e decât un pas. 


Rezumat 

Am vorbit despre rolul distanţei sociale, al demarcaţiilor şi al 
spaţiului în viaţa noastră cotidiană. Demarcaţiile sunt deopotrivă 
simbolice şi fizice şi interacţionează complex. Toţi suntem profund 
influenţaţi de mtine, decizii şi consecinţe care ne oferă cadrul cunoaş¬ 
terii şi condiţiile ce ne permit nu numai să ne monitorizăm acţiu¬ 
nile, ci şi să fim apţi de acţiune. Chiar dacă există diferenţe clare 
în ce priveşte accesibilitatea oamenilor la mijloacele de a-şi urmări 
obiectivele, suntem implicaţi cu toţii, la diferite niveluri şi cu 
diferite efecte, în procesele pe care le-am descris în acest capitol. 
Ele ne furnizează nu numai identitatea noastră socială, ci şi iden¬ 
titatea noastră ca persoană, precum şi perspectiva asupra celorlalţi, 
toate fiind strâns legate între ele. în Capitolul 3 vom continua acest 
studiu prin examinarea unor fenomene sociale precum comuni¬ 
tăţile, grupurile şi organizaţiile, şi rolul acestora în viaţa noastră. 



CAPITOLUL 3 


Legăturile care unesc: 
discuţie despre „noi“ 


în acest capitol vom examina procesele prin care fiecare dintre 
noi, luaţi ca subiecţi individuali, suntem adunaţi laolaltă în cadrul 
unor configuraţii mai mari de oameni. Cum se întâmplă acest 
lucru, în ce circumstanţe şi cu ce efecte? Acestea sunt doar câteva 
dintre problemele pe care vrem să le tratăm. Ne întâlnim cu ele 
în fiecare zi în expresii precum „noi toţi“, „solicităm" şi „am fi 
de acord", pe care le găsim scrise în ziare sau pe care le exprimă 
în media oamenii de afaceri şi liderii religioşi sau politicienii. Ce 
este acest „noi" — presupus a se baza pe o înţelegere mutuală — şi 
cum se constituie? 


Comunităţile: întărirea consensului 
şi rezolvarea conflictelor 

O adunare de oameni, care nu sunt clar definiţi sau circum- 
scrişi, dar sunt de acord cu ceva respins de alţii şi conferă autoritate 
acestor convingeri, poate fi numită o comunitate. Deşi putem 
încerca să justificăm sau să explicăm această „coeziune", ea este 
caracterizată mai întâi de toate printr-o unitate spirituală. în lipsa 
acesteia, comunitatea nu există. Acordul, sau cel puţin disponibi¬ 
litatea şi potenţialul de a fi de acord, reprezintă un lucru fundamental 
pentru toţi membrii comunităţii. Ca atare, factorii unificatori sunt 
consideraţi mai puternici şi mai importanţi decât orice ar putea-o 

divide, iar deosebirile dintre membri sunt secundare în comparaţie 
cu asemănările. In acest mod, comunitatea este considerată o 
unitate naturală. 

Puterea unor astfel de legături nu trebuie subestimată. Ele îi 
scutesc pe oameni de nevoia de a explica şi de a se convinge 
reciproc „cine" sunt, permiţând convingerilor comune să se constituie 
ca adevăruri demne de încredere şi respect. Apartenenţa la o comu¬ 
nitate este pe deplin puternică şi sigură atunci când credem că 
nu noi am ales-o, în mod intenţionat, că noi n-am făcut nimic pentm 
ca ea să existe, şi ca atare nu putem face nimic spre a o transforma 
prin acţiunile noastre. Din considerente de eficacitate, imaginile 
şi postulatele lor — implicate în fraze precum „suntem cu toţii de 
acord" — nu sunt niciodată prezentate în detaliu sau puse sub semnul 
întrebării; ele nu sunt niciodată înregistrate într-un cod formal 
ori transformate în scopuri ale unui efort conştient îndreptat către 
demarcaţie şi statu-quo. Forţa lor este mai mare atunci când rămân 
tăcute, în chip de ordine nepuse la îndoială şi nedisputate. Legătura 
comună care uneşte este deplină printre oameni care trăiesc izolat 
şi îşi petrec viaţa, de la naştere până la moarte, în aceeaşi comunitate, 
neaventurându-se niciodată în alte locuri şi nefiind vizitaţi de membri 
ai altor grupuri. în aceste condiţii, s-ar putea să nu aibă niciodată 
ocazia de a reflecta asupra felului lor de a fi şi asupra scopurilor 
pe care le au, şi nici să resimtă nevoia de a le explica şi justifica. 

Asemenea situaţii nu se prea întâlnesc. Comunitatea este mai 
degrabă un postulat, o expresie a dorinţei şi o chemare la mobilizare 
şi strângere a rândurilor, decât o realitate. în memorabilele cuvinte 
ale criticului şi romancierului galez Raymond Williams, „ceea ce 
este remarcabil în legătură cu comunitatea este că ea există dintot- 
deauna". însă chiar presupunând că a existat, acum ea nu mai 
există, iar momentul ei a trecut. Cu toate acestea, puterile de 
nezdruncinat ale unităţii „naturale" sunt evocate adesea atunci 
când oamenii se confruntă cu sarcina practică de a crea unitate, 
ori de a salva idealul acesteia printr-un efort deliberat — ideal care 
de fapt ar putea să nu fie decât un edificiu şubred al trecutului. 

Orice referire la o stare naturală în cadrul ideii de comunitate 
este în sine un factor care contribuie la eficacitatea apelurilor la 
unitate. Cele mai puternice sunt cele presupuse a fi în afara inter¬ 
pretării sau controlului omenesc, cu aluzii la lucruri precum „de 
acelaşi sânge", caracter ereditar şi legătură atemporală cu „pământul". 
Acestea unesc oamenii într-un trecut comun şi-ntr-un destin comun 
asupra cărora controlul este slab sau inexistent. Religiile împăr¬ 
tăşite şi unitatea naţiunilor sunt invocate în termeni de „stări de 
fapt" obiective care pot ascunde foarte bine elementele de arbitrar 
implicate în alegerea şi interpretarea anumitor evenimente şi aspecte. 
Se consideră că cei care se ridică împotriva unor asemenea inter¬ 
pretări comit fapte ce trădează propria lor natură. De aici mai e 
doar un pas până la etichetarea lor ca renegaţi, nebuni sau orbiţi 
de aroganţă până într-atât încât să pună la îndoială decizii stabilite 
deja de fatalitatea istorică. 

Odată cu aluziile la aceste lucruri situate în afara controlului 
nostru, apar posibilităţi de exercitare a unui control şi mai mare 
asupra destinelor noastre. Discursul asupra similarităţilor genetice 
care urmăreşte crearea unităţii nu-1 scuteşte pe vorbitor de povara 
alegerii în domeniul modificărilor genetice. De ce? Pentru că, lăsând 
la o parte diferenţele de opinie, atunci când vine vorba de înţele¬ 
gerea relaţiilor dintre gene şi comportamentul uman, o astfel de 
fatalitate presupusă este foarte problematică într-o epocă în care 
ingineria genetică este o realitate. După cum pune problema psiho- 
loaga feministă şi teoreticiana socială Lynne Segal, ne aflăm în 
faţa unei alegeri. Pe de o parte, putem privi în urmă spre a examina 
„constrângerile din bagajul nostru genetic ce ne determină soarta". 
Pe de altă parte, putem privi înainte, punându-ne toată încrederea 
în „noii zei ai geneticii" şi în libertăţile pe care le poate oferi trans¬ 
formarea naturii noastre în ceva „maleabil la infinit". 

In faţa unor asemenea posibilităţi, orice referinţă la stări naturale 
ce unifică este limitată. In schimb, se poate deschide o altă cale, 
cu intenţia de a crea o comunitate de convingeri ori credinţe, prin 
convertirea oamenilor la idei noi. Scopul este aici de a crea o 

comunitate de credinţă printre cei uniţi în ataşamentul lor la o 
cauză revelată de un fondator sfânt sau de un lider politic de mare 
intuiţie şi pătrundere. în acest tip de exerciţiu, limbajul folosit 
nu este cel al tradiţiilor sacre ori al destinului istoric, ci unul al 
bunei-vestiri legate de faptul de a „renaşte" şi, mai presus de toate, 
de a trăi potrivit Adevărului. în acest caz nu se invocă situaţii în 
care oamenii nu au de ales, ci dimpotrivă, se invocă actul nobil 
de a îmbrăţişa credinţa cea adevărată prin respingerea superstiţiei, 
iluziei sau denaturării ideologice prin punerea sub semnul întrebării. 
Actele făţişe de raliere sunt privite ca acte de eliberare şi ca început 
al unei noi vieţi. Aici nu e vorba despre lucrarea destinului, ci 
despre un act al voinţei libere interpretat ca cea dintâi manifestare 
adevărată a unei libertăţi nou descoperite. Ceea ce se ascunde totuşi 
în această etapă sunt presiunile la care vor fi supuşi cei convertiţi 
pentru a rămâne fideli credinţei nou îmbrăţişate şi, ulterior, pentru 
a-şi abandona libertatea în serviciul cauzei, indiferent ce li s-ar cere. 
Prin urmare, pretenţiile exercitate asupra aderenţilor pot fi la fel 
de excesive precum cele care invocă tradiţia istorică sau predis¬ 
poziţia genetică pentru a-şi legitima practicile. 

Comunităţile de credinţă nu se pot limita la predicarea unui 
nou crez destinat să-i unească pe viitorii adepţi. Devoţiunea n-ar 
putea fi niciodată asigurată fără sprijinul dat de ritual — adică 
de o serie de evenimente regulate, precum festivaluri patriotice, 
întruniri de partid, slujbe bisericeşti —, în cadrul căruia credincioşii 
sunt chemaţi să participe ca actori, astfel încât comunitatea de 
apartenenţă şi destin să poată fi iar şi iar exprimată, iar devoţiunea 
mereu întărită. Vor exista totuşi diferenţe în ce priveşte stringenţa 
şi volumul pretenţiilor ridicate faţă de membri. Majoritatea parti¬ 
delor politice - cu excepţia importantă a acelor partide de dreapta 
şi de stânga care urmăresc obiective radicale şi reacţionare şi-şi 
tratează membrii ca luptători, pretinzându-le loialitate şi subor¬ 
donare — nu caută mai multă unitate de gândire decât este necesar 
pentru a asigura un sprijin electoral regulat. După alegeri, armata 
de voluntari poate fi uitată, până când, bineînţeles, va fi din nou 

necesară. Cu alte cuvinte, viaţa membrilor va fi lăsată în rest la 
discreţia lor, iar partidele se vor abţine să legifereze în ce priveşte, 
să zicem, natura vieţii lor de familie ori alegerea ocupaţiei. 

Pe de altă parte, sectele religioase tind să fie mult mai autoritare. 
Nu este de aşteptat ca acestea să se orienteze spre participarea 
periodică la ritualuri de cult, pentru că domeniul preocupărilor 
lor va cuprinde viaţa membrilor în întregul ei. întrucât sectele 
sunt, prin definiţie, minorităţi expuse presiunilor venite din exterior, 
va fi instituită o reformă completă a modului în care credinciosul 
îşi vede de treburile zilnice, sub toate aspectele, iar reforma va fi 
atent supravegheată. Prin transformarea întregii lor vieţi într-o 
profesiune de credinţă şi în manifestare a loialităţii, comunităţile 
sectare vor încerca să apere angajamentul membrilor lor împo¬ 
triva scepticismului sau ostilităţii făţişe venite din exterior. în cazuri 
extreme, se vor face încercări de izolare completă a comunităţii 
faţă de cursul „obişnuit" al vieţii sociale, societatea „normală" fiind 
condamnată pentru păcatele sau ispitele sale. 

Alegerea acuzaţiilor ce pot fi invocate împotriva „exteriorului" 
depinde de viaţa pe care comunitatea doreşte s-o promoveze. Mem¬ 
brii pot fi invitaţi să fugă de ororile vieţii lumeşti într-o existenţă 
solitară, ori li se poate impune să se retragă din „întrecerea de 
şobolani" şi să intre în relaţii bazate numai pe intimitate, sinceritate 
şi încredere reciprocă. De asemenea, membrilor li se cere de obicei 
să întoarcă spatele atracţiilor consumismului şi să se împace cu 
o viaţă modestă şi austeră. Membrii comunităţilor de acest tip, 
adesea descrise drept obşti sau comune, se confruntă cu o aparte¬ 
nenţă care nu e determinată de obligaţii contractuale legalizate, 
acestea fiind o linie de apărare secundă în cazul în care se iveşte 
ameninţarea unor animozităţi sau a unei lipse de consens. Orice 
dezacord constituie prin urmare o ameninţare, iar o comunitate 
tinde să devină cu atât mai opresivă cu cât e mai cuprinzătoare. 

Comunităţile diferă în ce priveşte conformitatea pe care o 
pretind de la membrii lor. în cele mai multe cazuri, clauzele tind 
să fie difuze, prost definite şi imposibil de determinat cu anticipaţie. 

Chiar dacă susţinătorii unităţii îşi declară neutralitatea cu privire 
la aspecte nespirituale ale vieţii membrilor, ei pretind totuşi priori¬ 
tate pentm credinţele pe care le susţin. Potenţial, o asemenea pretenţie 
îi poate face să intervină în probleme considerate anterior neutre, 
dacă interior acestea se dovedesc a fi în dezacord cu crezul comun. 

Calcul, raţionalizare şi viaţă de grup 

Aparte de cele prezentate mai sus, există comunităţi ce reunesc 
oamenii numai în scopul de a îndeplini o sarcină precisă. După 
cum scopul unor asemenea grupuri este limitat, şi pretenţiile asupra 
timpului, atenţiei şi disciplinei membrilor sunt limitate. In general 
vorbind, astfel de grupuri sunt clare în ce priveşte orientările lor. 
Prin urmare, disciplina şi angajamentul membrilor sunt pretinse 
în termenii scopului general sau sarcinii precise de îndeplinit. în 
acest sens, le putem considera grupuri, sau organizaţii, orientate 
către scop. O autolimitare deliberată şi deschis declarată reprezintă 
poate cea mai remarcabilă trăsătură a organizaţiilor. 

Majoritatea organizaţiilor au statute scrise ce detaliază regulile 
organizaţionale la care membrii trebuie să adere. Implicit, acele 
domenii din viaţa membrilor asupra cărora astfel de reguli nu se 
răsfrâng rămân libere de interferenţa organizaţională. Este de notat 
că, dacă principala diferenţă dintre comunităţi şi organizaţii este 
considerată prezenţa sau absenţa autolimitării, mai degrabă decât 
prezenţa sau absenţa consensului în convingeri, atunci unele dintre 
comunităţile discutate mai sus trebuie considerate printre organi¬ 
zaţii, în pofida propriilor lor pretenţii. 

Natura parţială a implicării membrilor în activitatea organi¬ 
zaţională poate fi caracterizată din perspectiva interpretării unor 
roluri. „Rol“ este un termen ce provine din limbajul teatral. Acesta 
este motivul pentru care lucrările lui Erving Goffinan, care a atribuit 
o importanţă deosebită interpretării în cadrul interacţiunilor, sunt 
adesea caracterizate drept „dramaturgice". La urma urmei, o piesă 

de teatru, cu intriga hotărâtă în prealabil şi scrisă în scenariu, în 
care tuturor actorilor din distribuţie le sunt atribuite replici, oferă 
un model de desfăşurare a activităţii unei organizaţii. Teatrul este 
un prototip şi în altă privinţă: actorii de pe scenă nu se „epuizează" 
în rolurile ce le-au fost atribuite, în măsura în care ei „intră" în 
personajul respectiv numai pe durata spectacolului şi sunt liberi 
să iasă din rol după aceea, chiar asta aşteptându-se de la ei. 

Organizaţiile se specializează potrivit sarcinilor pe care le înde¬ 
plinesc, iar membrii lor de asemenea, fiind recrutaţi în măsura 
în care îndemânările şi calităţile lor satisfac scopurile organizaţiei. 
Rolul fiecărui membru nu este numai specific lui, ci şi legat de 
rolurile pe care le joacă ceilalţi membri ai organizaţiei. Problemele 
de coordonare şi comunicare în cadrul organizaţiei sunt de maximă 
importanţă. Totuşi, aceste îndemânări şi calităţi sunt în aceeaşi 
măsură diferite şi de cele pretinse de alte roluri, pe care le jucăm 
în alte contexte. De exemplu, putem fi membri voluntari ai unei 
societăţi caritabile, ai unei sucursale locale de partid politic sau 
ai unui comitet întrunit ad-hoc pentru a se opune construcţiei unei 
autostrăzi. In multe cazuri, pe membrii asociaţi ai acestor grupuri 
diferite nu-i vor interesa celelalte roluri pe care le interpretăm în 
viaţa de zi cu zi, fiecare aşteptându-se din partea noastră să ne 
identificăm pe deplin cu rolul deţinut în activitatea lor şi să con¬ 
tribuim la sarcina aflată în faţa lor. 

Să repetăm: spre deosebire de comunitate, pe care o considerăm 
un grup de care membrii aparţin (sau ar trebui să aparţină) „trup 
şi suflet", organizaţia pare să absoarbă numai o parte a persoanelor 
implicate. De la oamenii implicaţi într-o organizaţie se aşteaptă 
să-şi preia rolurile atribuite spre a se dedica interpretării acestora, 
atâta vreme cât lucrează în şi pentru organizaţie. în acelaşi timp, 
se aşteaptă de la ei şi o distanţare, astfel încât să fie capabili nu 
numai să reflecteze asupra interpretării lor, spre a şi-o îmbunătăţi, 
ci şi să nu confunde drepturile şi îndatoririle ataşate unui rol anume 
cu acelea ataşate altei activităţi sau altui loc. în această privinţă, 
trebuie să existe şi o relativă stabilitate în rolurile organizaţionale, 

pentru ca oamenii să poată identifica ceea ce se aşteaptă de la ei. 
Mai mult, în timp ce titularii pot apărea şi dispărea, rolurile în 
sine rămân aceleaşi. Oamenii se alătură şi părăsesc organizaţia, 
sunt angajaţi şi concediaţi, admişi şi excluşi, şi totuşi organizaţia 
continuă să existe. Oamenii devin interşanjabili şi temporari, ceea 
ce contează fiind nu persoana lor ca întreg, ci talentele specifice 
pe care le au pentru a duce treaba la bun sfârşit. 

întrezărim aici preocupări ale organizaţiei legate de posibilitatea 
de a calcula şi prezice, în cadrul urmăririi unor scopuri riguroase. 
Sociologul german Max Weber, o figură centrală în istoria socio¬ 
logiei, considera proliferarea organizaţiilor în societatea contem¬ 
porană drept un semn al continuei raţionalizări a vieţii cotidiene. 
Activitatea raţională, distinctă de activitatea tradiţională şi afec¬ 
tivă - impulsionată de obiceiuri, tradiţie şi emoţie momentană şi 
îndeplinită fără consideraţia ce se cuvine acordată consecinţelor -, 
este orientată către obiective clar specificate. Actorilor li se cere 
aici să-şi concentreze gândirea şi eforturile asupra alegerii unor 
mijloace suficient de eficiente şi de economice pentru scopul dat. 

Pentru Weber, trăsăturile organizaţiei, sau mai exact ceea ce 
el numeşte „birocraţie", reprezintă adaptarea supremă la cerinţele 
activităţii raţionale. Metodele birocraţiei reprezintă cele mai eficiente 
mijloace pentru urmărirea unor scopuri în mod raţional. într-adevăr, 
Weber face o listă a principiilor ce trebuie respectate în activi¬ 
tatea membrilor şi în relaţiile dintre ei pentru ca o organizaţie să 
poată fi un instrument al raţionalităţii. 

Potrivit acestei analize, este important ca toţi cei din interiorul 
organizaţiei să acţioneze numai în termenii „competenţelor oficiale" 
proprii, aşa cum sunt date acestea de regulile ataşate rolului inter¬ 
pretat. Alte aspecte ale identităţii lor sociale, precum legăturile 
familiale, interesele de afaceri, simpatiile şi antipatiile personale, 
n-ar trebui lăsate să interfereze cu ceea ce fâc, cum fac şi cu felul 
în care ceilalţi le judecă activitatea. Pentru a se ajunge aici, o orga¬ 
nizaţie într-adevăr raţională trebuie să divizeze sarcinile în activităţi 
simple şi elementare, astfel încât fiecare participant la un efort 

comun să devină un expert în treaba pe care o are de îndeplinit, 
în plus, fiecare persoană trebuie să fie responsabilă de un element 
al sarcinii în ansamblul ei, astfel încât să nu rămână părţi ale 
acesteia neabordate. Asta înseamnă că, în toate aspectele sarcinii, 
trebuie să fie clar cine e responsabil de ce, prin aceasta asigurân- 
du-se nesuprapunerea competenţelor: astfel se evită ambiguitatea 
care ar distrage de la urmărirea raţională a scopurilor. 

La cele deja prezentate, Weber mai adaugă câteva caracteristici 
ale birocraţiei. în îndeplinirea reală a rolurilor pe care le au, s-ar 
cuveni ca oficialii să se ghideze după reguli abstracte, pentru ca 
particularităţile personale să nu intervină. Oficialii în sine n-ar 
trebui să fie desemnaţi în posturile lor şi promovaţi ori retrogradaţi 
decât potrivit unui criteriu de merit descris în termeni de „cores¬ 
pondenţă" a îndemânărilor şi calităţilor lor cu cele pretinse de 
post. Orice consideraţii ce ies din sfera acestei judecăţi, precum 
originea nobilă ori plebee, credinţele politice sau religioase, rasa, 
sexul şi aşa mai departe, nu trebuie să interfereze cu această con¬ 
duită. Titularul individual al rolului este astfel apt să-şi orienteze 
activităţile potrivit unor aşteptări clare şi să-şi armonizeze abilităţile 
şi îndemânarea cu sarcina corespunzătoare poziţiei lui. Pe de altă 
parte, organizaţia este ţinută să adere la un set de reguli raţionale 
în selecţia unor asemenea persoane şi să respecte precedentele — 
decizii luate în trecut în numele ei - pe care aceste persoane şi 
le-au asumat în postul respectiv, chiar dacă au părăsit organizaţia 
sau au preluat un alt rol în cadrul ei. Istoria organizaţiei se consti¬ 
tuie astfel din dosarele sale şi este prin urmare independentă de 
amintiri personale sau de loialitatea oficialilor individuali. 

Spre a se asigura coordonarea raţională a activităţii, rolurile 
trebuie aranjate într-o ierarhie ce corespunde unei diviziuni interne 
a muncii, orientată către îndeplinirea scopului general al organizaţiei. 
Cu cât cineva este plasat mai jos într-o ierarhie, cu atât sarcinile 
îi sunt mai specializate, mai parţiale şi mai circumscrise, în timp 
ce înaintarea pe scara ierarhică lărgeşte viziunea şi introduce din 
ce în ce mai mult în perspectivă scopul general. Pentru obţinerea 

unei astfel de situaţii, fluxul de informaţii trebuie să urce dinspre 
rangurile ierarhice inferioare spre cele superioare, iar fluxul de 
comenzi trebuie să coboare de la vârf spre bază, devenind pe parcurs 
din ce în ce mai specifice şi fără echivoc. Controlul de la vârf 
trebuie să-şi găsească reciproca în disciplina de la bază; astfel, 
puterea, ca potenţial de influenţare a administrării organizaţionale, 
este de asemenea ierarhică. 

Revenind la tema unităţii grupurilor, factorul-cheie aici este 
postulatul potrivit căruia deciziile şi opţiunile comportamentale 
ale tuturor trebuie să se subordoneze scopurilor generale ale orga¬ 
nizaţiei. Organizaţia ca întreg ar trebui să se înconjoare cu ziduri 
groase şi impenetrabile în care se deschid doar două porţi: „intrările" 
[j inputs ], prin care pătrund scopurile şi sarcinile asociate pe care 
organizaţia trebuie să le execute pentru îndeplinirea lor, şi „ieşirile" 
[outputs ], de unde provin rezultatele proceselor organizaţionale. 
între intrarea sarcinilor şi ieşirea rezultatelor - bunuri şi/sau ser¬ 
vicii —, orice influenţă exterioară trebuie împiedicată să intervină 
în aplicarea strictă a regulilor organizaţionale şi în alegerea mijloa¬ 
celor celor mai eficiente şi mai economice folosite în urmărirea 
obiectivului declarat. 

Deducând aceste caracteristici ale organizaţiilor raţionale, Weber 
nu sugera că toate organizaţiile sunt în practică aşa. Prin aceste 
„tipuri ideale", el propunea totuşi ideea că din ce în ce mai multe 
aspecte ale vieţii noastre se supun unor reguli şi proceduri destinate 
calculabilităţii şi predictibilităţii prin intermediul rutinei. Acest 
proces a fost numit de sociologul american George Ritzer „McDo- 
naldizarea" societăţii. Descoperim în lucrările lui Weber că acţiunile 
insuflate de valori absolute, care nu acordă atenţia cuvenită posibi¬ 
lităţii lor de succes în aceşti termeni, formează o parte din ce în 
ce mai mică a vieţii noastre în desfăşurarea istoriei, ceea ce l-a 
determinat să scrie despre „dezvrăjirea" ce survine odată cu mersul 
înainte al modernităţii. 

Deşi există organizaţii aflate nu departe de modelul ideal al lui 
Weber, cu efectele ce decurg de aici asupra angajaţilor şi clienţilor, 

modelul rămâne, în general vorbind, nerealizat. întrebarea care 
se pune este următoarea: poate fi el realizat? O persoană a cărei 
orientare nu se reduce decât la un singur rol sau la o singură 
sarcină, neafectată de alte preocupări, este o ficţiune imposibil 
de realizat în realitate. Nu vrem să sugerăm totuşi prin aceasta că 
idealizarea eficienţei, eficacităţii şi economiei în urmărirea scopurilor 
nu trebuie să inspire managementul strategic al organizaţiilor. în- 
tr-adevăr, practica managementului poate fi caracterizată în mod 
rezonabil ca o încercare continuă de a îmbina aspectele formale 
şi informale ale vieţii organizaţionale în urmărirea imperativelor 
stabilite de organizaţie. Prin urmare, practicile manageriale progre¬ 
sează potrivit curentelor de idei avansate în soluţionarea acestei 
probleme, cu ajutorul asistenţei competente a armatelor de consul¬ 
tanţi organizaţionali sau a aşa-numiţilor „guru“ ai managemen¬ 
tului. în acest proces, sunt inventate fără încetare idei-soluţii la 
problema orientării acţiunilor executate de membrii individuali 
către obiectivele colective: de exemplu, „managementul calităţii 
totale", „reproiectarea procesului de afaceri", „managementul resur¬ 
selor umane", managementul pe „obiective" şi preocuparea pentru 
introducerea „culturii adecvate" în cadrul organizaţiei. 

în ce priveşte aspectele informale ale organizaţiilor, opuse 
regulilor şi procedurilor ce alcătuiesc dimensiunea formală, membrii 
organizaţiilor sunt preocupaţi în mod firesc de bunăstarea proprie 
şi a celor care contează pentru ei, bunăstare ce poate fi afectată 
în mod defavorabil de riscurile implicate în anumite forme de 
luare a deciziilor. Se poate ivi atunci o tendinţă de evitare a luării 
deciziei în probleme incerte şi/sau controversate: de exemplu, „scosul 
castanelor din foc", ca denumire populară pentru eludarea respon¬ 
sabilităţii prin „pasarea" pe biroul altuia a unui dosar sau a unei 
probleme urgente, în vederea luării deciziei. Astfel, ne putem uşura 
de povară, aceasta devenind problema altcuiva. Se poate de asemenea 
ca un membru al unei organizaţii să considere că o comandă primită 
de la un superior nu poate fi pusă în acord cu convingerile sale 
morale; apare atunci posibilitatea opţiunii între conformarea 

organizaţională şi loialitatea faţă de principiile morale. Alţi membri 
ai organizaţiei pot considera că cerinţa de păstrare a secretului 
impusă de superiori poate pune în pericol bunăstarea publică sau 
altă cauză pe care ei o consideră la fel de valabilă sau chiar mai 
importantă decât eficienţa organizaţională. în asemenea situaţii, 
asistăm la practica de „tragere a alarmei", caz în care o persoană 
sau un grup din interiorul unei organizaţii aduce problemele în 
arena publică, în speranţa că o asemenea expunere poate pune capăt 
unor practici organizaţionale pe care ei le consideră îndoielnice. 

Motivele rezistenţei la edictele manageriale pot proveni şi din 
dezechilibrul puterii asociat structurilor ierarhice. Pentru Michel 
Foucault, dat fiind că puterea este întotdeauna exercitată asupra 
unor persoane libere, rezistenţa intervine cu necesitate. Prin urmare, 
putem spune că intenţiile manageriale de a implementa politici 
organizaţionale nu corespund întotdeauna cu efectele lor reale 
asupra practicilor. în plus, putem observa de asemenea că membrii 
organizaţiilor aduc cu ei la serviciu şi prejudecăţile pe care le au 
în viaţa cotidiană. De exemplu, unui bărbat îi poate fi greu să 
accepte comenzi venite de la o femeie şi, în ciuda negării generale 
a existenţei „barierelor invizibile" în organizaţii, femeile sunt încă 
disproporţionat de slab reprezentate în poziţii manageriale. Din 
acest punct de vedere, ideea de „merit" este subminată în mod curent 
în organizaţii prin răsfrângerea în cadrul lor a prejudecăţilor care 
se întâlnesc în societăţi în general. 

Pornind de la această ultimă observaţie, putem pune la îndoială 
ideea că graniţele dintre o organizaţie şi mediul ei înconjurător 
sunt fixe. De fapt, ele sunt fluide şi construite nu numai potrivit 
strategiilor celor aflaţi la putere, ci şi potrivit presiunilor şi influ¬ 
enţelor ce vin din locuri evident nelegate de scopurile sale şi prin 
urmare situate în afara autorităţii de decizie organizaţională. De 
exemplu, pot apărea preocupări anticipative legate de imaginea 
publică, preocupări ce limitează abordarea unor cursuri de acţiune 
calculate numai în termeni tehnici, sau conduc la o obsesie a secre¬ 
tului, de unde alte limite asupra fluxului de comunicare. Acestea 

pot privi probleme susceptibile de a stârni îngrijorarea sau furia 
publică, ori care sunt legate de împiedicarea unui concurent de 
a afla date despre noi dezvoltări tehnologice. 

Cele de mai sus nu sunt decât câteva dintre limitările practice 
ale modelului. Să presupunem totuşi că au fost îndeplinite con¬ 
diţiile pentru implementare. în acest caz, persoanele implicate în 
diviziunea organizaţională a sarcinilor au fost reduse la rolurile 
ce le-au fost atribuite, în timp ce organizaţia ca întreg a fost îngrădită 
eficient împotriva tuturor preocupărilor şi influenţelor irelevante 
pentru scopul ei declarat. Indiferent de cât de improbabile ar fi 
aceste condiţii, ar putea ele garanta raţionalitatea activităţii orga- 
nizaţionale odată puse în practică? O organizaţie care se confor¬ 
mează pe deplin modelului ideal se va comporta oare atât de 
raţional pe cât sugerează Weber că ar trebui s-o facă? Există argumente 
puternice că aceasta nu se va întâmpla, pentru că reţeta ideală ar 
produce numeroase obstacole în realizarea unei asemenea forme 
de raţionalitate. 

Mai întâi, în model se atribuie o pondere egală autorităţii 
postului şi abilităţii tehnice relevante pentru el. Este oare posibil ca 
aceste două autorităţi diferit întemeiate să coincidă şi să rămână în 
armonie? în realitate, este mai mult decât probabil că cele două vor 
tinde să se ciocnească sau cel puţin să se afle în tensiune. De exem¬ 
plu, o persoană pregătită profesional - un medic, să spunem - 
poate fi plasată într-o poziţie pentru care factorul de cea mai mare 
importanţă în luarea unei decizii este costul. Ce se întâmplă în 
cazul în care se iveşte un pacient foarte bolnav, pentru care există 
nişte medicamente foarte scumpe, dar care ar vindeca boala? în 
acest caz intervine în mod clar o ciocnire între datoria lui etică 
de medic şi responsabilitatea pentru aspectele bugetare. 

O altă tensiune care se iveşte în cadrul modelului priveşte divi¬ 
ziunea detaliată a muncii calculată potrivit sarcinilor. Se pretinde 
că acesta este un factor de sporire a eficienţei, însă de fapt el tinde 
să producă o „incapacitate calificată". Acumulând experienţă în 
îndeplinirea rapidă şi eficientă a unor sarcini minuţios circumscrise, 

membrii pot pierde treptat din vedere ramificaţiile mai largi ale 
muncii lor. Ca urmare, ei nu vor observa consecinţele adverse ale 
activităţii lor, devenită rutină mecanică, atât pentru performanţa 
lor generală, cât şi pentru a celor cu care lucrează şi pentru sco¬ 
purile organizaţiei (este o critică frecventă pe care managerii stra¬ 
tegici o aduc celor operaţionali, care, la rândul lor, îi acuză pe primii 
că nu înţeleg aspectele tehnice ale muncii lor). Din cauza îngus¬ 
timii abilităţii lor, se poate de asemenea ca membrii să fie prost 
pregătiţi să-şi ajusteze rutina la circumstanţe în schimbare şi să 
reacţioneze la situaţii nefamiliare cu viteza şi flexibilitatea necesare. 
Cu alte cuvinte, organizaţia ca întreg cade pradă urmăririi raţio¬ 
nalităţii perfecte. Ea devine rigidă, inflexibilă, iar metodele ei de 
lucru nu reuşesc să se adapteze suficient de repede la circumstanţe 
aflate în schimbare. Mai devreme sau mai târziu, organizaţia s-ar 
putea transforma foarte bine într-o fabrică de decizii din ce în 
ce mai iraţionale. 

Din punct de vedere intern, modelul ideal este supus de ase¬ 
menea deplasării de scop. în vederea propriei eficacităţi, toate orga¬ 
nizaţiile ar trebui să-şi reproducă propria capacitate de a acţiona. 
Cu alte cuvinte, indiferent ce ar interveni, o organizaţie trebuie 
să fie mereu gata să ia decizii şi să întreprindă acţiuni. O asemenea 
reproducere pretinde un mecanism eficient de autoperpetuare, 
imun la interferenţe exterioare. Problema aici este că scopul însuşi 
poate face parte dintre interferenţele exterioare. în cadrul mode¬ 
lului, nimic nu împiedică mecanismul să supravieţuiască obiecti¬ 
vului pe care organizaţia şi l-a stabilit iniţial. Dimpotrivă, totul 
pare să indice că e probabil, ba chiar de dorit, ca preocuparea pentru 
autoconservare să îmboldească expansiunea neîncetată a activită¬ 
ţilor organizaţionale şi anvergura autorităţii sale. în realitate, se 
poate întâmpla ca sarcina care a stat iniţial la originea organizaţiei 
să fie degradată într-o poziţie secundară de către interesul atotpu¬ 
ternic al acesteia de a urmări autoperpetuarea şi autoamplificarea. 
în cele din urmă, supravieţuirea organizaţiei devine un scop în 
sine, devenind astfel un nou obiectiv, faţă de care va tinde să-şi 
măsoare raţionalitatea propriei activităţi. 

în plus faţă de cele de mai sus, putem identifica încă o tendinţă. 
Am vorbit despre pretenţiile parţiale ale organizaţiei în ce priveşte 
aşteptările legate de rol şi activitatea. Aceasta presupunea că iden¬ 
titatea socială şi cea personală sunt, într-un anumit sens, separate 
de existenţa organizaţională. în situaţiile care tind către includerea 
totală, organizaţia va manifesta caracteristicileacelor tipuri de comu¬ 
nităţi pe care le-am descris ca fiind de origine religioasă: le va pretinde 
membrilor supunere în toate aspectele vieţii lor. în măsura în care 
organizaţiile răspund naturii din ce în ce mai rapide a schimbării, 
complacerea şi lipsa dorinţei de schimbare sunt luate ca semne 
ale absenţei avantajului competitiv. Prin urmare, se consideră de 
importanţă extremă ca angajaţii să fie flexibili, dinamici şi inven¬ 
tivi. Organizaţiile devin astfel mai interesate de persoană în întregul 
ei, cu temperamentul, calităţile, dispoziţiile, abilităţile, cunoştinţele 
şi motivaţiile ei. O serie de practici şi preocupări cvasiştiinţifice, 
în domenii considerate până aici de mic interes pentru organizaţii, 
vor intra de acum în mod constant în atenţia lor. 

în acest proces, am urmărit o chestionare a modelului ideal 
şi a ideilor sale de raţionalitate cu punerea între paranteze a aspec¬ 
telor emoţionale ale vieţii noastre. Dar e posibil ca atenţia organi¬ 
zaţiilor să se abată asupra deblocării a ceea ce se numeşte „inteligenţa 
emoţională", asupra testării psihometrice a candidaţilor şi asupra 
preocupărilor legate de estetica designului de birou. în funcţie 
de sectorul despre care vorbim şi de natura rolului în organizaţie, 
devine din ce în ce mai banală o preocupare tot mai mare faţă 
de aspectele vieţii private a angajaţilor. Aceasta se extinde chiar 
până la supravegherea de rutină a angajaţilor. 

în cartea Surveillance Society, Da vid Lyon notează cum utilizează 
organizaţiile programe de computer pentru a monitoriza e-mail-u- 
rile şi pentru a se informa dacă vreun angajat violează politicile 
companiei; cum este alertat computerul central prin intermediul 
unor ecusoane ce semnalizează poziţia cuiva într-o clădire, astfel 
încât să poată fi localizat cel mai apropiat telefon prin care orga¬ 
nizaţia să verifice persoana după plac; cum sunt folosite teste 

medicale de rutină şi detectivi particulari pentru cercetarea tuturor 
aspectelor identităţii unei persoane, spre a se asigura de caracterul 
ei corespunzător. In cadrul acestui proces, se schimbă inclusiv 
modul în care sunt construite identităţile. Totuşi, există în acelaşi 
timp şi o rezistenţă faţă de supravegherea de rutină a spaţiului şi 
timpului, ca şi faţă de ceea ce poate fi privit drept presiuni exer¬ 
citate în domenii nelegate de activităţile de lucru. 

Din cauza unor astfel de aspecte, precum rezistenţa oamenilor 
la pretenţiile ridicate faţă de ei, ambele modele de grupări umane 
sunt deficitare. Practica interacţiunii umane nu e descrisă adecvat 
nici de imaginea comunităţii, nici de modelul organizaţiei. Cele 
două forme schiţează modele de acţiune polare, artificial separate, 
cu motivaţii şi aşteptări diferite şi adesea opuse. Acţiunile umane 
reale, în circumstanţe reale, nu tolerează o asemenea diviziune 
radicală şi o asemenea tensiune manifestă în aşteptările formulate 
de obicei faţă de activitatea oamenilor. Prin reprezentare şi prin 
încercarea de a impune o reprezentare membrilor săi, comunităţile 
şi organizaţiile manifestă o tendinţă inerentă de a raţionaliza acţiuni 
complexe şi încurcate. Răspunsul ar putea fi purificarea suplimen¬ 
tară a acţiunilor, însă interacţiunile noastre se împart între două 
forţe gravitaţionale ce trag fiecare în direcţie opusă. 

Spre deosebire de modelele extreme, interacţiunile obişnuite 
sunt mixte: ele sunt eterogene din cauza supunerii la tensiuni. De 
exemplu, familia nu corespunde adesea cu idealizarea ei de către 
mulţi, existând aici sarcini de îndeplinit ca în orice alt grup de 
oameni care cooperează. Prin urmare, şi în cadrul ei se manifestă 
unele dintre criteriile de performanţă organizaţionale. Pe de altă 
parte, în orice organizaţie, membrilor le este foarte greu să evite 
dezvoltarea unor relaţii personale cu cei cu care îşi asociază forţele 
pentru o perioadă mai lungă de timp. Mai devreme sau mai târziu 
vor apărea modele neconvenţionale de interacţiune, care se pot 
suprapune sau nu cu carta oficială a relaţiilor formale de acţiune 
şi subordonare. Sociologii au observat de mult timp aceste relaţii 
şi modul în care se dezvoltă, coincid sau se află în tensiune cu 
cerinţele formale ale organizaţiei. 

în contradicţie cu ceea ce ar sugera modelul ideal, în practică 
găsim că acţiunea orientată către sarcină poate beneficia în mod 
considerabil dacă interacţiunea nu este redusă la roluri specializate. 
Companiile se orientează către solicitarea unei dăruiri mai profunde 
din partea angajaţilor prin atragerea unei părţi mai mari din preo¬ 
cupările şi interesele lor în orbita organizaţiei. Cei aflaţi la conducerea 
organizaţiilor utilizează pentru aceasta o fuziune a aspectelor formale 
şi informale ale organizaţiei. Această strategie a marcat „orientarea 
culturală" în teoria managementului, cu accentul pus pe valori, 
dăruire, motivaţie, lucru în echipă şi enunţarea misiunii. De exem¬ 
plu, organizaţiile oferă acum facilităţi de recreere şi distracţie, 
servicii de cumpărături, grupuri de lectură şi chiar servicii de găz¬ 
duire. Nici unul dintre aceste servicii suplimentare nu se leagă 
în mod logic cu obiectivul explicit al organizaţiei, dar se speră ca 
toate împreună să genereze un „sentiment de comunitate" şi să-i 
îndemne pe membri să se identifice cu compania. Asemenea sen¬ 
timente, aparent străine de spiritul organizaţional, sunt socotite 
a amplifica dăruirea membrilor faţă de scopurile organizaţiilor, 
neutralizând astfel efectele adverse ale cadrului pur impersonal 
sugerat de criteriile raţionalităţii. 

Comunităţile şi organizaţiile acţionează adesea ca şi cum liber¬ 
tatea membrilor ar fi presupusă, chiar dacă practicile lor nu se ridică 
până la propriile lor pretenţii. Evident, în această situaţie membrii 
pot pleca sau acţiona în moduri contrare aşteptărilor dominante. 
Există totuşi un caz în care organizaţia neagă în mod explicit liber¬ 
tatea de n, pleca, iar oamenii sunt ţinuţi forţat sub jurisdicţia ei. 
Sunt organizaţiile numite de Erving Gofifman „instituţii totale". 
Instituţiile totale sunt comunităţi impuse, în care viaţa membrilor 
în totalitatea ei se supune unei reglementări scrupuloase, necesităţile 
lor fiind definite şi satisfăcute de organizaţie. Acţiunile sunt atunci 
apreciate în mod explicit potrivit regulilor organizaţionale. Interna¬ 
tele şcolare, cazărmile militare, închisorile şi spitalele de boli 
mintale aproximează toate, în grade diferite, modelul instituţiei 
totale. Cei aflaţi în asemenea instituţii sunt ţinuţi întotdeauna 

sub o supraveghere regulată, astfel încât deviaţiile de la reguli să 
fie vizibile şi apoi supuse prevenţiei sau corecţiei. Nici angaja¬ 
mentul spiritual, nici speranţa în câştiguri materiale nu pot fi 
invocate spre a determina un comportament dezirabil şi a garanta 
dorinţa membrilor de a rămâne împreună şi a coopera. Aflăm astfel 
o altă caracteristică a instituţiei totale: diviziunea strictă dintre cei 
care stabilesc regulile şi cei siliţi să le respecte. Eficienţa coerciţiei — 
ca singur substitut pentru angajament şi calcul — depinde de cât 
din falia existentă între cele două părţi ale diviziunii rămâne impo¬ 
sibil de acoperit. Acestea fiind spuse, relaţiile personale se dezvoltă 
şi în cadrul instituţiilor totale şi adesea se întind în spaţiul dintre 
supraveghetori şi supravegheaţi. 

Rezumat 

în concluzia celui de-al doilea volum al studiului său The 
Information Age, Manuel Castells scrie că suntem martorii unei 
dezvoltări a reţelelor, pieţelor şi organizaţiilor guvernate din ce 
în ce mai mult de „aşteptări raţionale". Totuşi, dacă acesta e fondul 
unei tendinţe dominante în societăţile occidentale contemporane, 
lucrul cel mai izbitor în examinarea pe care am facut-o legăturilor 
ce unesc este deopotrivă diversitatea grupărilor umane. Toate sunt 
forme de interacţiune umană în care grupul există în virtutea 
faptului că este o reţea statornică de acţiuni interdependente ale 
membrilor săi. Aserţiunea „există un colegiu" se referă la faptul 
că un anumit număr de persoane se adună pentru a se angaja în- 
tr-o rutină numită predare, adică o întâlnire în vederea comunicării 
al cărei scop este învăţatul şi care este structurată spaţial şi temporal 
în aşa fel încât o persoană vorbeşte în faţa celorlalte, care ascultă 
şi iau notiţe. în interacţiunile dintre ei, membrii grupului sunt 
ghidaţi de o imagine a ceea ce reprezintă comportamentul corect 
în împrejurările date. 

Aceste imagini nu sunt niciodată complete, astfel capacitatea 
lor de a furniza o reţetă pentru orice situaţie care ar putea interveni 
se micşorează corespunzător. Cadrul ideal pentru interacţiune este 
constant interpretat şi reinterpretat, iar acest proces favorizează 
noi orientări şi aşteptări. Interpretarea nu poate decât să se reper¬ 
cuteze asupra imaginii înseşi, şi astfel practicile şi aşteptările 
inerente cadrului ideal se modelează şi se transformă reciproc, 
neîntrerupt. 

CUM NE TRĂIM VIAŢA: 

CAPITOLUL 4 

Decizii şi acţiuni: 
putere, alegere şi datorie morală 


în cursul activităţilor noastre cotidiene, ne punem neîncetat 
întrebări. Unele pot apărea destul de regulat fără să ne preocupe 
prea mult, în timp ce altele se pot naşte din schimbări radicale 
ale circumstanţelor în care ne aflăm, ducând la o reflecţie mai 
profundă. întrebările de acest tip privesc probleme care nu ne 
preocupă în mod obişnuit, dar care sunt totuşi relevante pentru 
ceea ce suntem şi pentru felul în care concepem lumea din jurul 
nostru. Uneori, aceste nelămuriri duc la întrebarea: „De ce s-a 
întâmplat asta?“ Când punem această întrebare ne angajăm într-un 
obicei comun tuturor şi care caracterizează în acelaşi timp activi¬ 
tatea ştiinţifică. E obiceiul de a explica evenimentele ca „efecte 
ale unor cauze". Subiectul capitolului de faţă este modul în care 
aceste probleme sunt legate şi determină deciziile şi acţiunile noastre 
din viaţa cotidiană. 


Luarea deciziilor 

Atunci când se pune problema unor explicaţii cauzale, curiozitatea 
noastră este satisfăcută, în general, când conchidem că evenimentul 
era inevitabil sau cel puţin foarte probabil. De ce a fost o explozie 
în casa din josul străzii? Pentru că a fost o scurgere de gaz din con¬ 
ducte şi, gazul fiind inflamabil, o scânteie a fost suficientă pentru 
a-1 aprinde. De ce nu a auzit nimeni când hoţul a spart fereastra? 

Pentru că toată lumea dormea şi de obicei oamenii nu aud ce se 
petrece când dorm. Căutarea unei explicaţii se opreşte odată ce 
am descoperit că un eveniment este întotdeauna, sau în cele mai 
multe cazuri, urmat de un altul. în prima situaţie, putem vorbi 
de o „lege", pentru că nu există excepţii, în timp ce în a doua e 
vorba despre o „normă", pentru că se întâmplă în cele mai multe, 
dar nu în toate cazurile. în nici una dintre situaţii nu poate interveni 
alegerea, pentru că un eveniment îi urmează celuilalt cu necesitate. 

Acest tip de explicaţie devine problematic când se aplică la dome¬ 
niul comportamentului uman. La urma urmei, noi avem de-a face 
cu evenimente produse de acţiuni ale unor oameni care au posibi¬ 
litatea să aleagă modul de a se comporta. Pentru că, potenţial, se 
putea alege între mai multe moduri de a acţiona, evenimentele 
nu pot fi socotite inevitabile. De aceea nu există un set de afirmaţii 
generale din care evenimentele să poată fi deduse cu un anumit 
grad de certitudine şi, prin urmare, să poată fi socotite predictibile. 
Putem încerca să înţelegem un eveniment retrospectiv, adică putem 
interpreta acţiunea cu mintea de pe urmă, pe baza anumitor reguli, 
sau a configuraţiei unui context, dar ele trebuie mai întâi să fie 
respectate pentru ca acţiunea să poată avea loc. Se pare totuşi că 
ceva lipseşte, pentru că ştim din proprie experienţă că oamenii se 
angajează în anumite activităţi cu un scop precis. Ca atare, oamenii 
au „motive" pentru a crea sau a răspunde unei situaţii pe care o 
consideră, dintr-un motiv sau altul, preferabilă. Putem spune prin 
urmare că avem capacitatea de a alege între diferite cursuri de acţiune. 
Evident, se poate observa că a conduce o maşină şi a opri când sema¬ 
forul este roşu reprezintă o formă curentă de comportament, dar 
asta nu dovedeşte decât o preferinţă determinată de un motiv - 
în acest caz, evitarea unui accident. 

Acţiunile omeneşti pot fi diferite, chiar în condiţii şi cu motivaţii 
asemănătoare. Simplu spus, oamenii pot trage concluzii diferite, 
pot înlătura anumite motive şi ignora anumite circumstanţe. Ştim 
prea bine că diferiţi oameni se pot comporta diferit în condiţii 
obiectiv identice. Dacă dorim să ştim de ce a fost aleasă o formă 

de acţiune mai degrabă decât alta, putem să ne îndreptăm atenţia 
asupra procesului de luare a deciziei pentru respectiva persoană. 
Deşi atractivă ca soluţie, această idee încă nu este adecvată, deoarece 
presupune că asemenea decizii sunt formulate potrivit unor alegeri 
conştiente, îndreptate spre scopuri explicit exprimate. Ajungem 
astfel să abordăm acţiunile nereflectate, care pot fi de două feluri. 

Mai întâi, după cum am văzut mai devreme, sunt acţiunile 
ce ţin de obişnuinţă. Ne trezim, ne spălăm pe dinţi şi îndeplinim 
rutina matinală pe jumătate adormiţi, dar nu ne amintim să fi 
luat o decizie conştientă de a urma respectiva rutină, ba chiar putem 
să ne gândim la altceva în timp ce o îndeplinim. Tot astfel, mân¬ 
căm la ore regulate şi dezvoltăm tot felul de deprinderi ce devin 
parte a acţiunilor noastre, fără o planificare conştientă. în cazurile 
în care astfel de rutine sunt întrerupte de evenimente neaşteptate, 
trebuie să luăm decizii, pentru că obiceiul nu mai e suficient pentru 
a ne orienta. Comportamentul uzual reprezintă astfel sedimentul 
experienţei trecute. Mulţumită repetării regulate, el ne scuteşte 
de nevoia de a gândi, calcula şi decide în multe dintre acţiunile 
noastre, atâta timp cât circumstanţele cu care ne confruntăm apar 
după un model regulat. într-adevăr, acţiunile noastre sunt atât de 
înrădăcinate în obişnuinţă, încât ar fi dificil să descriem cum şi 
decese petrec. După cum am văzut, ele parvin atenţiei noastre când 
lucrurile merg rău, adică atunci când se prăbuşeşte regularitatea 
şi rânduiala mediului în care se petrec. 

Al doilea tip de acţiuni nereflectate sunt cele ce iau naştere în 
urma unor emoţii deosebite. Acţiunile afective sunt caracterizate 
de o suspendare a calculului raţional ce determină obiectivele şi 
posibilele consecinţe ale acţiunilor. Astfel de acţiuni sunt compul- 
sive şi surde la vocea raţiunii. Totuşi, cu trecerea timpului, pasiunile 
se mai răcesc şi deliberarea întrerupe actul. Acţiunile de acest fel 
pot avea drept rezultat rănirea celor pe care-i iubim şi preţuim, dar 
dacă actul ar fi premeditat, n-ar mai fi afectiv, pentru că ar fi rezul¬ 
tatul unei decizii calculate. Putem spune deci că o acţiune este afectivă 
în măsura în care rămâne nereflectată, spontană, nepremeditată şi 

îndeplinită înainte de a cântări argumentele sau de a lua în considerare 
consecinţele. 

Acţiunile ce ţin de obişnuinţă şi cele afective sunt adesea descrise 
ca „iraţionale". Asta nu înseamnă că ar fi prosteşti, ineficiente, 
greşite sau dăunătoare, nici nu sugerează vreo evaluare a utilităţii 
actului, pentru că multe deprinderi pot fi eficiente şi folositoare. 
Intr-adevăr, ele ne permit să îndeplinim activităţile practice care 
constituie viaţa cotidiană, scutindu-ne de povara analizei tuturor 
acţiunilor înainte de a le săvârşi. în mod asemănător, o izbucnire 
de mânie fără cuvenita considerare a consecinţelor ne poate ajuta 
să-i facem pe oameni să înţeleagă ce simţim cu privire la un eveni¬ 
ment, la o acţiune sau la o problemă. Din acest punct de vedere, 
o acţiune iraţională poate fi mai eficientă decât una raţională. 

O acţiune raţională se caracterizează printr-o alegere conştientă 
între mai multe cursuri de acţiune alternative, îndreptate spre înde¬ 
plinirea unui scop. în această perspectivă „instrumental-raţională", 
mijloacele sunt alese potrivit necesităţilor respectivului scop. O altă 
formă de acţiune raţională necesită de asemenea alegerea mijloa¬ 
celor în funcţie de atingerea scopurilor, dar în acest caz respectivele 
scopuri sunt considerate a avea o valoare mai mare decât altele. 
Acţiunile „valoric-raţionale" sunt astfel motivate de consideraţii 
precum „ce e drag inimii", ce e atractiv, dezirabil şi mai strâns legat 
de nevoia resimţită pe moment. Cele două forme au în comun 
alegerea mijloacelor potrivit unor scopuri date şi faptul că potri¬ 
virea dintre acestea este criteriul ultim în alegerea dintre o decizie 
corectă şi una greşită. Mai mult, au în comun faptul că actul de 
a alege este voluntar, în măsura în care actorul şi-a exercitat liber¬ 
tatea de alegere fără să fie stimulat, tras, împins ori silit, şi nici 
din obişnuinţă sau dintr-o izbucnire pasională de moment. 

Când ne alegem cursul de acţiune în urma unei deliberări con¬ 
ştiente şi raţionale, anticipăm de asemenea şi rezultatele probabile. 
Pentru asta trebuie să fim la curent cu situaţia în care se va petrece 
acţiunea şi cu rezultatele pe care ne aşteptăm să le atingem. în mod 
normal, vom lua în considerare deopotrivă resursele disponibile şi 

valorile ce ne determină comportamentul. Pierre Bourdieu împarte 
formele de capital folosit în cadrul acţiunilor noastre în capital 
simbolic, cultural şi economic. Capitalul simbolic se referă la puterea 
de a conferi înţeles obiectelor, atributelor şi caracteristicilor, capitalul 
cultural reprezintă aptitudinile şi cunoştinţele pe care le deţinem 
şi de care ne putem folosi în acţiunile noastre, iar capitalul economic 
se referă la accesul la resurse materiale şi bogăţie. Aceste resurse 
pot fi folosite în multiple feluri şi diferă unele de altele prin faptul 
că sunt atractive în diferite grade şi pentru motive diferite. Capitalul 
simbolic va conferi înţeles obiectelor şi atributelor şi va stabili astfel 
ce anume are valoare şi din ce motive. Putem alege apoi să ne 
exercităm aptitudinile în urmărirea acelor lucruri care promit să 
fie cele mai folositoare sau care ne pot creşte volumul de resurse 
disponibile şi ameliora astfel orizontul viitor de libertăţi. în fine, 
valorile prezidează asupra deciziei noastre de a cheltui suplimentar 
pentru un nou aparat hi-fi, pentru o vacanţă sau pentru o serie 
de cărţi de sociologie. A fi la curent cu resursele şi valorile de care 
dispunem ne arată gradul de libertate de care ne bucurăm, adică 
ce putem face şi ce nu. 

Valori, putere şi acţiune 

Când vorbim despre ceea ce putem face ne referim la capacitatea 
noastră de a acţiona, în care, alături de abilitatea de a ne monitoriza 
acţiunile, se cuprind cele două dimensiuni ale acţiunii sociale. Putem 
avea capacitatea de a ne monitoriza acţiunile, însă aria de libertăţi 
de care ne bucurăm spre a fi capabili de acţiune este distribuită 
diferenţiat. Simplu spus, oameni diferiţi au grade de libertate diferite. 
Faptul că oamenii sunt diferiţi în ce priveşte libertatea de alegere 
se referă la inegalitatea socială; un termen mai recent, folosit în- 
tr-un context mai larg, este cel de „excludere socială". Unii oameni 
se bucură de mai multe opţiuni datorită accesului la mai multe 
resurse, iar situaţia aceasta poate fi descrisă în termeni de putere. 

Puterea este înţeleasă cel mai bine ca urmărire a unor scopuri 
liber alese către care sunt orientate acţiunile noastre şi ca stăpânire 
a mijloacelor necesare pentru urmărirea scopurilor alese. Puterea 
este deci o capacitate care face posibilă acţiunea. Cu cât au mai 
multă putere, cu atât oamenii au un orizont mai vast de opţiuni 
şi un domeniu mai larg de rezultate pe care le pot urmări în chip 
realist. A fi mai puţin puternic, sau chiar neputincios, înseamnă 
a fi nevoit să-ţi moderezi sau chiar să-ţi restrângi speranţele realiste 
puse în rezultatul acţiunilor. Prin urmare, a avea putere înseamnă 
a fi capabil să acţionezi mai liber, în timp ce a fi relativ mai puţin 
puternic, sau lipsit de putere, înseamnă a avea libertatea de alegere 
limitată de deciziile luate de alţii prin intermediul capacităţii lor 
de a determina acţiunile noastre. Exercitarea autonomiei de către 
o persoană poate avea drept rezultat situaţia de heteronomie a alteia. 
Reducerea libertăţii altora prin urmărirea sporirii libertăţii proprii 
se poate realiza prin două metode. 

Prima metodă este constrângerea. Ea constă în manipularea 
acţiunilor astfel încât resursele altor oameni, oricât de mari ar părea 
în alte contexte, să devină inadecvate sau ineficiente într-un anumit 
context. Datele jocului se schimbă în întregime prin manipularea 
unei situaţii în aşa manieră încât cei ce manipulează să fie în avantaj; 
de exemplu, indiferent dacă victima unui jaf este un bancher bogat 
sau un politician puternic, resursele lor, care le asigură un mare 
grad de libertate în alte contexte, îşi pierd capacitatea de a acţiona 
când se trezesc în faţa unui cuţit sau a forţei fizice brute a unui 
agresor, pe o stradă întunecată şi pustie. în mod asemănător, a 
forţa reconsiderarea unor valori preţuite poate avea drept rezultat 
sentimentul oamenilor că practicile lor sunt evaluate sau puse sub 
semnul întrebării de alţi oameni cărora ei nu le recunosc autori¬ 
tatea. Ca reacţie la această situaţie, alte valori vor ajunge să se impună. 
De exemplu, în condiţiile extreme din lagărele de concentrare, valoa¬ 
rea supravieţuirii şi autoapărării poate eclipsa total orice altă opţiune. 

Cea de-a doua metodă constă în strategia înrolării dorinţelor 
celorlalţi în slujba propriilor scopuri. Această strategie este caracte¬ 
rizată printr-o manipulare a situaţiei în aşa fel încât alţi oameni să 

poată ajunge la valorile pe care le urmăresc numai dacă respectă 
regulile stabilite de deţinătorul puterii. Astfel, zelul şi eficienţa cu 
care sunt ucişi duşmanii sunt răsplătite cu înălţarea poziţiei sociale 
a bravului soldat prin acordarea de medalii şi citarea în ordinul 
de zi. Lucrătorii din uzină îşi pot asigura standarde de viaţă mai 
ridicate (salarii mai mari) în măsura în care lucrează cu zel şi se 
supun fără întrebări edictelor manageriale. Valorile subordonaţilor 
devin atunci resursele superiorilor. Ele nu sunt apreciate ca scopuri 
în sine, ci ca mijloace de utilizat în slujba obiectivelor stabilite de 
deţinătorii puterii. Cei care sunt supuşi unor asemenea manipulări 
nu au însă altă alegere decât să renunţe la o parte considerabilă din 
libertatea lor. 

Acţiunile celorlalţi afectează atât valorile care ne determină 
scopurile, cât şi evaluarea pe care o facem cu privire la cât este 
de realistă atingerea acestor scopuri. Caracterizăm scopurile noastre 
drept „realiste" sau drept simple „visuri" în funcţie de relaţiile pe 
care le avem cu ceilalţi şi de resursele pe care putem spera să le 
punem în joc în acţiunile noastre. Totuşi, de unde au apărut aceste 
valori? La urma urmei, de ce acordăm o apreciere specială unor 
scopuri şi desconsiderăm sau minimalizăm altele? Au vreo legătură 
cu libera alegere valorile ce ne determină orientarea? Aceste întrebări 
sunt fundamentale pentru a ne înţelege pe noi înşine, contextele 
în care interacţionăm şi influenţele asupra comportamentului nostru. 
Să ne gândim la următorul exemplu. 

Să presupunem că intenţionăm să mergem la facultate imediat 
după liceu. Prietenii noştri au însă altă părere şi, în discuţiile despre 
opţiunile pe care le avem, ne conving că ne vom distra mai bine 
dacă începem să lucrăm imediat, în loc să ne condamnăm la trei 
sau patru ani de sacrificii, sărăcie şi datorii ulterioare. Ca urmare, 
ne răzgândim, căutăm de lucru pentru un venit imediat şi, pentru 
o vreme, ne bucurăm de beneficiile ce decurg de aici. Conducerea 
anunţă însă la un moment dat că va reorganiza birourile şi va elimina 
din poziţiile inutile, dar că slujba noastră e sigură şi perspecti¬ 
vele de promovare sunt promiţătoare. Colegii noştri, membri ai 

sindicatului, votează pentru grevă, iar conducerea răspunde că, 
în eventualitatea unei greve, se vor pierde comenzi importante 
şi toată lumea îşi va pierde slujba. In mod normal, intenţia noastră 
este să evităm această perspectivă, însă majoritatea colegilor, prin 
votul lor, pare să pună solidaritatea deasupra siguranţei propriei 
slujbe. Reflectând asupra poziţiei noastre, ne dăm seama că interesele 
noastre sunt strâns legate de ale colegilor şi votăm şi noi pentru 
grevă. Consecinţa este acum că ne putem pierde slujba, şi împreună 
cu ea libertăţile de care venitul nostru ne-a permis să ne bucurăm. 

Ce se întâmplă aici? Valorile adoptate de oameni spre a se 
orienta şi a-şi justifica acţiunile se schimbă în cursul interacţiunii 
sociale în diferite contexte. Oamenii sunt influenţaţi în anumite 
feluri, lucru care se manifestă printr-o modificare în ierarhia impor¬ 
tanţei pe care o acordă anumitor valori. Aceasta înseamnă că aleg, 
în mod conştient sau de la sine, anumite scopuri înaintea altora. 
Oricum ar fi, consecinţa este că scopurile cărora li s-a atribuit 
prioritate pot fi justificate ca fiind mai satisfăcătoare, mai demne 
sau mai înălţătoare din punct de vedere moral. în acest fel, ne 
armonizăm cu ideea pe care o âvem despre ceea ce se cuvine şi 
ceea ce nu se cuvine făcut în viaţă. 

După cum am observat, nu toate valorile sunt alese în mod 
conştient, pentru că multe din acţiunile noastre sunt deprinderi 
şi rutine. Câtă vreme acţiunile rămân determinate de obişnuinţă, 
ne oprim rareori să ne întrebăm ce valori slujesc. Acţiunile ce ţin 
de obişnuinţă nu au nevoie de justificare câtă vreme nu suntem 
solicitaţi să le explicăm, fie că solicitarea vine din partea altora, 
fie că ia naştere în urma unor schimbări abrupte în circumstanţele 
în care acţionăm. Aceste justificări exprimate verbal - cele despre 
acţiunile noastre — pot fi dificil de dat. Dacă suntem forţaţi, putem 
răspunde că „Aşa se face asta dintotdeauna" sau „Aşa stau lucru¬ 
rile". Răspunsul nostru sugerează că îndelungatul timp în care 
aceste obişnuinţe au persistat le acordă o autoritate care în mod 
normal nu-i pusă la îndoială. Să ne amintim totuşi că e vorba aici 
de explicaţii „forţate", stârnite de întrebare. 

Ceea ce constatăm aici este că acţiunea rămâne determinată 
de obişnuinţă câtă vreme nu e solicitată să se legitimeze, adică 
nu i se pretind referinţe la valorile şi scopurile pe care se presupune 
că le slujeşte. Ea funcţionează prin autorepetare, în general potrivit 
aceluiaşi model, doar în virtutea obişnuinţei. Valorile care determină 
aceste acţiuni sunt sedimentate la nivel subconştient, iar noi nu 
devenim conştienţi de influenţa lor decât atunci când suntem puşi 
în situaţia de a lua o hotărâre deliberată: de exemplu, în situaţii 
în care valori pe care le respectăm sunt puse la îndoială sau sfidate 
prin solicitarea de a-şi dovedi legitimitatea. In acest punct, autoritatea 
respectivelor valori e pusă la îndoială. 

Despre cei care ocupă poziţii de comandă asupra altora, poziţii 
delimitate de regulamente, se poate spune că exercită autoritate. 
Evident, ea influenţează comportamentul, însă forma particulară 
a relaţiei e dată de regulile ce circumscriu raporturile dintre subor¬ 
donat şi superior. Astfel, întorcându-ne la discuţia noastră despre 
birocraţie, putem vedea cum conferă autoritate regulile ce stau la 
baza diviziunii ierarhice a muncii în organizaţii. Pentru a fi totuşi 
acceptată ca legitimă, este nevoie nu numai ca relaţia să se confor¬ 
meze anumitor reguli, ci totodată ca ea să fie justificată de convin¬ 
geri împărtăşite de toţi cei care li se supun şi să existe consimţământul 
liber de participare la ea. Când toate aceste trei condiţii sunt întru¬ 
nite — reguli, justificare şi consimţământ — înseamnă că cineva 
se supune autorităţii şi valorilor pe care aceasta se bazează. 

Pentru ca o persoană sau o organizaţie să devină autoritate 
pentru noi, trebuie să ofere o legitimare sau un argument care să 
demonstreze de ce ar trebui ca îndemnul lor să fie preferat altora. 
Ne-am mai întâlnit cu o astfel de legitimare în forma tradiţiei, 
înţeleasă ca preţuire şi confirmare dată de trecerea timpului. Istoria, 
ni se spune, îşi ţine legaţi urmaşii, iar ceea ce ea a împreunat nu 
trebuie separat de nici o cutezanţă omenească. Oricum, cei care 
caută să obţină o acceptare populară a valorilor predicate de ei 
vor căuta mai degrabă să dezgroape din adâncuri o dovadă originală, 
sau presupusă ca atare, a autenticităţii lor istorice, şi nu se vor 
bizui pur şi simplu pe vechimea lor. Imaginea despre trecutul 

istoric este întotdeauna selectivă, iar respectul oamenilor pentru 
acest trecut poate fi pus în slujba competiţiei contemporane între 
valori. Odată acceptat că anumite valori erau şi ale strămoşilor 
noştri, ele devin mai puţin vulnerabile faţă de critica contem¬ 
porană. Legitimarea tradiţionalistă devine deosebit de atractivă în 
epoci de schimbări rapide, care nu pot decât genera anxietate şi 
tulburare; această legitimare pare să ofere un set de opţiuni relativ 
sigure, mai puţin chinuitoare. 

Alternativa ar fi de a susţine noi valori ca o expresie a revelaţiei. 
Acest tip de argument e asociat cu legitimarea carismatică. Carisma 
este o calitate observată mai întâi în studiul influenţei profunde 
şi necontestate exercitate de Biserică asupra credincioşilor. Conceptul 
de carismă se referă în acest caz la convingerea credinciosului că 
Biserica deţine un acces privilegiat la adevăr. Totuşi, ideea nu tre¬ 
buie limitată numai la credinţele şi instituţiile religioase. Putem 
vorbi despre carismă de fiecare dată când acceptarea anumitor valori 
este motivată de credinţa că cel care le predică e înzestrat cu puteri 
deosebite şi că acestea garantează adevărul concepţiei şi justeţea 
alegerii lui. Prin urmare, raţiunea oamenilor obişnuiţi nu are mij¬ 
loacele de a judeca aceste pretenţii, şi deci nici un drept de a pune 
la îndoială forţa viziunii lor. Cu cât carisma liderilor e mai puternică, 
cu atât ordinele lor sunt mai greu de pus la îndoială şi cu atât 
oamenilor le vine mai uşor să-i urmeze în situaţii de incertitudine. 

Se spune că trăim din ce în ce mai mult într-o epocă de anxi¬ 
etate în care relaţiile dintre încredere şi risc se schimbă în perma¬ 
nenţă. Anthony Giddens susţinea că controlul asupra vieţii asociat 
cu societăţile tradiţionale a trecut la agenţi externi, având drept 
rezultat creşterea sentimentului de neputinţă. Pe măsură ce învăţăm 
mai multe despre mediul în care trăim, în sensul că anumite 
aspecte ale descoperirilor ştiinţifice sunt difuzate prin mass-media 
în conştiinţa cotidiană, oamenii înţeleg mai bine că formele trecute 
de autoritate nu sunt atât de invulnerabile pe cât credeau. Sociologul 
german Ulrich Beck a scris despre aceste tendinţe din societatea 
modernă vorbind despre o „societate a riscului". S-ar putea observa 
că toate acestea pot fi însoţite de o cerere de soluţii carismatice 

la problema valorilor mereu schimbătoare, anumite partide politice 
sau mişcări sociale ieşind în faţă pentru a oferi o soluţie surogat. 
Aceste organizaţii se pot ulterior transforma în purtătoare colective 
de autoritate carismatică, aşezând influenţa pe o bază cu totul nouă 
şi mai stabilă, care în principiu poate supravieţui liderului carismatic. 

Centrul autorităţii carismatice pare să se fi deplasat de la arena 
religioasă şi politică, deşi asta nu înseamnă că cea dintâi nu are 
revirimente spectaculoase, cu exemple ocazionale de secte care cer 
membrilor sinuciderea în masă ca ultim act de credinţă. Apariţia 
mass-media joacă un rol în această deplasare, cu efecte ce se dove¬ 
desc zguduitoare. Simpla expunere în faţa unei foarte largi audienţe 
a vedetelor de televiziune, sau a personalităţilor publice prezente 
pe ecranele televizoarelor, pare să aibă o foarte puternică influenţă 
în acest curent. Precum liderii carismatici de odinioară, acestea 
pot fi creditate cu o capacitate de judecată superioară, exempli¬ 
ficată prin faptul că devin modele de urmat pentru anumite stiluri 
de viaţă. Numărul mare de oameni care caută la personalităţi 
publice orientări şi sfaturi în privinţa opţiunilor personale întăreşte 
această putere şi adaugă forţă validităţii unor asemenea surse. 

Cele două legitimări pe care le-am discutat - cea tradiţionalistă 
şi cea carismatică — au în comun o caracteristică: amândouă implică 
renunţarea la dreptul nostru de a alege în privinţa valorilor şi pot 
fi asociate cu renunţarea la responsabilitate. Alţii sunt cei care au 
ales pentru noi şi pot fi făcuţi răspunzători pentru consecinţele 
acţiunilor noastre. Mai există însă un al treilea tip, la care am făcut 
deja aluzie: legitimarea legal-raţionalâ. Ea implică faptul că anumite 
organizaţii şi persoanele în măsură să vorbească în numele lor au 
dreptul de a ne spune ce acţiuni se cuvin săvârşite, în timp ce datoria 
noastră este de a ne supune fără altă discuţie. în acest caz, se pare 
că însăşi problema înţelepciunii sau calităţii morale a recomandării 
îşi pierde importanţa. în acest moment ea devine lege, iar autoritatea 
ce ne determină acţiunea este aleasă prin porunca legii. Legitimarea 
legal-raţională separă acţiunea de alegerea valorică şi pare prin 
urmare s-o facă independentă de valoare. Executanţii ordinului 
nu au nevoie să analizeze moralitatea acţiunii pe care li s-a ordonat 

s-o îndeplinească, nici să se simtă răspunzători în cazul în care 
acţiunea nu se conformează unui criteriu moral. Ei vor reacţiona 
cu indignare ipocrită la orice reproş în această privinţă, cu justi¬ 
ficarea că „nu am făcut decât să îndeplinesc ordinele primite de 
la superiorii mei legali". 

Legitimarea legal-raţională poartă în sine posibilitatea unor 
consecinţe sinistre, din cauza tendinţei de a absolvi actorii de 
responsabilitatea pe care o au de a face alegeri valorice. Crimele 
în masă şi genocidul din cel de-al Doilea Război Mondial şi din 
alte câteva războaie ulterioare oferă cele mai evidente exemple, deşi 
nicidecum unice sau excepţionale, ale unor asemenea consecinţe. 
Cei care au săvârşit crimele refuză să accepte responsabilitatea morală, 
atrăgând atenţia asupra determinării legale a supunerii la ordin. 
Prin aceasta, ei resping acuzaţia că decizia de a se supune a fost, 
de fapt, o alegere morală din partea lor. 

Simplul tertip al extinderii lanţului de comandă dincolo de 
percepţia executanţilor duce la îndepărtarea valorilor pe care le 
slujesc acţiunile din câmpul vizual al actorilor, făcând ca acţiunea 
să apară liberă de valori şi scutită de judecata morală. Actorilor li 
se oferă, ca să spunem aşa, eliberarea de povara libertăţii lor, care 
vine întotdeauna cu corolarul responsabilităţii pentru acţiunile 
săvârşite. Rezultă de aici un amestec tensionat între datoria morală 
şi dorinţa de supravieţuire ce decurge din apartenenţa la un grup. 
La această identitate de grup (după cum am văzut) se poate ajunge 
cu consecinţe dezastruoase pentru cei definiţi ca „celălalt". La 
rândul lor, aceste probleme variază potrivit situaţiei în care ne 
găsim şi valorilor la care aspirăm. Pentru o mai profundă analiză, 
să abordăm problemele competiţiei, excluderii şi proprietăţii. 

Motivaţia acţiunii 

Majoritatea acţiunilor noastre, dar nu toate, sunt motivate de 
nevoile pe care le avem. Acestea pot fi nevoi elementare, ţinând 
de supravieţuire, şi nevoi legate de alcătuirea raţională a realităţii 

sociale ce ne oferă un anumit grad de satisfacţie. Aşa cum am 
sugerat, satisfacerea acestor nevoi depinde de autonomia acţiunilor 
noastre, iar aceasta, la rândul ei, de capacitatea de a monitoriza, 
înţelege şi reflecta asupra acţiunilor, ca şi de capacitatea de a acţiona. 
De câte ori spunem, la urma urmei, despre un obiect: „Am nevoie 
de el. Trebuie neapărat să-l am"? 

Este foarte important dacă asemenea exprimări a u loc î n situaţii 
de sărăcie relativă sau de abundenţă relativă. în Occident, stilul 
de viaţă pare strâns legat de capacitatea de a consuma, dar asupra 
ţelului acestui consum reflectăm rareori, iar atunci când o facem, 
îl putem justifica drept satisfacere a unor nevoi neîmplinite. Este 
de observat totuşi că în expresia anterioară s-a produs o deplasare, 
cea de-a doua propoziţie punând un accent mai puternic pe ideea 
susţinută în prima. Clarificarea lasă să se întrevadă o trecere de 
la satisfacerea unei nevoi exprimate la faptul că absenţa ei deter¬ 
mină o stare de deprivare ce va submina autoconservarea şi chiar 
supravieţuirea! Fără ea, viaţa respectivei persoane va fi incompletă, 
insuportabilă, şi însăşi existenţa îi poate fi pusă în pericol. 

Calitatea de a fi necesar pentru supravieţuire sau autoconservare 
face din obiectul dorinţei un „bun“. După cum au scris filozoful 
francez Gilles Deleuze şi psihanalistul Felix Guattari, îndată ce 
dorinţa şi achiziţia devin una, simţim o „lipsă" deosebită în viaţa 
noastră. Această breşă este umplută de dorinţa de a dobândi ceva: 
de exemplu, mărfuri ce pot fi cumpărate la magazin în schimbul 
banilor, liniştea pe stradă în timpul nopţii sau aer curat şi apă 
necontaminată, ce nu pot fi obţinute fără efortul concertat al 
multor altora. Nevoile nu ne pot fi satisfăcute decât dacă obţinem 
accesul la bunurile în chestiune, fie prin permisiunea de a le utiliza, 
fie devenind proprietarii lor. Aceasta implică însă întotdeauna alţi 
oameni şi acţiunile lor. Oricât de concentrate asupra sinelui ne-ar 
fi motivaţiile, intră în joc legăturile noastre cu alţi oameni şi, chiar 
dacă nu ne dăm seama, devenim şi mai dependenţi de acţiunile 
altora şi de motivele care-i ghidează. 

Această situaţie nu este evidentă de la prima vedere. Dimpotrivă, 
ideea de a deţine bunuri în proprietate este înţeleasă în general 

ca o chestiune „privată". Se pare că obiectul (proprietatea) este 
cumva invizibil legat de proprietar; în această legătură presupunem 
că stă esenţa proprietăţii. Dacă cineva este proprietarul a ceva, 
atunci există în acelaşi timp un drept de folosinţă, determinat de 
voinţa proprietarului. Evident că acest drept este limitat în diferite 
feluri. De exemplu, copacii din grădina noastră luaţi în evidenţă 
pentru conservare nu pot fi tăiaţi fără permisiune oficială, nici 
nu ne putem da foc la casă fără riscul de a fi urmăriţi în justiţie. 
Dar faptul că e necesară o lege specială pentru a ne împiedica să 
dispunem de proprietatea noastră în acest fel nu face decât să 
susţină principiul general potrivit căruia autodeterminarea şi pro¬ 
prietatea sunt strâns legate. Oricum, în acest punct al discuţiei 
apar chestiuni problematice. 

Mai întâi, ideile de proprietate, muncă şi dreptul de a utiliza 
proprietatea şi a dispune de ea nu sunt libere de influenţa genului, 
etniei sau clasei. Multă vreme am echivalat dreptul la proprietatea 
noastră cu munca pe care am depus-o pentru a o obţine. Această 
echivalenţă are ti istorie îndelungată şi apare în lucrările filozo¬ 
fului John Locke din secolul al XVII-lea. Aici găsim ideea dreptului 
de proprietate stabilit de cel dintâi muncitor care şi-a însuşit-o 
şi care o transmite generaţiilor următoare — un principiu în vigoare 
şi astăzi. Totuşi, pe baza unei concepţii speciale despre motivaţia 
umană, Locke susţinea un „contract social" care să introducă ordinea 
în ceea ce altminteri ar fi o lume socială şi politică haotică. în 
demonstraţia sa, Locke face apoi un salt. Pentru că femeile sunt 
considerate „sentimentale" şi „dependente în chip natural" de 
bărbaţi, ele nu deţin astfel de drepturi. Căsătoria este un contract 
la care femeile se angajează pentru a da naştere fiilor ce vor moşteni 
proprietatea. Contractul de căsătorie asigură astfel stabilitatea drep¬ 
turilor de proprietate în cadrul societăţii şi descendenţa neîntreruptă 
a bărbaţilor prin intermediul fiilor. în afară de presupunerea că 
raţiunea este inerentă bărbatului, chiar înainte de a fi membru 
al societăţii (am văzut deja cum ne formează grupurile identitatea 
socială prin punerea în contrast cu o poziţie ce îndepărtează oamenii 

de societăţile de care aparţin), aceeaşi calitate îi este refuzată unei 
jumătăţi a rasei umane pe baza unei prejudecăţi încă actuale: femeile 
sunt sentimentale iar bărbaţii sunt raţionali. Rezultatul este exclu¬ 
derea femeilor din contractul social. 

Chestiunea excluderii femeilor ne conduce la altă chestiune 
problematică. Descrierea populară a relaţiei de proprietate lasă 
deoparte un aspect central al exercitării acesteia. Ea este, mai mult 
decât orice, o relaţie de excludere. Ori de câte ori spunem „Asta 
îmi aparţine", sugerăm implicit că nu este a altcuiva. Proprietatea 
nu este o calitate privată, ci ţine de social, exprimând o relaţie 
specială între un obiect şi proprietarul său şi, în acelaşi timp, o 
relaţie specială între proprietar şi alţi oameni. A deţine un lucru 
înseamnă a refuza altora accesul la el. Prin urmare, la un nivel, 
proprietatea stabileşte o dependenţă reciprocă, însă nu ne uneşte 
atât cu lucrurile şi cu alţii cât ne separă de oameni. Proprietatea 
separă, într-o relaţie de antagonism reciproc, pe cei care deţin 
obiectul de cei care nu-1 deţin. Primii îl pot utiliza şi pot chiar 
abuza de el (dacă nu sunt limitaţi anume de vreo lege), în timp 
ce ceilalţi nu au acest drept. De asemenea, poate face asimetrică 
relaţia dintre oameni (să ne amintim de analiza făcută puterii), 
adică cei cărora li se refuză accesul la obiectul proprietăţii trebuie 
să se supună condiţiilor stabilite de proprietar ori de câte ori au 
nevoie sau vor să-l utilizeze. Nevoia lor şi dorinţa de a o satisface 
îi pune astfel într-o poziţie de dependenţă faţă de proprietar. 

Orice fel de proprietate divide şi deosebeşte oamenii. Totuşi, 
proprietatea conferă putere numai dacă nevoile celor excluşi pretind 
folosirea obiecmlui deţinut. De exemplu, proprietatea asupra unel¬ 
telor, a materiilor prime ce trebuie prelucrate prin munca ome¬ 
nească, a tehnologiei şi a locurilor unde are loc prelucrarea oferă 
o astfel de putere. Nu acelaşi lucru se întâmplă în cazul bunurilor 
de consum. A deţine un automobil, un video-recorder sau o maşină 
de spălat ne poate face viaţa mai uşoară sau mai plăcută, ne poate 
chiar spori prestigiul, însă nu ne conferă cu necesitate putere asupra 
altora. Numai dacă, bineînţeles, nu vor şi alţii să se folosească de 

aceste lucruri pentru confortul şi plăcerea lor proprii, caz în care 
am putea stabili condiţii de folosinţă, cărora ei trebuie să li se 
supună. Majoritatea lucrurilor pe care le deţinem nu ne conferă 
putere, ci independenţă faţă de puterea altora, prin faptul că nu 
avem nevoie să folosim ceea ce deţin ei. Cu cât este mai mare 
proporţia nevoilor pe care ni le putem satisface în acest fel, cu 
atât mai puţin trebuie să ne conformăm regulilor şi condiţiilor 
stabilite de alţi oameni. In acest sens, proprietatea este o circum¬ 
stanţă ce împuterniceşte, pentru că poate extinde autonomia, 
acţiunea şi alegerea, proprietatea şi libertatea fiind astfel considerate 
adesea strâns legate. 

Revenind la ceea ce spuneam mai devreme, principiul care stă 
la baza proprietăţii este că drepturile altora sunt limitele propriilor 
noastre drepturi, şi astfel, pentru ca libertatea noastră să sporească, 
este necesară o restrângere a exerciţiului libertăţii celorlalţi. Potrivit 
acestui principiu, proprietatea ca circumstanţă ce oferă posibilitatea 
acţiunii vine întotdeauna împreună cu diferite grade de constrângere. 
Principiul presupune un conflict de interese ireductibil din perspec¬ 
tiva „jocului cu sumă zero". Se presupune astfel că prin împărţire 
şi cooperare nu se câştigă nimic. în situaţia în care capacitatea de 
a acţiona depinde de controlul asupra resurselor, a acţiona raţional 
înseamnă a urmări principiul „fiecare pentru sine". Iată cum ne 
apare sarcina conservării de sine. 

Pierre Bourdieu a scris despre ceea ce numea „acceptarea 
doxică". El folosea această expresie pentru a sugera felul în care 
ne folosim în mod curent de o mulţime de categorii de gândire 
pentru a înţelege, fără să reflectăm însă asupra lor. Una dintre 
ideile cele mai puternice, dacă nu cea mai puternică, este ideea 
de autoconservare bazată pe competiţie. Imboldul competitorilor 
este dorinţa de a-i exclude pe rivalii reali sau potenţiali de la uti¬ 
lizarea resurselor pe care le controlează, speră să le controleze sau 
visează să le controleze. Bunurile pentru care concurează rivalii 
sunt considerate insuficiente: se crede că nu sunt destule pentru 
a-i satisface pe toţi şi că anumiţi rivali trebuie forţaţi să accepte 

mai puţin decât ar vrea să posede. Faptul că anumite dorinţe sunt 
menite a nu fi satisfăcute - relaţiile dintre învingători şi perdanţi 
trebuind să fie ca atare marcate permanent de antipatie sau duşmănie 
reciprocă - constituie o parte esenţială a ideii de competiţie şi o 
premisă fundamentală a acţiunii competitive. Pentru acelaşi motiv, 
nici un câştig de pe urma competiţiei nu e socotit sigur dacă nu 
e protejat activ şi vigilent împotriva atacurilor şi contestării. Lupta 
competitivă nu se sfârşeşte niciodată, iar rezultatele sale nu sunt 
niciodată finale şi ireversibile. De aici decurg o serie de consecinţe. 

Mai întâi, orice competiţie conţine în sine o tendinţă spre 
monopol. Marile corporaţii devin în prezent şi mai mari, prin fuziuni 
ce pun în joc imense sume de bani. în cursul acestui proces, partea 
învingătoare tinde să permanentizeze şi să asigure câştigul, căutând 
să le nege perdanţilor dreptul de a-1 contesta. Deşi evanescent şi 
de neatins, obiectivul suprem al competitorilor este să elimine com¬ 
petiţia, cu urmarea că relaţiile competitive au o tendinţă intrinsecă 
de a se autodesfiinţa. Lăsate libere, în cele din urmă şansele se 
vor polariza abrupt. Resursele se vor regrupa şi vor tinde să devină 
şi mai abundente de o parte a relaţiei, devenind şi mai insuficiente 
de cealaltă. Foarte adesea, o astfel de polarizare a resurselor va conferi 
părţii învingătoare putinţa de a dicta regulile oricărei interacţiuni 
viitoare, interzicându-le perdanţilor posibilitatea de a contesta 
regulile. în asemenea cazuri, câştigul se transformă într-un monopol 
ce va atrage şi mai multe câştiguri şi va adânci şi mai mult prăpastia 
dintre cele două părţi. Asemenea motive l-au făcut pe proemi¬ 
nentul economist John Kenneth Galbraith să scrie, în cartea sa 
The Culture of Contentment, că este necesară intervenţia guverna¬ 
mentală pentru a preveni „tendinţele autodistructive ale sistemului 
economic". 

în al doilea rând, polarizarea şanselor generată de activităţile 
monopoliste tinde, pe termen lung, să ducă la un tratament dife¬ 
renţiat al învingătorilor şi perdanţilor. Mai devreme sau mai târziu, 
învingătorii şi perdanţii se fixează „permanent" în aceste categorii, 
învingătorii vor da vina pentru eşecul perdanţilor pe inferioritatea 

lor inerentă, aceştia fiind astfel declaraţi răspunzători de propria 
lor neşansă. Este triumful tipului de gândire ce consideră că pro¬ 
blemele sociale au soluţii individuale, biografice. Oamenii respectivi 
sunt apoi descrişi drept inepţi, vicioşi, instabili, depravaţi, deşănţaţi 
sau demni de dispreţ din punct de vedere moral, adică lipsiţi tocmai 
de calităţile socotite necesare competiţiei care a dus de la bun 
început la starea aceasta de fapt. Astfel definiţi, perdanţilor li se 
neagă legitimitatea nemulţumirii. Săracul este înjosit ca leneş şi 
neglijent, depravat mai degrabă decât deprivat. Considerându-i 
lipsiţi de caracter, chiulangii şi înclinaţi spre delincvenţă şi încăl¬ 
carea legii, se poate spune că şi-au „ales“ propria soartă. In mod 
asemănător, în societăţile dominate de bărbaţi, femeile înseşi sunt 
învinuite pentru oprimarea în care se găsesc, explicându-se limi¬ 
tarea lor la funcţii presupuse a fi mai puţin prestigioase şi dezirabile 
printr-o inferioritate „înnăscută", manifestată prin emotivitate 
excesivă şi lipsă de spirit competitiv. 

Moralitate şi acţiune 

în zilele noastre, defăimarea victimelor competiţiei este unul 
dintre mijloacele cele mai puternice de înăbuşire a unei alte moti¬ 
vaţii pentru acţiune: datoria morală. Motivaţia morală se află în 
conflict cu cea a câştigului pentru că pretinde solidaritate, ajutor 
dezinteresat, dispoziţia de a-1 ajuta pe aproapele aflat în nevoie 
fără a cere sau aştepta vreo recompensă. Atitudinea morală se exprimă 
în respectul faţă de nevoile altuia şi are adesea ca urmare abţinerea 
proprie şi renunţarea la câştigul personal. 

Max Weber observa că distincţia dintre activitatea economică 
şi viaţa de familie este una dintre caracteristicile cele mai evidente 
ale societăţilor moderne. Efectul general este izolarea sferelor în 
care câştigul şi, respectiv, datoria morală reprezintă consideraţiile 
dominante. Atunci când suntem angajaţi în activităţi economice 
suntem separaţi de reţeaua legăturilor familiale. Suntem, cu alte 
cuvinte, eliberaţi de presiunea datoriei morale. Consideraţiilor ce 

ţin de câştig li se poate acorda prin urmare atenţia pe care o 
pretinde succesul activităţii economice, în timp ce, în chip ideal, 
viaţa de familie şi celelalte forme de trai în comun modelate după 
ea ar trebui să fie libere de motivaţiile câştigului. Intr-un chip în 
egală măsură de ideal, activităţile economice n-ar trebui să fie 
afectate de motivaţii al căror imbold vine din sentimente morale, 
astfel încât acţiunea instrumental-raţională să prevaleze. La urma 
urmei, am observat deja că ideea de organizaţie este încercarea 
de a ajusta acţiunea umană la cerinţele ideale de raţionalitate. 
Vedem acum din nou că o asemenea încercare trebuie să implice, 
mai mult decât orice, înăbuşirea consideraţiilor morale prin reducerea 
oricărei sarcini la simpla alegere între a refuza sau a accepta supu¬ 
nerea la o comandă. Sarcina este de asemenea redusă la o mică 
parte din scopul general urmărit de organizaţie ca întreg, astfel 
încât consecinţele mai ample ale actului nu sunt în mod necesar 
vizibile pentru actor. Şi, cel mai important, organizaţia înlocuieşte 
responsabilitatea morală cu disciplina, şi atât timp cât, în calitate 
de membru al unei organizaţii, un individ urmează cu stricteţe 
regulile şi comenzile superiorilor, el este eliberat de îndoieli morale. 
O acţiune reprobabilă din punct de vedere moral, de neimaginat 
în alte condiţii, devine brusc o posibilitate reală. 

Capacitatea disciplinei organizaţionale de a înăbuşi sau suspenda 
rezervele morale a fost demonstrată cu prisosinţă în experimentele 
notorii ale psihologului american Stanley Milgram. în aceste expe¬ 
rimente, desfăşurate în anii ’60, un număr de voluntari au fost 
instruiţi să aplice şocuri electrice dureroase subiecţilor unei „cerce¬ 
tări ştiinţifice" false. Majoritatea voluntarilor, convinşi de scopurile 
ştiinţifice nobile ale cruzimii lor şi bazându-se pe presupusa judecată 
superioară a cercetătorilor însărcinaţi cu proiectul respectiv, au 
urmat instrucţiunile cu stricteţe, fără să se sperie de urletele victi¬ 
melor. Ceea ce a dezvăluit acest experiment la o scară mică şi în 
condiţii de laborator a fost demonstrat la dimensiuni inimaginabile 
de practica genocidului din timpul celui de-al Doilea Război Mondial 
şi după el. Uciderea a milioane de evrei iniţiată şi supravegheată 

de câteva mii de lideri şi oficiali nazişti a fost o gigantică operaţie 
birocratică implicând cooperarea a milioane de oameni „obiş¬ 
nuiţi". Aceştia conduceau trenurile ce transportau victimele spre 
camerele de gazare şi lucrau în fabricile producătoare de gaz otrăvitor 
sau de dispozitive pentru crematorii. Rezultatul final era atât de 
îndepărtat de sarcinile simple cu care se îndeletniceau în fiecare 
zi, încât legătura le putea scăpa sau era împiedicată să pătrundă 
în conştiinţă. 

Chiar dacă funcţionarii unei organizaţii complexe sunt conştienţi 
de efectele ultime ale activităţii comune la care iau parte, efectele 
sunt adesea prea îndepărtate pentru a-i îngrijora. Depărtarea poate 
fi o chestiune ce ţine mai degrabă de mental decât de distanţa geo¬ 
grafică. Din cauza diviziunii muncii pe orizontală şi pe verticală, 
acţiunile oricărei persoane individuale sunt, de regulă, mediate 
de acţiunile multor altora. în cele din urmă, contribuţia noastră 
proprie păleşte ca semnificaţie, iar influenţa asupra rezultatului 
final pare prea mică spre a fi serios luată în considerare ca o pro¬ 
blemă morală. Aceste „tehnici de neutralizare", cum le numeşte 
sociologul american David Matza, le permit celor ce săvârşesc acţiu¬ 
nile în cauză să se elibereze de responsabilitatea ce le incumbă. La 
urma urmei, poate că au făcut doar lucruri inofensive şi nedăună¬ 
toare, precum schiţe tehnice, raporturi, completări de fişe sau pur 
şi simplu au pornit şi oprit maşinile care amestecau două com¬ 
ponente chimice. Le-ar veni greu, aşadar, să recunoască vreo legămră 
între corpurile carbonizate dintr-o ţară exotică şi acţiunile lor. 

Birocraţia folosită în slujba unor scopuri inumane şi-a demon¬ 
strat capacitatea de a înăbuşi motivaţiile morale nu numai printre 
angajaţi, ci şi mult în afara graniţelor organizaţiei birocratice înseşi. 
Şi a reuşit asta prin apelul la principiul autoconservării, mana¬ 
gementul birocratic al genocidului asigurându-se de cooperarea 
multora dintre victime şi de indiferenţa morală a majorităţii celor 
neimplicaţi. Viitoarele victime au fost transformate în „captivi psi¬ 
hologici", fiind amăgite de promisiunile iluzorii ale unui tratament 
blând ca recompensă a supunerii; ele sperau în pofida speranţei 

că ceva mai poate fi salvat, că anumite pericole pot fi îndepărtate, 
cu singura condiţie să nu-i supere prea tare pe opresori, pentru 
ca astfel cooperarea să le fie răsplătită. în multe cazuri, această 
supunere anticipată se exprima prin faptul că victimele se dădeau 
la o parte din drum pentru a face plăcere opresorilor, ghicindu-le 
intenţiile dinainte şi traducându-le în fapt cu însufleţire. Soarta 
inevitabilă nu le era dezvăluită decât în ultimul moment. Managerii 
genocidului îşi atingeau astfel scopurile cu minimum de dezordine 
şi nu era nevoie de mulţi oameni care să supravegheze marşul lung 
şi supus către camerele de gazare. 

Cât despre cei neimplicaţi, supunerea lor, sau cel puţin tăcerea 
însoţită de inacţiune, a fost asigurată prin stabilirea unui preţ greu 
pentru orice expresie de solidaritate cu victimele. Alegerea unui 
comportament corect din punct de vedere moral ar fi însemnat 
atragerea unei pedepse cumplite. Acestea fiind datele problemei, 
interesul pentru autoconservare a înlăturat datoria morală, iar teh¬ 
nicile de raţionalizare au fost lăsate să-şi îndeplinească scopul. De 
exemplu: „Nu puteam ajuta victimele fără să pun în pericol viaţa 
mea şi pe a membrilor familiei mele; puteam salva eventual o 
persoană cel mult, însă dacă nu reuşeam, zece ar fi murit." Asemenea 
raţionalizări erau sprijinite de acei savanţi care, prin separarea mij¬ 
loacelor de scopuri în cercetarea lor, ofereau ideologiei dominante 
dovada ştiinţifică a inferiorităţii persoanelor supuse cumplitelor 
crime. Subiecţii erau transformaţi în „obiecte" inferioare, a căror 
manipulare şi distrugere devenea nu o problemă morală, ci una 
de pricepere tehnică a experţilor, a căror autoritate se presupunea 
că-i eliberează pe făptaşi de orice răspundere pentru suferinţele 
provocate altor fiinţe umane. 

Trebuie să recunoaştem că cele de mai sus reprezintă o ilustrare 
extremă a opoziţiei dintre autoconservare şi datoria morală, însă 
„purificarea etnică" de acest tip se practică încă. Oricum, această 
opoziţie îşi lasă amprenta şi asupra condiţiei umane cotidiene, 
chiar dacă într-o formă mai puţin extremă. în cele din urmă, 
eliminarea obligaţiilor morale poate fi facilitată de tratamentul 

statistic aplicat acţiunilor omeneşti. Privite ca numere, obiectele 
umane îşi pot pierde individualitatea, fiind astfel lipsite de o exis¬ 
tenţă separată ca purtătoare de drepturi ale omului şi de obligaţii 
morale. Ceea ce contează atunci este categoria în care au fost 
repartizate în mod oficial. Clasificarea însăşi se poate apoi concentra 
pe anumite caracteristici comune ale indivizilor pentru care orga¬ 
nizaţia şi-a exprimat interesul. Aceasta poate autoriza în acelaşi 
timp o neglijare a tuturor celorlalte caracteristici ale unei persoane, 
deci şi a celor care fac din ea un subiect moral şi o fiinţă umană 
unică şi de ne înlocuit. 

Pentru Michel Foucault, pe măsură ce populaţia a crescut şi 
viaţa socială a devenit mai complicată, grija pentru cetăţeni a 
devenit o preocupare centrală a statului. Un nou regim a luat naştere 
atunci în arta guvernării, în care viaţa cotidiană a devenit obiectul 
intervenţiei, în dorinţa de a formula predicţii şi a controla populaţia, 
totul asistat cu abilitate de dezvoltarea raţionalizării statistice. Oamenii 
au fost atunci organizaţi şi disciplinaţi potrivit strategiilor urmărite 
cu aceste scopuri în vedere. Productivitatea muncii a fost foarte 
importantă în aceste raţionalizări. Locurile de detenţie dinainte 
au devenit spitale în care cei inapţi să lucreze, din motive fizice 
sau din alte motive, s-au transformat în obiecte ale intervenţiei 
medicale. Aici s-a născut ideea de „psihiatrie". Oricum, trebuie 
să ne punem întrebarea: dacă au fost folosite asemenea mijloace, 
care era scopul şi care erau consecinţele lor? Nu numai guvernele, 
ci şi marile corporaţii, incluzând serviciile de marketing şi de asigu¬ 
rări, clasifică populaţia cu scopul de a aduna informaţii. Am văzut 
deja că problemele legate de activitatea economică se află în tensiune 
cu morala. De ce? Pentru că oamenii sunt trataţi ca mijloace în 
urmărirea intereselor, nu ca scopuri în sine. Aceasta se poate întâmpla 
totuşi la fel de bine în situaţii nedeterminate de astfel de interese, 
aşa cum am văzut în exemplele anterioare. 

Mai există şi un alt factor care înăbuşă moralitatea: mulţimea. 
S-a observat că oamenii care se găsesc strâns îngrămădiţi în spaţii 
limitate împreună cu mulţi alţii pe care nu-i cunosc - pe care nu 

i-au întâlnit în alte circumstanţe, cu care n-au interacţionat înainte 
şi cu care sunt puşi laolaltă în prezent numai dintr-un motiv tem¬ 
porar şi accidental — sunt gata să se comporte într-un fel socotit 
inacceptabil în condiţii „normale”. Cele mai sălbatice comporta¬ 
mente se pot răspândi brusc în mulţime într-un mod comparabil 
doar cu un incendiu de pădure, cu o explozie sau cu o epidemie. 
Intr-o mulţime adunată accidental, de exemplu într-un magazin 
aglomerat sau la cinematograf într-un moment de panică, oamenii 
covârşiţi de dorinţa autoconservării îi pot călca în picioare sau 
împinge în foc pe semenii lor, doar pentru a-şi asigura un loc în 
care să poată respira sau pentru a scăpa de pericol. în mulţime, 
oamenii sunt capabili să comită acte pe care nici unul n-ar fi 
capabil să le îndeplinească lăsat de unul singur. Dacă mulţimea 
poate comite acte pe care membrii ei individuali le-ar respinge, 
aceasta se datorează „anonimatului"; indivizii îşi pierd individua¬ 
litatea şi se „dizolvă" în adunările anonime. Mulţimea poate dispărea 
la fel de repede pe cât s-a adunat, iar acţiunea ei colectivă, oricât 
de coordonată ar putea părea, nici nu urmăreşte şi nici nu generează 
interacţiuni permanente. Tocmai caracterul temporar şi ilogic al 
acţiunii mulţimii face posibil comportamentul pur afectiv al mem¬ 
brilor ei individuali. Pentru o clipă trecătoare, poţi renunţa la 
inhibiţii, poţi uita de obligaţii şi se pot suspenda regulile. 

La prima vedere, comportamentul raţional al organizaţiilor 
birocratice şi irupţia dezlănţuită a mâniei mulţimii pot părea doi 
poli opuşi. Totuşi, ambele tind spre „depersonalizare", putând 
astfel reduce înclinaţia spre acţiunea morală prin anonimat. La 
urma urmei, oamenii rămân subiecţi morali atâta timp cât sunt 
recunoscuţi ca oameni, adică fiinţe demne de un tratament rezervat 
numai fiinţelor umane şi considerat potrivit pentru orice fiinţă 
umană. Aceasta presupune că partenerii noştri de interacţiune au 
propriile lor nevoi particulare, care sunt la fel de îndreptăţite şi 
importante ca ale noastre şi merită aceeaşi atenţie şi acelaşi respect. 
Ori de câte ori anumitor persoane sau categorii de oameni li se 
neagă dreptul la responsabilitatea noastră morală, ele sunt tratate 

ca „mai puţin umane", ca având o „umanitate defectă", „nedeplin 
umane" sau pur şi simplu „neumane". Pentru a ne proteja împotriva 
acestui fapt, după cum spunea gânditoarea şi romanciera franceză 
Simone de Beauvoir, trebuie să-i tratăm pe cei pe care-i întâlnim 
nu ca pe membri ai unei clase, naţiuni sau alte colectivităţi, ci'ca 
indivizi ce reprezintă un scop în sine. 

Nu toţi membrii speciei umane pot fi incluşi în universul 
obligaţiilor morale. Multe triburi „primitive" îşi dau nume care 
înseamnă „fiinţe umane". în societăţile bazate pe sclavie, exista 
un refuz implicit de a recunoaşte umanitatea unor triburi străine 
şi membrilor lor, sclavilor fiindu-le acordat statutul de „unelte 
vorbitoare" şi fiind apreciaţi numai în lumina utilităţii lor pentru 
sarcina ce le era atribuită. în practică, statutul de umanitate limitată 
însemna că cerinţele esenţiale ale unei atitudini morale - respectul 
pentru nevoile altor persoane, inclusiv, şi mai presus de orice, recu¬ 
noaşterea integrităţii şi sanctităţii vieţii — nu erau considerate 
obligatorii în relaţie cu purtătorii respectivului statut. Se pare că 
istoria constă dintr-o extindere treptată, însă necontenită, a ideii 
de umanitate, cu o tendinţă pronunţată a universului obligaţiilor 
morale de a deveni mereu mai larg, coincizând într-un final cu 
întreaga specie umană. 

Procesul nu s-a desfăşurat fără poticniri. Secolul al XX-lea este 
notoriu pentru apariţia unor concepţii foarte influente care făceau 
apel la excluderea unor întregi categorii de populaţii — clase, naţiuni, 
rase sau religii — din universul obligaţiilor. Pe de altă parte, perfec¬ 
ţiunea acţiunii organizate birocratic a atins un nivel la care inhi¬ 
biţiile morale nu mai pot practic interveni în considerentele de 
eficienţă. Combinaţia celor doi factori — posibilitatea de a suspenda 
responsabilitatea morală, oferită de tehnologia birocratică a mana¬ 
gementului, şi prezenţa concepţiilor gata oricând să dea frâu liber 
acestei posibilităţi - a avut de multe ori ca efect restrângerea cu 
succes a universului obligaţiilor. Ceea ce a deschis calea unor conse¬ 
cinţe diverse, precum teroarea în masă practicată în societăţile 
comuniste împotriva membrilor claselor duşmane şi a persoanelor 

considerate că le sprijină; discriminarea continuă a minorităţilor 
rasiale şi etnice în ţări altfel foarte mândre de performanţa lor în 
domeniul drepturilor omului, multe dintre ele practicând apartheidul 
deschis sau pe ascuns; vânzarea de arme unor ţări ulterior înfierate 
pentru lipsa de moralitate, cărora li se putea apoi declara război 
numai pentru a fi ţinta aceloraşi arme; ca şi numeroase cazuri de 
genocid, de la masacml armenilor din Turcia, lichidarea milioanelor 
de evrei, ţigani şi slavi de către Germania nazistă, până la gazarea 
kurzilor sau uciderile în masă din Cambodgia, fosta Iugoslavie 
şi Ruanda. Linia de demarcaţie a universului de obligaţii rămâne 
până în ziua de azi o problemă disputată. 

înăuntrul universului de obligaţii, caracterul îndreptăţit al nevo¬ 
ilor altor oameni este recunoscut. Se cuvine făcut tot ce e cu putinţă 
pentru a le asigura bunăstarea, a le creşte speranţa de viaţă şi a le 
da acces la avantajele pe care societatea le are de oferit. Sărăcia, 
boala sau deznădejdea vieţii lor de zi cu zi reprezintă o provocare 
şi o admonestare pentru toţi ceilalţi membri ai aceluiaşi univers 
de obligaţii. Puşi în faţa unei astfel de provocări, ne simţim obligaţi 
să ne scuzăm, să oferim o explicaţie convingătoare a motivului 
pentru care s-a făcut atât de puţin spre a le uşura povara şi a 
motivului pentru care nu se poate face mult mai mult; ne simţim 
obligaţi de asemenea să dovedim că s-a făcut tot ce se putea face. 
Ceea ce nu înseamnă cu necesitate că explicaţiile oferite sunt adevă¬ 
rate. Auzim, de exemplu, că serviciile de sănătate oferite în general 
populaţiei nu pot fi îmbunătăţite pentru că „nu putem cheltui 
bani înainte de a-i obţine". Ceea ce ascunde o asemenea explicaţie 
este că profiturile obţinute de medicina privată de la oamenii bogaţi 
sunt trecute la rubrica „câştiguri", în timp ce serviciile oferite celor 
care nu-şi pot permite preţurile medicinei private sunt contabilizate 
la „cheltuieli". Astfel de explicaţii ascund un tratament diferenţiat 
al nevoilor, în funcţie de capacitatea de a plăti. Totuşi, însuşi faptul 
că explicaţia este considerată necesară mărturiseşte recunoaşterea 
că oamenii ale căror nevoi medicale sunt neglijate rămân, într-o 
anumită măsură, înăuntrul universului de obligaţii. 



Rezumat 


Autoconservarea şi datoria morală se află adesea în tensiune. 
Nici una dintre ele nu poate pretinde că e mai „naturală" decât 
cealaltă, adică mai bine armonizată cu înclinaţiile naturii umane. 
Dacă una obţine o precedenţă în defavoarea celeilalte şi devine un 
motiv dominant al acţiunii umane, cauza dezechilibrului poate fi 
de obicei găsită în contextul social al interacţiunii. Interesul per¬ 
sonal şi motivele morale devin dominante în funcţie de circum¬ 
stanţe asupra cărora oamenii ghidaţi de ele pot avea doar un control 
limitat. S-a observat totuşi că două persoane pot acţiona diferit 
în faţa aceloraşi circumstanţe. Astfel, puterea circumstanţelor nu 
este niciodată absolută, iar alegerea între cele două motive contra¬ 
dictorii rămâne deschisă chiar şi în condiţii extreme, în timp ce 
acţiunile noastre individuale, după cum am văzut, sunt dependente 
de acţiunile altora. O înclinaţie morală în felul de a acţiona faţă de 
alţii devine şi o precondiţie a stimei şi respectului de sine. 



CAPITOLUL 5 


Cum se petrec lucrurile: darurile, 
schimburile şi intimitatea în relaţii 


în discutarea acţiunii, puterii şi alegerii, am examinat câteva 
din chestiunile ce ne determină viaţa cotidiană şi deciziile cu care 
ne confruntăm în mod obişnuit în interacţiunea cu alţii. Multe 
dintre aceste interacţiuni sunt determinate de ideile de dar şi de 
schimb, care dau formă şi conţinut vieţilor noastre. în acest capitol 
ne vom continua călătoria în domeniul provocărilor, alegerilor şi 
constrângerilor cu care ne confruntăm în mod curent, examinând 
ceea ce le încadrează şi le determină. 


Personal şi impersonal: darul şi schimbul 

Pentru unii, datoriile băneşti sunt un lucru ocazional, la care 
pot găsi soluţii fără a schimba prea mult aspectele materiale şi 
simbolice care alcătuiesc rutina şi excepţiile ce le determină stilul 
de viaţă. Pentru alţii, ele sunt o caracteristică de rutină a vieţii şi 
necesită o atenţie cotidiană spre a putea îndeplini obligaţiile pe 
care le au faţă de copii, familie şi prieteni. Nu sunt ceva ocazional, 
ci ceva permanent care pretinde o atenţie continuă şi activităţi 
îndreptate spre diminuarea efectelor lor cele mai rele. Să ne gândim 
la scenariul următor. 

Facturile de la creditori vin una după alta în locul în care trăim 
(nu folosim termenul „cămin" pentru că el implică o anumită 
permanenţă şi securitate). Le sortăm şi le ordonăm cât putem de 
bine după priorităţi. Unele pot fi urgente, vin de la creditori ce 

ne ameninţă cu sechestrarea unei mobile preţuite sau a unei pro¬ 
prietăţi spre a-şi recupera parte din datorie. Ce putem face? Putem 
merge la o rudă apropiată să-i cerem un împrumut — dacă are 
posibilitatea să ne ajute. Putem explica situaţia şi-i putem promite 
că plătim imediat ce lucrurile se îndreaptă. Rudele pot bombăni 
un pic şi ne pot ţine o predică despre virtuţile prevederii, prudenţei 
şi planificării şi despre cât de important este să nu ne întindem mai 
mult decât ne e plapuma, însă vor băga mâna în buzunar dacă le 
stă în putinţă. 

Mai există şi altă opţiune. Am putea merge la o bancă sau la 
o agenţie de credit. Dar vor fi funcţionarii lor interesaţi de sufe¬ 
rinţele prin care trecem ca urmare a acestei situaţii? Le va păsa? 
Singura întrebare pe care ar putea s-o pună se referă la garanţiile 
posibile ce ar asigura plata împrumutului. Ne vor întreba despre 
venituri şi cheltuieli, spre a evalua dacă putem restitui capitalul 
împrumutat şi dobânda. Vor solicita documente doveditoare şi, 
în cazul în care vor socoti că nu reprezentăm un risc excesiv şi că 
putem plăti împrumutul la timp — împreună cu dobânzile ce asigură 
un bun profit -, s-ar putea să obţinem banii. 

în funcţie de locul spre care ne îndreptăm pentru a ne rezolva 
problemele financiare, ne putem aştepta la două feluri foarte dife¬ 
rite de tratament. Concepţii diferite privitoare la dreptul nostru 
de a primi asistenţă vor genera întrebări diferite. Rudele apropiate 
nu ne vor cerceta pesemne solvabilitatea, întrucât împrumutul nu 
este o decizie privitoare la cât de bună este afacerea. Ceea ce contează 
este că ne aflăm la strâmtoare şi cerem ajutor. Un responsabil bancar, 
pe de altă parte, nu se află, în cadrul băncii, în situaţia de a fi preo¬ 
cupat de astfel de probleme, el nu vrea să ştie decât care e pro¬ 
babilitatea ca împrumutul să reprezinte o tranzacţie rezonabilă 
şi profitabilă. Nu are nici o obligaţie, morală sau de altă natură, 
de a ne acorda împrumutul. 

în acest caz, interacţiunea umană este influenţată de două 
principii: schimbu l echivalent şi darul. în cel dintâi, interesul personal 
face regula. Chiar dacă persoanei care are nevoie de împrumut i 

se poate recunoaşte autonomia, drepturile şi nevoile legitime, acestea 
sunt subordonate satisfacerii intereselor posibilului creditor sau 
organizaţiei pe care o reprezintă. înainte de orice, creditorul este 
ghidat de preocupările tehnice legate de riscul implicat în acordarea 
împrumutului, cât din el va fi plătit şi ce beneficii materiale pot 
decurge din tranzacţie. Aceste chestiuni şi altele asemănătoare vor 
fi examinate pentru a se evalua dacă acţiunea este dezirabilă şi a se 
stabili ordinea preferinţelor între posibilităţi alternative. Părţile impli¬ 
cate în aceste interacţiuni vor negocia înţelesul echivalenţei şi vor 
folosi toate mijloacele aflate la îndemână spre a obţine cea mai bună 
afacere posibilă, şi deci a orienta tranzacţia în favoarea lor. 

După cum admitea antropologul francez Marcel Mauss în 
anii ’20, ideea de dar pune o cu totul altă problemă. în acest caz, 
schimbul de daruri este motivat de o obligaţie legată de nevoile 
şi drepturile celuilalt. Aceste daruri au o valoare simbolică pentru 
grupul căruia îi aparţin părţile implicate în interacţiune şi au loc 
într-un sistem de credinţe în care reciprocitatea este preţuită. Astfel, 
în actul de a dărui dăruim şi ceva din noi înşine, ceea ce reprezintă 
un lucru mult mai apreciat decât calculele instrumentale care 
determină impersonalitatea relaţiilor în schimbul echivalent. Chiar 
dacă ar putea interveni în cele din urmă, recompensa nu constituie 
un factor în aprecierea caracterului dezirabil al acţiunii. Bunurile 
sunt acordate numai pentru că cealaltă persoană are nevoie de ele 
şi, fiind persoana care este, are dreptul la respectarea nevoilor sale. 

Ideea de „dar“ este un nume comun pentru o mare varietate 
de acte ce diferă în privinţa purităţii lor. Darul „pur“ a fost şi este 
un concept liminal — un fel de reper faţă de care sunt măsurate 
toate cazurile particulare. Acestea se îndepărtează de ideal în diverse 
grade. în forma cea mai pură, darul ar fi absolut dezinteresat şi 
oferit fără a se ţine seama de calitatea primitorului. Dezinteresul 
înseamnă absenţa oricărei forme de răsplată. Judecat după standar¬ 
dele obişnuite ale proprietăţii şi schimbului, darul pur este o pierdere 
pură. în cele din urmă, câştigul este doar moral, iar acesta este un 
temei al acţiunii pe care logica proprietăţii nu-1 poate recunoaşte. 

Valoarea morală a darului nu se măsoară cu preţul de piaţă al 
bunurilor şi serviciilor oferite, ci exact prin pierderea subiectivă 
pe care o constituie pentru donator. A nu ţine seama de calitatea 
primitorului înseamnă că singura calificare avută în vedere când 
este oferit darul este ca primitorul să aparţină categoriei oamenilor 
aflaţi în nevoie. Din acest motiv, generozitatea faţă de membrii 
propriei familii sau faţă de prieteni apropiaţi, pe care am discuta¬ 
t-o mai devreme, nu întruneşte calităţile darului pur: ea individu¬ 
alizează primitorul drept persoană deosebită selectată pentru un 
tratament deosebit. Fiind deosebit, primitorul are dreptul să se 
aştepte la o asemenea generozitate de la cei cu care e legat printr-o 
reţea de relaţii speciale. In cea mai pură formă a sa, darul este oferit 
oricui ar putea avea nevoie de el, numai şi numai pentru că are nevoie 
de el. Darul pur este astfel o recunoaştere a umanităţii celuilalt, care 
rămâne, în afară de asta, anonim şi nu poate fi asociat nici unei 
regiuni anume din harta cognitivă a donatorului. 

După cum am menţionat, darul îi oferă donatorului o recom¬ 
pensă aparentă, dar care produce o profundă mulţumire — satis¬ 
facţia morală că actul dăruirii este şi un act prin care dăm ceva 
din noi înşine: este vorba de experienţa altruismului, a sacrificiului 
de sine de dragul altei fiinţe umane. în contrast evident cu contextul 
schimbului sau urmăririi câştigului, o asemenea satisfacţie morală 
creşte în aceeaşi măsură cu caracterul dureros al sacrificiului de 
sine şi al pierderii suferite. Filozoful şi analistul social şi de politici 
sociale Richard Titmuss a scris, de exemplu, despre donarea de 
sânge pentru serviciul naţional de sănătate britanic, care nu se 
bazează pe nici o altă recompensă afară de cea inspirată de motive 
altruiste. El spunea că donarea de sânge are caracteristici ce o deose¬ 
besc de alte forme de donaţie prin aceea că este „un act voluntar, 
altruist". înlocuirea unui asemenea altruism cu un sistem ce-ar 
face din sângele donat un bun de consum ar submina, susţinea el, 
principiul său fundamental asociat valorilor acordate necunoscuţilor, 
şi nu aşteptărilor pe care le au oamenii faţă de societate. 

Cercetările întreprinse asupra comportamentului uman în 
condiţii extreme — război şi ocupaţie străină — au demonstrat că 

cele mai eroice cazuri de dăruire, în sensul sacrificării propriei vieţi 
pentru a salva pe cineva a cărui viaţă este ameninţată, au fost în 
general înfăptuite de oameni ale căror motive se apropiau foarte 
mult de idealul darului pur. Ei socoteau că ajutorarea altor fiinţe 
umane e pur şi simplu datoria lor morală, o datorie care nu cerea 
nici o justificare, fiind firească, de la sine înţeleasă şi elementară. 
Una dintre descoperirile remarcabile ale acestei cercetări este că 
cei mai altruişti dintre binefăcători nu înţelegeau eroismul deosebit 
al faptei lor, având tendinţa să minimalizeze curajul şi virtutea 
demonstrată de ei. 

Cele două,feluri de tratament pe care le-am discutat la începu¬ 
tul acestui capitol oferă un exemplu de manifestare cotidiană a alegerii 
între dăruire şi schimb. Ca o primă aproximare, putem numi per¬ 
sonală relaţia cu rudele şi impersonală relaţia cu responsabilul bancar. 
Ceea ce se întâmplă în cadrul relaţiei personale depinde aproape 
în întregime de calitatea partenerilor interacţiunii, şi nu de perfor¬ 
manţa lor. într-o relaţie impersonală nu aşa se pune problema. 
Aici numai performanţa contează, nu calitatea. Nu contează cine 
sunt oamenii, ci numai ce este probabil să facă. Partenerul aflat 
în poziţia de a acorda împrumutul se va interesa de trecutul clien¬ 
tului ca temei pentru a judeca probabilitatea comportamentului 
viitor, totul petrecându-se în termenii şi condiţiile unui acord formal. 

Un sociolog american foarte influent după cel de-al Doilea 
Război Mondial, Talcott Parsons, considera opoziţia dintre calitate 
şi performanţă drept una dintre cele patru mari opoziţii din cadrul 
modelelor \pattern ] de relaţii umane ce pot fi concepute, cărora 
le-a dat numele de „variabile de pattern“. A doua pereche de opţiuni 
opuse între care putem alege este cea dintre „universalism" şi „parti¬ 
cularism". In situaţia dăruirii, oamenii nu sunt priviţi ca aparţi¬ 
nând unei categorii, ci ca indivizi particulari aflaţi în nevoie. Pentru 
responsabilul bancar, pe de altă parte, clientul nu este decât un 
membru al unei largi categorii de debitori din trecut, din prezent 
şi eventual din viitor. Având de-a face cu atât de mulţi „alţii asemenea" 
înainte, responsabilul bancar va evalua persoana respectivă pe baza 

unor criterii generale aplicate tuturor cazurilor asemănătoare. 
Rezultatul unui caz depinde deci de aplicarea unor reguli generale 
la cazuri particulare. 

A treia variabilă de pattern stabileşte de asemenea două cazuri 
luate în considerare în opoziţie unul faţă de celălalt. Relaţia cu 
membrul familiei este „difuză", în timp ce relaţia cu responsabilul 
bancar este „specifică". Generozitatea rudei n-a fost doar un capriciu 
singular; n-a fost o atitudine improvizată anume pentru situaţia 
disperată relevată în cursul unei discuţii. Predispoziţia sa către per¬ 
soana aflată în nevoie se revarsă asupra tuturor aspectelor vieţii 
acesteia. Astfel, dorinţa de a aj uta în acest caz particular se manifestă 
pentru că ruda este în general binevoitoare faţă de persoana în 
nevoie şi este interesată de tot ce priveşte viaţa ei. Comportamentul 
responsabilului bancar nu este angrenat în jurul cererii specifice, 
iar reacţia lui la cerere şi decizia finală se bazează pe faptele concrete 
ale cazului, nu pe alte aspecte ale vieţii persoanei respective. Potrivit 
logicii situaţiei, lucrurile importante pentru solicitant sunt irelevante 
pentru cântărirea cererii şi eliminate din discuţie, ceea ce este corect 
din punctul de vedere al responsabilului pus de către banca lui 
în situaţia de a acorda împrumuturi. 

Cel de-al patrulea model de relaţii umane din teoria lui Talcott 
Parsons ar putea fi considerat fundamental pentru celelalte trei. 
Este cel al opoziţiei dintre „implicare afectivă" şi „neutralitate afec¬ 
tivă". Anumite interacţiuni sunt îmbibate de emoţii — compasiune, 
simpatie sau iubire -, în timp ce altele sunt detaşate şi lipsite de 
emoţii. Relaţiile impersonale nu stârnesc în actori alte sentimente 
decât pasiunea care-i îndeamnă să realizeze o tranzacţie reuşită. 
Actorii înşişi nu fac obiectul emoţiilor, în sensul de a fi plăcuţi 
sau antipatici. Dacă negociază la sânge, încearcă să trişeze, mint sau 
evită să-şi ia angajamente, o parte din nerăbdarea faţă de progresul 
exagerat de lent al tranzacţiei poate trece în atitudinea îndreptată 
către ei, sau pot fi chiar priviţi drept persoane cu care „e o plăcere 
să faci afaceri". în general însă, emoţiile nu sunt considerate o 
parte indispensabilă a interacţiunilor impersonale, deşi constituie 
însuşi factorul ce face plauzibile interacţiunile personale. 

In ce priveşte împrumutul acordat de o rudă, există proba¬ 
bilitatea ca părţile să intre în empatie şi să împărtăşească un sens 
al comuniunii în care fiecare se pune în poziţia celuilalt spre a-i 
înţelege situaţia. Psiholoaga americană Carole Gilligan a identificat 
tendinţa femeilor de a adopta o „etică a compasiunii" (Iară să excludă 
bărbaţii de la o astfel de predispoziţie), în care grija este orientată 
către alţii, iar grija pentru sine e socotită „egoism". O astfel de 
etică se leagă de responsabilitate, în care părţile implicate nu se 
consideră autonome, adică guvernate de reguli abstracte, ci „conec¬ 
tate" cu ceilalţi în relaţii ce impun. Nu acesta e cazul responsabilului 
bancar. O persoană care solicită un împrumut poate căuta să nu-1 
enerveze sau chiar să-l flateze, însă asemenea preocupări vor fi 
considerate încercări de influenţare a deciziei, în măsura în care 
abat atenţia de la calculul riscului legat de pierderi şi câştiguri. 

Probabil că distincţia cea mai importantă dintre contextele de 
interacţiune personale şi impersonale stă în factorii pe care se 
bazează actorii pentru succesul acţiunii lor. Cu toţii depindem 
de acţiunile multor oameni despre care probabil ştim foarte puţine 
lucruri. Având atât de puţine cunoştinţe despre tipul de oameni 
pe care ne bazăm, o tranzacţie ar fi imposibilă dacă n-am avea şansa 
de a rezolva problema într-o manieră impersonală. în condiţiile 
unei cunoaşteri personale limitate, apelul la reguli pare să fie singu¬ 
rul mod de a face posibilă comunicarea. Imaginaţi-vă ce volum 
imens şi greu de manipulat de cunoştinţe ar trebui adunat dacă 
toate tranzacţiile pe care le facem nu s-ar baza decât pe propriile 
evaluări temeinice ale calităţilor personale. Alternativa mult mai 
realistă de care dispunem este aceea de a avea câteva reguli generale 
care ghidează interacţiunile. Aceasta este una dintre justificările 
existenţei mecanismului de piaţă ce guvernează o parte atât de 
mare din viaţa noastră. Totuşi, aici este implicată şi încrederea că 
partenerul interacţiunii va respecta aceleaşi reguli. 

Multe lucruri în viaţă sunt astfel organizate încât să le permită 
partenerilor să interacţioneze dispunând de informaţii puţine unii 
despre alţii, sau nedispunând deloc. De exemplu, ar fi aproape 

imposibil pentru mulţi dintre noi să apreciem dinainte capacitatea 
profesională şi dăruirea medicilor spre care ne îndreptăm când 
suntem bolnavi. Un asemenea profesionalism nu constă numai 
din cunoştinţe şi competenţe aşa cum sunt ele certificate de cor¬ 
purile profesionale după lungi perioade de şcolarizare şi multe 
examene, ci şi în încredere. Adesea n-avem altă alegere decât să 
ne lăsăm pe mâna lor, sperând că vom primi în schimb îngrijirea 
de care avem nevoie. In acest caz şi în altele asemănătoare, oameni 
pe care nu-i cunoaştem personal îşi iau asupra lor responsabilitatea 
de a garanta competenţa acelor persoane. Făcând asta şi susţinând 
standarde de etică profesională, ei ne determină să acceptăm servi¬ 
ciile acestora pe încredere. Anthony Giddens şi sociologii germani 
Ulrich Beck şi Niklas Luhmann au examinat relaţia dintre încredere 
şi risc. Anthony Giddens defineşte riscul ca „încredere în compe¬ 
tenţa unei persoane sau a unui sistem" în ce priveşte anumite 
evenimente sau rezultate, „unde încrederea exprimă convingerea 
în probitatea sau iubirea dovedite de un altul, sau în corectitudinea 
unor principii abstracte (cunoaşterea tehnică)". 

Tocmai fiindcă atâtea tranzacţii se petrec într-un context imper¬ 
sonal devine atât de acută şi chinuitoare nevoia de relaţii personale, 
încrederea este o relaţie socială subminată de supunerea fără măsură 
la comandamente impersonale şi la tratamentul rezervat mărfu¬ 
rilor pe piaţă - socotit adesea a fi chiar esenţa impersonalităţii. 
Nu e de mirare deci că filozoful şi sociologul german Jiirgen Haber- 
mas, analistul social american Francis Fukuyama şi omul de afaceri 
şi filantropul maghiar George Soros au observat, fiecare în felul 
său, că succesul unui asemenea mecanism depinde de un funda¬ 
ment cultural de comuniune şi angajament. Dacă i se permite să 
domine necontrolat, piaţa va tinde prin urmare să submineze 
fundamentul pe care se bazează existenţa ei. 

Am observat în multe ocazii că tendinţa de a extinde domeniul 
relaţiilor personale este cu atât mai puternică cu cât depindem 
mai mult de oameni despre care nu avem decât cunoştinţe vagi 
şi superficiale şi cu cât întâlnirile noastre sunt mai formale şi mai 

efemere. Aceasta are ca urmare o extrapolare forţată a aşteptărilor 
ce se potrivesc numai tranzacţiilor personale asupra interacţiunilor 
îndeplinite cel mai bine la modul impersonal. Astfel, indignarea 
faţă de indiferenţa unei lumi impersonale este simţită probabil 
celmaiacutdeceicaretrecbruscdintr-o lume într-alta. De exemplu, 
tinerii aflaţi în pragul momentului când părăsesc lumea familiei 
şi a prieteniilor adolescentine, relativ sensibilă la nevoile lor, pentru 
a pătrunde în lumea rece din punct de vedere emoţional a unei 
slujbe sau a unei meserii. 

De aceea, asistăm la încercări de a renunţa la această lume aspră 
şi nemiloasă, în care oamenii par să servească numai ca mijloace 
în slujba unor scopuri prea puţin legate de fericirea şi propriile 
lor nevoi. Unii „evadaţi" încearcă să stabilească mici enclave comu¬ 
nitare, închise şi autonome, în care sunt permise doar relaţiile de 
tip personal. Asemenea încercări pot genera totuşi dezamăgiri şi 
nemulţumire. Se pare că efortul neîncetat necesar pentru a menţine 
o înaltă intensitate a sentimentelor pentru o lungă perioadă de 
timp şi pentru a absorbi frustrările ce iau naştere la ciocnirea dintre 
sentimente şi consideraţiile de eficacitate poate genera mai multă 
suferinţă decât experienţa indiferenţei din cealaltă variantă. 

în căutarea sinelui: 
dragostea, intimitatea, grija şi marfa 

Dacă contextul personal nu poate acoperi întreaga complexitate 
a vieţii, el rămâne totuşi un ingredient indispensabil. Adânca noastră 
nevoie de relaţii personale „profunde şi depline" creşte în intensitate 
cu cât este mai largă şi mai impenetrabilă reţeaua de dependenţe 
impersonale în care suntem prinşi. Dacă avem o slujbă, la un 
moment dat suntem la lucru, apoi într-una dintre situaţiile urmă¬ 
toare: clienţi într-un magazin, pasageri în autobuz, avion sau tren, 
spectatori la evenimente sportive sau la teatru, electori pentru partide 
politice, pacienţi în cabinetul unui medic sau al unui dentist şi 

numeroase alte activităţi desfăşurate în locuri diferite. Peste tot 
putem simţi că numai o mică parte din noi înşine este prezentă. 
In fiecare context putem avea nevoie să ne amintim care sunt 
formele potrivite de comportament şi să judecăm pe care o alegem 
ca acceptabilă sau inacceptabilă contextului. Nicăieri nu ne simţim 
acasă, adică noi înşine cu adevărat. Ce este deci în cele din urmă 
adevăratul „sine“? 

Cei mai mulţi dintre noi s-ar feri să aleagă o imagine de sine 
alcătuită dintr-un mozaic de roluri diferite. Cu toate astea, mai 
devreme sau mai târziu ajungem să ne împăcăm cu o pluralitate 
de „euri“ şi chiar cu o anumită lipsă de coordonare între ele. în 
măsura în care unitatea lipseşte în mod evident în lumea exterioară, 
împărţită cum este într-o multitudine de tranzacţii, trebuie să ne-o 
oferim în schimb prin intermediul coeziuni sinelui. După cum 
observa Georg Simmel la începutul secolului al XX-lea, în lumea 
dens populată şi pestriţă pe care o locuim, indivizii tind să se întoarcă 
înapoi spre sine în încercarea fără sfârşit de a găsi sens şi unitate, 
îndată ce ne concentrăm asupra noastră mai degrabă decât asupra 
lumii exterioare, copleşitoarea sete de unitate şi coerenţă se articu¬ 
lează în căutarea identităţii sinelui. Această tensiune dintre adaptare 
şi autonomie este o trăsătură recurentă a condiţiei umane, demon¬ 
strată de popularitatea unor cărţi ce dezbat una din aceste teme, 
precum studiul postbelic al lui David Reisman despre natura schim¬ 
bătoare a caracterului american intitulat The Lonely Crawd. 

Nici unul dintre multele schimburi impersonale în care suntem 
implicaţi nu va fi suficient pentru a ne furniza identitatea pe care 
o căutăm, pentru că ea rezidă în afara oricăruia din aceste schimburi. 
Nici un context impersonal n-o poate acoperi pe deplin. în fiecare 
context suntem, ca să spunem aşa, oarecum deplasaţi: simţim că 
şinele nostru real se află undeva în afara contextului interacţiunii 
ce are loc acum. Numai într-un context personal difuz, cu specifi¬ 
citatea lui, cu accentul pe calitate şi saturat de afecţiune reciprocă, 
putem spera să găsim ce căutăm, şi chiar atunci ne-am putea simţi 
frustraţi în încercarea noastră. Pesemne că şinele nostru rezidă mai 

degrabă în acţiunile pe care le întreprindem în căutarea sa, decât 
într-o anumită stare finală în care autonomia şi unitatea sunt 
incluse dincolo de orice îndoială. 

Niklas Luhmann prezenta căutarea identităţii sinelui drept o 
covârşitoare nevoie de iubire — de a iubi şi a fi iubiţi. A fi iubit 
înseamnă a fi tratat de cealaltă persoană ca unic, ca diferit de oricine 
altcineva; înseamnă că persoana îndrăgostită acceptă că cei iubiţi 
nu au nevoie să invoce reguli universale spre a-şi justifica cererile 
sau imaginea pe care o au despre ei înşişi; înseamnă că persoana 
care iubeşte acceptă şi confirmă suveranitatea partenerului şi dreptul 
acestuia de a decide pentru sine şi de a alege singur. înseamnă, 
în esenţă, a fi de acord cu declaraţia încăpăţânată şi absolută a 
partenerului: „Asta sunt, asta fac şi aşa rămân!" 

A fi iubit înseamnă de asemenea a fi înţeles, în sensul în care 
folosim termenul ca să spunem „Vreau să mă înţelegi!" sau când 
întrebăm cu disperare „Mă înţelegi? Mă înţelegi cu adevărat? 1 
Această nevoie de a fi înţeleşi reprezintă o chemare disperată adre¬ 
sată celuilalt de a se pune în pielea noastră, de a vedea lucrurile 
din punctul nostru de vedere şi a accepta fără altă dovadă că avem 
un punct de vedere care se cuvine respectat pentru simplul motiv 
că e al nostru. Ceea ce urmărim în aceste situaţii este o confirmare 
a propriilor noastre trăiri intime - adică a motivelor noastre adânci, 
a imaginii unei vieţi ideale, a propriei noastre imagini şi a bucuriilor 
şi suferinţelor noastre. Vizată aici este validarea autoportretului 
pe care ni-1 facem. O astfel de validare căutăm cerându-i parte¬ 
nerului să ne asculte cu seriozitate şi cu simpatie atunci când vorbim 
despre noi înşine. După cum spune Luhmann, asta înseamnă că 
partenerul trebuie să-şi „coboare pragul de relevanţă" şi să accepte 
că tot ce se spune e semnificativ şi demn de a fi ascultat şi cântărit. 

Există un paradox aici. Pe de o parte, constatăm nevoia unui 
sine întreg şi unic, opus mozaicului de roluri. Avem aşadar o afirmare 
şi o dorinţă de unicitate, de a nu fi doar o rotiţă în angrenajul 
impersonal al vieţii. Pe de altă parte, avem conştiinţa că nimic nu 
există numai pentru că cineva îşi imaginează că există. Distincţia 

dintre fantezie şi realitate e prin urmare necesară, şi de aceea tot 
ce există cu adevărat trebuie să existe pentru alţii aşa cum există 
pentru noi. Ca atare, cu cât oamenii simt că reuşesc să-şi făurească 
un sine cu adevărat unic - prin unicitatea trăirilor proprii -, cu 
atât au mai multă nevoie de confirmarea socială a acestor trăiri. 
La prima vedere, se pare că o asemenea confirmare poate fi obţi¬ 
nută numai prin iubire. în societatea noastră complexă, în care 
majoritatea nevoilor umane sunt abordate într-un mod impersonal, 
nevoia unei relaţii de dragoste pare mai profundă decât oricând, 
în consecinţă, povara care apasă asupra iubirii în existenţa noastră 
este formidabilă. După cum a descoperit cercetarea feministă, conse¬ 
cinţele personale pe care le au neajunsurile vieţii noastre publice 
conduc la presiuni încă şi mai mari, la tensiuni şi obstacole cu care 
se confruntă şi pe care caută să le depăşească iubiţii, cu grade diferite 
de succes. 

Ceea ce face deosebit de vulnerabilă şi fragilă o relaţie de dragoste 
este nevoia de reciprocitate. Dacă cerem iubire, partenerul ne va 
pretinde foarte probabil reciprocitate, ne va cere să răspundem 
cu iubire. Adică (după cum am spus) să acţionăm în aşa fel încât 
să confirmăm realitatea trăirii partenerului: să înţelegem în acelaşi 
timp în care cerem să fim înţeleşi. în chip ideal, fiecare partener 
se va strădui să afle un înţeles în lumea celuilalt. Cu toate astea, 
cele două realităţi nu vor fi identice. Când doi oameni se întâlnesc 
pentru prima oară, amândoi au în urma lor o biografie pe care 
n-o împărtăşesc cu celălalt. Două biografii distincte vor produce 
mai mult ca sigur două ansambluri suficient de distincte de trăiri 
şi aşteptări. Acum ele trebuie renegociate. Cel puţin în anumite 
privinţe, cele două ansambluri vor fi probabil reciproc contra¬ 
dictorii. E puţin probabil ca ambii parteneri să se considere unul 
pe altul reali şi acceptabili fără să fie nevoie de o corecţie sau de 
un compromis. Cel puţin un ansamblu, dacă nu amândouă, va 
trebui să renunţe la ceva de dragul unei relaţii de durată. Dar 
renunţarea desfide însuşi scopul iubirii şi însăşi nevoia pe care se 
presupune că o satisface aceasta. Dacă au loc renegocieri, dacă 
amândoi partenerii ajung la un compromis, răsplata este nemăsurată. 

Totuşi, calea către finalul fericit e spinoasă şi e nevoie de multă 
răbdare şi înţelegere pentru a o străbate nevătămat. Mulţi reuşesc, 
însă prăpastia dintre ideal şi realitate poate conduce la frustrări şi 
tensiuni, ba chiar la divorţ, separare sau violenţă domestică. 

Richard Sennett a creat termenul de „comuniune distructivă" 
pentru o relaţie în care ambii parteneri urmăresc obsesiv dreptul 
la intimitate, adică dreptul de a se deschide către partener şi de 
a împărtăşi întregul adevăr despre propria viaţă interioară, cu 
absolută sinceritate. In acest fel, nimic nu este ascuns, oricât de 
supărătoare ar fi informaţiile pentru partener. Rezultatul este o 
enormă povară aşezată pe umerii celuilalt, în măsura în care i se 
cere să fie de acord cu lucruri care nu-i stârnesc neapărat entu¬ 
ziasmul şi să fie la rândul său la fel de sincer şi onest. Richard Sennett 
nu crede că o relaţie de durată - mai ales o relaţie de dragoste - 
se poate constmi pe fundamentul nestatornic al intimităţii reciproce. 
Sunt şanse foarte mari ca partenerii să pretindă unul de la altul 
lucruri pe care nu le pot oferi (sau mai degrabă nu doresc să le 
ofere având în vedere costul). în cursul acestui proces vor suferi 
şi se vor simţi chinuiţi şi frustraţi. Cel mai adesea vor decide să-i 
pună capăt, renunţând la încercare şi retrăgându-se. Unul sau altul 
dintre parteneri va alege să iasă din joc şi să caute satisfacerea nevoii 
de autoconfirmare în altă parte. 

Putem spune în urma acestor discuţii că cerinţa reciprocităţii 
într-o relaţie de dragoste este un cuţit cu două tăişuri. Oricât ar 
părea de ciudat, cea mai puţin vulnerabilă este iubirea acordată 
ca dar: cel care dăruieşte e pregătit să accepte lumea celuilalt, să 
intre în ea şi să încerce s-o înţeleagă dinăuntru, fără să aştepte 
ceva similar în schimb. Aici nu e nevoie de negocieri, înţelegeri 
sau contracte. îndreptată însă în ambele direcţii, cerinţa intimităţii 
face inevitabile negocierile şi compromisul. în acest punct, unul 
sau altul dintre parteneri poate fi prea nerăbdător sau prea interesat 
de sine pentru ca negocierea şi compromisul să se petreacă cu 
uşurinţă. Cerinţa intimităţii fiind atât de greu de împlinit şi atât 
de scump plătită, nu-i de mirare că se caută surogate de iubire, 

respectiv cineva care să îndeplinească funcţia iubirii fără să pretindă 
reciprocitate în schimb. Aici se află secretul succesului şi popu¬ 
larităţii uimitoare a şedinţelor de psihanaliză, consiliere, consiliere 
matrimonială şi aşa mai departe. Pentru dreptul de a ne deschide 
sufletul cuiva, de a face cunoscute altei persoane sentimentele noastre 
cele mai intime, spre a primi în final râvnita confirmare a identităţii 
proprii, nu e nevoie decât să scoatem bani din buzunar pentru 
un anumit serviciu. 

Aşa cum ne aminteşte Lynn Jamieson în studiul său despre 
intimitate în societatea modernă, dragostea şi grija nu reprezintă 
neapărat acelaşi lucru. Poţi plăti pe cineva să aibă grijă de tine în 
privinţa nevoilor zilnice fără ca acest cineva să te iubească, în timp 
ce „unii asociaţi simt o profundă afecţiune reciprocă pe care o 
numesc iubire fără ca totuşi să aibă grijă unul de celălalt". Plata 
transformă relaţia analistului sau terapeutului cu pacientul sau 
clientul într-una impersonală. Poţi fi astfel preocupat de tine şi-ţi 
poţi împărtăşi preocupările fără să-ţi pese de cel ale cărui servicii 
au fost cumpărate şi care a luat astfel asupra sa obligaţia de a te 
asculta ca parte a unei tranzacţii de afaceri. Pacientul cumpără astfel 
iluzia de a fi iubit. Totuşi, pentru că această relaţie se află într-un 
dezacord flagrant cu modelul de iubire socialmente acceptat, 
exerciţiile psihanalitice tind să fie afectate de transfer. Acesta s-ar 
defini ca o tendinţă a pacientului de a interpreta greşit comporta¬ 
mentul „ca şi cum" al analistului drept o expresie a iubirii şi de a 
răspunde cu un comportament ce depăşeşte cu mult termenii strict 
de afaceri şi impersonali ai înţelegerii. Cazurile de transfer pot fi 
interpretate ca o confirmare puternică a terapiei ca substitut al iubirii. 


Identitatea transformată în marfa 

Anume pentru funcţia de confirmare a identităţii, societatea de 
consum oferă un alt substitut al iubirii, poate mai puţin vulnerabil, 
prezentând o mare varietate de „identităţi" dintre care clientul 

poate alege. Reclamele publicitare fac mari eforturi pentru a arăta 
că mărfurile pe care încearcă să le vândă fac parte dintr-un anumit 
stil de viaţă, astfel încât potenţialii clienţi să cumpere conştient 
simboluri ale unei asemenea identităţi pe care ar vrea s-o posede. 
Piaţa oferă instrumente de creare a identităţii ce pot fi folosite 
pentru a produce rezultate oarecum diferite între ele şi deci perso¬ 
nalizate. Cu ajutorul ei, putem pune laolaltă diferite elemente ale 
unui set complet de „instrumente identitare" ca să alcătuim un 
sine croit de noi înşine, pentru nevoile noastre. Putem învăţa cum 
să apărem ca o femeie modernă, liberă şi fără griji, ca o soţie rezo¬ 
nabilă şi plină de atenţie, ca un magnat puternic, plin de încredere 
în sine, ca un amic plăcut, ca un macho bine făcut şi sportiv, ca 
o făptură romantică, visătoare şi însetată de iubire, sau orice amestec 
din toate astea la un loc! Avantajul identităţilor promovate de piaţă 
este că, fiind prezentate prin intermediul unor reclame publicitare 
pe care oamenii par să le aprobe, vin împreună cu elemente de 
aprobare socială, astfel încât suntem scutiţi de chinul de a găsi o 
confirmare. Aprobarea socială nu trebuie negociată, pentru că a fost 
încorporată în produs de la bun început, dacă se poate spune aşa. 

Pentru unii, precum sociologul francez Jean Baudrillard, căutarea 
unui sine autentic pe piaţă nu e decât o iluzie. Tot ce obţinem este 
aparenţa, care nu dezvăluie realitatea mai profundă a ceea ce 
suntem cu adevărat. Aparenţa este fabricată, preluată şi aruncată, 
într-o seducţie a consumului neîncetat. Dată fiind mulţimea alter¬ 
nativelor atât de populare şi pretutindeni disponibile, efortul pretins 
de nevoia de a rezolva problema identităţii sinelui prin interme¬ 
diul iubirii reciproce are şanse de succes tot mai reduse. întrebat 
într-un interviu dacă iubirea există, Baudrillard a răspuns că există 
„simulacre", dar că nu are „mare lucru de spus despre iubire". 
Oricum, dacă are dreptate, atunci implicaţiile analizei sale par să 
aşeze o povară încă şi mai mare asupra nevoii de reciprocitate şi 
recunoaştere în cadrul unei relaţii de dragoste, în măsura în care 
oamenii se vor retrage spre a căuta experienţe mai autentice decât 
alternativele. 

Aşa cum am văzut, negocierea confirmării poate fi o experienţă 
chinuitoare pentru un cuplu de îndrăgostiţi. Succesul nu este posi¬ 
bil fără un efort îndelungat. E nevoie de sacrificiu de sine de 
ambele părţi. Efortul şi sacrificiul ar fi probabil mult mai frecvente 
şi mai pasionate dacă n-ar fi disponibile substitutele „facile". Uşor 
de obţinut - unicul sacrificiu fiind despărţirea de o sumă de bani, 
dacă ai mijloacele — şi comercializate agresiv, aceste substitute 
determină o diminuare a motivaţiei pentru eforturi laborioase, 
de durată şi adesea frustrante. Rezistenţa se înmoaie când e confrun¬ 
tată cu îmbietoare alternative mai puţin complicate şi solicitante, 
promovate pe piaţă. Adesea, primul obstacol, primul pas înapoi 
într-un cuplu în formare şi vulnerabil va fi de ajuns pentru ca unul 
sau ambii parteneri să dorească s-o lase mai moale ori să renunţe 
cu totul. Substitutele sunt frecvent căutate mai întâi cu intenţia 
de a „susţine", şi deci de a întări sau a resuscita, o relaţie de dragoste 
pe cale să eşueze. Totuşi, mai devreme sau mai târziu, substitutele 
pot goli relaţia de funcţia ei originară şi pot drena complet energia 
care-i îndemna pe parteneri s-o reînvie la început. 

Una dintre manifestările unei asemenea deprecieri a iubirii, 
discutată de Richard Sennett, este tendinţa de a înlătura erotismul 
şi de a-1 înlocui prin sexualitate. Erotismul înseamnă desfăşurarea 
unei dorinţe sexuale şi în cele din urmă a relaţiei sexuale înseşi ca 
un centru în jurul căruia este construită şi menţinută o relaţie de 
dragoste de durată: un parteneriat social stabil, cu toate trăsătu¬ 
rile atribuite anterior relaţiilor personale complexe. Sexualitatea 
înseamnă reducerea actului sexual la o singură funcţie: satisfacerea 
nevoii sexuale. O asemenea reducere este adesea suplimentată de 
precauţii speciale menite să împiedice naşterea simpatiei şi obliga¬ 
ţiilor reciproce în relaţia sexuală, şi deci dezvoltarea ei într-un 
parteneriat personal deplin. Lipsit de iubire, sexul se reduce la o 
descărcare a tensiunii, în care partenerul este folosit ca un mijloc, 
în esenţă înlocuibil, de atingere a unui scop. O altă consecinţă 
este că emanciparea sexualităţii de contextul erotismului lasă relaţia 
de dragoste considerabil slăbită. Acum îi lipseşte (sau trebuie să 

împartă) una dintre cele mai puternice resurse pe care le are, iar 
stabilitatea sa devine încă şi mai dificil de apărat. 

O relaţie de dragoste este expusă astfel unui dublu pericol: se 
poate prăbuşi sub presiunea tensiunilor interioare ori se poate trans¬ 
forma într-un tip de relaţie marcat de multe sau de toate caracte¬ 
risticile unei relaţii impersonale - o relaţie de schimb. O formă 
tipică de relaţie de schimb, despre care am vorbit, este tranzacţia 
dintre clientul unei bănci şi responsabilul bancar. Am observat că 
singurul lucru important care se petrece aici este trecerea unui obiect 
anume sau a unui serviciu dintr-o parte în cealaltă — o schimbare 
de posesiune. Persoanele vii implicate în tranzacţie nu fac nimic 
altceva decât să joace rolul de purtători sau mediatori, respectiv 
să susţină sau să faciliteze circulaţia bunurilor. Cu toate că se uită 
unul în ochii celuilalt, singurul lucru care-i interesează este obiectul 
schimbului, acordându-i în acelaşi timp celeilalte părţi o impor¬ 
tanţă secundară, derivată, în calitate de deţinător sau păstrător 
al bunului dorit. Bunul în sine este „văzut" prin partener. Ultimul 
lucru la care s-ar gândi partenerii sunt sentimentele delicate sau 
nevoile spirituale ale celuilalt. Motivele supreme ale acţiunii sunt 
de a da cât mai puţin şi de a primi cât mai mult, şi astfel ambii îşi 
urmăresc propriul interes, concentrându-şi gândurile numai asupra 
sarcinii imediate. Se poate spune că în tranzacţiile schimbului imper¬ 
sonal interesele actorilor se află în conflict. 

într-o tranzacţie de schimb, nimic nu este întreprins numai 
de dragul celuilalt. în acest sens, există tendinţa de a resimţi o teamă 
asociată de a fi înşelat şi necesitatea de a rămâne vigilent. Partenerii 
doresc o protecţie împotriva egoismului părţii celeilalte. Nu există 
nici un motiv să se aştepte ca cealaltă parte să acţioneze dezin¬ 
teresat, însă poate interveni insistenţa pentru o tranzacţie corectă. 
Relaţia de schimb pretinde prin urmare reguli constrângătoare şi o 
autoritate căreia i se încredinţează sarcina de a aprecia corectitudinea 
tranzacţiei. Această autoritate trebuie să fie capabilă să-şi impună 
decizia în cazuri de încălcare a corectitudinii. Din această nevoie 
de protecţie iau naştere organisme precum asociaţii de consumatori 






130 


CUM NE TRĂIM VIAŢA 


şi instituţii de control, însărcinate cu dificila misiune de a monitoriza 
corectitudinea schimbului şi de a susţine pe lângă autorităţi insti¬ 
tuirea de legi care să restrângă libertatea părţii mai puternice de 
a exploata ignoranţa sau naivitatea celei mai slabe. 

Rareori cele două părţi implicate în tranzacţie se află într-o 
poziţie de egalitate reală. La urma urmei, cei care produc sau vând 
bunuri ştiu mult mai multe despre calitatea produsului lor decât 
pot afla vreodată cumpărătorii, indiferent de garanţiile de calitate 
ce li se dau. Vânzătorii pot foarte uşor forţa un cumpărător credul 
să achiziţioneze un produs fals prezentat, dacă nu există con¬ 
strângeri legale. Cu cât bunurile sunt mai complexe şi mai sofis¬ 
ticate din punct de vedere tehnic, cu atât sunt cumpărătorii mai 
puţin capabili să le judece adevărata calitate şi adevărata valoare. 
Pentru a evita să fie înşelaţi, potenţialii cumpărători trebuie să 
facă apel la ajutorul unor autorităţi independente. Tocmai pentru 
că intră în relaţii de schimb numai ca funcţii ale schimbului, ca 
intermediari ai bunurilor, rămânând astfel „invizibili" unul altuia, 
partenerii se simt mult mai puţin intimi decât în cazul relaţiei 
de dragoste. Ei nu-şi asumă alte îndatoriri sau obligaţii în afara 
promisiunii de a se supune condiţiilor tranzacţiei. Acele aspecte 
ale personalităţii lor irelevante pentru tranzacţia în curs rămân neafec¬ 
tate şi îşi păstrează autonomia - în funcţie de care parte a tranzacţiei 
se situează! 

Stau lucrurile într-adevăr aşa? Există un mod de gândire, consi¬ 
derat adesea de la sine înţeles în gândirea economică şi politică, 
potrivit cămia munca este o marfa ca oricare alta şi poate fi tratată 
ca obiect de schimb. Totuşi, spre deosebire de bunurile de schimb, 
munca nu poate fi detaşată de muncitor. A ne vinde munca înseamnă 
a accepta că acţiunile noastre ca persoană - în integralitatea ei, 
pentru o anumită perioadă de timp — vor fi subordonate voinţei 
şi deciziilor altora. întreaga personalitate a muncitorului, şi nu 
doar un obiect detaşabil aflat în posesia lui, este abandonată şi 
încredinţată controlului altuia. Contractul aparent impersonal 
trece astfel peste limitele propriu-zise ale tranzacţiei de schimb. 

Or, promisiunea de a plăti o datorie, întărită de lege, implică şi 
munca necesară pentru a putea plăti ratele şi, bineînţeles, consis¬ 
tenta dobândă. 


Rezumat 

Iubirea şi schimbul sunt două extreme ale unei linii continue 
de-a lungul căreia pot fi reprezentate toate relaţiile umane. Ele apar 
rareori în experienţa noastră în forma în care le-am descris. Noi 
le-am analizat în forma lor pură, ca modele. Majoritatea relaţiilor 
nu sunt pure şi amestecă cele două extreme în diferite proporţii. 
Există acum bănci şi fonduri de investiţii etice, al căror scop este 
să contribuie la realizarea unor obiective sociale şi de mediu, negu¬ 
vernate doar de calcule instrumentale ce vizează controlul şi profitul 
de dragul profitului. In mod asemănător, relaţiile de dragoste vor 
conţine elemente de „afaceri" precum schimbul echitabil, ca în 
„Fac asta dacă faci şi tu aia". Cu excepţia unei întâlniri întâm¬ 
plătoare sau a unei tranzacţii singulare, actorii aflaţi în relaţii de 
schimb pot să nu rămână mult timp indiferenţi unul faţă de celălalt 
şi, mai devreme sau mai târziu, relaţia poate să implice mai mult 
decât numai bani sau bunuri. Ni se spune de obicei că tranzacţiile 
comerciale sunt întotdeauna impersonale, însă, după cum arată 
disciplina socio-economiei, ele se bazează pe reţele de inter¬ 
dependenţe în care factori culturali precum normele, valorile şi 
judecăţile de valoare asociate lor sunt caracteristici obişnuite ale 
interacţiunilor. 

în pofida acestor detalii, fiecare model îşi păstrează relativa 
identitate, chiar dacă este inclus într-o relaţie amestecată-. Fiecare 
duce cu sine propriul ansamblu de aşteptări şi idealizări, orientând 
astfel comportamentul actorilor în direcţia sa specifică. Mare parte 
din ambiguitatea relaţiilor cu alţi oameni în care ne implicăm poate 
fi explicată de tensiunile şi contradicţiile dintre cele două ansam¬ 
bluri de aşteptări extreme, complementare şi totuşi incompatibile. 

Relaţiile pure, aşa cum se prezintă în model, apar rareori în viaţă, 
unde domneşte ambivalenţa relaţiilor umane. Această ambivalenţă 
(aşa cum am sugerat) creează tensiuni în cadrul relaţiilor personale 
ca o reacţie la lumea impersonală. La rândul lor, aceste tensiuni 
pot duce la crearea unui nou set de servicii impersonale, precum 
consilierea, bazată pe schimb, ca reacţie la această situaţie. 

Visele şi năzuinţele noastre par să se afle în tensiunea dintre 
două nevoi greu de satisfăcut în acelaşi ţimp, şi totuşi la fel de 
greu de satisfăcut dacă sunt urmărite separat. Acestea sunt nevoia 
de apartenenţă şi de individualitate, cărora trebuie să le adăugăm 
capacitatea de a acţiona astfel încât să ne putem situa în diferite 
feluri în cadrul relaţiilor sociale. Apartenenţa ne îndeamnă să 
căutăm legături puternice şi sigure cu alţii. Această nevoie este 
exprimată de fiecare dată când vorbim despre ori ne gândim la 
coeziune sau la comunitate. Individualitatea ne împinge către inti¬ 
mitatea singurătăţii, ca o stare în care suntem imuni la presiuni 
şi liberi faţă de cererile de a face orice, chiar dacă ni se pare că 
merită făcut. Amândouă nevoile sunt presante şi puternice. Pe 
de altă parte, cu cât ajungem mai aproape de satisfacerea uneia 
din ele, cu atât mai dureroasă poate fi neglijarea celeilalte. Putem 
descoperi că, fără intimitate, comunitatea poate părea mai degrabă 
opresiune decât apartenenţă, în timp ce intimitatea fără comu¬ 
nitate poate părea mai degrabă singurătate decât sentimentul de 
„a fi tu însuţi". Am putea spune, prin urmare, că suntem noi înşine 
împreună cu ceilalţi în grade diferite, cu toate bucuriile, plăcerile, 
speranţele, dorinţele, frustrările şi constrângerile ce însoţesc condiţia 
noastră de fiinţe umane. Astfel, prietenia cu noi înşine înseamnă 
că trebuie să fi devenit deja prieteni cu alţii. 



CAPITOLUL 6 


Grija pentru noi înşine: 
corpul, sănătatea şi sexualitatea 


Am menţionat în Capitolul 5 tensiunea potenţială dintre erotism 
şi sex. Asemenea chestiuni, ca şi sănătatea şi forma bună a corpului 
nostru, reprezintă aspecte fundamentale ale vieţii noastre cotidiene. 
Suntem supuşi în mod regulat publicităţii care se face regimurilor 
alimentare, exerciţiilor fizice şi vacanţelor. In acest proces, oamenii 
pot oscila între dorinţa de a fi cu alţii şi dorinţa de a fi lăsaţi în 
pace, între preocuparea faţă de corpul lor şi respingerea apelului 
la o viaţă sănătoasă prin excese de mâncare şi băutură, între dorinţa 
de a fi aproape de cei cu care se simt bine şi în acelaşi timp „fuga 
de lume" în locuri unde nimeni nu-i va deranja. Toate acestea sunt 
expresii ale dorinţei de a rupe sau suspenda o relaţie considerată 
împovărătoare, incomodă, constrângătoare, enervantă sau doar 
prea solicitantă pentru a fi plăcută. După cum putem oscila între 
dorinţa unei relaţii intime şi dorinţa de singurătate, la fel putem 
dezvolta o relaţie cu corpul nostru care se dovedeşte fundamentală 
pentru existenţa cotidiană. 

în căutarea siguranţei 

Am observat deja cât de supărătoare sau de plăcute pot fi relaţiile 
noastre cu alţi oameni. Cel mai adesea, ele sunt complexe şi deru¬ 
tante, transmit semnale contradictorii şi pretind acţiuni greu de 
pus de acord. Prin urmare, ceilalţi nu sunt numai o sursă de siguranţă 

şi confort, ci şi de anxietate, iar anxietatea nu e o stare plăcută - 
nu-i de mirare că atât de mulţi dintre noi creează strategii de evitare 
a unor astfel de situaţii. Considerând deruta greu de rezolvat şi 
de îndurat, putem simţi îndemnul de a tăia firele care ne leagă de 
sursa ei şi dorinţa de a ne retrage. Totuşi, unde să ne ducem? Unde 
putem găsi adăpostul sigur pe care-1 căutăm? 

Pentru a răspunde la această întrebare, să considerăm lumea 
din jurul nostru - locurile şi oamenii pe care-i ştim şi credem că-i 
înţelegem - ca o serie de cercuri concentrice, din ce în ce mai 
largi. Circumferinţa celui mai larg cerc este înceţoşată pe harta 
noastră cognitivă: este un loc învăluit în neguri şi îndepărtat. Acest 
cerc conţine „marele necunoscut", tărâmuri niciodată vizitate şi 
pe care nu le-am vizita fără un ghid de încredere, înarmaţi cu un 
dicţionar de expresii şi cu hărţi, şi cu o bună asigurare împotriva 
riscurilor pe care le-ar putea presupune o asemenea aventură. Cercu¬ 
rile mai mici sunt mai sigure şi mai familiare; cu cât sunt mai 
mici, cu atât ne simţim mai în siguranţă. Există mai întâi un loc 
care este ţara noastră, în care se presupune că oricine trece pe lângă 
noi poate vorbi limba pe care o înţelegem, se supune aceloraşi reguli 
şi se comportă într-o manieră care este astfel înţeleasă încât putem 
şti cum să răspundem gesturilor şi conversaţiei lor. 

Un cerc mai mic ar putea fi numit „cartierul" nostru. Aici 
cunoaştem oamenii după chip, pe mulţi şi după nume şi poate 
nu numai atât, ci le ştim şi obiceiurile. A şti care sunt obiceiurile 
oamenilor reduce nesiguranţa care apare odată cu nefamiliarul şi 
astfel putem şti la ce să ne aşteptăm de la fiecare persoană. Şi, în 
cele din urmă, dar la fel de important, există „cercul interior", 
destul de mic prin comparaţie, pe care îl putem numi „cămin". 
La modul ideal, acesta este locul în care diferenţele dintre oameni 
nu contează prea mult, oricât ar fi de profunde, pentru că ştim 
că ne putem baza pe ei indiferent ce s-ar întâmpla, că vor fi alături 
de noi la bine şi la rău şi nu ne vor dezamăgi. Aici este locul unde 
nu e nevoie să demonstrezi nimic, să arăţi „un chip adevărat" şi să 
ascunzi ceva. Căminul este adesea privit astfel şi este socotit un 

loc sigur, cald, în care poziţia şi drepturile noastre sunt asigurate 
fără a trebui să luptăm sau să fim mereu în gardă. 

Ca în cazul tuturor definiţiilor nete şi al presupoziţiilor privitoare 
la demarcaţiile clare ce marchează spaţii şi locuri, ele sunt bune 
mai întâi dacă există şi apoi cât timp continuă să existe. Lipsa cămi¬ 
nului, rupturile familiale, dezacordurile dintre generaţiile tinere 
şi cele vârstnice reprezentând tradiţii şi credinţe culturale diferite 
nu par să existe atâta timp cât graniţele dintre cercuri sunt presupuse 
a fi clar demarcate. în acest caz, ştim cine suntem, cine sunt ceilalţi, 
ce se aşteaptă de la noi şi unde ne situăm în ordinea lucrurilor. 
Ştim ce putem aştepta în mod rezonabil în fiecare situaţie şi ce 
aşteptări ar fi nelegitime şi deplasate. Ce se întâmplă însă dacă 
distincţiile dintre cercuri devin neclare sau dispar cu desăvârşire? 
Ce se întâmplă dacă regulile normale într-un cerc pătrund într-al- 
tul, ori se schimbă prea repede sau sunt prea vagi pentru a ne putea 
baza pe ele şi a le urma? Rezultatul va fi apariţia sentimentelor 
de confuzie şi nesiguranţă, până la resentiment şi ostilitate. Acolo 
unde odinioară totul era clar, pătrunde ambivalenţa şi, odată cu lipsa 
de siguranţă, frica poate bate la uşă, ca şi reacţia născută din lipsa 
dorinţei de angajare şi înţelegere. 

Mulţi au comparat în aceşti termeni trecutul cu prezentul. 
Nostalgia pentru tradiţie se referă la epocile în care oamenii îşi 
ştiau locul şi cunoşteau aşteptările corespunzătoare pe care alţii 
le aveau de la ei. Cercetările istorice au pus la îndoială existenţa acestor 
certitudini confortabile, dar ele persistă datorită acceptării acestor 
comunităţi imaginate din epoci apuse ca un răspuns la situaţia 
contemporană. Lumea care trebuia să fie familiară şi sigură nu 
mai pare a fi. Condiţiile în care trăim acum par guvernate de schim¬ 
barea rapidă, cu oameni care apar şi dispar la fel de repede: cei 
care nu demult ne erau intim cunoscuţi dispar din vedere şi apar 
personaje noi, despre care nu ştim nimic. Sentimentul este că, 
dacă odinioară puteam defini cine suntem din perspectiva locului 
şi epocii în care trăiam, aceste resurse s-au evaporat odată cu schim¬ 
bările impulsionate frenetic de dorinţe aparent vide de înţeles şi 

ţintă. Apoi, dacă regulile se schimbă rapid şi pe neanunţate, ele 
nu mai par să posede legitimitatea care trebuie să le fundamenteze 
existenţa. Puţine lucruri mai pot fi socotite sigure, iar ceea ce s-a 
obţinut nu poate fi considerat de durată fără împrospătare constantă 
şi efort continuu. Carierele de o viaţă devin momente tot mai 
scurte din lupta pentru recunoaştere ce însoţeşte fiecare aplicaţie 
pentru o slujbă şi fiecare interviu. Chiar şi în cercul cel mai lăuntric 
şi familiar e nevoie de vigilenţă. Pe măsură ce aceste procese ne 
guvernează viaţa tot mai mult, transformarea tuturor lucrurilor 
în marfa poate face din cămin, cândva loc al siguranţei, o simplă 
casă, obiect de schimb ca orice alt obiect. 

Evident, exagerăm puţin pentru a face clar exemplul. Totuşi, 
multe din lucrurile presupuse de noi ne permit acea siguranţă pe 
care mulţi nu o au, fiind lipsiţi şi de mijloacele de a o obţine. In 
acelaşi timp, procesele în cauză afectează relaţiile în pofida convin¬ 
gerii dominante că acestea sunt sigilate ermetic faţă de infl uenţe 
sociale, politice sau economice. Să luăm, de exemplu, cea mai intimă 
dintre relaţii: familia sau parteneriatul din dragoste. Anthony Giddens 
a creat termenul „dragoste împărtăşită", pentru a descrie sentimen¬ 
tele care menţin strâns parteneriatul, şi termenul „relaţii pure", 
pentru a caracteriza tipul de parteneriat construit pe această bază. 
Dragostea împărtăşită înseamnă pur şi simplu că într-un anumit 
moment partenerii se iubesc, sunt atraşi unul de celălalt şi vor să 
rămână împreună. Pentru ei, parteneriatul lor este plăcut, satis¬ 
făcător şi de dorit. Cu toate astea, nu există nici o promisiune sau 
garanţie că situaţia agreabilă va dura „până când moartea ne va des¬ 
părţi". Lucrurile care se îmbină se pot şi dezbina. Dacă se întâmplă 
asta, parteneriatul însuşi, lipsit de baza care-1 ţine legat - la urma 
urmei, nu e decât o „pură" relaţie -, se va preface în praf şi pulbere. 
Pentru dragostea împărtăşită e nevoie de doi, dar pentru destrăma¬ 
rea ei e suficient ca sentimentele unuia singur să înceapă să pălească. 
Relaţia pură, ţinută laolaltă de sentimentele împărtăşite, este prin 
urmare o construcţie fragilă şi vulnerabilă. Nici una dintre părţi nu 
poate fi într-adevăr sigură de cealaltă, care poate susţine mâine că 

nu mai are chef să-şi împartă viaţa cu celălalt şi să rămână împreună. 
Are nevoie de „mai mult spaţiu" şi îl va căuta mai degrabă în altă 
parte. Parteneriatele care nu au o altă bază nu încetează niciodată 
să fie într-o „perioadă de probă", cu o serie nesfârşită de încercări 
zilnice. Asemenea parteneriate oferă libertate de manevră, pentru 
că nu leagă partenerii prin angajamente eterne şi nici nu „ipote- 
chează viitorul" nici unuia dintre ei. Acestea fiind spuse, preţul 
pentru ceea ce unii ar numi „libertate" este mare — incertitudinea 
perpetuă şi lipsa de siguranţă. 

Toate acestea influenţează evident statutul familiei — o instituţie 
considerată sursă de stabilitate şi siguranţă. La urma urmei, familia 
e văzută ca o punte între personal şi impersonal, şi între mortalitatea 
membrilor ei individuali şi imortalitatea sa. Mai devreme sau mai 
târziu, un membru va muri, însă familia lui, mdele şi descendenţii 
îi vor supravieţui; legatul lor este acela de a perpetua descendenţa 
într-un fel sau altul. In zilele noastre, multe familii se despart 
pentru a se reuni în alte contexte, sau pur şi simplu pentru a se 
dizolva în alte relaţii. Ca atare, nimic nu e dat, şi de aceea multe 
lucruri devin sarcini de îndeplinit întru susţinerea familiei. Lynn 
Jamieson numea intimitate revelatoare acest proces în care ceea 
ce altădată era presupus trebuie acum făcut explicit pentru ca 
legăturile ce unesc să fie susţinute cu regularitate în cadrul relaţiei. 

La un anumit nivel, putem spune că locul în care ne-am putea 
simţi în siguranţă se îngustează; puţini oameni intră în el şi stau 
suficient pentru a stârni încredere şi siguranţă, poate chiar nimeni. 
In acelaşi timp însă, există numeroase căi prin care cercurile pe 
care le-am sugerat îşi află loc în cadrul vieţii de fiecare zi, cu conse¬ 
cinţe diverse pentru partenerii unei relaţii. Practicile „segmentării" 
şi „integrării" dintre cămin şi locul de muncă în cadrul relaţiilor 
au fost analizate, de exemplu, de Christena Nippert-Eng. Deşi se 
accepta că munca plătită se desfăşoară într-un loc distinct de cel 
al căminului, noile tehnologii au deschis alte posibilităţi în ce 
priveşte folosirea spaţiului şi timpului. Aceasta determină însă 
confruntarea cu noi presiuni în cadrul relaţiei, pentru ca spaţiul 

şi timpul din cadrul căminului să fie demarcare astfel încât să permită 
munca. Dacă partenerul nu e de acord cu acest nou tip de muncă 
şi cu schimbările pe care le implică, este foarte probabilă o ampli¬ 
ficare a conflictelor. Ca atare, ar trebui să fim precauţi în ce priveşte 
îmbrăţişarea noii libertăţi pe care se presupune c-o aduce revoluţia 
informaţională. Structura familiei şi diviziunea muncii după gen 
în cadrul ei pot fi extraordinar de rezistente la schimbare, după 
cum au demonstrat Christine Delphy şi Diana Leonard în studiul 
lor despre căsătorie. 

Mai există încă o problemă. Vorbeam despre pretenţia oamenilor 
la „propriul lor spaţiu". Ce înseamnă asta? Dacă îl obţin, ce mai 
rămâne? La urma urmei, dacă ceilalţi sunt lăsaţi afară şi devenim 
astfel aparent liber de cei care „ne calcă pe nervi" şi au „pretenţii 
exagerate", ce mai rămâne din persoana care caută un asemenea 
loc şi care este temeiul unei asemenea dorinţe? După cum am 
susţinut pe tot parcursul acestei cărţi, ne cunoaştem pe noi înşine 
prin intermediul altora; ce înseamnă deci a ne cunoaşte pe noi 
înşine şi la ce facem aluzie când susţinem asta? Un răspuns ar putea 
consta în şinele corporal , adică referirea la noi ca la un „corp". 


Şinele corporal: perfecţiune şi satisfacţie 

Să ne oprim puţin şi să reflectăm. Cartea de faţă vorbeşte despre 
importanţa pe care viaţa în societate o are pentru ceea ce facem, 
pentru felul în care ne privim pe noi înşine, obiectele şi pe ceilalţi, 
precum şi despre ce urmează de aici. Corpurile noastre sunt însă 
un lucru „moştenit", în întregime determinat de gene, aşadar în 
nici un caz un „produs" al societăţii. Credinţa într-o asemenea 
imuabilitate este totuşi o eroare. Ca toate celelalte lucruri privitoare 
la noi, circumstanţele vieţii în societate sunt de o deosebită impor¬ 
tanţă pentru corpurile noastre. Deşi foarte multe lucruri ce ţin 
de dimensiunea şi forma corpurilor, ca şi alte caracteristici, sunt 
determinate de gene, nu de propriile noastre alegeri şi acţiuni 

intenţionate — de natură deci, şi nu de cultură —, presiunile sociale 
sunt de o asemenea intensitate încât facem tot ce ne stă în putinţă 
spre a ne aduce corpurile la o condiţie recunoscută drept cea mai 
potrivită. 

Acest proces depinde de tipul de societate în care trăim şi de 
măsura în care suntem împăcaţi cu corpul nostru. Ne putem consi¬ 
dera corpul un obiectiv — ceva la care trebuie să lucrăm, care pretinde 
atenţie şi grijă cotidiană. Odată ce modelarea corpului s-a transfor¬ 
mat într-o datorie, societatea stabileşte standarde pentru o formă 
dezirabilă, şi deci aprobată, pentru ceea ce trebuie să facă fiecare 
spre a se apropia cât mai mult de ele. Faptul de a nu reuşi să ne 
conformăm poate induce sentimente de ruşine, iar cei care nu 
corespund cerinţelor se pot trezi victime ale unei discriminări curente: 
de exemplu, atitudinea generatoare de prejudicii faţă de persoa¬ 
nele cu handicap, manifestată prin însăşi proiectarea clădirilor. 
Oricât ar părea de bizar la prima vedere, corpurile noastre sunt 
condiţionate social. Ca atare, locul lor într-o carte dedicată „gândirii 
sociologice" este pe deplin justificat. 

Michel Foucault s-a arătat interesat de ceea ce numea „tehno¬ 
logiile sinelui" şi de felul cum s-a schimbat de-a lungul timpului 
relaţia noastră cu noi înşine, şi deci cu corpurile noastre. Felul 
în care acţionăm asupra corpurilor noastre şi avem grijă de noi 
nu se petrece, evident, într-un vid social. în ceea ce priveşte grija 
pentru corp, se întâmplă ca societatea noastră să fie deosebit de 
pretenţioasă. Dat fiind gradul mare de risc şi nesiguranţă existent 
în lumea „din afară", corpul se ridică precum o ultimă redută într-un 
ansamblu de tranşee de apărare. El poate deveni un adăpost de 
încredere, un loc asupra căruia deţinem controlul şi în care ne 
simţim în siguranţă, liniştiţi şi neagresaţi. întrucât din aşa-zisele 
părţi stabile şi durabile ale lumii din afară ne pot veni tot felul 
de surprize — pot dispărea fără urmă ori se pot schimba până la 
a deveni de nerecunoscut —, corpul pare a fi cel mai puţin tranzi¬ 
toriu, cea mai durabilă componentă vie a vieţii noastre. în vreme 
ce totul se poate schimba, corpul nostru va fi întotdeauna cu noi! 

în măsura în care investiţiile, eforturile şi cheltuielile reprezintă 
un risc, acestea pot fi răsplătite dacă sunt făcute spre binele corpului 
nostru, ori acesta poate avea de suferit în caz de nepăsare şi negli¬ 
jenţă. Ca urmare, multe lucruri depind de corp, uneori mai multe 
decât poate duce. 

Concentrarea atenţiei asupra corpului are anumite avantaje. 
Acesta e un domeniu de activitate ce poate produce rezultate reale 
şi tangibile, posibil de supravegheat şi măsurat. Nu lipsesc echi¬ 
pamentele ce ne pot fi de folos în acest proces: tensiometre şi 
monitoare cardiace, plus o grămadă de informaţii despre regimuri 
alimentare, ca să numim doar câteva. Nu trebuie să aşteptăm 
resemnat soarta rezervată corpului nostru, fiindcă ea poate deveni 
obiectul dorinţei. A nu face nimic este mai rău — mai chinuitor 
şi mai umilitor — decât a face ceva, chiar dacă pe termen lung 
ceea ce facem se dovedeşte mai puţin eficient decât ne-am dorit. 
Totuşi, oricât de multă atenţie şi îngrijire acordăm corpului, când 
putem spune că acestea sunt suficiente? Sursele de anxietate care 
ne îndeamnă la astfel de preocupări nu vor dispărea, pentru că derivă 
din ceva exterior relaţiei pe care o avem cu corpul nostru — socie¬ 
tatea în care trăim. Motive să alergăm spre a ne pune la adăpost 
vom avea întotdeauna, aşa se face că pretenţiile pot să nu fie 
satisfăcute niciodată. 

Situaţia ne permite câteva opţiuni. Sentimentul de satisfacţie 
ce poate decurge din succesul unuia sau altuia dintre eforturile de 
ameliorare, de exemplu, poate fi momentan şi poate dispărea ca 
şi cum n-ar fi fost, spre a fi înlocuit de autocritică şi autoreprobare. 
în loc să vindece rănile lăsate de lumea „din afară", nestatornică 
şi nesigură, corpul nostru se poate transforma într-o sursă supli¬ 
mentară de nesiguranţă şi teamă. Odată ce corpul devine o redută 
defensivă, tot teritoriul înconjurător şi drumurile care duc către 
el tind să devină obiectul unei vigilenţe intense. Trebuie să veghem 
fără răgaz, corpul e atacat sau poate fi supus unui asalt în orice 
clipă, chiar dacă duşmanul stă încă ascuns. E nevoie ca fortăreaţa 
să fie înconjurată de şanţuri cu apă, turnuri şi punţi mobile şi să 

fie supravegheată douăzeci şi patru de ore din douăzeci ş i patru. 
Anumiţi intruşi se „stabilesc" înăuntru şi se pretind o parte a cor¬ 
pului, deşi în realitate nu sunt, rămânând „străinii dinăuntru". 
De exemplu, grăsimea, pe care o considerăm „în corp", iar nu 
„parte" a lui. Aceşti potenţiali trădători, ingenioşi şi înşelători, 
trebuie cercetaţi, spre a putea fi „eliminaţi din sistem" şi „scoşi 
din circulaţie". Serviciile oferite pentru a-i aduna, curăţa, deporta 
şi elimina sunt nenumărate. Cu toate astea, în general stilul de 
viaţă nu este niciodată subiect de reflecţie, dezbatere şi eventual 
schimbare, pentru că întregul proiect se bazează pe individualizarea 
şi deci interiorizarea unor probleme sociale. Răspunsul este atunci 
tabăra de vară pentru copiii supraponderali, şi nu regimul alimentar, 
stilul de viaţă sau modelul de consum al unor grupuri întregi de 
oameni. 

„Interfaţa" dintre corp şi restul lumii „din afară" tinde să devină 
cea mai vulnerabilă dintre liniile de front pe care trebuie să le apărăm 
în nesfârşita luptă pentru securitate şi siguranţă. Punctele de fron¬ 
tieră — orificiile corpului, căile care duc înăuntrul sistemului — 
sunt locuri nesigure. S-ar cuveni să veghem îndeaproape ce mâncăm, 
ce bem sau ce respirăm. Mâncarea sau aerul pot dăuna corpului 
sau se pot dovedi de-a dreptul otrăvitoare. Nu este surprinzător 
prin urmare să găsim o întreagă industrie şi un set de tehnici de 
marketing ca parte a discursului despre corp: de exemplu, alimente 
care sunt „bune" pentru noi şi alimente care sunt „dăunătoare". 
Ar trebui să alegem tipul corect de dietă, care să le favorizeze pe 
cele dintâi şi să le respingă pe cele din urmă, dintre atâtea oferte. 

Toate astea sunt mai uşor de spus decât de făcut. Din când 
în când aflăm că s-a descoperit despre unele alimente socotite nevă¬ 
tămătoare şi chiar benefice corpului că au efecte secundare neplăcute 
sau chiar pot provoca boli. Asemenea descoperiri nu pot fi decât 
şocante, pentru că cel mai adesea intervin după ce răul a fost deja 
făcut şi nu mai poate fi îndreptat. Pe termen lung, aceste şocuri 
ne rănesc încrederea: cine ştie care dintre alimentele recomandate 
acum de experţi nu vor fi în viitor condamnate ca dăunătoare? 

Poate că oricare, prin urmare nici o „masă sănătoasă" nu poate 
fi consumată fără o anumită teamă. Nu-i de mirare că regimuri 
alimentare „noi şi îmbunătăţite" sunt promovate intensiv pe seama 
altora care erau favorizate nu demult, dar sunt discreditate acum, 
şi că alergiile, anorexia şi bulimia, toate apărând la interfaţa dintre 
corp şi „lumea din afară", au fost descrise drept tulburări specifice 
epocii noastre. După cum observa Jean Baudrillard, caracteristicile 
alergiei sunt greu de identificat, ceea ce concordă foarte bine cu 
condiţiile difuze şi nedefinite ale anxietăţii ce stă la baza preocu¬ 
părilor contemporane legate de apărarea corpului. 

Dacă singurul motiv al acţiunii ar fi bunăstarea corpului nos¬ 
tru — înţeleasă ca o prevenire vigilentă a contaminării sau degene¬ 
rării -, atunci reticenţa extremă, învecinată cu postul, ar fi o 
strategie rezonabilă. în acest fel reducem „traficul de frontieră" 
la minimum, abţinându-ne să ne satisfacem poftele şi refuzând 
să consumăm unele alimente în exces faţă de necesarul pentru a 
ne menţine în viaţă. Pentru mulţi, aceasta nu este o opţiune, căci 
nu ştiu dacă vor avea zilnic de mâncare. Pentru cei care au, pe de 
altă parte, soluţia este greu de acceptat, întrucât ar lipsi corpul de 
atracţia majoră pe care o exercită asupra „deţinătorului" său. 
Simplu spus, corpul nu este numai un loc al anxietăţii, ci şi al 
plăcerii, şi, repetăm, există o industrie care ne îndeamnă să căutăm 
senzaţii: filmele, serialele, revistele de lux, reclamele, cărţile şi vitri¬ 
nele magazinelor ne tentează cu experienţe a căror absenţă ar dimi¬ 
nua principiul plăcerii. A mânca şi a bea sunt ocazii sociale care 
pot provoca senzaţii plăcute şi experienţe excitante. A tăia din 
mâncare şi băutură înseamnă a reduce numărul de astfel de ocazii, 
şi deci interacţiunile ce le însoţesc. Mai e de mirare că, pe lista celor 
mai bine vândute cărţi, în primele douăzeci de poziţii găsim cărţi 
despre cure de slăbire şi regimuri alimentare alături de cărţi de 
bucate cu reţete dintre cele mai rafinate, exotice şi sofisticate? 

Asistăm la o ciocnire între două motive reciproc contradictorii, 
cu variaţii legate de naţionalitate şi de gen, de rasă şi de clasă. 
Dacă biologia este destin pentru acele femei şi acei bărbaţi care 

tind să pună accentul pe cbntrol şi performanţă, cui le sunt adresate 
aceste cărţi şi de ce? Corpul e socotit adesea mai aproape de natură 
decât de cultură, şi diferite moduri de gândire au susţinut concepţia 
potrivit căreia corpul este o sursă de neîncredere. Prin urmare, 
căutarea plăcerii corporale este ceva ce trebuie mărturisit, supunân- 
du-ne unei autorităţi superioare. In acest proces, o parte din ceea 
ce suntem e negată. Respectivele moduri de gândire, ca şi altele, se 
adaugă la modurile de incluziune şi excluziune ce determină lucru¬ 
rile la care ne putem aştepta în mod realist în viaţă. Posibilitatea 
de a savura mâncarea şi de a reflecta asupra ei coincide cu posibi¬ 
litatea de a o cumpăra şi cu detaşarea de necesitatea de a o căuta 
pentru a supravieţui. Pe aceleaşi posibilităţi se bazează şi făptui 
că ne înconjurăm de armate de tehnicieni ai corpului, precum 
antrenori privaţi şi dieteticieni. Pentru alţii, hotărâţi să trăiască 
cu corpurile lor aşa cum sunt ele, şi nu să le transforme în obiecte 
ale manipulării potrivit capriciilor modei, „soluţia" poate consta 
într-o celebrare a ceea ce este de obicei luat în râs. Se ridică atunci 
o întrebare: sunt toate aceste lucruri sănătoase? 

Urmărirea sănătăţii şi a formei fizice 

Dacă am fi întrebaţi ce dorim să obţinem când luăm măsuri 
ca să ne protejăm corpul, să ne antrenăm şi să facem exerciţii, 
putem răspunde foarte bine că vrem să fim mai sănătoşi şi într-o 
formă mai bună. Amândouă intenţiile sunt lăudabile. Problema 
este că diferă una de alta şi uneori se contrazic. De exemplu, ideea 
de sănătate presupune că există o normă căreia corpul omenesc 
ar trebui să i se supună, deviaţiile fiind un semn de dezechilibru, 
boală sau pericol. Normele au limitele lor superioare şi inferioare 
şi putem spune că a depăşi limita superioară este, în principiu, la 
fel de periculos şi indezirabil ca şi a coborî sub limita inferioară - 
de exemplu, o tensiune arterială prea mare sau prea mică. Ambele 
situaţii necesită o intervenţie medicală: de pildă, medicii sunt 

îngrijoraţi de numărul prea mare de leucocite din sânge, dar se 
alarmează şi când sunt prea puţine, şi aşa mai departe. 

Sănătoşi rămânem numai şi numai dacă ne menţinem în 
limitele unei norme. Ideea de sănătate sugerează menţinerea unei 
„stări constante", cu anumite fluctuaţii tolerabile de-a lungul tim¬ 
pului. De vreme ce ştim în general care este starea normală, şi 
deci o putem măsura cu o anumită precizie, ştim către ce trebuie 
să tindem ca „stare finală". Grija pentru sănătatea noastră poate 
cere foarte mult timp şi poate fi un lucru exasperant, generând 
adesea anxietate, însă cel puţin ştim până unde trebuie să mergem 
şi că poate exista un final fericit al eforturilor noastre. Odată anun¬ 
ţaţi că am revenit la „norma acceptabilă", putem să ne liniştim 
că intr-adevăr aşa este comparând indicatorii corpului nostru şi 
funcţiilor sale cu „media" statistică pentru vârsta şi sexul nostru. 

Cu totul alta este ideea de formă fizică \fitness] şi practica în 
vederea dobândirii ei. Poate că există şi aici o bază de plecare, însă 
limita superioară este cerul. Fitnessul înseamnă depăşirea normelor, 
nu rămânerea în cadrul lor. Sănătatea înseamnă menţinerea cor¬ 
pului în condiţii normale de funcţionare, spre a munci, a-ţi câştiga 
viaţa, a fi activ, a te angaja în viaţa socială, a comunica cu alţi 
oameni şi a te folosi de facilităţile pe care le oferă societatea pentru 
atingerea diferitelor obiective ale vieţii. Pe de altă parte, când e 
vorba de fitness, întrebarea nu este ce trebuie să facă corpul, ci 
care îi sunt limitele finale. Punctul de plecare este ceea ce poate 
să facă în starea actuală, însă întotdeauna se poate obţine mai mult, 
iar fitnessul chiar asta pretinde, astfel că nu există limită în urmă¬ 
rirea formei fizice a corpului nostru, sau cel puţin aşa pare. 

Idealul fitnessului ia corpul ca pe un instrument prin care se 
obţine acel tip de experienţe ce fac viaţa plăcută, distractivă, exci¬ 
tantă şi „demnă de trăit". Fitnessul exprimă capacitatea corpului 
de a absorbi ceea ce are lumea de oferit acum şi eventual în viitor. 
Este improbabil ca un corp fără nerv, moale şi insipid, fără vigoare 
şi apetit pentru aventură să facă faţă unei astfel de provocări. Mai 
presus de orice, un astfel de corp nici nu şi-ar dori experienţe 

inedite, or tocmai asta face viaţa palpitantă. Un vechi proverb 
spune că e mai plăcut să călătoreşti cu speranţa decât să ajungi la 
destinaţie. Am putea spune, prin urmare, că în societăţile de 
consum contează dorinţa, nu satisfacerea ei. Simplu spus, ceea ce 
doreşte dorinţa este încă şi mai multă dorinţă. Un corp în formă 
este un corp agil şi versatil, însetat de noi senzaţii şi capabil să le 
caute activ şi să le absoarbă prin „trăirea lor la maximum" atunci 
când apar. 

Fitnessul e un ideal fundamental prin care este apreciată cali¬ 
tatea de ansamblu a corpului. întrucât corpul transmite şi el un 
mesaj, nu este de ajuns să fie în formă, trebuie să fie şi văzut astfel. 
Pentru a-i convinge pe privitori, trebuie să fie suplu, zvelt şi agil 
şi să posede ca atare aspectul „sportiv", gata pentru orice fel de 
exerciţiu şi capabil să preia orice presiune pe care viaţa ar pune-o 
asupra sa. Repetăm, furnizorii de bunuri comerciale sunt nerăb¬ 
dători să ajute corpul să dobândească o astfel de aparenţă şi să 
ofere impresia că e în formă. Găsim astfel o mereu mai mare ofertă 
de costume şi pantofi de jogging sau gimnastică, capabile să ateste 
preocuparea corpului pentru exerciţiu şi agilitatea sa. Proprietarilor 
corpului nu le rămâne decât să găsească magazinele potrivite, cu 
mărfurile potrivite, şi să cumpare ce trebuie. 

Nu toţi paşii către o expunere convingătoare a formei fizice 
bune a corpului sunt atât de simpli şi de clari. Foarte multe de făcut 
are şi proprietarul însuşi: antrenamentele cu greutăţi, joggingul şi 
jocurile sportive sunt cele mai cunoscute astfel de sarcini. Şi în aceste 
cazuri comercianţii sunt nerăbdători să fie de folos. Există o abun¬ 
denţă de manuale „învăţaţi singuri" şi „faceţi singuri" care sugerează 
regimuri patentate şi o imensă varietate de alimente deja preparate, 
în conservă sau sub formă de prafuri, special pentru cei care se antre¬ 
nează cu greutăţi sau în alt mod, spre a-i susţine în eforturile lor 
solitare. Şi aici, ca şi în alte cazuri, a practica exerciţiile poate deveni 
lesne un lucru secundar în raport cu arta de a face cumpărături. 

Asistăm aici la vânătoarea de senzaţii noi. Problema cu orice 
senzaţie, cu deosebire plăcerile senzuale, este că sunt cunoscute, 

ca să spunem aşa, numai „din interior". Subiective fiind, senzaţiile 
pot să nu fie „vizibile" altora şi să fie greu de descris pe înţelesul 
lor. Suferinţa oferă semne vizibile, precum tristeţea expresiei, lacrimile 
în ochi, suspinele sau tăcerile bosumflate, aşa cum fericirea se arată 
prin feţe zâmbitoare, cascade de râs, bucurie şi poftă bruscă de 
a vorbi. Ne putem imagina astfel de sentimente amintindu-ne pro¬ 
priile noastre experienţe „asemănătoare". Totuşi nu putem „simţi" 
prin ce trec alţii. Prietenii apropiaţi, care doresc să împărtăşească 
fiecare experienţă prin care trec, întreabă adesea cu nerăbdare şi 
cu un aer de disperare: „înţelegi cum mă simt cu adevărat ?“ Bănuiala 
lor, întemeiată de altfel, este că nu există nici o cale de a afla dacă 
sentimentele a două persoane diferite sunt „aceleaşi" sau măcar 
„asemănătoare". 

Deşi am sugerat că senzaţiile corporale sunt trăiri subiective 
şi nedisponibile celorlalţi, în sensul că n-au capacitatea să treacă 
prin aceleaşi sentimente, asemenea senzaţii pot varia în funcţie de 
istorie şi de cultură. După cum notau Rom Harre şi Grant Gillett 
în studiul lor The Discursive Mind, cercetările istorice au arătat 
că senzaţiile corporale nu aveau un rol prea mare în ideile pe care 
şi le făceau despre emoţie vorbitorii de limba engleză din secolul 
al XVII-lea. Potrivit unora, precum filozoful britanic de origine 
austriacă Ludwig Wittgenstein, care a pus la îndoială ideea că există 
în noi toţi o lume interioară de experienţe inaccesibile (nu o „viaţă 
interioară"), limbajul devine mijlocul prin care ne exprimăm sen¬ 
zaţiile şi emoţiile. Senzaţiile nu sunt numai rezultatul stimulării 
corporale, ci şi expresii aîe judecăţilor pe care le facem prin inter¬ 
mediul limbajului asupra stării în care ne aflăm. în acest scop 
trebuie să învăţăm felul în care se pot exprima asemenea emoţii, 
iar o înţelegere a semnificaţiei acestora le este disponibilă altora prin 
manifestări şi expresii culturale locale. Astfel, până şi manifestarea 
emoţiilor este un act social care variază potrivit repertoriului de 
cuvinte şi acţiuni disponibile într-o anumită cultură. Date fiind 
aceste variaţii, trebuie să fim atenţi despre ce cultură vorbim ca 
să înţelegem ideea de formă fizică bună. 

Am notat deja că indicatorii ultimi ai formei fizice nu pot fi 
măsuraţi, spre deosebire de cei ai sănătăţii. Astfel, posibilitatea 
comparaţiilor interpersonale devine problematică. Există o varietate 
de moduri în care putem încerca să ne măsurăm forma, de exemplu 
prin intermediul monitoarelor de ritm cardiac în cursul exerci- 
ţiilor intensive. Comparaţia se poate face totuşi într-o cursă sau 
într-o competiţie de culturism, însă întotdeauna e loc de îmbu¬ 
nătăţiri. întrebarea care se naşte în ce priveşte forma fizică şi dife¬ 
renţele sale faţă de sănătate este: „Cât de departe mergem?" Am 
stors din această experienţă tot ce ar fi putut alţii să scoată din 
ea, sau chiar noi înşine? în urmărirea unor obiective tot mai înalte, 
aceste întrebări sunt menite să rămână fără răspuns, ceea ce nu 
înseamnă că vom înceta să căutăm unul. Indiferent dacă preocu¬ 
pările noastre legate de corp iau forma grijii pentru sănătate sau 
a antrenamentului pentm dobândirea formei fizice, rezultatul general 
poate fi acelaşi: mai degrabă mai multă anxietate, chiar dacă moti¬ 
vul dintâi ce ne-a făcut să ne întoarcem către corp a fost năzuinţa 
spre certitudinea şi siguranţa atât de flagrant inexistente în lumea 
„din afară". 


Corp şi dorinţă 

Corpul nu este numai locul şi instrumentul dorinţei, ci şi 
obiectul dorinţei. Corpul nostru este ceea ce alţii văd din persoana 
noastră. După cum spunea filozoful francez Maurice Merleau- 
Ponty, „corpul trebuie să devină gândul sau intenţia pe care le 
semnifică pentru noi. Corpul este cel care se arată şi care vorbeşte". 
Corpul este locul sinelui nostru şi este întotdeauna manifest, iar 
oamenii tind să judece după ceea ce văd. Chiar dacă corpul nu 
e decât un înveliş pentru ceea ce noi socotim a fi viaţa noastră 
interioară, atractivitatea, frumuseţea, eleganţa şi farmecul acestui 
înveliş îi vor ademeni pe ceilalţi. Corpurile, învăţăm să le stăpânim; 
în acelaşi timp, felul în care ne văd alţii este produsul aşteptărilor 

comune. Deviaţiile de la aceste aşteptări pot provoca altora reflecţii, 
ca şi reacţii, lăsându-i în dezavantaj pe cei identificaţi drept diferiţi, 
în pofida talentelor şi abilităţilor evidente, ca şi a contribuţiilor 
pe care le-ar putea avea la societate. Ca atare, forma corpului, felul 
în care e îmbrăcat şi alcătuit, precum şi modul în care se mişcă 
sunt mesaje pentru alţii. 

Dacă ne e uşor sau greu să intrăm în legătură cu alţi oameni, 
ori dacă alţii doresc sau nu să intre în legătură cu noi depinde de 
mulţi factori, mesajul exprimat de corp fiind doar unul dintre 
ele. Dacă oamenii ne evită, dacă nu reprezentăm un „succes social", 
dacă oamenii alături de care am vrea să fim nu par să se bucure 
de compania noastră sau se feresc de proiectul unui angajament de 
durată, s-ar putea ca ceva să nu fie în regulă cu mesagerul: corpul 
nostru. Mai precis, s-ar putea să fie ceva în neregulă cu noi înşine 
ca proprietar al lui, ca antrenor şi santinelă. Afişăm un mesaj greşit? 
Sau pe cel corect, însă nu suficient de evident sau chiar de-a dreptul 
de neînţeles? Poate că n-am citit corect indiciile din mediul nostru 
social. Până şi felul în care ţinem cuţitul şi furculiţa şi gesturile 
corporale în general în timpul mesei sunt subiectul unor variate 
aşteptări. 

Tot ce era de făcut am făcut. Poate că mesajul prezentat de 
corpul nostru a favorizat relaţiile supărător de neclare şi nesigure 
cu alţi oameni, iar acum găsim că însuşi corpul a devenit o sursă 
de probleme. Fiind suportul prin care ne prezentăm pe noi înşine, 
poate ar fi bine să ne întoarcem la planşetă şi să ne gândim ce alt 
mesaj am putea scrie sau cum să facem mesajul actual mai inte¬ 
ligibil. în mintea noastră, mesajul este cel care contează, şi nimic 
nu ne poate sta împotrivă, orice mesaj am socoti de cuviinţă să 
scriem. în repertoriul disponibil, există o ofertă abundentă de 
mesaje preformulate. într-adevăr, societatea noastră orientată către 
consumator oferă o multitudine de „prezentări de sine“ simplu 
de alcătuit de către noi înşine. 

Filmul Elisabeta prezintă primii ani ai domniei reginei Elisa- 
beta I, probabil cel mai mare monarh din istoria Angliei. Elisabetei 

i-a fost însă extrem de greu să-i convingă pe curteni şi pe alţi 
bărbaţi aflaţi în poziţii de putere că era, ca femeie, moştenitoarea 
potrivită a gloriei tatălui ei, Henric al VlII-lea. A încercat să-i 
convingă că are toate abilităţile şi înţelegerea necesare pentru a 
conduce regatul cu înţelepciune. Puternicii miniştri regali 
refuzau s-o trateze cu seriozitate, considerând-o numai o viitoare 
mireasă în aşteptarea soţului potrivit, acesta urmând să fie, după 
căsătorie, adevăratul conducător al Angliei. In mod semnificativ, 
Elisabeta se îmbrăca în consecinţă - în felul în care se aştepta de 
la orice fată să se îmbrace astfel încât să-l atragă pe Făt-Frumos. 
La un moment dat în film, intervine o uluitoare reîncarnare. 
Elisabeta intră metamorfozată în sala mare a Palatului Regal şi toţi 
curtenii şi baronii cad în genunchi şi se înclină, recunoscând astfel 
monarhul, a cărui regalitate şi drept de a domni nu le mai pun 
la îndoială. Cum s-a obţinut asta? 

Elisabeta şi-a schimbat înjuţişarea. Şi-a tăiat părul scurt, a cum¬ 
părat imense borcane cu pomezi care să-i acopere chipul tânăr 
cu o mască atât de groasă încât să-i ascundă emoţiile, a îmbrăcat 
rochii mai sobre şi a reuşit chiar să-şi înăbuşe zâmbetul de pe chip. 
Noi, ca spectatori ai filmului, nu ştim dacă Elisabeta în sine s-a 
schimbat, suntem însă conştienţi că nu şi-a schimbat „proiectul 
de viaţă", adică intenţia fermă de a conduce Anglia potrivit pro¬ 
priilor sale idei şi înaltelor însuşiri de care dispunea. Singurul lucru 
de care putem fi siguri este că mesajul trimis celorlalţi prin înfăţi¬ 
şarea ei s-a schimbat. Se pare că Elisabeta transmitea mesaje eronate 
şi dădea mereu greş, dar, odată ce a fost transmis mesajul corect, 
a început să aibă mult mai mult succes în demersurile sale. 

Astfel de istorii ne sunt spuse mereu de către tot felul de autori¬ 
tăţi. Multe dintre ele nu se înţeleg când vine vorba să aleagă conţinu¬ 
tul, însă toate sunt de acord că, oricare ar fi conţinutul, mesajul 
este cel care face diferenţa între succes şi eşec. Fiind cel dintâi mesaj, 
nemijlocit vizibil, fiind şinele afişat privirilor şi examinării publice, 
corpul tinde să fie încărcat cu o enormă responsabilitate pentru 
suişurile şi coborâşurile vieţii sociale. Felul în care sunt privite şi 

înzestrate cu semnificaţie anumite aspecte ale corpului afectează 
felul în care ne privim pe noi înşine şi în care ne privesc alţii. 
Corpul, ca obiect al dorinţei, nu este numai un instrument de 
manipulare al unui „sine interior" al minţii, ci reprezintă o parte 
a felului în care ne constituim ca sine prin reacţiile altora la acţiu¬ 
nile noastre şi, mai departe, prin anticiparea răspunsurilor. 

Nici unui aspect al corpului nu-i este permis, în acest proces, 
să scape atenţiei noastre şi să fie lăsat, ca să spunem aşa, de capul 
său. Suntem responsabili pentru fiecare parte şi funcţie a corpului 
nostru, fiind posibil ca totul, sau aproape totul, să fie schimbat 
în mai bine. Asta poate sau nu să fie adevărat, mai ales dacă ne 
gândim la procesul de îmbătrânire, deşi se crede că şi acesta poate 
fi supus schimbării, sau întârziat, prin intermediul unor intervenţii 
speciale. Ca atare, câtă vreme corpul este o preocupare constantă 
şi acută, proprietarul său nu pare să fie afectat de adevărul sau 
neadevărul acestei concepţii. Ceea ce contează este că, dacă ceva 
din corpul nostru, mai ales din înfăţişarea sa, ratează de departe 
idealul, îndreptarea situaţiei pare să rămână în puterile noastre. 
Corpul oscilează astfel între a fi obiect de iubire şi mândrie şi a 
fi sursă de necazuri şi ruşine. La un moment dat ne putem felicita 
corpul pentru loialitate, iar altă dată îl putem pedepsi că ne-a trădat. 

Corp, sexualitate şi gen 

în epoca noastră, un anumit aspect al corpului pretinde o 
deosebit de intensă atenţie şi preocupare: sexul. Ca orice altceva 
privitor la corp, „definirea sexuală" nu este o calitate determinată 
la naştere. Trăim în epoca a ceea ce Anthony Giddens numea plastic 
sex“. „A fi bărbat" sau „a fi femeie" este o chestiune de artă, care 
trebuie învăţată, practicată şi încontinuu perfecţionată. Mai mult, 
nici una din cele două condiţii nu este de la sine evidentă, nu ne 
leagă de-a lungul întregii vieţi şi nici nu oferă un model clar definit 
de comportament. Cât despre identitatea sexuală, corpul pare să 
fie un ansamblu de posibilităţi — oricare i-ar fi trăsăturile biologice 

moştenite. în ce priveşte identitatea sexuală, avem de unde alege, 
după cum avem posibilitatea de a experimenta, care ne permite 
să renunţăm la o identitate şi s-o înlocuim cu alta. Caracterul defi¬ 
nitiv şi originar al „definirii sexuale" nu este o decizie a sorţii. 
Sexualitatea, ca orice aspect corporal, este o sarcină de îndeplinit. 
Este un fenomen complex care include nu numai relaţii şi practici 
sexuale, ci şi limbaj, vorbire, îmbrăcăminte şi stil. E vorba, cu alte 
cuvinte, de cum ne menţinem sexualitatea, nu de cum o trăim 
ca pe un dat. 

A devenit contraproductiv să considerăm sexualitatea drept 
o „esenţă", ceea ce implică o examinare a abordării „esenţialiste" 
a sexualităţii. Sociologul britanic Jeffrey Weeks o definea drept 
încercare de a explica „proprietăţile unei realităţi complexe cu referire 
la un presupus adevăr inerent sau o esenţă". Faptul că sexualitatea 
nu este pur „naturală", ci este şi un fenomen cultural nu e nici 
el o noutate pentru epoca noastră. Oamenii s-au născut întot¬ 
deauna cu organe genitale fie feminine, fie masculine, şi cu caractere 
secundare feminine sau masculine, însă întotdeauna obiceiurile 
şi cutumele modelate cultural, învăţate, au definit semnificaţia 
faptului de a fi „bărbat" sau „femeie". Faptul, însă, că „masculi¬ 
nitatea" sau „feminitatea" sunt nenaturale, că sunt rezultatul acţiunii 
umane şi pot fi astfel schimbate a fost reprimat de-a lungul celei 
mai mari părţi a istoriei omeneşti. 

în desfăşurarea istoriei, cultura apărea sub masca naturii, iar 
invenţiile culturale erau considerate a se afla la acelaşi nivel cu „legile 
naturii". Bărbaţii erau bărbaţi, femeile erau femei, şi punct. Voinţei 
şi aptitudinilor omeneşti nu le mai rămânea nimic altceva decât 
să se supună şi să trăiască potrivit naturii lor „adevărate". La urma 
urmei, ceea ce a decis natura, nici un om (bărbat sau, mai ales, 
femeie) nu poate schimba! Cine vorbea în numele naturii era 
rareori contestat. Au existat totuşi excepţii, reduse adesea la tăcere 
în istorie. De exemplu, în 1694, MaryAstell serial SeriousProposal 
to the Ladies, în care argumenta că diferenţele dintre sexe nu se 
bazează pe idei despre „natură" neexaminate, ci pe puterea pe care 
o au bărbaţii în societate asupra femeilor. 

De-a lungul istoriei, deosebirile ereditare între corpurile ome¬ 
neşti au fost folosite ca materiale de construcţie pentru susţinerea 
şi reproducerea ierarhiilor sociale ale puterii. Aceasta rămâne valabil 
şi în ce priveşte „rasa", ori de câte ori culoarea pielii este definită 
ca un semn de superioritate sau inferioritate, iar apoi folosită pentru 
a explica sau justifica inegalităţile sociale existente. Acelaşi lucru 
se aplică diferenţelor sexuale, unde distincţiile biologice dintre 
sexe formează baza inegalităţilor dintre genuri. „Genul" este o cate¬ 
gorie culturală ce oferă totalitatea normelor cărora membrii celor 
două categorii sunt obligaţi să li se conformeze spre a-şi trăi mascu¬ 
linitatea şi feminitatea. Genul clasifică, divide şi separă printr-o 
stipulare a activităţilor sociale considerate corespunzătoare sau 
necorespunzătoare fiecărei categorii. 

Pe baza unei astfel de istorii, femeile au putut fi excluse din 
domenii ale vieţii sociale rezervate bărbaţilor, ori s-au pus bariere 
în calea participării lor la politică sau afaceri, de exemplu. în acelaşi 
timp, activităţi fundamentale pentru societate, precum repro¬ 
ducerea, treburile casnice şi îngrijirea copiilor, erau distinse ca un 
domeniu exclusiv feminin şi devalorizate ca atare. Aici nu-i vorba 
de o diviziune a muncii dată pur şi simplu de funcţii reproductive 
diferite, ci de relaţiile de putere, ce tind să încline în favoarea 
bărbaţilor. După cum ne-a reamintit socioloaga italiană Silvia 
Gherardi, în cadrul organizaţiilor, de exemplu, poziţia de subor¬ 
donare determinată de apartenenţa la cel de-al doilea sex este 
întărită de ritualuri privitoare la controlul corporal. Lucrul acesta 
poate fi observat, de exemplu, atunci când şeful părăseşte biroul 
îndreptându-se către sala de şedinţe, urmat de secretara sa la câţiva 
paşi mai în spate. 

Mişcarea feministă a pus sub semnul întrebării inegalităţile 
sociale bazate pe caracteristicile sexuale ale corpului. îndelungata 
sa campanie a dat roade, însă egalitatea nu se poate obţine numai 
prin intermediul legislaţiei. Ceea ce poate face este, cel mult, să 
redeschidă negocierea în acele cazuri considerate anterior „nepro¬ 
blematice". Nu există limite legate de sex care să impună femeilor 

sau bărbaţilor să-şi restrângă aspiraţiile şi pretenţiile la poziţie 
socială, dar problema legată de care dintre acestea să fie împlinită 
este lăsată spre rezolvare ingeniozităţii şi insistenţei individuale, 
efectele urmând a fi îndurate de persoana în cauză. 

Nu este cu desăvârşire clar care sunt efectele acestei răsturnări 
în atitudinile sexuale asupra cadrului individual de gândire şi simţire. 
Unii observatori, precum sexologul german Volkmar Sigush, şi-au 
exprimat preocupările în termenii următori: 

Umbrele aruncate de sentimentele de anxietate, dezgust, ruşine 
şi vină devin atât de întinse şi întunecate, încât multe femei, şi ca 
urmare şi mulţi bărbaţi, nu mai văd nici o rază de lumină. Senti¬ 
mentele de apropiere, bucurie, tandreţe şi confort par menite sufo¬ 
cării, prinse în... norul de furtună al urii, mâniei, invidiei, răutăţii, 
răzbunării, fricii şi groazei. 

Când aceste circumstanţe predomină, „împlinirea potenţialului 
sexual al corpului" devine o sarcină mai dificilă şi transformă sexul, 
şi orice legătură a omului cu el, într-o altă sursă de nesiguranţă şi 
teamă, opusă potenţialului pe care-1 reprezintă pentru o mai mare 
securitate şi o mai mare mulţumire. 

Rezumat 

Ca şi celelalte teme pe care le-am abordat, grija de sine mani¬ 
festată prin intermediul corpului, precum şi faptul că acesta este 
obiect al dorinţei şi mijloc de înfăţişare a noastră în faţa altora 
cuprind în sine speranţa siguranţei, dar reprezintă şi o sursă de 
insecuritate. Această speranţă, la rândul ei, este infuzată de semni¬ 
ficaţii produse în cadrul culturii, care nu e separată de categoriile 
biologice, ci interacţionează cu ele şi ne alcătuieşte drept ceea ce 
suntem, ce am fost şi ce putem deveni. La asta se adaugă puterea 
de a defini, care poate fi o sursă de mângâiere, dar şi un lucru la 

care se poate opune rezistenţă, pentru că invocă norme ce reprimă 
diferenţa. Drept urmare, asemenea diferenţe sunt adesea inter¬ 
pretate ca devianţă mai degrabă decât înţelese în termeni proprii 
şi ca provocări ale modalităţilor dominante în care corpul este 
înţeles, manipulat şi înfăţişat ca formă de comunicare. Relaţiile 
sexuale devin apoi domenii de negocieri intense, cu rezultate de 
multe ori impredictibile. Toate acestea sunt înconjurate totuşi de 
nevoia de a tolera diferenţa. 



CAPITOLUL 7 

Timp, spaţiu şi (dez)ordine 


„Timpul şi spaţiul se contractă." La prima vedere, pare o afir¬ 
maţie extraordinară. Dar e oare sigur că timpul şi spaţiul nu se 
contractă? Din punct de vedere social, gândim evenimentele în 
timp şi de-a lungul timpului şi, de asemenea, localizate în spaţiu. 
Putem face comparaţii între idei, atitudini şi acţiuni prin schiţarea 
variaţiilor lor istorice în spaţii deopotrivă fizice (peisaje urbane 
şi regionale) şi simbolice (cum sunt privite şi ce semnificaţie se 
ataşează relaţiilor şi obiectelor din acele spaţii ca „locuri" de interac¬ 
ţiune). Cu toate astea, tehnologiile informaţiei au accelerat comu¬ 
nicarea, prin fax şi e-mail de exemplu, în timp ce mass-media iradiază 
în toate părţile globului, cu efecte asupra felului în care oamenii 
percep spaţiul şi locul. Din această perspectivă, spaţiul si timpul 
chiar se contractă! După cum se exprimă Paul Virilio, problema 
acum nu este nici în ce perioadă de timp (cronologic), nici în ce 
spaţiu (geografic) ne găsim, ci în ce „spaţiu-timp". Viteza de 
schimbare a acestuia este din ce în ce mai mare. 


Experienţa timpului şi spaţiului 

Timpul şi spaţiul par să fie trăsături independente ale lumii 
„din afară", dar este evident că nu sunt independente unul de celălalt 
în planificarea, calcularea şi executarea acţiunilor noastre. Tindem 
să măsurăm distanţa prin timpul necesar pentru a o străbate, iar 
estimarea îndepărtării sau apropierii destinaţiei noastre depinde 

de timpul necesar pentru a ajunge acolo. Rezultatul măsurătorii 
depinde deci de viteza cu care ne putem deplasa. La rândul ei, 
viteza depinde de mijloacele sau vehiculele la care avem în mod 
curent acces. Dacă trebuie să plătim pentru aceste mijloace, viteza 
cu care ne deplasăm depinde de cantitatea de bani de care dispunem. 

In vremurile (nu atât de îndepărtate, la drept vorbind) în care 
picioarele oamenilor sau cailor erau singurele mijloace de transport, 
răspunsul pe care-1 puteai primi la întrebarea „Cât mai e până la 
următorul sat?“ era „Dacă pleci acum, ajungi acolo la amiază" 
sau „N-ajungi înainte de lăsarea serii, mai bine îţi petreci noaptea 
la han". Mai târziu, când „membrele artificiale" - motoarele — 
au înlocuit picioarele oamenilor şi cailor, răspunsul a încetat să mai 
fie atât de clar. Distanţa a devenit atunci o chestiune ce depindea 
de forma de transport folosită. Nu era acelaşi lucru dacă-ţi puteai 
permite să călătoreşti cu trenul, diligenţa, maşina proprie sau avionul. 

Cele de mai sus sunt mijloace de transport care poartă persoane 
şi/sau lucruri dintr-un loc într-altul. Mijloacele de comunicare 
la care ne-am referit în primul paragraf, pe de altă parte, se referă 
la transferul de informaţii. Se poate spune că, de-a lungul celei 
mai mari părţi a istoriei omeneşti, n-a fost mare deosebire între 
transport şi comunicare. Informaţiile puteau fi purtate de oameni: 
călători, mesageri, negustori şi meşteşugari, sau cei care umblau 
dintr-un sat în altul în căutare de pomană sau de lucru. Era o regulă 
cu puţine excepţii; între ele, mesajele optice ale băştinaşilor din 
câmpiile americane sau „telegraful" tobelor în Africa. Câtă vreme 
rămânea o raritate, capacitatea de a transmite informaţii indepen¬ 
dent de purtătorii umani constituia un avantaj formidabil pentru 
cei care aveau acces la astfel de mijloace. Se spune că folosirea în 
premieră a porumbeilor voiajori i-a permis lui Rothschild, banche¬ 
rul, să afle înaintea tuturor despre înfrângerea lui Napoleon la 
Waterloo şi să folosească această informaţie privilegiată pentru 
a-şi multiplica averea la bursa din Londra. Intr-adevăr, în pofida 
faptului că e ilegal, acelaşi tip de avantaj — al tranzacţiilor bazate 

pe informaţii „de la sursă" - îi ispiteşte încă pe cei care încearcă 
să-şi mărească averea la bursă. 

O vreme, cele mai impresionante evoluţii tehnice au slujit nevo¬ 
ilor de transport. Astfel au fost inventate motoarele cu abur, elec¬ 
trice şi cu combustie internă, căile ferate, transportul naval şi 
maşinile cu motor. Totuşi, alături de aceste invenţii, o nouă eră 
„software" se făcea simţită în descoperiri precum telegraful sau 
radioul. Prin ele, s-a găsit mijlocul de a transmite informaţie pură 
la mari distanţe, fără ca o persoană sau vreun alt corp fizic să se 
deplaseze din loc. Prin comparaţie, transportul nu va deveni nici¬ 
odată „instantaneu". Cu excepţia filmelor de science-fiction, va fi 
întotdeauna nevoie de timp pentru a muta dintr-un loc într-al- 
tul oamenii şi bunurile lor, iar operaţia va fi cu atât mai dificilă 
şi mai scumpă cu cât cantitatea de transportat şi distanţa vor fi mai 
mari. De aceea, în termeni de „hardware", locul conta, iar acest 
fapt adăuga valoare spaţiului. Era mai ieftin şi dădea mai puţine 
bătăi de cap să fii „de-al locului". Proprietarii de fabrici doreau 
să producă fiecare parte din produsul final sub un singur acoperiş 
şi să aibă toate maşinile şi munca necesare pentru producţie între 
zidurile aceleiaşi fabrici. Ceea ce limita nevoile de transport, eco¬ 
nomia rezultată - semnificativă — reducând costurile. 

Alături de aceste practici, au apărut forme de disciplină legate 
de controlul spaţiului şi timpului. Cu cât controlorii erau mai 
aproape de controlaţi, cu atât era mai completă dominarea asupra 
comportamentului cotidian. în pragul secolului alXIX-lea, Jeremy 
Bentham, unul dintre cei mai influenţi gânditori politici şi filozofi 
ai epocii, propunea o soluţie la problema creşterii tot mai accen¬ 
tuate a populaţiei, o soluţie diferită de cea a economiştilor şi de 
preocupările acestora legate de sărăcie, hrană şi productivitate. Una 
din sugestiile sale a fost crearea unei construcţii imense în care 
oamenii să fie supravegheaţi douăzeci şi patru de ore din douăzeci 
şi patru, fără să fie într-adevăr conştienţi că sunt supravegheaţi. 
„Panopticon-ul" a slujit ca model ideal pentru toate puterile moderne, 
de la nivelul cel mai de sus până la cel mai de jos. Câtă vreme 

puterea este de tip panoptic, subiecţii supravegherii constante 
rămân supuşi şi se abţin de la acte de insubordonare, ca să nu 
mai vorbim de actele de răzvrătire, pentru că orice deviere de la 
reguli e prea costisitoare pentru a fi serios luată în considerare. 
Drept urmare, spre a-1 parafraza pe Michel Foucault, în cursul 
istoriei s-a trecut de la urmărirea de către alţii la interiorizarea 
controlului, adică de la disciplina impusă de alţii la modalităţi 
în care oamenii practică autodisciplina. 

Timpurile s-au schimbat pentru că acum informaţia se poate 
deplasa separat de un suport corporal. Viteza comunicării nu mai 
e ţinută în loc de limitele oamenilor şi obiectelor materiale. Pentru 
orice scop practic, comunicarea este acum instantanee, iar 
distanţele nu mai contează, pentru că se poate ajunge în orice colţ 
al globului în acelaşi timp. Câtă vreme e vorba despre accesul la 
informaţie şi distribuirea ei, faptul de a fi „aproape" sau „departe" 
nu mai are importanţa de odinioară. Grupurile de pe internet nu 
percep distanţele geografice ca pe un impediment în alegerea 
partenerilor de conversaţie. Cuiva care se întâmplă să trăiască în 
Manhattan nu-i ia mai mult timp să comunice cu cineva din 
Melbourne sau Calcutta decât îi ia să comunice cu cineva din 
Bronx. 

Toate astea li se pot părea de la sine înţelese şi nesemnificative 
celor născuţi în „era electronică", pentru care asemenea facilităţi 
fac parte din viaţa cotidiană, precum răsăritul şi apusul. Ei nici 
nu vor observa cât de profundă a fost această foarte recentă 
devalorizare a spaţiului. Deci stop! Să ne oprim un moment şi să 
ne gândim cum se schimbă condiţia umană din momentul în care 
comunicarea se desprinde de transport ca vehicul primar şi când 
facilitatea şi viteza tot mai mare a deplasării acesteia nu mai depind 
de distanţe. Ce se întâmplă, de exemplu, cu ideea de „comunitate"? 
După cum am sugerat deja, ea este strâns legată de ideea de 
cunoaştere nemijlocită între oameni aflaţi aproape, fizic, unii de 
alţii. Comunitatea este ca atare o creaţie teritorială sau „locală", 
pentru că se limitează la un spaţiu cu graniţe trasate de capacitatea 

oamenilor de a se deplasa. Diferenţa dintre „interiorul" şi „exte¬ 
riorul" comunităţii este echivalentă cu cea dintre „aici şi acum" 
şi „acolo departe". 

Coloana vertebrală a oricărei comunităţi era reţeaua de comu¬ 
nicare dintre membrii săi în cadrul reţelei sociale determinate de 
teritoriu. Ca atare, distanţa până la care se putea întinde această 
„interacţiune comunicativă" cotidiană schiţa limitele comunităţii. 
Comunicarea pe distanţe mai mari era neobişnuită şi scumpă şi, 
de aceea, un eveniment destul de rar. In acest sens, localul era în 
avantaj faţă de „îndepărtat", ideile născându-se şi fiind discutate 
local. Această situaţie s-a schimbat semnificativ. Apropierea fizică 
şi frecvenţa comunicării nu mai sunt necesare, în măsura în care 
cei care participă la interacţiuni pot fi proiectaţi ca nişte puncte 
pe harta globului. Comunitatea nu mai e teritorială, pentru că 
aceşti oameni pot să nu se întâlnească deloc şi deci să nu fie con¬ 
ştienţi de existenţa celorlalţi ca membri ai unei reţele de oameni 
definite spaţial, în cadrul unui loc comun. 

O comunitate de acest tip este constituită din activităţi comuni- 
caţionale, şi acestea sunt cele care o ţin laolaltă. Totuşi, ideile 
noastre despre lume nu provin neapărat de la aceste persoane. 
Cunoaşterea obţinută prin descriere, spre deosebire de legătura 
cu ceilalţi pe care Erving Golfman o numea „co-prezenţă“, poate 
să nu vină din partea celor care sunt nişte simple puncte pe hartă. 
La urma urmei, citim publicaţii zilnice şi săptămânale care ne oferă 
destul de multe informaţii. în plus, ne uităm la televizor şi ascultăm 
radioul, fără să putem fi siguri unde au fost scrise articolele sau 
de unde sunt transmise emisiunile pe care le urmărim. Mulţumită 
vocilor şi imaginilor transmise electronic, lumea este cea care vine 
la noi, în timp ce noi rămânem pe loc. Acest proces de „incor¬ 
porare" şi „dezincorporare" a cunoştinţelor înseamnă că nu există 
reciprocitate în comunicare. Vedem pe ecran oameni care ne vor¬ 
besc şi se prezintă în faţa ochilor noştri, dar care nu ne cunosc, 
din mulţimea de oameni ce-i urmăresc. 

în acest fel, modelul panoptic poate fi răsturnat: cei mulţi îi 
pot urmări acum pe cei puţini. Celebrităţile devin subiectul 
curiozităţii publice, importanţa fiindu-le măsurată prin numărul 
de cărţi scrise despre ele, audienţa spectacolelor sau filmelor, sau 
numărul de CD-uri vândute. Celebrităţile nu sunt „lideri", ci 
exemple de succes oferite consumului public. Totuşi, dacă ne gân¬ 
dim la aceste imagini şi la recepţia şi transmiterea lor, deşi oamenii 
rămân într-un loc circumscris, informaţia care le ghidează expe¬ 
rienţele poate fi extrateritorială. Auzim astfel spunându-se că infor¬ 
maţia a deveni t globală, în sensul că s-a eliberat de constrângerile 
locale, călătorind liber între localităţi, state şi continente; grani¬ 
ţele de odinioară nu mai sunt respectate şi sunt transgresate. Viteza 
ei a generat o problemă de control, dar cine poate câştiga cursa 
când eşti în competiţie cu semnale electronice? Toate astea au impli¬ 
caţii asupra felului în care ne trăim viaţa şi asupra naturii şi dis¬ 
tribuţiei puterii. Sunt probleme ce nu pot fi ignorate, iar întrebările 
pe care le ridică nu comportă un răspuns uşor. Ceea ce nu este 
totuşi un motiv pentru pasivitate, dacă vrem să înţelegem şi să 
acţionăm asupra consecinţelor epocii informaţionale, în loc să nu 
facem nimic. 


Societatea riscului 

Date fiind problemele ridicate de transformările petrecute în 
cadrul societăţilor, Ulrich Beck susţinea că trăim astăzi într-o 
„societate a riscurilor". Când ne gândim la risc, ne gândim la un 
pericol sau la o ameninţare legate de ceea ce facem sau ne abţinem 
să facem. Oamenii spun adesea „e un pas riscant de făcut", spre 
a sugera că se expun unei stări de lucruri care nu e de dorit. Dar 
într-o societate a riscului, aceste probleme nu decurg din ceea ce 
face fiecare persoană în izolare, ci din însuşi faptul că, fiind izolate, 
acţiunile lor sunt dispersate şi necoordonate. Ca atare, rezultatele 

şi efectele secundare sunt greu de calculat şi de definit şi ne pot 
lua prin surprindere. Ce facem în această situaţie? 

Dacă am încerca să prevenim toate consecinţele indezirabile, 
cu siguranţă ar trebui să plătim un preţ prea mare pentru acţiunile 
noastre şi ne-am condamna astfel la inactivitate. în acelaşi timp, 
riscul nu este rezultatul ignoranţei sau al lipsei de abilităţi. Situaţia 
stă de fapt exact invers. Căci riscurile cresc odată cu eforturile de 
a fi raţional, în sensul de a defini şi a ne concentra asupra lucrurilor 
relevante, considerate importante pentru un motiv sau altul. După 
cum se spune: „O să trecem puntea când o să ajungem la ea.“ 
Bineînţeles, asta presupune existenţa punţii şi nu spune nimic 
despre situaţia în care puntea nu este acolo! 

Să luăm ca exemplu alimentele modificate genetic, adică recol¬ 
tele modificate genetic pentru a creşte mai rezistente la dăunători 
şi boli, ori pentru a avea o productivitate mai mare sau o viaţă 
mai lungă pe rafturile magazinelor. Unii sugerează că valoarea poten¬ 
ţială a acestor alimente constă în diminuarea sărăciei. Poate însă 
că această problemă nu ţine de progresele ştiinţei, ci de distri¬ 
buţia relativă a bogăţiei între ţările occidentale şi majoritatea ţărilor 
numite „în curs de dezvoltare". Alţii au bănuiala că, judecând 
potrivit experienţelor anterioare, va trebui să plătim un preţ pentru 
realizarea acestor obiective, un preţ legat de consecinţe neaşteptate. 
Ei pot indica efectele secundare ale manipulării genetice legate de 
devastarea compoziţiei solului şi de efectele dăunătoare pe termen 
lung asupra sănătăţii şi duratei de viaţă a consumatorilor. Prin 
urmare, problema n-ar consta atât în creşterea producţiei, cât în 
distribuirea resurselor existente şi în felul în care sunt crescute 
recoltele de la bun început, ca şi în efectele lor asupra mediului. 
Dezbaterea se învârte în jurul incertitudinii legate de necunoaşterea 
preţului pe care-1 vom plăti în viitor pentru deciziile din prezent, 
concepţiile legate de consecinţele pe termen scurt, mediu şi lung 
al acţiunilor prezente fiind diferite. 

în această situaţie, companiile care investesc în astfel de tehno¬ 
logii se vor muta în altă parte sau îşi vor diversifica interesul în 

alte domenii cu potenţial de profit. După cum spune Barbara 
Adam, socioloagă a timpului, când timpul devine o marfa, viteza 
devine o valoare economică. Ca atare, „cu cât bunurile se depla¬ 
sează mai repede într-o economie, cu atât mai bine; viteza creşte 
profitul şi se reflectă în PIB-ul [produsul intern brut] ţării respec¬ 
tive". Noua volatilitate a informaţiei eliberează de asemenea miş¬ 
carea banilor, pieţele monetare făcând speculaţii (după cum am 
văzut) cu 1,5 trilioane de dolari pe zi. Aceştia sunt factorii care 
contribuie la şansele noastre de a duce o viaţă decentă şi la 
oportunităţile legate de o slujbă, de educaţie şi de sănătate, ca şi 
la posibilitatea unui mediu curat. 

In vreme ce supravegherea şi apropierea erau importante pentru 
Panopticon, tehnicile de forţă folosite astăzi pot consta în a-i 
ameninţa de la distanţă pe cei al căror comportament trebuie 
reglementat. Dacă, de exemplu, muncitorii unei fabrici sau mem¬ 
brii unui birou sunt nemulţumiţi, nesupuşi ori pretind condiţii 
mai bune, putem mai degrabă să ne aşteptăm la închiderea, deza¬ 
fectarea sau vinderea unităţii în cauză, decât la creşterea supra¬ 
vegherii şi la impunerea unor reguli mai stricte. Extrateritorialitatea 
puterilor globale face ca acestea să nu fie legate de un loc anume, 
ci oricând gata să se mute fără preaviz. După cum spunea Richard 
Sennett despre Bill Gates, preşedintele societăţii Microsoft, acesta 
„pare eliberat de obsesia de a ţine la lucruri". Cu toate astea, liber¬ 
tatea la un anumit nivel nu înseamnă libertate şi la alte niveluri, 
pentru că, dacă cei care lucrează „local" încearcă să-i urmeze pe 
cei care lucrează „global", pot constata curând, după cum aver¬ 
tizează Sennett, că „aceleaşi trăsături de caracter, generatoare de 
spontaneitate, devin autodistructive pentru cei care lucrează mai 
jos în acest regim flexibil". 

Se consideră că globalizarea este un proces pe care nu-1 con¬ 
trolează nimeni. Totuşi, faptul acesta e adesea invocat ca motiv 
de inacţiune în faţa unor forţe socotite a fi covârşitoare şi abstracte. 
Politicile guvernamentale pot media, dilua sau ameliora aceste efecte 
prin rezistenţă, sau le pot reproduce prin pasivitate şi indiferenţă. 
Globalizarea ne afectează şi pe noi la nivel individual, în diferite 

grade, pentru că putem avea cu toţii anxietăţi şi griji, fiindu-ne 
greu să înţelegem ce se petrece, şi încă şi mai greu să influenţăm 
direcţia în care par să se mişte lucrurile din jurul nostru. Pe de 
altă parte, un agent care ar avea potenţialul de a prelua controlul 
asupra celor mai grave efecte ale globalizării ar trebui să se afle 
dincolo de sfera individului, a grupului sau a statului-naţiune. Voinţa 
de a acţiona asupra acestei stări de lucruri presupune ca beneficiarii 
globalizării să recunoască faptul că poziţia lor se datorează numai 
excluderii altora. 

In relaţie cu riscul, mai trebuie avută în vedere încă o problemă. 
Fiecare are o anumită idee despre cum să-şi satisfacă nevoile, chiar 
dacă mijloacele la îndemână nu sunt egal distribuite. Totuşi, nevoia 
de a neutraliza sau reduce riscul nu se aseamănă cu alte nevoi, 
pentru că riscurile reprezintă un anumit tip de pericole pe care 
nu le auzim şi nu le vedem venind şi de care e posibil să nu fim 
pe deplin conştienţi. Oamenii nu au experienţa directă — prin văz, 
auz, pipăit sau miros — a creşterii concentraţiei de dioxid de carbon 
în aerul pe care-1 respiră sau a încălzirii lente dar neîncetate a 
planetei, ori a acelor substanţe chimice folosite pentru îngrăşarea 
cărnii pe care o mănâncă, ce pot deregla capacitatea sistemului 
lor imunitar de a rezolva infecţiile bacteriene. 

în general, aflăm despre aceste riscuri de la „experţi", oameni 
care apar în mass-media şi interpretează lumea şi situaţia în care 
ne aflăm într-un asemenea mod, încât depăşesc cunoştinţele şi 
experienţele noastre limitate. Ca atare, suntem nevoiţi să-i credem 
atunci când ne informează despre mediu, obiceiuri culinare şi 
lucruri pe care trebuie să le evităm. Pentru că nu există nici o cale 
de a le testa sfaturile pe baza propriilor noastre experienţe - cel puţin 
nu înainte de a fi prea târziu ca să ne dăm seama de greşeală —, 
rămâne posibilitatea ca interpretările lor să nu fie corecte. Astfel, 
după cum spune Ulrich Beck, riscul poate fi „dezinterpretat" şi 
făcut „inexistent", în aşa fel încât să nu mai avem nici un imbold 
către acţiune. Reacţiile de acest tip nu sunt neobişnuite şi pot 
fi alimentate de credinţa că există o conspiraţie în care cei ce ne 
protejează sunt de fapt reprezentanţii celor care ne-ar vrea răul. 

Filozoful moral american de origine germană Hans Jonas a 
analizat consecinţele dezvoltării tehnologice la scară globală. Deşi 
s-ar putea ca acţiunile noastre să afecteze oameni care trăiesc în 
alte părţi ale globului, despre care nu ştim mai nimic, perspectiva 
noastră morală nu ţine pasul cu aceste transformări. De câte ori 
nu se întâmplă ca oamenii să spună despre evenimente că sunt 
în afara controlului lor? Cum putem avea atunci o etică globală 
ce respectă şi recunoaşte totodată diferenţele dintre oameni? în 
lipsa ei, respectivele forţe nu sunt temperate potrivit nevoilor noas¬ 
tre, ci lăsate să acţioneze liber şi să dea naştere la tot felul de conse¬ 
cinţe. Ceea ce scuteşte rasa umană de responsabilitatea morală 
faţă de ceilalţi. După cum s-a exprimat filozoful german Karl-Otto 
Apel, suntem responsabili pentru felul în care sunt constituite şi 
reconstituite instituţiile, şi deci pentru „acele instituţii ce facili¬ 
tează implementarea socială a moralităţii". 

Chiar dacă am avea o declaraţie a datoriilor morale similară 
declaraţiei Naţiunilor Unite privitoare la drepturile omului, ar fi 
nevoie de o mare schimbare în percepţie pentru ca ea să devină 
efectivă. Majoritatea oamenilor nu văd dincolo de limitele vecină¬ 
tăţii lor imediate, tinzând astfel, într-un chip uşor de înţeles, să 
se concentreze asupra lucrurilor, evenimentelor şi oamenilor din 
apropierea casei. Simţămintele vagi de ameninţare pot fi astfel 
asociate unor ţinte vizibile, tangibile, la îndemână. Luaţi separat, 
sau chiar împreună, adesea pare că nu avem prea multe de făcut 
pentru a atinge ţinte depărtate, vagi şi poate iluzorii. Pe plan local, 
oamenii se pot alătura unui grup de cetăţeni preocupaţi şi activi 
spre a-i viza pe cei ce le ameninţă modul de viaţă. Spaţiul din ime¬ 
diata vecinătate poate fi protejat prin instalarea de circuite închise 
de televiziune, alarme, zăvoare pentru ferestre şi lumini de securitate; 
explicaţiile ce caută să ne facă să înţelegem aceste tendinţe dincolo 
de limitele vecinătăţii pot fi însă eliminate drept irelevante sau 
chiar iresponsabile. 

Ceea ce nu va dispărea sunt efectele globalizării. Astfel, o 
nesiguranţă indusă global îşi poate afla debuşeul într-o preocupare 

locală legată de securitate. Poate că am căzut în capcana despre 
care avertiza Ulrich Beck. Cu alte cuvinte, am căutat sursa riscului 
în direcţia greşită. O îngrijorare locală legată de siguranţă exa¬ 
cerbează diviziunile care-i separă pe oameni — e vorba chiar de 
diviziunile ce duc la înţelegerea greşită şi la capacitatea de a trece 
consecinţele acţiunilor noastre asupra celor aflaţi departe de lumea 
noastră, profitând de slăbiciunea lor. Cei care-şi pot permite să-şi 
apere bunurile pot fi aceiaşi care au ceva de apărat, ceva dorit de 
alţii, lipsiţi însă de mijloace. Din punct de vedere moral, distan¬ 
ţele dintre ei le pot permite oamenilor să pună între paranteze 
consecinţele pe care acţiunile lor le au asupra altora. 

Acestea sunt doar o parte dintre consecinţe, însă globalizarea 
nu este numai o ameninţare, ci şi o mare oportunitate. După cum 
susţinea Karl-Otto Apel, ne-am putea folosi raţiunea şi voinţa spre 
a da naştere unei societăţi într-adevăr globale, care ar căuta să fie 
cuprinzătoare şi să respecte diferenţele şi ar încerca serios să elimine 
războaiele. Falsele interpretări şi învinuirea altora pentru riscuri 
ne pot împiedica să acţionăm şi pot conduce la diviziuni şi mai 
mari, înrăutăţind astfel lucrurile în loc să le rezolve. De aceea este 
atât de important să „gândim sociologic". Sociologia nu poate 
corecta neajunsurile din lume, însă ne poate ajuta să le înţelegem 
mai bine, permiţându-ne astfel să acţionăm pentru mai binele 
omenirii. In această epocă a globalizării, avem nevoie de cunoaşterea 
pe care o poate oferi sociologia mai mult ca oricând. La urma 
urmei, a ne înţelege pe noi înşine în prezent ne permite să rămâ¬ 
nem conectaţi la condiţiile şi relaţiile curente, fără de care nu 
putem spera să schiţăm viitorul. 

Autonomie, ordine şi haos 

Izvorul unei astfel de speranţe poate sta în recunoaşterea şi 
justificarea haosului! Afirmaţia aceasta pare extraordinară, totuşi am 
văzut că ordinea este posibilă datorită graniţelor, iar globalizarea 

n-a făcut decât să le pună la îndoială, cu consecinţe diverse. Ca 
urmare, poate apărea o amplă recunoaştere a dependenţei noastre 
reciproce, dar totodată şi o dorinţă mai mare de separare. Calea 
de ales depinde (după cum am sugerat) de eforturi concertate ce 
pot începe în cadrul vecinătăţii, dar se vor extinde în final mult 
peste aceasta. Astfel, la un anumit nivel, încercarea de a trasa, marca 
şi apăra graniţe artificiale devine obiectul unei preocupări din ce 
în ce mai mari. La un alt nivel, ceea ce altădată era socotit a 
reprezenta distanţe şi diviziuni „naturale" — bine fortificate şi 
rezistente la schimbare - se dizolvă, iar ceea ce era separat odinioară 
se apropie acum în număr tot mai mare. 

Am putea spune că efortul necesar pentru menţinerea şi 
apărarea unei diviziuni creşte odată cu fragilitatea sa şi cu extin¬ 
derea răului pe care-1 face complexei realităţi umane. Se consideră 
că această situaţie a apărut odată cu tipul de societate care s-a 
instituit în lumea occidentală cu aproximativ trei secole în urmă 
şi în care mai trăim şi azi. înainte de asta — în epoca numită adesea 
„premodernă" —, menţinerea distincţiilor şi diviziunilor dintre 
categorii tindea să atragă mai puţin atenţia şi să pretindă mai 
puţină acţiune decât astăzi. Diferenţele păreau de la sine înţelese 
şi eterne, pentru că erau considerate imune faţă de intervenţia 
omului. Ele erau stabilite de forţe aflate dincolo de controlul oame¬ 
nilor; ca atare, un nobil era, de exemplu, „nobil" din momentul 
naşterii, acelaşi lucru fiind valabil şi pentru ţăranii iobagi. Cu foarte 
puţine excepţii, condiţia umană părea solid alcătuită şi stabilită, 
la fel ca restul lumii. Cu alte cuvinte, nu era nici o deosebire între 
natură şi cultură. 

Abia spre sfârşitul secolului al XVI-lea a început această imagine 
despre lume să se prăbuşească în unele părţi ale Europei apusene. 
Pe măsură ce creştea numărul şi vizibilitatea oamenilor ce nu se 
potriveau perfect în nici un „lanţ divin al fiinţei", ritmul activităţii 
legislative se mărea spre a reglementa domenii ale vieţii lăsate iniţial 
să-şi urmeze cursul natural. Distincţiile şi discriminările sociale 
au devenit atunci o chestiune de studiu, proiectare, planificare 

şi, cel mai important, de efort conştient, organizat şi specializat. 
Ordinile sociale deveneau produse şi proiecte umane, deci suscep¬ 
tibile de a fi manevrate. Ordinea umană devenea prin aceasta un 
obiect al ştiinţei şi tehnologiei. 

Am putea spune că nu ordinea s-a născut în epoca modernă, 
ci preocuparea pentru ea, cu teama evidentă că fără intervenţie 
epoca va degenera în haos. Haosul era considerat în aceste circum¬ 
stanţe rezultatul eşecului de a pune ordine în lucruri. Ceea ce-1 
făcea atât de dezordonat era incapacitatea observatorilor de a con¬ 
trola cursul evenimentelor, de a obţine reacţia dorită din partea 
mediului şi de a preveni sau elimina întâmplări care nu erau în 
plan. In aceşti termeni, haosul devenea nesiguranţă, şi numai teh¬ 
nicienii vigilenţi ai problemelor umane păreau să stea între el şi 
ordinea comportamentului şi afacerilor. Totuşi, graniţele sunt 
permeabile şi litigioase. Managementul ordinii este întotdeauna 
incert şi incomplet. Este ca ridicarea unei construcţii pe nisipuri 
mişcătoare. Ceea ce se obţine în cele din urmă sunt insule de ordine 
într-un flux de evenimente ce pot atinge o temporară autonomie 
relativă. 

Spunând aceasta, ajungem într-o situaţie pe care am mai 
întâlnit-o în câteva ocazii. însuşi efortul de a impune ordinea duce 
la nesiguranţă şi ambivalenţă, care menţin vie teama de haos. Efor¬ 
turile de a construi o ordine artificială sunt menite să nu-şi atingă 
nici pe departe ţinta ideală. Ele constituie insule de autonomie 
relativă, însă în acelaşi timp pot transforma teritoriile adiacente 
în zone de ambivalenţă. îndoielile se transformă apoi în chestiuni 
ce ţin mai degrabă de metodă decât de scop, adică de cum să fie 
făcute eficiente graniţele, împiedicând astfel valul de ambivalenţă 
să măture insulele de autonomie. A construi ordinea este acelaşi 
lucru cu a purta război împotriva ambiguităţii. Totuşi, cu ce costuri? 

Se pot trasa linii care să demarcheze fizic acele graniţe pe care 
numai cei aleşi le pot traversa, de exemplu controlul paşaportului 
între diferite ţări. Există de asemenea şi exemple mai subtile, precum 
primirea unei invitaţii care te clasează în rândul oaspeţilor la o 

petrecere. Dacă nu poţi arăta un paşaport sau o invitaţie, poţi fi 
foarte bine întors de la intrare. Chiar dacă reuşeşti să intri, îţi va 
fi mereu teamă că vei fi reperat şi invitat să pleci. Autonomia 
relativă a enclavei a fost compromisă şi atacată de prezenţa ta, ceea 
ce i-a micşorat starea de regularitate şi ordine. Ca urmare, te vei 
găsi iar în afara unei graniţe fizice, însă, ca mijloc de menţinere 
a ordinii, aceasta este o problemă mult mai clară decât asigurarea 
conformităţii şi supunerii în interiorul limitelor. 

Caracterul unei persoane nu poate fi pur şi simplu disociat 
în acele părţi care pot fi admise înăuntru şi acelea care trebuie să 
rămână afară (chiar dacă, după cum a demonstrat în chip mişcător 
filmul Zbor deasupra unui cuib de cuci şi după cum a observat 
Erving Goffman în lucrarea Asylums, instituţiile totale pot merge 
departe pentru a asigura conformitatea). De exemplu, se ştie foarte 
bine că loialitatea totală pentru o organizaţie e greu de obţinut, 
inspirând de obicei aplicarea celor mai ingenioase şi imaginative 
soluţii practice. Angajaţilor unei companii sau firme li se poate 
interzice să se înscrie în sindicate sau mişcări politice. Pot fi supuşi 
unor teste psihologice care să detecteze orice rezistenţă potenţială 
Faţă de ordinele primite, sau li se poate interzice să discute pro¬ 
bleme organizaţionale cu oameni care nu aparţin organizaţiei. 

Un asemenea exemplu este Legea britanică a secretelor de stat, 
care le interzice angajaţilor statului să divulge informaţii, chiar 
dacă prin aceasta ar sluji interesele acelor cetăţeni pe care se presupune 
că statul îi protejează. In mod asemănător, dorinţa organizaţiilor 
de a proiecta o anumită imagine pentru public poate duce la anumite 
practici în cadrul organizaţiei pe care angajaţii le consideră imorale, 
în cazul Serviciului Naţional de Sănătate britanic, anumiţi angajaţi 
din spitale au adoptat o practică cunoscută sub numele de „tragerea 
semnalului de alarmă" spre a atrage atenţia publică asupra a ceea 
ce ei consideră a fi practici dubioase. Pentru a prezenta spitalele ca 
eficiente şi eficace în tratarea şi externarea pacienţilor, înţelese ca o 
măsură de evaluare a performanţei organizaţiei respective, anumiţi 
pacienţi erau lăsaţi să se întoarcă în comunitate fără a se fi restabilit 

complet, numai pentru a fi readmişi ulterior. Calitatea îngrijirii 
individuale, s-a spus atunci, a fost subminată de măsurarea ei prin 
numărul de pacienţi trataţi şi externaţi. 

Dorinţa de a trasa graniţe în acest fel are un efect asupra depen¬ 
denţelor şi legăturilor dintre oameni într-un mod adesea neinten¬ 
ţionat. Ceea ce pare să fie o soluţie corectă şi raţională la o problemă 
cu care se confruntă în interior o anumită unitate relativ autonomă 
devine o problemă pentru altă unitate. Pentru că unităţile, contrar 
pretenţiilor lor, sunt strâns interdependente, activitatea de rezolvare 
a problemei ricoşează în cele din urmă chiar asupra agenţiei care 
a întreprins-o din start, ducând la o răsturnare neplanificată şi 
neprevăzută a echilibrului de ansamblu al situaţiei, care face rezol¬ 
varea permanentă a problemei iniţiale mai costisitoare decât se 
aştepta, sau de-a dreptul imposibilă. Situaţia aceasta poate fi ate¬ 
nuată calculând eficienţa printr-o simplă examinare a balanţei 
input/output a unei unităţi. Dar, deşi pare „raţional", calculul 
acesta nu are nimic de spus privitor la efectele deciziilor unei 
unităţi asupra acţiunilor alteia. 

Cel mai cunoscut caz al unor asemenea efecte este distrugerea 
echilibrului ecologic şi climatic al planetei. Resursele naturale ale 
Terrei sunt epuizate în goană după profit, fără ca nimic în această 
goană să acţioneze pentru controlul unui asemenea comportament. 
Marile petroliere o iau pe scurtătură spre a livra marfa la timp, 
în pofida riscurilor implicate, în timp ce vasele în sine nu sunt 
proiectate cu „straturi" care să prevină scurgerea încărcăturii în 
eventualitatea unei coliziuni. Se susţine că un astfel de proiect 
este prea scump pentru companie, însă care e costul potenţial pentru 
mediu? Organizaţiile industriale poluează aerul şi apa, creând astfel 
o mulţime de alte probleme teribile pentru cei care se ocupă de 
sănătatea oamenilor şi de dezvoltarea urbană şi regională. In efortul 
de a îmbunătăţi organizarea activităţii proprii, companiile raţio¬ 
nalizează folosirea muncii, declarându-i pe mulţi muncitori inutili 
şi alimentând astfel problemele generate de şomajul cronic, precum 
sărăcia sau sănătatea precară. Explozia numărului de automobile 

şi autostrăzi, de aeroporturi şi avioane, socotite cândva a rezolva 
problema mobilităţii şi transportului, creează blocări de trafic, 
poluare şi zgomot, distrug întregi zone de aşezări omeneşti şi duc 
la o centralizare a vieţii culturale şi a ofertei de servicii care face 
nelocuibile multe aşezări locale. Ca atare, călătoria devine la rândul 
său mai necesară ca oricând, şi totodată mai dificilă şi mai epui¬ 
zantă. Lucruri care odinioară promiteau libertatea, precum automo¬ 
bilul, contribuie acum la limitarea libertăţii colective de mişcare 
şi la poluarea atmosferei pentru generaţiile prezente şi viitoare. Cu 
toate astea, soluţia adesea oferită este construirea de şi mai multe 
drumuri. 

Rădăcina tuturor acestor lucruri stă în aparenta autonomie 
relativă promisă prin detaşarea unei părţi a vieţii noastre din întreg. 
In măsura în care suntem cu toţii locuitorii unui întreg, o astfel 
de autonomie este în cel mai bun caz parţială şi în cel mai rău, 
pur imaginară. Se ajunge aici prin orbirea faţă de consecinţe sau 
prin închiderea deliberată a ochilor în faţa legăturilor multiple 
şi îndepărtate dintre toţi actorii şi între toate acţiunile săvârşite 
de fiecare actor. Numărul de factori luaţi în considerare în pla¬ 
nificarea şi implementarea soluţiilor la probleme este întotdeauna 
mai mic decât suma totală a factorilor ce influenţează sau depind 
de situaţia care a dat naştere problemei de la bun început. Am 
putea chiar spune că puterea — aptitudinea de a proiecta, institui, 
influenţa şi menţine ordinea — constă în însăşi capacitatea de a 
desconsidera, neglija sau înlătura acei factori care, dacă ar deveni 
subiect de deliberare, ar face ordinea imposibilă. A avea putere 
înseamnă, printre altele, a fi capabil să decizi ce nu este important 
şi n-ar trebui să preocupe. Ceea ce se întoarce însă asupra puterii 
este incapacitatea ei de a elimina din existenţă factorii pe care i-a 
etichetat drept irelevanţi. 

Chestiunile de relevanţă sau irelevanţă sunt contingente, adică 
nu există nici un motiv covârşitor pentru care să trasezi linia 
relevanţei într-un anumit fel, când ea poate fi trasată în mai multe 
feluri. Dat fiind acest fapt, însăşi decizia este deschisă disputelor. 

Istoria este plină de astfel de exemple. In pragul epocii moderne, 
de pildă, una dintre cele mai fecunde lupte pentru putere s-a dat 
în jurul trecerii de la patronaj la dependenţa monetară. Confruntaţi 
cu cruda indiferenţă a proprietarilor de fabrici faţă de soarta 
„mâinii de lucru" (denumirea indicând că angajatorii nu erau inte¬ 
resaţi decât de „mâinile" muncitorilor), criticii sistemului de pro¬ 
ducţie pe cale de a se naşte reaminteau de practicile atelierelor 
meşteşugăreşti, sau chiar ale moşiilor provinciale, care se compor¬ 
tau ca „o mare familie" ce-i includea pe toţi oamenii. Stăpânii 
atelierelor sau ai moşiilor pot fi nemiloşi, autocratici şi exploa¬ 
tatori fără scrupule ai trudei muncitorilor. în acelaşi timp însă, 
muncitorii se aşteptau în egală măsură ca stăpânul să aibă grijă 
de nevoile lor şi, dacă era necesar, să-i protejeze de dezastre. 

în flagrantă opoziţie cu aceste vechi obiceiuri, nici o asemenea 
aşteptare nu era acceptată ca legitimă de către proprietarii fabricilor. 
Aceştia îi plăteau pe angajaţi pentru munca îndeplinită în orele 
de lucru, alte aspecte ale vieţii căzând exclusiv pe umerii lor. Criticii 
şi reprezentanţii muncitorilor din fabrici nu erau de acord cu o 
astfel de „spălare pe mâini". Ei au evidenţiat că efortul cotidian 
prelungit, abrutizant şi epuizant pretins de disciplina muncii în 
fabrică îi lăsa pe muncitori „epuizaţi mintal şi degradaţi fizic", 
pentru a-1 parafraza pe Karl Marx. Muncitorii deveneau o marfa 
ce putea fi înlocuită, pentru că, la fel ca orice altă parte a produselor 
fabricii, erau consideraţi inutili din punctul de vedere al planului 
de producţie. Criticii arătau că relaţia dintre proprietarii fabricii 
şi mâna de lucru nu se limita de fapt la un simplu schimb între 
muncă şi salarii. De ce? Pentru că munca nu se poate separa şi 
izola de persoana muncitorului în felul în care o sumă de bani poate 
fi separată de persoana proprietarului. ,A oferi munca" înseamnă 
a supune întreaga persoană, trup şi suflet, sarcinii stabilite de anga¬ 
jator, pentru care muncitorul devine doar mijlocul prin care-şi 
îndeplineşte scopurile. Astfel, în ciuda protestelor că lucrurile stau 
exact pe dos, muncitorilor li se cerea întreaga personalitate şi liber¬ 
tate în schimbul salariului. 

Puterea proprietarilor de fabrici asupra lucrătorilor era dată 
prin urmare de asimetria puterii. Iată motivul pentru care Karl 
Marx observa că în sclavagism, spre deosebire de capitalism, pro¬ 
prietarii aveau măcar un anumit interes pentru bunăstarea sclavilor 
lor. Această relaţie a fost înlocuită cu o formă abstractă de schimb, 
în cadrul căreia angajatorii nu aveau nici un interes pentru binele 
mental şi fizic al lucrătorilor. Angajatorii defineau înţelesul slujbei 
şi îşi rezervau dreptul să decidă ce trebuie să-i preocupe şi ce nu — 
un drept pe care-1 negau muncitorilor. Tocmai de aceea lupta aces¬ 
tora pentru condiţii mai bune de lucru şi pentru un cuvânt de 
spus în conducerea procesului de producţie trebuia să se transforme 
într-un conflict împotriva dreptului angajatorului de a defini 
limitele şi conţinutul ordinii de la locul de muncă. 

Conflictul dintre muncitori şi proprietari privitor la definirea 
limitelor sistemului de producţie este doar un exemplu al tipului 
de nemulţumire pe care îl aduce cu sine în mod necesar orice defi¬ 
niţie a ordinii. De vreme ce orice definiţie este contingenţă şi în 
final se bazează numai pe puterea cuiva de a o institui, ea rămâne 
ca atare deschisă contestării, în principiu. într-adevăr, ea tinde 
să fie contestată de cei care cad victimă efectelor ei dăunătoare. 
Dezbaterile de acest fel pot pătrunde apoi în arena publică, în 
chip de apeluri la acţiune pentru ameliorarea efectelor acestor 
limite. Un exemplu clasic este cel al sistemului britanic de asistenţă 
socială. Născut nu cu mult timp în urmă, pe la jumătatea secolului 
al XX-lea, scopul acestuia era să ofere o plasă de protecţie împotriva 
capriciilor şi fluctuaţilor unui sistem neinteresat de bunăstarea celor 
care îi promovau cauza. După cum se exprima unul dintre fon¬ 
datorii săi, William Beveridge: „Dacă nu se obţine şi nu se menţine 
o ocupare deplină a forţei de muncă, nici o libertate nu e sigură, 
fiindcă pentru mulţi libertăţile vor fi fără valoare." Se pare că 
pentru unii aceste dezbateri nu mai sunt relevante. Pentru alţii, 
cei care neagă relevanţa contemporană a acestor dezbateri şi uită 
lecţiile istoriei sunt sortiţi să-i repete greşelile. 

în zilele noastre, suntem mereu martori ai unor dezbateri 
aprinse privitoare la cine ar trebui să plătească pentru, să zicem, 
poluarea resurselor de apă, depozitarea deşeurilor toxice sau dete¬ 
riorarea peisajului pricinuită de deschiderea unor noi exploatări 
de suprafaţă ori de construcţia de noi autostrăzi. Deşeurile unora 
pot deveni un element important al condiţiilor de viaţă ale altora. 
Ţelurile disputei arată diferit în funcţie de poziţia din care sunt 
privite, iar înţelesul lor derivă din locul pe care-1 ocupă în ordinile 
parţiale. Sub loviturile presiunilor adesea contradictorii, ele pot 
adopta o formă pe care nimeni n-a planificat-o dinainte şi nimeni 
n-o găseşte acceptabilă. Fiind afectate de mai multe ordini parţiale, 
nimeni nu-şi asumă responsabilitatea pentru existenţa şi conse¬ 
cinţele lor. 

în epoca modernă, problema tinde să devină încă şi mai acută, 
pe măsură ce puterea instrumentelor tehnologice folosite în acţiunile 
omeneşti a crescut, odată cu ea crescând şi numărul consecinţelor 
aplicării lor. Pe măsură ce fiecare insulă de ordine se perfecţionează, 
devine mai raţionalizată, mai bine supravegheată şi mai eficientă 
în performanţă, multitudinea ordinilor parţiale perfecţionate poate 
da naştere unui haos de ansamblu. Rezultatele îndepărtate ale unor 
acţiuni plănuite, intenţionate, concepute raţional şi strâns moni¬ 
torizate pot avea la rândul lor efecte catastrofale, impredictibile 
şi necontrolabile. Să ne gândim la perspectivele efectului de seră. 
Acesta este un produs neanticipat al numeroaselor eforturi de a 
folosi tot mai multă energie în numele eficienţei şi producţiei 
sporite. Fiecare efort izolat poate fi salutat ca o descoperire crucială 
şi un avans tehnologic, justificat potrivit unor scopuri pe termen 
scurt. în mod asemănător, eliminarea substanţelor toxice în atmos¬ 
feră sau în râuri poate fi justificată ca un eveniment rar petrecut 
în cadrul unor procese altfel foarte sigure, salutate ca benefice 
pentru binele public. Fiecare poate fi un indiciu că se fac încercări 
asidue pentru a găsi cea mai bună şi mai „raţională" soluţie la o 
problemă specifică cu care se confruntă una sau alta dintre orga¬ 
nizaţiile relativ autonome. Orice virus sau bacterie nou concepută 

are un scop clar definit şi o sarcină de îndeplinit concretă şi folo¬ 
sitoare. Asta până când se descoperă că aplicarea lor are efecte 
secundare nedorite. 

Multe dintre disputele purtate în jurul unor astfel de consecinţe 
sunt legate de domeniul „proprietăţii". în timp ce întreprinderile 
private sunt considerate capabile să producă rezultate benefice în 
general — judecând după cât de puţini par să contrazică această 
presupunere —, asemenea motivaţii se pot trezi puse la îndoială 
de guverne alese democratic. Un astfel de domeniu este elaborarea 
hărţii genomului uman şi manipularea lui potenţială. Marile com¬ 
panii farmaceutice pretind că scopul lor ultim este binele public, 
însă cine deţine patentul pentru genele umane? Reprezintă acestea 
ceva ce poate fi „deţinut", în sensul de a fi o marfa ce se poate 
vinde şi cumpăra pe piaţă şi manipula potrivit posibilităţilor de 
a plăti? Această idee este contrazisă, într-o luptă cu consecinţe 
fundamentale pentru noi toţi. 

în acelaşi timp, rezultatele unor asemenea eforturi pot viza 
obiective imediate considerate dezirabile, de exemplu vulnerabi¬ 
litatea la o anumită boală. Totuşi, schimbările dintr-o situaţie aflată 
în „centrul atenţiei" pot afecta acele lucruri lăsate „în afara aten¬ 
ţiei". îngrăşămintele artificiale folosite pentru ameliorarea recol¬ 
telor agricole sunt o ilustrare perfectă a acestei probleme. Nitraţii 
introduşi în sol îşi ating obiectivul declarat, multiplicând recoltele. 
Cu toate astea, ploile fac ca o bună parte din aceşti fertilizatori 
să se scurgă în resursele subterane de apă, creând astfel o problemă 
nouă şi nu mai puţin sinistră: poluarea apei potabile. Mai devreme 
sau mai târziu, se va descoperi că noile procese au propriile lor 
efecte poluante, creând, de pildă, un mediu fertil pentru alge toxice. 

Astfel, lupta împotriva haosului continuă. Nu încape îndoială 
că, dată fiind flexibilitatea voinţei, există posibilităţi de a reduce 
riscurile potenţiale. Totuşi, haosul ce aşteaptă să fie îngrădit şi 
învins în viitor va fi un produs al acelei activităţi umane specifice 
ce caută să dezvolte ordinea. Activitatea de rezolvare a problemelor 
poate duce la crearea de probleme noi şi poate inspira căutarea 

de noi soluţii. Mult prea adesea însă, această activitate a luat forma 
instituirii unei echipe însărcinate cu găsirea celui mai rapid, ieftin 
şi „rezonabil" mod de a elimina problema curentă. Cu cât sunt 
lăsate în afara acestui proces mai multe întrebări şi soluţii incomode, 
cu atât recomandările oferite vor fi mai rapide, mai ieftine şi aparent 
mai raţionale — cel puţin potrivit logicii termenului scurt şi anu¬ 
mitor idei despre costuri. 


Rezumat 

Am sugerat că luptele duse pentru a înlocui haosul cu ordinea, 
prin aducerea unor părţi ale lumii noastre sub ascultarea unor 
reguli, predictibile şi controlabile, sunt menite să rămână necon¬ 
cludente. Este o urmare a faptului că bătălia pentru ordine repre¬ 
zintă în sine cel mai important obstacol pentru propriul său succes, 
deoarece fenomenele de dezordine iau naştere din chiar acţiunile 
prea concentrate, înguste, orientate spre rezolvarea câte unei sin¬ 
gure probleme. Fiecare nouă încercare de a ordona o parte a lumii 
omeneşti, sau un domeniu specific de activităţi, creează noi pro¬ 
bleme în tentativa de a le înlătura pe cele vechi. Fiecare încercare 
dă naştere unor noi tipuri de ambivalenţe, făcând necesare noi 
încercări, cu rezultate posibil asemănătoare. 

Căutarea de ordini artificiale pare astfel a fi cauza problemelor 
celor mai profunde şi mai îngrijorătoare. împărţind întregul incon- 
trolabil al condiţiei umane într-o multitudine de sarcini mici şi 
la îndemână, care tocmai pentru că sunt mici şi circumscrise în 
timp pot fi pe deplin monitorizate şi controlate, acţiunea umană 
a devenit mai eficientă ca oricând. Cu cât este mai precisă, mai 
limitată şi mai clar definită sarcina, cu atât e mai bine îndeplinită. 
Acest mod de a face lucrurile este într-adevăr evident superior 
oricăruia existent înainte — câtă vreme este măsurat în termeni 
de valoare monetară şi exprimat în termenii anumitor definiţii 
ale costurilor şi beneficiilor. Exact la asta se referă adesea oamenii 

când vorbesc despre faptul de a fi raţional. Este vorba despre o 
raţiune instrumentală care măsoară rezultatele reale prin compa¬ 
raţie cu obiectivele intenţionate, în termeni de rentabilitate. 

Aceste calcule par să uite, în aplicarea raţionalităţii lor, de acele 
costuri care cer insistent să fie băgate în seamă. E vorba despre 
costurile suportate de actorii care nu participă la proiectarea 
respectivei aplicări şi de acele rezultate care nu sunt monitorizate 
în cadrul verificării eficienţei sale, dar care suportă de asemenea 
costurile, împreună cu mediul în ansamblul său. Dacă, pe de altă 
parte, am lua în considerare o măsură mai cuprinzătoare a pier¬ 
derilor şi câştigurilor, superioritatea modului modern de a face 
lucrurile n-ar mai părea atât de sigură. Ar putea reieşi că rezultatul 
final al multitudinii de acţiuni raţionale, parţiale şi izolate, este 
mai multă iraţionalitate, nu mai puţină. Această tensiune în cău¬ 
tarea ordinii este supărătoare, însă inevitabilă, precum în lupta 
împotriva ambivalenţei care a marcat atât de mult istoria omenirii 
în epoca modernă. 

Legătura problemă—soluţie este o trăsătură a condiţiei umane. 
Ceea ce trebuie întrebat, din perspectiva sociologică, e: pentru 
cine reprezintă o problemă, de ce, şi care sunt consecinţele acestei 
problematizări şi ale soluţiilor corespondente? Suntem cu toţii 
pregătiţi să privim viaţa ca pe un ansamblu de sarcini de îndeplinit 
şi de probleme de rezolvat. Suntem obişnuiţi să gândim că, odată 
ce am identificat o problemă, sarcina este să o definim astfel încât 
să devină subiectul intervenţiei imediate, potrivit anumitor criterii. 
Presupunem că, odată trecută această etapă, înlăturarea iritantei 
probleme nu mai este decât o chestiune de găsire a resurselor corecte 
şi de îndreptare a tuturor eforturilor către rezolvarea sarcinii. Dacă 
nu se întâmplă nimic iar problema nu dispare, ne învinovăţim de 
ignoranţă, neglijenţă, lene sau prostie, ori explicăm starea de lucruri 
fie prin lipsa de hotărâre, fie prin definirea greşită a cauzelor — a 
„problemei" de rezolvat. Cu toate astea, nici o dezamăgire sau 
frustrare nu va submina probabil credinţa că fiecare situaţie, oricât 
de complexă, poate fi dezasamblată într-un set finit de probleme 

şi că oricare dintre ele poate fi rezolvată eficient prin aplicarea 
cunoştinţelor, aptitudinilor şi eforturilor potrivite. Pe scurt, a-ţi 
duce viaţa poate însemna a o împărţi în probleme izolate, pentru 
fiecare în parte existând o soluţie, dacă se aplică corect metoda ce 
subsumează atât de uşor întrebări mai generale privitoare la scop. 

Nu există nici o îndoială că epoca modernă a dat naştere unor 
realizări spectaculoase. Nu se pune problema să negăm asta. Pro¬ 
blema este că ne confruntăm acum nu numai cu beneficiile, ci 
şi cu costurile progresului tehnologic. Iar acestea, în măsura în 
care vor afecta întregul nostru viitor, nu se limitează la mici enclave 
de ordine. Ceea ce se cere acum este o înţelegere a punctelor slabe 
şi a punctelor forte ale modurilor în care ne privim unii pe alţii, 
ale modurilor în care gândim şi acţionăm şi ale mediilor în care 
trăim. In acest proces de regândire, concepţiile consacrate despre 
lume pot fi puse la îndoială de noi seturi de circumstanţe, care 
pretind noi moduri de gândire. Pentru unii, aceasta poate repre¬ 
zenta o ameninţare, pentru alţii, o şansă pentru toleranţă. Dar 
aceste condiţii sugerează o urgenţă, iar urgenţa pretinde o voinţă 
de schimbare: evident, nu mai mare decât schimbările ce-au afectat 
umanitatea de atâtea ori în cursul istoriei sale. 




CAPITOLUL 8 


Trasarea graniţelor: 
cultură, natură, stat şi teritoriu 


La sfârşitul Capitolului 7 am atins explicit o problemă implicită 
pe tot parcursul cărţii. Aceasta poate fi exprimată în termenii urmă¬ 
tori: felul în care gândim şi examinăm o problemă dă naştere la 
soluţiile considerate potrivite. Din acest punct de vedere, a gândi 
diferit nu este o activitate inutilă. Dimpotrivă, este adesea primul 
pas către construcţia unor soluţii mai practice şi de durată pentru 
problemele cu care ne confruntăm în zilele noastre. 


Natură şi cultură 

Să analizăm problemele pe care le-am ridicat în Capitolul 7 
privitor la modul „modern" de a concepe diferenţele dintre natură 
şi cultură. Această nouă imagine separă tranşant natura şi socie¬ 
tatea. Se poate spune că natura şi societatea au fost „descoperite" 
în acelaşi timp. Ceea ce s-a descoperit de fapt nu a fost nici natura, 
nici societatea, ci distincţia dintre ele şi mai ales distincţia dintre 
practicile pe care fiecare le-a făcut cu putinţă sau cărora le-a dat 
naştere. In timp ce condiţiile vieţii umane păreau tot mai mult 
a fi produsul legislaţiei, managementului şi intervenţiei în general, 
„natura" îşi asuma rolul unui imens depozit pentru tot ceea ce 
puterile omeneşti încă nu puteau sau nu aveau ambiţia să mode¬ 
leze, adică tot ce era considerat a fi determinat de propria logică 
şi lăsat de oameni în voia sorţii. 

în aceeaşi perioadă au avut loc schimbări şi în gândirea socială. 
Filozofii au început să vorbească despre „legi ale naturii", prin 
analogie cu legile promulgate de regi sau parlamente, dar şi să le 
distingă de acestea. „Legile naturale" erau asemeni legilor date de 
regi, şi deci obligatorii, dar spre deosebire de decretele regale, nu 
li se putea concepe vreun autor uman. Forţa lor era aşadar „suprau¬ 
mană", indiferent dacă erau stabilite de voinţa divină şi scopul 
divin imposibil de cunoscut, sau erau determinate cauzal, cu o 
necesitate incontestabilă, direct de felul în care era organizată 
materia cosmică. Aceste distincţii (după cum am sugerat anterior) 
au dat naştere unui mod de a stabili demarcaţii sociale, de exemplu 
presupunerea că bărbaţii sunt „raţionali", şi deci capabili să trans- 
ceandă imperativele naturii, în timp ce femeile sunt „emoţionale", 
şi deci supuse forţelor impulsive ale naturii. în mod asemănător, 
unele ţări dezvoltate puneau în aplicare anumite principii ce le 
distingeau de alte ţări, „necivilizate" din perspectiva lor. 

Aceste schimbări au dat naştere la transformări deopotrivă în 
felul nostru de a vedea şi de a acţiona. Să ne gândim, de exemplu, 
la distincţiile pe care le folosim pentru a determina ceva ce con¬ 
siderăm că stă în „puterea omenească" de a schimba, potrivit 
dorinţelor, idealurilor şi scopurilor noastre. Acestea sunt determi¬ 
nate de problema dacă există un standard sau o normă la care 
acel „ceva" ar trebui să se supună. Cu alte cuvinte, există lucruri 
care ar putea fi schimbate de intervenţia umană şi modelate potrivit 
unor aşteptări particulare. Acestea trebuie tratate diferit de alte 
lucruri, situate în afara puterii omului. Pe cele dintâi le numim 
cultură, iar pe cele din urmă, natură. Astfel, când ne gândim că 
ceva reprezintă o chestiune de cultură, mai degrabă decât de natură, 
presupunem că acel ceva e manevrabil şi, mai mult, că există o 
stare finală dezirabilă şi „corectă" asociată unor asemenea manevre. 

Cultura priveşte faptul de a face ca lucrurile să fie diferite de 
ceea ce sunt sau ar putea fi în alte condiţii şi de a le menţine în 
această formă construită, artificială. Cultura înseamnă introducerea 
şi menţinerea unei ordini şi lupta cu tot ce se abate de la această 

ordine, înţeles ca indiciu al căderii în haos. Cultura înseamnă 
înlocuirea sau suplimentarea „ordinii naturii" (adică starea în care 
sunt lucrurile fără intervenţia umană) cu una artificială, concepută. 
Cultura nu promovează numai, ci şi evaluează şi impune. Astfel, 
„soluţia" oferită multor afaceri în numele productivităţii este o 
introducere a culturii „corecte" în organizaţie, care la rândul ei 
se difuzează în cadrul acesteia, permiţând fiecărei persoane să se 
evalueze din perspectiva capacităţii de a se comporta potrivit 
aşteptărilor organizaţiei. în acest proces, ceea ce nu se află în acord 
cu idealurile ce determină aceste transformări, ba chiar le pune 
la îndoială, este considerat un impediment al „dezordinii" în urmă¬ 
rirea unor scopuri precum „calitatea", „eficienţa" şi „eficacitatea". 

Locul exact al liniei despărţitoare dintre natură şi cultură 
depinde, evident, de îndemânările, cunoştinţele şi resursele dispo¬ 
nibile, precum şi de faptul dacă există o ambiţie de a le utiliza pen¬ 
tru obiective neîncercate anterior. în ansamblu, dezvoltarea ştiinţei 
şi tehnologiei lărgeşte domeniul manevrelor posibile şi extinde 
astfel domeniul culturii. Pentru a ne întoarce la unul dintre exem¬ 
plele noastre iniţiale, cunoştinţele şi practica ingineriei genetice, 
împreună cu industria chimică şi cu unii membri ai corpului 
medical, ar putea foarte bine schimba standardele ce determină 
„normalitatea" fiinţei umane. Dacă împingem lucrurile un pas 
mai departe, dacă controlul genetic se va aplica pentru reglarea 
înălţimii, părinţii vor fi cei care vor decide înălţimea copiilor, sau 
vreo lege acceptată şi instituită de autoritatea statală va hotărî înăl¬ 
ţimea normală, deci acceptabilă, a cetăţenilor. Din această perspec¬ 
tivă, cultura îi poate părea individului aproape la fel ca legile 
naturii: este un destin împotriva căruia nu ne putem împotrivi, 
sau împotriva căruia rebeliunea este în cele din urmă un gest inutil. 

Să ne uităm mai îndeaproape la „elementele create de om" 
din viaţa noastră. Acestea pot pătrunde în spaţiul pe care-1 ocupăm 
în două feluri. Mai întâi, ele reglementează şi deci pun ordine în 
contextul în care se desfăşoară viaţa fiecăruia dintre noi. Apoi, 
pot determina motivele şi scopurile acţiunilor din viaţa noastră. 

Primul caz ne permite să ne justificăm acţiunile, fiicându-le mai 
logice şi mai raţionale prin comparaţie cu alte forme de compor¬ 
tament. Celălalt ne ghidează capacitatea de a alege anumite motive 
şi scopuri dintre nenumăratele pe care poate nici nu ni le închi¬ 
puim. Aceste elemente nu sunt distincte de alte medii cu care ne 
întâlnim, pentru că fiecare dintre acţiunile noastre are efecte asupra 
altor medii în care locuim şi cu care interacţionăm în viaţa de fiecare 
zi Astfel, ca să luăm un exemplu din tehnologia modernă, se spune 
că introducerea telefoanelor mobile le permite celor care le deţin 
o mai bună comunicare, însă în anumite contexte au fost socotite 
antisociale şi chiar dăunătoare. 

Putem distinge ordinea, făcută posibilă prin intervenţia cultu¬ 
rală, de întâmplare sau haos observând că în situaţii de ordine 
nu se poate întâmpla orice. Dintr-o serie virtual infinită de eveni¬ 
mente ce pot fi concepute, numai un număr finit pot avea loc. 
Diferite evenimente au diferite grade de probabilitate, criteriul 
de succes pentru instituirea ordinii devenind transformarea a ceea 
ce altădată părea improbabil în ceva necesar sau inevitabil. în acest 
sens, a proiecta o ordine înseamnă a manevra probabilitatea eveni¬ 
mentelor. Procesul în cauză este determinat de preferinţe şi prio¬ 
rităţi, potrivit anumitor valori care le stau în spate şi care vor fi 
în cele din urmă încorporate în toate ordinile artificiale. Odată 
ordinea bine înrădăcinată, solidă şi sigură, acest adevăr poate fi 
uitat prin perceperea ordinii drept singura ce poate fi concepută. 

Ca fiinţe umane, avem cu toţii un interes legitim în crearea 
şi menţinerea unui mediu ordonat. Asta se datorează faptului că 
mare parte din comportamentul nostru este învăţat, iar învăţarea 
se acumulează în timp prin intermediul memoriei preluate din 
relatări şi înregistrări documentare. Aceste cunoştinţe şi aptitudini 
acumulate rămân benefice atâta vreme cât contextul în care s-au 
format rămâne neschimbat. Datorită statorniciei lumii din jurul 
nostru, e probabil ca acţiunile care au avut succes înainte să rămână 
încununate de succes dacă se repetă astăzi şi mâine. Imaginaţi-vă 
ce prăpăd s-ar produce dacă, de exemplu, s-ar schimba fără preaviz 

semnificaţia culorilor la semafoare. într-o lume care se schimbă 
la întâmplare, memoria şi învăţarea s-ar transforma dintr-o binecu¬ 
vântare într-un blestem. In acest context, a învăţa din experienţele 
trecutului ar fi într-adevăr sinucigaş. 

Ordinea lumii din jurul nostru îşi găseşte echivalentul în liniile 
ordonatoare din propriul nostru comportament. în general, nu 
ne plimbăm pe carosabil şi nu conducem maşina pe trotuar. La 
o petrecere nu ne comportăm la fel ca la un seminar sau la o 
întâlnire de afaceri. Ne purtăm altfel în timpul vacanţei petrecute 
la părinţi decât o facem într-o vizită formală la nişte oameni pe 
care nu-i cunoaştem. Tonul vocii şi cuvintele alese sunt altele când 
ne adresăm şefului sau când vorbim cu un prieten. Anumite 
cuvinte le spunem în anumite ocazii şi le evităm în altele. Anumite 
lucruri le facem în public, însă anumite activităţi „private" le facem 
numai dacă suntem siguri că nu suntem priviţi. Remarcabil e 
faptul că atunci când alegem un comportament „corespunzător" 
ocaziei, ne aflăm în compania altor oameni care se comportă exact 
la fel ca noi. Ca atare, devierile de la regulile evidente sunt rare 
şi asta oferă un grad de predictibilitate comportamentului, fie că 
e vorba de comportamentul nostru, de al altora, sau de al insti¬ 
tuţiilor cu care avem de-a face şi care ne determină viaţa. 

Cultura, ca activitate ce construieşte ordinea artificială, pretinde 
distincţii, adică punerea lucrurilor şi oamenilor în categorii diferite 
prin separări şi diferenţieri. într-un deşert neatins de activitatea 
umană şi indiferent la obiectivele omeneşti, nu există nici indi¬ 
catoare rutiere, nici garduri care să separe o întindere de pământ 
de alta. Cu alte cuvinte, lipseşte forma. Pe de altă parte, într-un 
mediu supus acţiunii culturii, o suprafaţă întinsă şi uniformă este 
împărţită în arii care includ anumiţi oameni şi-i resping pe alţii, 
sau în benzi potrivite fie numai pentru vehicule, fie numai pentru 
pietoni. Lumea dobândeşte astfel o structură ce orientează activi¬ 
tăţile. Oamenii se împart în superiori şi inferiori, în agenţi ai autori¬ 
tăţii şi persoane obişnuite, în cei care vorbesc şi cei care ascultă 
şi de la care se aşteaptă să reţină ce s-a spus. în mod asemănător, 

timpul se scurge uniform printr-o împărţire în activităţi speciale, 
precum dejunul, pauza de cafea, prânzul, ceaiul de după-amiază 
şi cina. Demarcaţia spaţială se face potrivit alcătuirii şi locului 
„fizic" al unor adunări particulare: un seminar, o conferinţă, un 
festival al berii, o petrecere sau o întâlnire de afaceri. 

Aceste distincţii se fac la două niveluri. Primul este „forma 
lumii" în care are loc acţiunea, iar al doilea este acţiunea însăşi. 
Părţi ale lumii se diferenţiază unele de altele, ca şi în raport cu 
ele însele, în funcţie de diferite perioade din curgerea timpului 
(aceeaşi clădire poate fi şcoală dimineaţa şi sală de badminton seara). 
Acţiunile care au loc în cadrul lor sunt de asemenea diferenţiate. 
Comportamentul la o masă este foarte diferit în funcţie de ce se 
află pe masă, de circumstanţele în care are loc şi de cei care s-au 
aşezat în jurul ei. Chiar şi manierele diferă în funcţie de caracterul 
oficial sau neoficial al mesei, ca şi de poziţia socială a parti¬ 
cipanţilor, după cum ne-au reamintit deopotrivă Erving Goffman 
şi Pierre Bourdieu, printre alţii, în studiile lor sociologice. Trebuie 
să notăm totuşi că diferenţierea celor două niveluri este un produs 
al abstracţiei. La urma urmei, ele nu sunt independente între ele, 
pentru că n-ar exista o cină oficială fără cei care se comportă oficial. 

Putem exprima altfel aceste acte de coordonare observând că 
şi lumea socială organizată cultural, şi comportamentul indivizilor 
pregătiţi cultural se structurează potrivit unei „articulări", cu aju¬ 
torul opoziţiilor, în contexte sociale separate. La rândul lor, aceste 
contexte pretind purtări deosebite şi modele de comportament 
separate, considerate potrivite ocaziei. în plus, aceste două articu¬ 
lări îşi „corespund" reciproc sau, ca să folosim un termen tehnic, 
sunt izomorfe. Ceea ce asigură „suprapunerea" dintre structurile 
realităţii sociale şi ale comportamentelor reglate cultural este codul 
cultural. După cum probabil aţi ghicit deja, codul este, în primul 
rând, un sistem de opoziţii. într-adevăr, ceea ce se opune în acest 
sistem reprezintă semne - obiecte sau evenimente vizibile, audibile, 
tactile sau olfactive, precum lumina diferitelor culori, elemente 
de îmbrăcăminte, inscripţii, afirmaţii orale, tonuri ale vocii, gesturi, 

expresii ale feţei, mirosuri şi aşa mai departe. Acestea leagă compor¬ 
tamentul actorilor şi figuraţia socială susţinută de acest compor¬ 
tament. Semnele indică, aşa-zicând, în două direcţii în acelaşi timp: 
către intenţiile actorilor şi către segmentul de realitate socială dat 
în care acţionează aceştia. Nici una dintre direcţii nu este doar o 
reflectare a celeilalte, după cum nu e nici primară sau secundară. 
Ambele există, repetăm, numai împreună, întemeiate în acelaşi 
cod cultural. 

Să ne gândim, de exemplu, la anunţul „Nu intraţi! 11 fixat pe 
uşa unui birou. De regulă, acest anunţ apare numai de o parte a 
uşii, iar uşa nu este de obicei blocată (dacă ar fi imposibil de des¬ 
chis, anunţul n-ar mai fi necesar). El nu oferă prin urmare infor¬ 
maţii despre „starea obiectivă" a uşii înseşi, ci este mai degrabă 
o instrucţiune menită să creeze şi să susţină o situaţie care altfel 
n-ar avea loc. Cuvintele „nu intraţi" disting de fapt între cele două 
părţi ale uşii, între cele două tipuri de oameni care se apropie de 
uşă din părţi opuse şi între cele două tipuri de comportament pe 
care se aşteaptă să le adopte sau care le sunt permise acelor oameni. 
Spaţiul care se află de partea opusă anunţului le este interzis celor 
care vin din partea cu anunţ a uşii, însă, dimpotrivă, pentru cei 
din interior nu se aplică o astfel de restricţie. Semnul stă exact pentru 
această distincţie. Realizarea sa constă tocmai în această separare 
într-un spaţiu altfel uniform, între oameni la fel de uniformi. 

Din cele de mai sus putem conchide că a cunoaşte codul 
înseamnă a înţelege semnificaţia semnelor, iar aceasta înseamnă 
a şti ce este de făcut în situaţia în care apar, şi de asemenea cum să 
le folosim pentru a produce o astfel de situaţie. A înţelege înseamnă 
a avea capacitatea de a acţiona eficient şi, prin aceasta, de a susţine 
coordonarea dintre structurile situaţiei şi propriile noastre acţiuni. 
Se spune adesea că a înţelege un semn înseamnă a-i pătrunde 
semnificaţia. Asta nu implică însă că în interiorul minţii noastre 
este invocat un gând, ca o imagine mentală. Manifestat poate ca 
,p citire cu voce tare" în mintea noastră, gândul poate într-adevăr 
însoţi vederea sau auzirea semnului, însă pătrunderea semnificaţiei 

înseamnă nici mai mult, nici mai puţin decât a şti ce e de făcut. 
De aici decurge că înţelesul unui semn constă, ca să spunem aşa, 
în diferenţa dintre prezenţa şi absenţa sa. Altfel spus, semnificaţia 
unui semn rezidă în relaţia sa cu alte semne. Unii, precum Jacques 
Derrida, merg şi mai departe şi susţin că, deoarece decurge numai 
din relaţia dintre semne, semnificaţia nu poate fi niciodată fixă. 
Rămânem astfel cu o incapacitate de a decide, bazată pe ideea de 
differance. Astfel, înţelesurile fixe sunt întotdeauna sugestii peste timp, 
din cauza unei continue necesităţi de clarificare şi definire. 

în practică, un semn nu poartă de obicei suficientă informaţie 
pentru a fixa atât de bine o relaţie încât să permită acţiunea. Sem¬ 
nele pot fi citite incorect, iar dacă o astfel de situaţie are loc, nimic 
nu poate corecta greşeala. De exemplu, vederea unei uniforme 
militare ne spune fără ambiguitate că persoana din faţa noastră 
aparţine unei forţe armate. Pentru majoritatea civililor, această 
informaţie ar fi suficientă pentru a „structura" întâlnirea. Pentru 
membrii unei forţe armate însă, cu ierarhia ei complexă de putere 
şi diviziunile sarcinilor, informaţia oferită de uniformă poate să 
nu fie suficientă şi astfel semnului dintâi şi general (uniforma) i 
se vor adăuga alte semne ale gradului pentru a avea mai multe 
informaţii. în anumite situaţii, surplusul de semne nu adaugă prea 
multe la informaţia deja deţinută. De exemplu, anumite tactici 
de marketing, în căutarea distincţiei dintre două produse, nu fac 
decât să dubleze informaţia oferită deja de alte semne. 

în aceste situaţii vorbim de redundanţa semnelor, prin care 
ne putem asigura împotriva greşelilor prin eliminarea potenţialei 
ambivalenţe date de citirea greşită. Dacă n-ar fi redundanţa, 
distorsionarea accidentală sau omiterea unui singur semn ar putea 
induce un tip greşit de comportament. Am putea chiar sugera 
că, cu cât e mai mare importanţa opoziţiilor dintre semne pentru 
menţinerea şi promovarea ordinii stabilite, cu atât ne putem aştepta 
la mai multă redundanţă. La un anumit nivel, redundanţa reduce 
problemele asociate citirii incorecte şi «^înţelegerile, printr-un 
surplus de semne. în acelaşi timp însă, acest surplus poate amplifica 

ambiguitatea şi mări probabilitatea înţelesurilor alternative. Ca 
urmare, deşi se caută eficacitatea comunicării pentru a coordona 
acţiunile, exagerarea acestei semnalizări riscă să introducă ambi¬ 
guitatea, şi deci să distorsioneze comunicarea. 

încă o dată: înţeles are opoziţia dintre semne, nu un singur 
semn luat separat. Asta implică faptul că semnificaţia care trebuie 
„citită" şi înţeleasă rezidă în sistemul de semne - în codul cultural 
ca ansamblu, în distincţiile pe care le face, nu într-o presupusă 
legătură specială dintre semn şi referentul său. După cum am men¬ 
ţionat deja în legătură cu Derrida, printre alţii, semnele sunt 
arbitrare. Această calitate distinge semnele produse cultural (întregul 
sistem de semnificaţii produs de om) de orice alt semn pe care-1 
putem găsi în natură. Astfel, codul cultural este într-adevăr fără 
precedent. 

în ce priveşte felul în care dobândim cunoaşterea fenomenelor 
naturale, vorbim adesea despre „semnele" prin care natura ne „infor¬ 
mează" despre sine şi care trebuie citite spre a extrage informaţia 
pe care o conţin. Astfel, ne uităm la picăturile care se scurg pe 
geamul ferestrei şi spunem: „Plouă!" Sau observăm asfaltul umed 
şi conchidem că trebuie să fi plouat. Caracteristica unor astfel de 
semne, spre deosebire de cele culturale pe care le-am discutat 
anterior, este determinarea, adică faptul că sunt efecte ale cauzelor 
lor respective. Ploaia face ca picăturile să se scurgă pe geam şi lasă 
pavajul umed; boala modifică temperatura corpului şi ne face să 
ne simţim capul înfierbântat, lăsându-ne să conchidem că avem 
febră. Odată ce cunoaştem aceste legături cauzale, putem recon¬ 
stitui cauza „invizibilă" din efectele observate. Pentru a evita confuzia, 
ar fi poate mai bine să vorbim despre indicii, mai degrabă decât 
de semne, când ne referim la sugestiile determinate cauzal în raţio¬ 
namentele noastre. 

Am sugerat că în exemplele de cauze naturale de mai sus se 
produc limitări ale interpretărilor ce pot fi date fenomenelor în 
cauză. Două clarificări trebuie făcute aici. Mai întâi, studiile socio¬ 
logice ale practicii ştiinţifice sugerează că o mare parte din 

interpretările aparent lipsite de probleme ale aşa-numitelor eveni¬ 
mente naturale sunt de fapt un produs social. De exemplu, studiile 
întreprinse în laboratoarele ştiinţifice sunt o activitate socială în 
care semnificaţiile sociale joacă un rol extrem de important, în 
timp ce majoritatea inferenţelor din ştiinţele fizice privesc feno¬ 
mene neobservate. în situaţia din urmă, observaţia nu limitează 
interpretările posibile. în al doilea rând, calificarea ca arbitrare a 
semnelor culturale nu sugerează că ele n-ar avea efecte reale — că 
deci n-ar induce constrângeri comportamentelor şi posibilităţilor 
cu care toţi ne confruntăm în viaţa socială. în această privinţă, 
ambele fac cu putinţă sau ne limitează activităţile, iar tipul efectelor 
lor poate varia potrivit contextului şi puterii pe care o avem de 
a le modifica. Calificarea ca „sărac“, de exemplu, nu se referă doar 
la o categorie culturală arbitrară, ci la capacitatea pe care o au 
oamenii, din punct de vedere material, de a avea suficienţi bani 
pentru a-şi satisface nevoile cotidiene potrivit standardelor socie¬ 
tăţii în care se află. 

Observaţia că semnele culturale sunt arbitrare nu este echiva¬ 
lentă cu libertatea totală de alegere. Cele mai libere sunt semnele 
care nu-şi îndeplinesc decât funcţia cultural discriminatorie şi nu 
slujesc nici o altă nevoie în afară de cea a comunicării umane. 
Acestea sunt, înainte de orice, semnele limbajului. Limbajul este 
un sistem de semne specializat în funcţia comunicării. Drept 
urmare, în limbaj (şi numai în limbaj) caracterul arbitrar al sem¬ 
nelor nu cunoaşte constrângeri. Sunetele pe care oamenii sunt 
capabili să le producă pot fi modulate într-un număr infinit de 
feluri absolut arbitrare, cu condiţia să fie suficiente pentru a produce 
opoziţiile necesare. în diferite limbi, aceeaşi opoziţie poate fi con¬ 
struită cu ajutorul unor perechi precum băiat şi fată, fierbinte şi 
rece, mare şi mic şi aşa mai departe. După cum au evidenţiat 
Michel Foucault, Pierre Bourdieu şi alţi analişti ai lingvisticii, limba 
şi puterea merg mână în mână în aşa fel încât să se limiteze ceea 
ce se poate spune. 

Sistemele de semne pot fi strâns legate şi de alte nevoi umane, 
fiind limitate astfel de alte funcţii. De exemplu, felul de a ne 
îmbrăca este încărcat de semne arbitrare, în acelaşi timp oferind 
protecţie împotriva capriciilor unui climat nemilos, conservând 
căldura corpului, oferind o protecţie suplimentară unor părţi mai 
vulnerabile ale pielii şi susţinând standarde constrângătoare de 
decenţă. Asemănător, oricât de bogate şi precise ar fi distincţiile 
semnificante aplicate diferitelor tipuri de alimente şi feluri de 
mâncare, există limite în ce priveşte materialul prin care se pot 
exprima astfel de disocieri culturale, pentru că nu se poate folosi 
orice, date fiind particularităţile sistemului digestiv omenesc. în 
plus, fie că-i vorba de ora de ceai sau de cină, fie că e oficială sau 
neoficială, pe lângă faptul că semnifică natura specifică a ocaziei, 
masa trebuie să ofere substanţe nutritive; la urma urmei, e vorba 
despre alimente. în timp ce capacitatea de a vorbi este folosită numai 
pentru scopuri comunicative, alte medii de comunicare împletesc 
funcţia semiotică (adică de transport şi transfer) cu slujirea altor 
nevoi. Codul lor este imprimat, cum ar veni, pe suprafaţa altor 
funcţii, care nu sunt în primul rând comunicative. 

După cum am observat în mod constant, acele lucruri care 
fac cu putinţă acţiunea pot în acelaşi timp sluji la limitarea poten¬ 
ţialului nostru, în măsura în care stabilesc limite posibilităţilor, 
în această privinţă, cultura este mai eficace dacă se deghizează în 
natură. Ceea ce este artificial pare înrădăcinat în chiar „natura 
lucrurilor", devenind astfel ceva ce nu poate fi schimbat de nici 
o decizie sau acţiune omenească. Practicile precis delimitate legate 
de locul şi tratamentul bărbaţilor şi femeilor, inculcate de la o 
vârstă fragedă, devin într-adevăr bine stabilite şi sigure odată ce 
se acceptă fără urmă de îndoială că relaţia dintre sexe este într-un 
anumit fel predeterminată. Diferenţele sociale produse cultural 
dintre bărbaţi şi femei par la fel de naturale ca diferenţele biologice 
dintre organele sexuale şi funcţiile de procreare masculine şi feminine. 

Aceste procese se petrec atâta vreme cât caracterul arbitrar al 
normelor pe care le propagă cultura nu este revelat. Cultura arată 

şi acţionează ca natura atâta timp cât nu apare sau nu se cunoaşte 
nici o convenţie alternativă. Cu toate astea, ştim cu toţii că există 
multe feluri de a trăi viaţa. Vedem în jurul nostru oameni care 
se îmbracă, vorbesc şi se comportă altfel decât noi. Ştim că există 
mai degrabă culturi, nu o singură cultură. Ca atare, cultura este 
incapabilă să ţină în frâu comportamentul uman ca şi cum ar fi 
o condiţie universală, liberă de alternative. De-a lungul procesului, 
putem trece prin perioade de îndoială care ne cer să explicăm şi 
să justificăm anumite stări de lucruri. Aceste îndoieli pot căpăta 
răspunsuri într-o cultură deschisă şi interogativă, însă pot în aceeaşi 
măsură să stârnească impunerea încă şi mai dură a ceea ce se 
presupune a fi ordinea naturală a lucrurilor. 

Stat, naţiune şi naţionalism 

Când punem lucrurile sub semnul întrebării şi căutăm justi¬ 
ficări, poate interveni nesiguranţa. Nesiguranţa reprezintă rareori 
o situaţie plăcută, ca atare încercările de a scăpa de ea nu sunt 
neobişnuite. Presiunile exercitate pentru conformarea la normele 
promovate de cultura transmisă pot fi deci însoţite de eforturi 
de discreditare şi denigrare a normelor altor culturi. La un capăt 
al spectrului, cu ajutorul retoricii „purităţii" şi „contaminării", se 
propagă „naturalitatea", iar la celălalt capăt, dreptul de a trăi o 
cultură distinctă de altele. Chiar dacă alte feluri de viaţă pot fi recu¬ 
noscute drept culturi viabile de sine stătătoare, ele pot fi zugrăvite 
ca stranii şi vag ameninţătoare. Ele pot fi acceptabile pentru cei 
care pretind mai puţin de la poporul lor, însă nu sunt suficiente 
pentru persoanele axate pe distincţii. In asemenea situaţii suntem 
martorii unor grade diferite de xenofobie (frica de străini) sau hetero- 
fobie (frica de cei diferiţi) ca metode de a apăra o ordine împotriva 
ambivalenţei. 

Alături de distincţiile dintre „noi" şi „ei", „aici" şi „acolo", 
„înăuntru" şi „afară", „autohton" şi „străin", putem vedea adesea 

trasarea unui teritoriu asupra căruia se pretinde o conducere nedi¬ 
vizată şi intenţia de a-1 apăra împotriva oricărei competiţii, în 
numele unei culturi statornicite şi lipsite de probleme. Toleranţa 
culturală este exercitată adesea de la distanţă. Dacă respectiva 
cultură este ameninţată, retorica invaziei şi purităţii este adesea 
subtil deghizată sub retorica ce proclamă dreptul tuturor popoa¬ 
relor de a-şi trăi viaţa aşa cum doresc - câtă vreme asta se întâmplă 
„la ei“ în ţară. 

Acest fel de activităţi a fost numit proces de hegemonie culturală. 
Termenul indică un proces subtil, dar eficient, îndreptat către 
asigurarea unui monopol asupra normelor şi valorilor pe baza 
cărora se edifică o anumită ordine. Prin urmare, cultura poate 
deveni o activitate de prozelitism îndreptată spre convertire prin 
determinarea celor vizaţi să-şi abandoneze vechile obiceiuri şi 
credinţe şi să adopte altele în schimb, sau prin criticarea altor culturi 
pe baza unei presupuse superiorităţi a celei proprii. Pe de altă parte, 
în situaţiile în care proiecte culturale diferite coexistă fără linii de 
demarcaţie clare care să le distingă domeniile de influenţă, întâlnim 
condiţii pentru „pluralismul cultural". în asemenea situaţii, tole¬ 
ranţa reciprocă, exemplificată prin recunoaşterea valorii şi validi¬ 
tăţii celeilalte părţi, este o atitudine necesară pentru coexistenţa 
constructivă şi paşnică. 


Cetăţenie şi stat 

Acest tip de probleme e legat de chestiuni de identitate care, 
la rândul lor, sunt legate de cetăţenie. Cetăţenia este ceva la care 
o persoană este îndreptăţită în virtutea faptului că s-a născut într-un 
anumit loc. în plus, ea poate fi conferită ca urmare a unei cereri, 
sau în virtutea susţinerii şi serviciilor aduse unei ţări în trecut, 
răsplătite corespunzător. în alte situaţii, oamenii se pot refugia 
de persecuţii şi pot cere azil sau rezidenţă politică. în considerarea 
acestor probleme, statutul conferit persoanei şi acordarea sau refu¬ 
zul cererii vor fi determinate de cultură, naţiune şi credinţele legate 

de naţionalism. Dacă cererea este acceptată, urmarea poate fi o 
legătură între identitatea personală şi apartenenţa la o naţiune. 

Gândiţi-vă la toate formularele pe care ni se cere să le com¬ 
pletăm de obicei când facem o anumită cerere. Ele pot include 
multe detalii despre noi, inclusiv o rubrică pentru naţionalitate. 
La aceasta se poate răspunde cu american, britanic, german, italian, 
francez, portughez şi aşa mai departe. Cu toate astea, o persoană 
din Marea Britanie poate să răspundă şi „englez" (sau galez, sco¬ 
ţian, evreu ori grec). Ambele răspunsuri sunt corecte, dar se referă 
la lucruri diferite. Dacă răspunde „britanic", indică prin aceasta 
că este „supus britanic", adică cetăţean al statului numit Marea 
Britanie sau Regatul Unit. Dacă răspunde „englez", se referă la 
faptul că aparţine naţiunii engleze. întrebarea privitoare la naţio¬ 
nalitate face posibile şi acceptabile ambele răspunsuri şi demon¬ 
strează că cele două apartenenţe nu sunt clar distinse una de alta 
şi pot fi astfel confundate. Cu toate că statul şi naţiunea se pot 
suprapune, ele sunt două lucruri diferite, iar apartenenţa unei 
persoane la fiecare înseamnă implicarea ei în tipuri foarte diferite 
de relaţii. 

Mai întâi, putem observa că nu există nici un stat Iară un teri¬ 
toriu specific, administrat de un centru al puterii. Fiecare rezident 
al zonei asupra căreia se extinde autoritatea statului aparţine sta¬ 
tului. în acest caz, apartenenţa are, înainte de toate, un înţeles 
juridic. „Autoritatea statului" înseamnă capacitatea de a declara 
şi institui „legile pământului". Acestea sunt regulile cărora trebuie 
să li se supună toţi supuşii respectivei autorităţi (cu excepţia cazu¬ 
rilor în care statul însuşi îi scuteşte), inclusiv acele persoane care 
nu sunt cetăţeni ai săi, dar se află fizic pe teritoriul statului. Dacă 
legile sunt încălcate, vinovaţii sunt pasibili de pedeapsă. Ei vor 
fi forţaţi să se supună, indiferent dacă vor sau nu. Pentru a-1 para¬ 
fraza pe Max Weber, statul are monopolul asupra violenţei legitime. 
Ca urmare, numai statul poate pretinde să aplice forţa coercitivă 
(să folosească arme în apărarea legii, să-l priveze de libertate prin 
încarcerare pe cel care încalcă legea şi, în cele din urmă, să-l ucidă, 

dacă perspectivele schimbării sunt nule ori dacă încălcarea legii 
a fost atât de gravă încât forma de pedeapsă este moartea). în cazul 
în care oamenii sunt executaţi din ordinul statului, uciderea este 
considerată legitimă, nu crimă. Totuşi, această interpretare este 
deschisă, evident, unei ample dezbateri. Alt aspect al monopolului 
statal asupra coerciţiei fizice este că orice uz al forţei neautorizat 
de stat sau comis de altcineva decât agenţii săi autorizaţi este 
condamnat ca act de violenţă. Este de notat, bineînţeles, că nimic 
din cele de mai sus nu sugerează că cei ce acţionează în numele 
statului nu se pot angaja în acte de violenţă ilegitime şi teroare. 

Legile promovate şi apărate de stat determină îndatoririle şi 
drepturile supuşilor statului. Una dintre cele mai importante înda¬ 
toriri este plata taxelor - cedarea unei părţi a veniturilor noastre 
statului, care o preia şi o foloseşte pentru diferite scopuri. Pe de 
altă parte, drepturile pot fi personale. Aici putem include protecţia 
corpului şi posesiunilor noastre, dacă organele autorizate ale sta¬ 
tului nu decid altfel, ca şi dreptul de a ne susţine opiniile şi cre¬ 
dinţele. Drepturile pot fi de asemenea politice , adică drepturi ce 
influenţează alcătuirea şi politica organelor statului: de exemplu, 
prin participarea la alegerea corpului de reprezentanţi, care devin 
apoi conducători sau administratori ai instituţiilor statului. După 
cum susţine sociologul T.H. Marshall, drepturile pot include şi 
drepturi sociale. Acestea sunt drepturile, garantate de stat, la un 
anumit nivel de viaţă şi de satisfacere a nevoilor esenţiale ce nu 
poate fi obţinut prin eforturi individuale. 

în acest punct trebuie observat că drepturile sociale pot încălca 
drepturile de proprietate, prin faptul că sunt asociate - ca să folo¬ 
sim faimoasa distincţie dintre două concepte ale libertăţii făcută 
de filozoful britanic Isaiah Berlin — cu „libertatea pozitivă şi nega¬ 
tivă" deopotrivă. „Libertatea negativă" denotă o libertate faţă de 
interferenţe bazată pe proprietatea bunurilor. Se susţine că aceasta 
garantează unei persoane dreptul la pământul şi posesiunile sale 
şi o intervenţie statală minimală în ce priveşte felul în care fiecare 
dispune de averea sa. Pe de altă parte, „libertatea pozitivă" le conferă 

oamenilor anumite drepturi indiferent de proprietate, care, evident, 
poate fi numai o întâmplare legată de naştere. Donaţiile caritabile 
pot fi asociate libertăţii pozitive, prin care cei bogaţi aleg să dea 
o mică parte din venitul lor pentru anumite cauze demne. Pentru 
primitori însă, donaţiile vin mai degrabă sub forma unui „dar“ 
decât a unui „drept" conferit de cetăţenia lor. De aici sloganele 
ce înconjoară adesea eroziunea drepturilor sau pretenţiile de a le 
avea, precum „Drepturi, nu milă!" sau „Educaţia este un drept, 
nu un privilegiu". 

Această combinaţie de drepturi şi îndatoriri face ca indivizii 
să fie supuşi ai statului. Cel dintâi lucru pe care-1 ştim despre 
calitatea de supus al statului este că, oricât de mult ne-ar displăcea, 
trebuie să plătim taxe pe venit, taxe locale şi taxe pe valoarea adău¬ 
gată. în acelaşi timp, ne putem plânge autorităţilor şi cere asistenţa 
lor dacă suntem atacaţi fizic sau ni se fură bunurile. Depinzând 
de ţara în care trăim, ne putem aştepta de asemenea să avem acces 
la educaţia primară şi secundară, indiferent de capacitatea de a 
plăti, ca şi la serviciile de sănătate (Serviciul Naţional de Sănătate 
britanic, de exemplu, este o instituţie extraordinară, concepută 
exact pentru ca oamenii să poată avea acces la îngrijirea sănătăţii, 
cu scopul de a asigura o populaţie mai sănătoasă, pentru binele 
economic şi social general). 

Ceea ce se întrevede în cele de mai sus este posibilitatea ca 
oamenii să se simtă simultan protejaţi şi oprimaţi. Viaţa relativ 
paşnică de care ne bucurăm se datorează teribilei forţe ce aşteaptă 
întotdeauna undeva să se desfăşoare împotriva celor care o încalcă, 
în timpul Războiului Rece, acest echilibru a fost determinat, în 
epoca nucleară, de un proces care a ajuns să fie cunoscut drept 
distrugerea reciprocă certă. Câtă vreme statul este singura putere 
căreia i se permite să distingă între ce e permis şi ce nu, şi câtă 
vreme instituirea legii de către organele statului este singura metodă 
de a menţine această distincţie permanentă şi sigură, considerăm 
că dacă statul şi-ar retrage pumnul de fier, vor domni în loc vio¬ 
lenţa universală şi dezordinea. Credem că ne datorăm securitatea 

şi liniştea spirituală puterii statului şi că fără el nu le-am avea. 
Cu toate astea, simţim în multe ocazii intervenţia supărătoare a 
statului în viaţa noastră particulară. în timp ce grija sa protectoare 
ne permite să facem diferite lucruri - să ne planificăm acţiunile 
cu credinţa că planul va fi executat Iară obstacole funcţia opresivă 
a statului pare mai mult să ne împiedice să facem anumite lucruri. 
Experienţa pe care o avem privitoare la stat este, prin urmare, inerent 
ambiguă: poate să ne placă şi să-l simţim necesar şi să ne displacă 
şi să-l respingem în acelaşi timp. 

Felul în care sunt echilibrate aceste sentimente depinde de 
condiţia noastră. Dacă o ducem bine şi banii nu sunt o problemă, 
putem savura perspectiva de a ne asigura servicii de îngrijire a 
sănătăţii mai bune decât cele oferite persoanelor medii. în con¬ 
textul britanic, putem deci să nu fim de acord cu faptul că statul 
ne taxează şi administrează Serviciul Naţional de Sănătate. Dacă, 
pe de altă parte, venitul nostru este prea modest pentru a cumpăra 
servicii de sănătate exclusive, putem fi mulţumiţi de stat ca instru¬ 
ment ce ne protejează când sănătatea noastră suferă. Acestea fiind 
spuse, s-ar putea să nu observăm cum ne afectează şansele de viaţă, 
în general, taxele şi sistemul de beneficii asociat statului-naţiune. 
Interesul nostru se concentrează asupra noastră şi a circumstanţelor 
care ne afectează, ceea ce este evident de înţeles. Dar cum şi-ar 
putea permite o persoană servicii de sănătate private în Marea 
Britanie dacă Serviciul Naţional de Sănătate n-ar pregăti medici 
şi asistente, oferindu-le aptitudinile şi cunoştinţele de care are nevoie 
sectorul privat? De asemenea, cum ar putea funcţiona eficient 
economia dacă sistemul naţional de educaţie n-ar alimenta piaţa 
muncii cu indivizi bine pregătiţi? 

Din cele de mai sus reiese că, în funcţie de situaţia fiecăruia, 
unii pot beneficia de o libertate mai mare ca urmare a acţiunilor 
statului, care le lărgeşte perspectivele, în timp ce alţii pot considera 
constrângătoare aceste acţiuni fiindcă le restrâng gama de opţiuni, 
în ansamblu însă, toată lumea va prefera cât mai multe oportu¬ 
nităţi cu putinţă şi doar atâta opresiune cât este într-adevăr necesar. 

Ceea ce este perceput ca oportunităţi şi ca opresiune va diferi, 
nu însă şi îndemnul de a controla sau cel puţin de a influenţa 
compoziţia acestui amestec. Cu cât influenţa activităţilor statului 
în vieţile noastre e mai mare, cu atât e mai probabil ca îndemnul 
să fie mai răspândit şi mai intens. 

Pe lângă faptul de a te supune statului ca purtător al drepturilor 
şi îndatoririlor definite de el, a fi cetăţean înseamnă şi a avea un 
cuvânt de spus în influenţarea politicii de stat ce determină aceste 
drepturi şi îndatoriri. Cu alte cuvinte, cetăţenia se referă şi la capa¬ 
citatea de a influenţa activitatea statului şi deci de a participa la 
definirea şi managementul „legii şi ordinii". Pentru a exercita o 
astfel de influenţă în practică, cetăţenii trebuie să se bucure de 
un anumit grad de autonomie faţă de reglementările statului. Cu 
alte cuvinte, trebuie să existe nişte limite pentru capacitatea statului 
de a interveni în acţiunile supusului. încă o dată, ne confruntăm 
aici cu tensiunile dintre aspectele permisive şi cele opresive ale 
activităţii statului. De exemplu, drepturile cetăţenilor nu pot fi 
exercitate pe deplin dacă activităţile statului sunt înconjurate de 
taină iar „oamenii obişnuiţi" n-au nici o idee despre intenţiile şi 
acţiunile conducătorilor. Un guvern care confundă scopurile sale 
cu scopurile statului, în ce priveşte drepturile cetăţenilor, poate 
submina aceste drepturi respingându-le accesul la faptele ce le-ar 
permite să evalueze consecinţele reale ale acţiunilor statului. 

Pentru aceste motive, ca şi pentru altele, relaţiile dintre stat 
şi supuşii săi sunt adesea încordate, în măsura în care supuşii se 
văd obligaţi să lupte pentru a deveni cetăţeni sau pentru a-şi proteja 
statutul când este ameninţat de ambiţiile tot mai mari ale statului. 
Principalele obstacole cu care se confruntă în această luptă sunt 
cele legate de complexul tutelar şi, respectiv, de atitudinile terapeu¬ 
tice ale statului. Cel dintâi se referă la tendinţa de a-i trata pe supuşi 
ca şi cum ar fi incapabili să hotărască ce e bine pentru ei şi să 
acţioneze într-o manieră care le slujeşte cel mai bine interesele. 
Atitudinile terapeutice se referă la înclinaţia autorităţilor statale 
de a-şi trata supuşii în acelaşi fel în care-i tratează medicii pe 




196 


CUM NE TRĂIM VIAŢA 


pacienţi. Astfel, supuşii devin indivizi împovăraţi de probleme 
pe care nu le pot rezolva singuri. Se presupune atunci că e nevoie 
de îndrumarea unor experţi şi de supravegherea pe parcursul rezol¬ 
vării problemelor, ce rezidă, aparent, „în“ pacient. Tratamentul 
constă deci în instrucţiuni şi supraveghere, pentru ca pacienţii 
să acţioneze asupra corpului lor aşa cum le-a spus doctorul. 

Se poate observa aici o tendinţă a statului de a-i trata pe supuşi 
ca subiecţi ai reglementărilor. Ca urmare, comportamentul supu¬ 
şilor poate fi considerat într-o constantă nevoie de proscriere şi 
prescriere. Dacă comportamentul nu e aşa cum ar trebui să fie, 
atunci ceva e în neregulă cu supuşii înşişi, nu cu contextul în care 
se găsesc. Această tendinţă de a individualiza problemele sociale se 
petrece pe baza unui fond de relaţii asimetrice. Chiar dacă pacien¬ 
tului îi este permis să-şi aleagă doctorul, odată ce acesta a fost 
ales, se aşteaptă ca pacientul să asculte şi să se supună. Doctorul 
se aşteaptă la disciplină, nu la discuţii. Statul îşi justifică deci pro¬ 
pria nevoie pentru implementarea necontestată a instrucţiunilor 
făcând aluzie la interesele cetăţenilor. Acesta poate fi numit exerciţiul 
puterii pastorale spre a proteja indivizii împotriva propriilor lor 
înclinaţii. 

In acest proces, se pot invoca justificări privitoare la necesi¬ 
tatea de a ascunde informaţii, spre binele cetăţeanului. Această 
practică a secretului înconjoară informaţiile detaliate pe care statul 
le culege, le stochează şi le procesează. Evident, multe dintre ele 
sunt informaţii menite să ajute la formularea şi implementarea 
politicii. în acelaşi timp însă, informaţiile despre acţiunile statului 
înseşi pot fi clasificate ca „secrete oficiale", a căror trădare e pedep¬ 
sită. în măsura în care majorităţii supuşilor unui stat li se refuză 
accesul la acest tip de informaţii, acei puţini care au acces obţin 
un avantaj deosebit asupra restului. Libertatea statului de a culege 
informaţii, asociată cu practica secretului, poate adânci şi mai mult 
asimetria relaţiilor reciproce. 

Dată fiind această posibilitate, cetăţenia presupune o tendinţă 
de a rezista poziţiei de autoritate la care aspiră statul. Aceste eforturi 

se pot manifesta în două direcţii asociate, însă diferite. Cea dintâi 
este regionalismul , în care puterea statală este privită ca adversară 
a autonomiei locale. Particularitatea intereselor şi problemelor 
locale devine un motiv suficient pentru aspiraţiile la managementul 
autonom al treburilor locale. Regionalismul este însoţit de o cerere 
pentru instituţii reprezentative locale, care vor fi mai apropiate 
de oamenii din regiune şi mai sensibile la preocupările lor. A doua 
manifestare este de-teritorializarea, prin care baza teritorială a puterii 
statale este pusă sub semnul întrebării. Ca urmare sunt promovate 
alte caracteristici, socotite mai importante decât simplul loc de 
rezidenţă. De exemplu, etnia, religia sau limba pot fi scoase în 
evidenţă ca atribute ce deţin o importanţă mai mare în ansam¬ 
blul vieţii umane. Apoi, împotriva presiunii pentru uniformitate 
din partea puterii teritoriale unitare, se pretinde dreptul la auto¬ 
nomie şi management separat. 

Ca urmare a acestor înclinaţii, chiar şi în cele mai bune circum¬ 
stanţe, rămân reziduuri ale tensiunii şi neîncrederii dintre stat şi 
supuşi. Statul are prin urmare nevoie să-şi asigure legitimitatea, 
convingându-şi supuşii că există motive întemeiate pentru care 
ar trebui să se supună directivelor sale. Legitimarea e menită să 
asigure încrederea cetăţenilor că orice vine din partea autorităţilor 
merită să fie ascultat, dimpreună cu convingerea că de asemenea 
trebuie să fie ascultat. în această privinţă, legitimarea vizează 
dezvoltarea unei supuneri necondiţionate faţă de stat, în care 
siguranţa constă în apartenenţa la o „patrie", de a cărei bogăţie 
şi putere cetăţeanul individual poate beneficia. De aici poate veni 
patriotismul ca un ghid de acţiune formulat în termenii iubirii 
de patrie şi ai unei voinţe generale de a o menţine puternică şi fericită. 
Se consideră că o combinaţie de consens şi disciplină îi face pe 
cetăţeni mai buni, iar acţiunile coordonate sunt mai benefice cetă¬ 
ţenilor decât rupturile. 

Dacă supunerea patriotică este pretinsă în numele raţiunii, 
putem avea tentaţia de a supune argumentul unui test al raţiunii, 
pe baza faptului că orice calcul invită la verificare. De pildă, se 

pot calcula costurile supunerii la o politică nepopulară, prin con¬ 
trast cu câştigurile pe care le-ar aduce o rezistenţă activă. Putem 
descoperi deci, ori ne putem convinge, că rezistenţa este mai puţin 
costisitoare şi dăunătoare decât supunerea. Nesupunerea civică 
nu poate fi caracterizată drept o simplă aspiraţie denaturată a celor 
care nu sunt bine conduşi, pentru că ea se petrece tocmai în acele 
spaţii create de eforturile de legitimare a activităţilor statului. întru¬ 
cât respectivul proces nu este aproape niciodată concludent şi final, 
acest tip de acţiune poate sluji drept barometru al măsurii în care 
politica devine prea opresivă. Este o intuiţie pe care Emile Durkheim 
a fost preocupat s-o evidenţieze când a scris despre stat, crimă şi 
devianţă. Intr-adevăr, moştenirea trainică a lui Durkheim e tocmai 
argumentul că societatea este o forţă activ moralizatoare, ce poate 
fi, evident, subminată sau promovată de activităţile şi politica 
statului, ca şi de interesele economice. 

Naţiuni şi naţionalism 

în contrast cu cele de mai sus, loialitatea necondiţionată faţă 
de naţiune este liberă de contradicţiile interne care apasă asupra 
disciplinei în raport cu statul. Naţionalismul n-are nevoie să apeleze 
la raţiune sau calcul. Deşi poate invoca avantajele oferite de supu¬ 
nere, în mod normal el este caracterizat de supunere ca valoare 
în sine. Apartenenţa la o naţiune este înţeleasă ca un destin mai 
puternic decât orice individ şi, ca atare, o calitate imposibil de 
adoptat sau respins după voie. Naţionalismul implică faptul că 
naţiunea este cea care conferă identitate membrilor ei individuali. 
Spre deosebire de stat, naţiunea nu este o asociaţie în care se intră 
pentru a promova interese comune. Dimpotrivă, unitatea naţiunii 
şi destinul ei comun au precădere faţă de considerarea oricăror 
alte interese şi le conferă acestora un înţeles. 

în funcţie de compoziţia sa şi de situaţiile cu care se confruntă, 
un stat naţional poate exploata potenţialul naţionalismului, în loc 
să încerce să se legitimeze prin raport cu calculul avantajelor. Statul 

naţional pretinde obedienţă pe temeiul că este purtătorul de cuvânt 
al naţiunii. în această formă, disciplina în raport cu statul este o 
valoare care nu slujeşte nici un alt obiectiv afară de urmărirea pro¬ 
priului său scop. Astfel, a nu te supune statului devine ceva mult 
mai grav decât o simplă încălcare a legii, devine un act de trădare 
a cauzei naţionale — un act odios şi imoral care-1 privează pe vinovat 
de orice demnitate şi-l aruncă în afara legăturilor cu comunitatea 
oamenilor. Probabil că atracţia reciprocă dintre stat şi naţiune se 
datorează motivelor legate de legitimare şi, mai general, de asigu¬ 
rarea unităţii de conducere. Statul tinde să încorporeze autoritatea 
naţiunii pentru a-şi întări propria pretenţie la disciplină, în timp 
ce naţiunile tind să se constituie în state pentru a pune potenţialul 
de autoritate al statului în slujba pretenţiilor lor de loialitate. Aces¬ 
tea fiind spuse, nu toate statele sunt naţionale şi nu toate naţiunile 
au un stat al lor. 

Ce este o naţiune? Este o întrebare celebră pentru dificultatea 
ei, nici un răspuns nefiind apt să mulţumească pe toată lumea. 
Naţiunea nu este o „realitate" în sensul dat acestui cuvânt într-o 
definiţie a statului. Statul este „real" în sensul că are graniţe clar 
definite, deopotrivă pe hartă şi pe teren. Graniţele sunt în genere 
protejate prin forţă, astfel încât trecerea la întâmplare dintr-un 
stat în altul, ieşirea din sau pătrunderea într-un stat întâmpină 
o rezistenţă foarte reală şi tangibilă, care face ca statul însuşi să 
se simtă real prin intermediul practicilor sale de constrângere. în 
interiorul graniţelor statale, constrângerea se face printr-un ansam¬ 
blu de legi, care sunt la fel de reale prin faptul că încălcarea lor - 
comportarea ca şi cum n-ar exista - poate „dăuna" vinovatului 
la fel ca neglijarea oricărui alt obstacol material. 

Nu acelaşi lucru se poate spune despre naţiune. Naţiunea este 
o „comunitate imaginată", pentru că există ca entitate în măsura 
în care membrii săi „se autoidentifică" mintal şi emoţional cu un 
corp colectiv. E adevărat, de obicei naţiunile ocupă un teritoriu 
continuu care, aşa cum pot pretinde în chip plauzibil, le poate 
conferi un caracter particular. Totuşi, acest fapt stă rareori la baza 

unei uniformităţi teritoriale comparabile cu cea impusă de unitatea 
„legii pământului'* susţinute de stat. Cu greu se poate mândri o 
naţiune cu monopolul rezidenţei pe un anumit teritoriu. Probabil 
că în limitele oricărui teritoriu trăiesc alături oameni care se defi¬ 
nesc ca aparţinând unor naţiuni diferite şi a căror loialitate este 
pretinsă de naţionalisme diferite. In multe teritorii, nici o naţiune 
nu poate pretinde într-adevăr o majoritate, cu atât mai puţin o 
poziţie suficient de dominantă pentru a defini caracterul „naţional" 
al acestora. 

Adevărat este şi faptul că naţiunile sunt de obicei distinse şi 
unite de o limbă comună. Cu toate astea, ceea ce e socotit a fi o 
limbă comună şi distinctă reprezintă în mare măsură o chestiune 
de decizie naţionalistă (adesea contestată). Dialectele regionale pot 
fi atât de idiosincratice în vocabular, sintaxă şi idiomuri, încât pot 
deveni aproape ininteligibile unul altuia, şi totuşi identitatea lor 
este negată, sau activ suprimată, de teama scindării unităţii naţio¬ 
nale. Pe de altă parte, chiar şi diferenţe locale minore prin com¬ 
paraţie pot fi exagerate astfel încât un dialect să fie ridicat la rang 
de limbă de sine stătătoare şi trăsătură distinctivă a unei naţiuni 
deosebite (diferenţele, de pildă, dintre norvegiană şi suedeză, olan¬ 
deză şi flamandă, ucraineană şi rusă nu sunt probabil mult mai 
evidente decât diferenţele dintre multe dialecte „interne" prezen¬ 
tate — în caz că sunt recunoscute — ca varietăţi ale aceleiaşi limbi 
naţionale). în plus, anumite grupuri de oameni pot recunoaşte 
că vorbesc aceeaşi limbă, considerându-se totuşi naţiuni separate 
(popoarele galez şi scoţian, vorbitoare de engleză, la fel ca multe 
naţiuni ale vechiului Commonwealth, precum şi austriecii şi elve¬ 
ţienii vorbitori de germană). 

Mai există încă un motiv pentru care teritoriul şi limba sunt 
insuficiente ca factori definitorii ce alcătuiesc „realitatea" unei 
naţiuni. Foarte simplu spus, oricine poate intra sau ieşi din ele. 
în principiu, o persoană poate declara că şi-a schimbat aparte¬ 
nenţa naţională. Oamenii se mută şi obţin drept de rezidenţă în 
mijlocul unei naţiuni căreia nu-i aparţin şi pot învăţa apoi limba 

altei naţiuni. Dacă teritoriul de rezidenţă (să ne amintim că acesta 
nu este un teritoriu cu graniţe apărate) şi participarea la o comu¬ 
nitate lingvistică (să ne amintim că nimeni nu este obligat să 
folosească o limbă naţională prin faptul că nici o altă limbă nu 
este admisă de deţinătorii puterii) ar fi singurele trăsături consti¬ 
tutive ale naţiunii, aceasta ar deveni prea „poroasă" şi „subdefinită" 
pentru a pretinde supunerea absolută, necondiţionată şi exclusivă 
pe care o pretind toate naţionalismele. 

Această ultimă pretenţie este cu atât mai convingătoare cu cât 
naţiunea este concepută ca destin, nu ca opţiune. Drept urmare, 
se presupune că e atât de ferm stabilită în trecut, încât nici o 
intervenţie umană n-o poate schimba. întrucât se consideră că 
depăşeşte caracterul arbitrar al culturii, naţionalismul urmăreşte 
să obţină această credinţă prin intermediul mitului originilor — 
cel mai puternic instrument al său. Acest mit sugerează că naţiunea, 
chiar dacă a fost cândva o creaţie culturală, a devenit în cursul 
istoriei un fenomen „natural", fiind astfel în afara oricărui control 
uman. Membrii actuali ai unei naţiuni — spune mitul — sunt legaţi 
împreună de un trecut comun de care nu pot scăpa. Spiritul naţio¬ 
nal este considerat apoi o trăsătură împărtăşită şi exclusivă care 
nu numai că uneşte oamenii, ci îi şi distinge de orice alte naţiuni 
şi de orice indivizi care aspiră să intre în comunitatea lor. După 
cum se exprimă sociologul şi istoricul american Craig Calhoun, 
ideea de naţiune devine atunci „deopotrivă o categorie de indivizi 
asemănători şi ceva «supraindividual»". 

Mitul originii sau pretenţia de „naturalitate" a unei naţiuni 
şi natura prescrisă sau moştenită a apartenenţei naţionale nu pot 
decât să vâre naţionalismul într-o contradicţie. Pe de o parte, se 
susţine ca naţiunea este un verdict istoric şi o realitate la fel de 
obiectivă şi de solidă ca un fenomen natural. Pe de altă parte, este 
fragilă pentru că unitatea şi coerenţa ei sunt mereu ameninţate 
de existenţa altor naţiuni, ai căror membri pot deveni componenţi 
ai efectivelor sale. Răspunsul naţiunii poate fi de a-şi apăra existenţa 
împotriva abuzurilor „celorlalţi", neputând astfel supravieţui fără 

vigilenţă şi eforturi constante. Prin urmare, în mod normal, naţio- 
nalismele au nevoie de putere — dreptul de a folosi coerciţia — spre 
a asigura conservarea şi continuitatea naţiunii. Ca atare, este mobi¬ 
lizată puterea statală, iar aceasta (după cum am văzut) înseamnă 
monopolul asupra instrumentelor de coerciţie; numai puterea 
statului e capabilă să impună reguli de comportament uniforme 
şi să promulge legi cărora cetăţenii trebuie să li se supună. Astfel, 
pe cât are nevoie statul de naţionalism spre a se legitima, pe atât 
are nevoie naţionalismul de stat pentru a fi eficient. Statul naţional 
este produsul atracţiei lor reciproce. 

Când statul se identifică cu naţiunea — ca organ al autoguver¬ 
nării naţionale —, perspectiva succesului naţionalist creşte con¬ 
siderabil. Naţionalismul nu mai trebuie să se bazeze numai pe forţa 
argumentelor, pentru că puterea statului înseamnă şansa de a 
impune unicitatea limbii naţionale în organismele publice, tribu¬ 
nale şi corpuri reprezentative. Resursele publice sunt mobilizate 
spre a creşte şansele competitive ale culturii naţionale preferate, 
în general, şi ale literaturii şi artelor naţionale, în particular. Mai 
presus de toate, aceasta înseamnă şi controlul asupra educaţiei, 
care este simultan gratuită şi obligatorie, astfel încât nimeni să nu 
fie exclus şi nimeni să nu scape influenţei sale. Educaţia universală 
permite ca tuturor locuitorilor teritoriului statal să le fie transmise 
valorile naţiunii care domină statul. Cu grade de succes diferite, 
aceasta reprezintă încercarea de a realiza în practică ceea ce se 
pretindea în teorie, anume „naturalitatea" naţionalităţii. 

Efectul combinat al educaţiei, al presiunii culturale omni¬ 
prezente, chiar dacă difuz, şi al regulilor de comportament impuse 
de stat este ataşamentul la modul de viaţă asociat „apartenenţei 
naţionale". Această legătură spirituală se poate manifesta într-un 
etnocentrism conştient şi explicit. Caracteristica acestei atitudini 
este convingerea că propria noastră naţiune, şi tot ce-i este asociat, 
e întemeiată, demnă de laudă din punct de vedere moral şi minu¬ 
nată. Dacă se constituie prin contrast, ea se poate exemplifica şi 
în credinţa că este infinit superioară oricărei alternative ce poate 

fi oferită şi, mai mult, că ceea ce e bun pentru naţiunea noastră 
trebuie să aibă precedenţă asupra altor interese, indiferent cine 
le manifestă şi înspre ce sunt îndreptate. 

Etnocentrismul nu trebuie să fie neapărat predicat în mod des¬ 
chis, însă rămâne atotputernic pentru cei care au crescut într-un 
mediu specific, cultural determinat, şi care tind să se simtă ca acasă 
şi siguri în cadrul său. Prin urmare, se poate perpetua de la sine; 
situaţiile ce deviază de la norma familiară scad valoarea îndemână¬ 
rilor dobândite şi pot determina sentimente de nelinişte, vagi 
resentimente şi chiar o ostilitate deschisă, concentrată asupra „stră¬ 
inilor", presupuşi a fi responsabili pentru confuzie. Prin urmare, 
„felul lor de a fi" este cel care trebuie schimbat. Se poate vedea 
aici cum naţionalismul inspiră o tendinţă spre cruciade culturale, 
prin eforturile de a schimba modurile de a fi străine, de a le 
converti, de a le forţa să se supună autorităţii culturale a naţiunii 
dominante. 

Scopul general al cruciadei culturale este asimilarea. Termenul 
îşi are originea în biologie, unde exprimă felul în care, spre a se 
hrăni, un organism viu asimilează elemente ale mediului şi trans¬ 
formă substanţe „străine" în propriul său corp. Prin aceasta, le 
face „asemănătoare" cu sine, iar ceea ce era diferit devine asemă¬ 
nător. De fapt, orice naţionalism este întotdeauna asimilator, 
pentru că naţiunea declarată de naţionalism ca având „unitate 
naturală" trebuie creată mai întâi prin regruparea unei populaţii, 
adesea indiferente şi diversificate, în jurul miturilor şi simbolurilor 
specificului naţional. Eforturile asimilatoare devin foarte evidente 
şi îşi expun pe deplin contradicţiile interne atunci când un naţio¬ 
nalism triumfător, care a obţinut dominaţia statală asupra unui 
teritoriu, întâlneşte printre rezidenţi anumite grupuri „străine", 
adică grupuri de oameni care fie îşi declară o altă identitate naţio¬ 
nală, fie sunt trataţi ca deosebiţi şi străini din punct de vedere 
naţional de către populaţia care a trecut deja prin procesul unificării 
culturale. în astfel de cazuri, asimilarea poate fi prezentată ca o 

misiune de prozelitism, asemănătoare căilor prin care păgânul trebuie 
convertit la religia „adevărată". 

In mod paradoxal, eforturile orientate spre convertire se fâc 
Iară tragere de inimă. în cele din urmă, un prea mare succes poate 
purta încărcătura contradicţiilor interne întotdeauna prezente în 
viziunile naţionaliste. Pe de o parte, naţionalismul pretinde superio¬ 
ritatea propriei naţiuni, a culturii şi caracterului naţional. Ca urmare, 
este de aşteptat ca o naţiune de o atare superioritate să exercite 
atracţie asupra popoarelor înconjurătoare, iar în cazul statului 
naţional să mobilizeze sprijinul popular pentru autoritatea statului 
şi să submineze orice altă sursă de autoritate ce rezistă uniformităţii 
promovate de stat. Pe de altă parte, influxul de elemente străine 
în naţiune, cu deosebire când e facilitat de „braţele deschise" şi 
de atitudinea ospitalieră a naţiunii-gazdă, aruncă îndoieli asupra 
„naturalităţii" apartenenţei naţionale şi sapă astfel chiar la temelia 
unităţii naţionale. Se pot vedea atunci oameni care îşi schimbă 
locul după voie: „ei“ se pot transforma în „noi" chiar sub ochii 
noştri. Este ca şi cum naţionalitatea ar fi o simplă chestiune de 
alegere, care poate fi în principiu o alegere diferită de cea pre¬ 
cedentă şi poate fi chiar revocată. Eforturile de asimilare eficiente 
scot deci în evidenţă caracterul precar şi voluntar al apartenenţei 
la naţiune şi naţionalitate — o stare de lucruri pe care naţionalismul 
caută s-o mascheze. 

Ca ansamblu de practici, asimilarea hrăneşte resentimente chiar 
împotriva celor pe care cruciada culturală vizează să-i atragă şi 
să-i convertească. Imaginea care li se alcătuieşte în acest proces 
este una de ameninţare la adresa ordinii şi securităţii, pentru că, 
prin existenţa lor, ei pun la îndoială ceea ce este socotit a fi în 
afara puterii şi controlului uman. O graniţă pretins naturală se 
dovedeşte nu numai artificială, ci, mai rău, traversabilă. Actele 
de asimilare nu sunt ca atare niciodată complete, pentru că, în 
ochii celor care urmăresc să le transforme, persoanele asimilate vor 
părea că se dau după cum bate vântul. La urma urmei, ele pot 
pretinde că sunt ceea ce nu sunt. în pofida obiectivelor sale, 

succesul asimilării conferă credibilitate ideii că graniţele sunt perma¬ 
nente iar „asimilarea adevărată" nu e de fapt posibilă. 

Recunoaşterea şi respectul diferenţei nu devin însă o opţiune 
pentru cei animaţi de tendinţe naţionaliste, care, confruntaţi cu 
lipsa succesului, se pot retrage pe o linie defensivă mai dură, mai 
puţin vulnerabilă şi mai rasistă. Spre deosebire de naţiune, rasa 
este percepută deschis şi Iară ambiguităţi drept ceva natural, sus¬ 
ţinând astfel distincţii care nu sunt nici făcute de om, nici posibil 
de schimbat prin efortul oamenilor. Adesea, rasei îi este conferit 
un înţeles pur biologic, de exemplu în ideea potrivit căreia carac¬ 
terul, abilităţile şi înclinaţiile individuale sunt strâns legate de 
trăsături observabile şi extrinseci determinate genetic. Oricum, 
conceptul se referă în toate cazurile la acele calităţi considerate 
ereditare, de aceea atunci când este confruntată cu rasa, educaţia 
trebuie să cedeze. Ceea ce a decis natura nu poate fi schimbat de 
nici un fel de instrucţie. Spre deosebire de naţiune, rasa nu poate 
fi asimilată; aşa se face că printre cei care caută să menţină sau 
să construiască graniţe pe asemenea fundamente apar ideile de 
„puritate" şi „contaminare". Spre a preveni un astfel de eveniment 
morbid, rasele străine trebuie segregate, izolate şi, cel mai bine, 
îndepărtate la o distanţă sigură, pentru a face imposibil amestecul 
şi a proteja astfel propria rasă de influenţele „celorlalţi". 

Cu toate că asimilarea şi rasismul par să se opună radical, ele 
izvorăsc din aceeaşi sursă: tendinţele instituirii de graniţe, inerente 
preocupărilor naţionaliste. Fiecare scoate în evidenţă unul dintre 
polii contradicţiei interne. în funcţie de circumstanţe, o latură 
sau cealaltă poate fi desfăşurată ca tactică în urmărirea obiectivelor 
naţionaliste. Cu toate astea, ambele sunt întotdeauna prezente, 
potenţial, în orice campanie naţionalistă, şi astfel, în loc să se 
excludă, se pot susţine şi întări reciproc. Şi în acest caz, constatăm 
că puterea naţionalismului derivă din rolul de legătură pe care-I 
joacă în promovarea şi perpetuarea ordinii sociale aşa cum este 
ea definită de autoritatea statului. Naţionalismul „sechestrează" 
heterofobia difuză — resentimentul faţă de cei diferiţi despre care 

am vorbit mai sus — şi mobilizează acest sentiment în slujba 
loialităţii şi sprijinului pentru stat şi a disciplinei faţă de autoritatea 
statului. 

Prin folosirea mijloacelor menţionate, naţionalismul face mai 
eficientă autoritatea statului. în acelaşi timp, întrebuinţează resur¬ 
sele puterii de stat în configurarea realităţii sociale în aşa fel încât 
să fie generate noi ocazii de heterofobie, şi deci noi oportunităţi 
mobilizatoare. Dat fiind că statul îşi menţine monopolul de coer¬ 
ciţie, el interzice, ca regulă generală, orice reglare de conturi, 
precum violenţele etnice şi rasiale. în cele mai multe cazuri, va 
interzice totodată, şi chiar va pedepsi, iniţiativele particulare de 
discriminări minore. Ca şi în cazul celorlalte resurse de care dis¬ 
pune, statul va desfăşura naţionalismul ca pe un vehicul al ordinii 
sociale unice pe care o susţine şi impune, persecutând în acelaşi 
timp manifestările sale difuze, spontane, şi astfel potenţial ame¬ 
ninţătoare pentru ordinea publică. Potenţialul mobilizator al naţio¬ 
nalismului poate fi deci pus în slujba politicii de stat corespunzătoare. 
Exemple de asemenea activităţi sunt victoriile militare, economice 
sau sportive, ieftine şi totuşi prestigioase, precum şi legile de imi¬ 
grare restrictive, repatrierile forţate şi alte măsuri ce reflectă cu 
obstinaţie şi întăresc heterofobia populară. 

Rezumat 

Am discutat diferite forme de demarcaţie, felul în care sunt 
construite, cu ce efecte şi prin mobilizarea căror resurse. în fiecare 
caz, ele au efecte tangibile asupra felului în care privim lumea 
socială şi naturală. Activităţile de construcţie culturală vizează nu 
numai obţinerea unităţii în cadrul unei populaţii, ci şi controlul 
mediului. Acesta dispune însă de mijloace ca să ne reamintească 
de forţa sa, precum inundaţii, cutremure, erupţii vulcanice şi foa¬ 
mete. Totuşi, culturile determină nu numai acţiuni, ci şi reacţii. 
Dată fiind relaţia noastră cu planeta pe care o locuim şi cu resursele 

ei finite, care este modul de a convieţui cel mai potrivit şi mai 
uşor de susţinut? 

Examinând acest tip de întrebări, descoperim variaţii extraor¬ 
dinare în folosirea naţională a energiei, ca şi în accesul la lucruri 
pe care mulţi nu le au asigurate, precum apa potabilă. Se ridică 
aici întrebări privitoare la efectele culturii asupra mediului şi dis¬ 
tribuţiei resurselor între naţiuni. Astfel de probleme se referă la 
nevoia de a recunoaşte diferitele culturi şi de a distribui resursele 
între ele. Nu-i de mirare deci că măsura în care trebuie să ne 
schimbăm este o chestiune arzătoare, pentru că ameninţă acele 
ţări care s-au bucurat de o relaţie cu mediul ce nu mai poate fi 
susţinută. 

Cât priveşte naţiunea, statul şi naţiunea au devenit în plan 
istoric una, în multe părţi ale lumii. In acest fel, statele folosesc 
sentimentele naţionale pentru a-şi impune controlul asupra socie¬ 
tăţii şi a întări ordinea pe care o promovează. Fiecare se laudă cu 
ordinea pe care o creează, făcând aluzie la o unitate pretins natu¬ 
rală. Impunerea nu este necesară, ca atare, în astfel de situaţii. 
Trebuie observat totuşi că realitatea istorică a unirii dintre stat şi 
naţiune nu-i o dovadă a inevitabilităţii sale. Loialitatea etnică şi 
ataşamentul faţă de anumite limbi şi tradiţii nu se reduc la funcţiile 
politice în slujba cărora au fost puse prin alianţa lor cu puterea 
statală. Mariajul dintre stat şi naţiune nu este nicidecum prestabilit: 
este un mariaj de convenienţă. Drept urmare, fragilitatea lui se 
poate manifesta în acte deschise sau mascate de violenţă, cu con¬ 
secinţe dezastruoase. în măsura însă în care această relaţie s-a 
schimbat în trecut, ea se poate schimba şi în viitor, iar judecăţile 
privitoare le efectele benefice sau dăunătoare ale oricărei noi confi¬ 
guraţii urmează să fie formulate în vremurile ce vor să vină. 



CAPITOLUL 9 


Treburile vieţii cotidiene: 
consum, tehnologie şi stil de viaţă 


în rutina cotidiană a vieţii, fiecare dintre noi dă dovadă de 
abilităţi extraordinare şi de caracteristici diferite. Mâncăm, bem, 
comunicăm, ne mişcăm în spaţiu şi timp folosindu-ne corpul în 
diferite feluri, trecem prin momente de bucurie şi tristeţe, de stres 
şi relaxare, ne angajăm în munci care pretind diferite abilităţi şi, 
în cele din urmă, ne odihnim şi dormim. în tot acest proces, ne 
implicăm în mediile de care ţinem şi folosim în acţiunile noastre 
resursele la care avem acces. 

După cum au demonstrat sociologii vieţii cotidiene, abilităţile 
noastre de a ne duce mai departe obiectivele şi de a interacţiona 
între noi pretind o cunoaştere tacită Iară de care ţesătura vieţii 
sociale n-ar fi posibilă. Toate acestea sunt considerate de la sine 
înţelese, cu excepţia cazurilor în care nu funcţionează. Atunci 
intervin momente de reflecţie care ne pot determina să analizăm 
sau să punem la îndoială circumstanţele, speranţele, temerile, 
aspiraţiile şi dorinţele ce ne determină viaţa. Aceste momente de 
îndoială pot fi temporare, menite doar să ne readucă la rutina din 
care se alcătuieşte viaţa noastră, sau pot avea efecte mai profunde, 
determinându-ne să ne modificăm cursul vieţii. Oricare ar fi rezul¬ 
tatul, atunci când reflectăm asupra acţiunilor noastre, ne consi¬ 
derăm adesea independenţi, adică persoane autonome înzestrate 
deopotrivă cu abilitatea şi capacitatea de a acţiona potrivit sco¬ 
purilor pe care le urmărim. Ceea ce presupune că noi manipulăm 
mediile în care ne aflăm. Dar dacă mediile ne manipulează pe noi? 
Dacă noi suntem produsul interacţiunilor cu ceilalţi şi cu mediul? 

Tehnologie, experienţă, şi abilităţi 

întrebările de mai sus sunt de o importanţă fundamentală, 
pentru că se referă la felul în care ne organizăm viaţa şi speranţele 
pe care le putem avea atât în ce ne priveşte, cât şi în ce-i priveşte 
pe alţii. Să luăm ca exemplu numeroasele tehnologii din viaţa 
oamenilor care trăiesc în ţări unde prezenţa acestor tehnologii e soco¬ 
tită normală. Folosirea şi manipularea lor sunt oare în avantajul 
nostru sau au ca efect creşterea dependenţei faţă de ele şi diminu¬ 
area independenţei? La urma urmei, prin chiar designul, comercia¬ 
lizarea şi întreţinerea lor, aceste tehnologii ne fac absolut dependenţi 
de magazine, uzine electrice şi companii de distribuţie a electri¬ 
cităţii pe bază de profit, ca şi de experţii şi designerii care le-au 
construit. Oamenii cumpără computere, dar ele devin imediat 
depăşite, pentru că viteza procesoarelor şi capacitatea memoriei 
cresc în fiecare lună. Pot oamenii să se împace cu aceste schimbări? 
Dar pot ei să-şi permită să trăiască Iară ele? 

Dacă ne gândim la aceste lucruri, putem vedea cum a crescut 
de-a lungul timpului dependenţa noastră de tehnologii. Ele se 
strică inevitabil, iar când se întâmplă asta, dăm în magazin peste 
un vânzător care ne spune că au apărut modele noi, în timp ce 
părţile componente ale celor „depăşite" nu mai sunt disponibile 
pentru reparaţii. E un lucru obişnuit să aflăm că-i mai ieftin să 
cumpărăm un aparat nou decât să-l reparăm pe cel vechi. Totuşi, 
ce idee de cost se invocă aici? Costurile legate de mediu, generate 
de materiile brute şi de stocarea a ceea ce a devenit „gunoi", nu 
sunt factori luaţi în calcul. Ca urmare, suntem închişi într-un ciclu 
al cumpărării de bunuri, dacă le considerăm esenţiale pentru stilul 
nostru de viaţă. Este însă aceasta într-adevăr o opţiune proiectată 
să ne crească libertatea, care acţionează independent de seducţia 
consumului şi de gigantica industrie dezvoltată în jurul marke¬ 
tingului de bunuri şi servicii? Se întreprind chiar studii asupra 
relaţiei dintre muzica de fond din supermagazine şi modelele de 

comportament în cumpărarea de bunuri. Nimic nu e lăsat la voia 
întâmplării în dorinţa de a influenţa consumatorii. 

Fiecare achiziţie de tehnologie cere din partea noastră noi 
cunoştinţe, iar acestea ne pot îmbunătăţi abilităţile în ansamblu. 
Şi totuşi, câte funcţii trebuie să aibă un telefon mobil? E neapărat 
nevoie să-l putem folosi pentru jocuri? La fel şi în cazul progra 
melor de computer, suntem mereu nevoiţi să ne actualizăm echi 
pamentul. Este însă învăţarea interacţiunii cu noile tehnologii un 
mijloc îndreptat spre un scop, sau e un scop în sine? De exemplu, 
noi amândoi scriem la computer, însă avem sisteme de operare 
diferite şi trebuie să răspundem unor cereri diferite. Zygmunt are 
un computer mai vechi, conceput pentru procesarea de text, şi 
nu vrea să-şi schimbe sistemul. De ce? Pentru că asta ar pretinde 
învăţarea unui nou program, iar preocuparea lui este de a scrie 
cât mai mult pe diferite subiecte; or, învăţarea programului l-ar 
îndepărta de la acest obiectiv mai general. Tim, pe de altă parte, 
şi-a schimbat recent slujba, iar cerinţele instituţionale şi noile 
aşteptări faţă de el în recenta sa poziţie pretind să înveţe noi feluri 
de a interacţiona cu tehnologia. Prin urmare, deşi suntem amândoi 
angajaţi în direcţia aceloraşi obiective, contextul în care lucrăm 
şi interacţiunea noastră cu noile tehnologii sunt foarte diferite. 
Nici unul dintre noi n-ar fi gata să spună că respectivele condiţii 
sunt pur şi simplu rezultatul alegerii libere, nici că interacţiunile 
noastre cu noile tehnologii sunt cu sens unic. Cu alte cuvinte, 
acţiunile noastre sunt modificate şi constrânse în diferite feluri 
de relaţia pe care o avem cu tehnologia şi de situaţiile în care 
lucrăm. 

Cu fiecare schimbare a trebuit să dobândim noi aptitudini, 
însă impactul lor asupra vieţilor noastre depinde de condiţiile 
sociale în care ne aflăm. în acelaşi timp, trebuie să recunoaştem 
că fiecare pas ne măreşte „nevoia" de tehnologii şi mai complexe, 
care pretind şi mai multe aptitudini din partea noastră. Deoarece 
motivele pentru care folosim aceste tehnologii sunt diferite de 
simpla înţelegere a felului în care funcţionează, ştim mai puţine 

despre modul lor de operare, şi deci suntem mai puţin capabili 
să le reparăm dacă se strică. Ca urmare, dependenţa noastră de 
alţii creşte cu atât mai mult cu cât sunt necesare instrumente tot 
mai sofisticate pentru repararea şi întreţinerea lor. Trebuie să învă¬ 
ţăm însă cum să interacţionăm cu aceste tehnologii, care fac ca 
aptitudinile noastre să fie depăşite, fâcându-ne şi mai dependenţi 
de nevoia de a schimba pentru a ţine pasul cu dezvoltarea. Apti¬ 
tudinile concentrate asupra noilor instrumente înlătură „vechile" 
noastre aptitudini. Ele sunt absorbite astfel în instrumentele noilor 
tehnologii şi este îndoielnic dacă asta duce la o mai mare autono¬ 
mie sau la o creştere a dependenţei noastre. 

O creştere a specializării pare acum să umple golul dintre 
aşteptări şi realitate, în beneficiul promisiunilor care vin odată cu 
epoca informaţională. Aptitudini cotidiene, odinioară presupuse 
a fi destul de larg răspândite, sau cel puţin la îndemână dacă ni 
se oferea timpul necesar, sunt acum subiectul unor studii ştiinţifice 
detaliate. Sarcinile sunt desfăcute în părţile lor elementare şi fiecare 
este examinată în detaliu şi reprezentată ca o problemă cu propriile 
ei cerinţe intrinseci. Pentru fiecare problemă există acum o soluţie, 
dacă se oferă timpul necesar, designul eficient şi experimentarea 
prin comparaţie. Noile produse reprezintă culminarea eforturilor 
unor specialişti care participă la producerea bunurilor ultime. Auto¬ 
mobilele, de exemplu, sunt dotate acum cu tot soiul de accesorii 
proiectate să maximizeze confortul conducătorului şi pasagerilor, 
dar sunt totodată promovate pe piaţă ca mijloace de lansare şi 
ameliorare a unui anumit stil de viaţă. 

Totuşi, când vine vorba de întreţinerea automobilelor, o creştere 
a controlului exercitat asupra motorului prin computere determină 
o nevoie de echipamente de diagnostic tot mai complicate, ca să 
nu mai vorbim de costul tot mai mare al reparaţiilor. Mecanicii, 
care odinioară diagnosticau problema şi reparau în consecinţă, 
se văd acum înlocuiţi de „asamblori" care schimbă componente 
întregi pentru că, dată fiind complexitatea lor sau faptul că sunt 
„ansambluri unitare etanşe", reparaţia nu mai e posibilă. 

Astfel, viaţa noastră s-a schimbat în societăţile industriale 
avansate, în foarte multe sfere ale activităţilor cotidiene: de exem¬ 
plu, spălatul podelelor, tunderea gazonului, tăierea gardului viu, 
gătirea unei mese sau chiar spălatul vaselor. în toate aceste funcţii, 
specializarea, inclusă în accesorii şi ustensile, a preluat, a rafinat 
şi a precizat abilităţi pe care le aveam cândva cu toţii. Acum avem 
nevoie de această specializare şi această tehnologie ca să îndeplinim 
sarcini la îndemână. Avem nevoie de asemenea de noi aptitudini 
pentru a le înlocui pe cele vechi, depăşite şi uitate: acum avem 
nevoie de aptitudinile necesare pentru a găsi şi a opera cu instru¬ 
mentele tehnologice potrivite. Dar nu toată tehnologia folosită 
în prezent înlocuieşte sarcini care puteau fi odinioară îndeplinite 
simplu în diferite feluri. Există lucruri, de mare importanţă în 
vieţile multora, pe care nu le-am fi făcut niciodată fără tehno¬ 
logia care le face acum posibile. Să ne gândim la radio, la com¬ 
binele muzicale sau televizoare. Introducerea lor a deschis posibilităţi 
noi, inexistente înainte. în măsura în care, odinioară, a-ţi petrece 
seara urmărind seriale comice sau dramatice nu era o idee reali¬ 
zabilă, nici nu era nevoie de televizor, însă acum oamenii s-ar putea 
simţi deprivaţi dacă televizorul se strică. A fost creată o nevoie acolo 
unde pe vremuri ea nu exista. în astfel de cazuri, tehnologia pare 
să-şi fi creat propria nevoie. Aceste obiecte tehnologice n-au înlo¬ 
cuit vechi moduri de a face lucrurile, ci au determinat oamenii 
să facă lucruri pe care nu le făceau înainte. 

Specializarea şi tehnologia nu par să fie în mod necesar un 
răspuns la nevoile noastre. Se întâmplă adesea ca aceia care ne 
oferă expertiza şi produsele lor să facă mari eforturi pentru a ne 
convinge că de fapt avem nevoie de bunurile pe care le vând. 
Oricum, chiar în cazul în care noi produse sunt proiectate pentru 
nevoi consacrate, acestea ar putea fi satisfăcute în continuare, numai 
că ne tentează fascinaţia noilor accesorii. Astfel, noile tehnologii 
nu sunt doar un răspuns la nevoi: apariţia lor n-a fost determi¬ 
nată nicidecum de cererea populară. Mai degrabă cererea a fost 
determinată de disponibilitatea noilor tehnologii. Indiferent dacă 

nevoia a existat sau nu înainte, cererea pentru noile produse vine 
după introducerea lor. în acest fel, presupoziţia că cererea creează 
oferta a fost răsturnată de furnizorii de oferte: cererea este acum 
creată în mod activ prin intermediul strategiilor de marketing. 

Consum şi publicitate 

Ce determină deci apariţia unei expertize mereu mai noi, mai 
profunde, mai concentrate şi mai specializate, ca şi a unor echi¬ 
pamente tehnologice mereu mai sofisticate? Răspunsul probabil 
este că dezvoltarea specializărilor şi tehnologiei este un proces care 
se autoproduce şi autoîntreţine, Iară să aibă nevoie de alte cauze. 
Dacă luăm o echipă de experţi şi îi dotăm cu laboratoare şi echi¬ 
pamente de cercetare, putem fi destul de siguri că vor veni cu noi 
produse şi propuneri, ghidaţi doar de logica activităţii într-o orga¬ 
nizaţie. Această logică se caracterizează prin nevoia de a excela, 
de a demonstra superioritatea în faţa competitorilor, sau prin 
excitaţia ori interesul prea omeneşti pe care le manifestăm în munca 
noastră. Produsele devin realizabile din punct de vedere ştiinţific 
sau tehnologic înainte de a li se stabili vreo utilitate: avem tehno¬ 
logia asta, cum o putem folosi? Mai mult, de vreme ce o avem, 
ar fi de neiertat să n-o folosim. 

Soluţiile sunt deci menite să apară înaintea problemelor şi să 
caute apoi problemele pe care le-ar putea rezolva. Altfel spus: adesea 
un aspect al vieţii nu este perceput ca o problemă, sau drept ceva 
care reclamă o soluţie, până la apariţia unui aviz specializat sau 
a unor obiecte tehnologice care pretind că-i sunt soluţia Este momen¬ 
tul în care intră în acţiune proiectul de convingere a potenţialilor 
cumpărători că obiectul respectiv are valoare de folosinţă. Utiliza¬ 
torii trebuie convinşi, altfel nu scot banii din buzunar. Achiziţii 
în rate „Iară dobândă", reclame strălucitoare îndreptate către gru- 
puri-ţintă, aluzii la „alegerea" unui stil de viaţă, tactici de distingere 
a unor produse de altele, plus bunuri „gratuite" oferite odată cu 

cumpărarea până la o anumită dată sunt numai câteva tactici de 
convingere mobilizate în acest proces. 

Prin intermediul acestui tip de metode, devenim consumatori 
de expertiză, fie sub forma unor instrucţiuni verbale, fie inclusă 
în utilităţile tehnologice pe care le cumpărăm şi folosim. Până şi 
experţii cad victimă dacă se aventurează în afara domeniului îngust 
al specializării lor, mare parte din această expertiză pătrunzând 
în vieţile noastre Iară invitaţie sau Iară să ne ceară permisiunea. 
Să ne gândim de exemplu la tehnologia tot mai sofisticată folosită 
în scopul supravegherilor de rutină. La un anumit nivel, ea se 
justifică prin mai marea libertate de mişcare pe care ne-o permite 
prezenţa sa. Ea poate însemna însă şi puterea de a exclude anumite 
persoane considerate „indezirabile", ca şi restricţii puse libertăţii 
de mişcare. In cazuri extreme, poate chiar face din noi victime 
neajutorate ale deciziei arbitrare a altuia. Totuşi, mare parte din 
tehnologia folosită în viaţa cotidiană este menită să ne sporească, 
nu să ne limiteze gama de opţiuni. Tehnologia ne este vândută 
pe baza faptului că ne oferă mai multă libertate prin exercitarea 
unui control mai mare asupra vieţilor noastre. în general, primim 
cu braţele deschise noile oferte tehnologice, pentru că ne eliberează 
sau ne îmbogăţesc viaţa şi ne permit să facem lucruri vechi mai 
repede şi cu mai puţin efort. Ne permit chiar să facem lucruri pe 
care nu le-am făcut niciodată, sau nu le-am fi putut realiza înainte 
de invenţia lor. 

De acest potenţial e nevoie să fim convinşi. Astfel, o mulţime 
de experţi, înarmaţi cu numeroase tactici şi enorme sume de bani, 
sunt folosiţi de obicei pentru a ne transmite convingerea că putem 
avea încredere în ceea ce auzim şi vedem. La urma urmei, de ce 
alt mod de a cunoaşte dispunem? în falia dintre noile produse şi 
potenţialul lor de a crea şi satisface nevoi pătrunde marketingul, 
pentru a induce un proces în care nevoile se topesc în dorinţe 
care, nesatisfăcute, vor determina potenţialii consumatori să-şi 
simtă aspiraţiile neîmplinite. Se poate chiar să nici nu ştim ce 
nevoie este menit să satisfacă ultimul produs oferit. Să ne gândim 

de pildă la ideea că ceva reprezintă o ameninţare, ceva a cărui 
existenţă se află însă dincolo de puterea noastră de înţelegere. Dacă 
ne spălăm cu un săpun „obişnuit", s-ar putea să nu îndepărtăm 
„murdăria profundă", problemă remediată aparent prin folosirea 
unor loţiuni de spălat speciale. Ce spuneţi despre bacteriile invi¬ 
zibile care se acumulează pe dinţii noştri şi pe care periuţele obiş¬ 
nuite nu le pot îndepărta, astfel că e nevoie de un lichid special 
cu care să ne spălăm cavitatea bucală în fiecare zi? Probabil nu 
ştiam nici că aparatul nostru de fotografiat este absurd de primitiv 
şi incapabil să răspundă aşteptărilor „normale" pe care le avem 
de la el, dând rezultate care ne dezamăgesc atât de frecvent. în 
acest caz avem nevoie de un aparat complet automat, care să ne 
permită să devenim fotografi mai buni şi să ne bucurăm mai mult 
de fotografiile ce fixează momente importante şi memorabile. 

îndată ce ni se spun aceste lucruri, o să vrem probabil să 
obţinem produsul, spre a ne satisface nevoia, iar aceasta odată 
identificată, ar părea greşit să nu acţionăm. Când ni se prezintă 
o oportunitate, a nu face nimic ar însemna să dăm dovadă de negli¬ 
jenţă, ceea ce ne-ar scădea într-un fel respectul de sine, ca şi res¬ 
pectul pe care l-am putea pretinde de la alţii. Aceste obiecte devin 
indicii a ceea ce suntem şi oferă ceva legat de ce am putea deveni. 
Să ne gândim la această relaţie ca la o scară de măsurare. La un 
capăt, putem vedea obiectele ca lucruri de utilizat în slujba obiec¬ 
tivelor noastre. La mijlocul scării, relaţia se modifică, în măsura 
în care interacţionăm cu obiectele astfel încât ele contribuie la 
construcţia identităţii noastre, aptitudinile şi trăsăturile noastre 
schimbându-se corespunzător. La celălalt capăt al scării, lucrurile 
stau foarte diferit. Această poziţie a fost exprimată de Marshall 
McLuhan, analist şi comentator proeminent al dezvoltării mediilor 
electronice şi comunicaţiilor, când a observat că nu ne putem 
sustrage adoptării noilor tehnologii decât dacă ne sustragem socie¬ 
tăţii în sine, iar astfel, „adoptând în mod consecvent toate aceste 
tehnologii, ne legăm inevitabil de ele ca nişte servomecanisme". 

în cele mai multe cazuri, a obţine ceva înseamnă a-1 cumpăra. 
Aceste lucruri minunate, destoinice şi puternice tind să vină ca 
marfa, prin faptul că sunt promovate, vândute şi plătite cu bani. 
Cineva vrea să ni le vândă spre a face profit. Dar pentru a-1 obţine, 
trebuie mai întâi să ne convingă că merită să scoatem banii din 
buzunar. Aceasta pretinde ca marfa să aibă o valoare de folosinţă 
care să-i justifice valoarea de schimb. Valoarea de folosinţă e legată 
de utilitatea pe care o marfa o are în raport cu satisfacerea unei 
nevoi umane, în timp ce valoarea de schimb se referă la capacitatea 
pe care o are de a fi schimbată pentru alte bunuri sau servicii. 
Oamenii care vor să-şi vândă produsele trebuie să scoată în 
evidenţă marfa lor, făcând ca vechile produse să pară inactuale, 
depăşite şi inferioare. Acum, după cum am arătat, trebuie creată 
o dorinţă pentru acel produs, prin care orice sacrificiu ce decurge 
din cumpărarea lui să fie marginalizat în favoarea dorinţei de a-1 
poseda. 

Publicitatea este fundamentală în acest proces şi trebuie să 
vizeze obţinerea a două efecte. Mai întâi, propria noastră concepţie 
despre nevoile pe care le avem şi aptitudinile cu care putem satis¬ 
face aceste nevoi trebuie cel puţin pusă la îndoială, dacă nu revelată 
ca inadecvată. Ca urmare, vom simţi că nu ştim să ne apreciem 
nevoile reale şi nici ce ar trebui să facem pentru a rezolva situaţia, 
în al doilea rând, trebuie să aflăm că există soluţii şi metode de 
încredere pentru ignoranţa şi slaba noastră judecată. Aceste două 
obiective dezvăluie subţirimea liniei dintre diseminarea informaţiei 
şi numeroasele tehnici de persuasiune folosite de obicei pentru 
anumite grupuri de consumatori vizate. în reclame, de exemplu, 
cei care caută să-şi realizeze obiectivele folosind metode „de modă 
veche" pot fi ridiculizaţi, sau, ca alternativă, produsul oferit va 
fi vândut ca un mijloc pentru realizarea visurilor lor. 

Aceste forme de publicitate se folosesc adesea de autorităţi de 
încredere care mărturisesc despre calitatea produsului oferit. O 
astfel de autoritate poate fi întruchipată în diferite feluri: savantul 
dezinteresat care-şi exprimă părerea despre calitatea produsului, 

aparent neinfluenţat de banii pe care-i primeşte în acest scop; un 
expert de încredere în tehnologia automobilistică, fost pilot de 
curse; mărturia unui personaj binevoitor despre minunile pe care 
le fac anumite pachete bancare sau de asigurări pentru „omul 
obişnuit de pe stradă"; încrederea într-un produs exprimată prin 
girul dat de o mamă atentă şi experimentată; utilizarea unui expert 
recunoscut, cu priză la public, în treaba pe care trebuie s-o facă 
produsul; o persoană celebră pe care spectatorul şi încă vreo câteva 
milioane de oameni o cunoaşte şi, în cele din urmă, în căutarea 
de contraste care să capteze atenţia, suprapunerea unor perechi puţin 
probabile, precum un episcop sau o călugăriţă la volanul unei 
maşini sport, spre a arăta că produsul poate elibera aspecte repri¬ 
mate ale caracterului omenesc. Acestea nu sunt decât câteva dintre 
nenumăratele feluri în care specialiştii în publicitate, ca tehnicieni 
ai persuasiunii, încearcă să convingă audienţa de nevoia de a avea 
produsul respectiv, o cantitate enormă de timp şi bani fiind consa¬ 
crată acestui efort. 

Textele şi clipurile publicitare sunt menite să ne încurajeze şi 
să ne îndemne să cumpărăm un anumit produs. Pe de altă parte 
însă, ele promovează interesul nostru pentru comerţ şi locurile 
unde se găsesc produsele (magazine, mall-uri), precum şi dorinţa 
noastră de a le poseda. Un singur mesaj comercial ar avea cu greu 
efect asupra comportamentului nostru dacă interesul general n-ar 
fi deja bine înrădăcinat şi cumpărăturile nu s-ar fi transformat 
într-un obicei al vieţii cotidiene. Cu alte cuvinte, „eforturile persu¬ 
asive" ale agenţiilor de publicitate fac apel la o atitudine deja stabi¬ 
lită a consumatorilor, pe care nu fac decât s-o întărească. 

A adopta o asemenea atitudine înseamnă a concepe viaţa coti¬ 
diană ca pe o serie de probleme ce pot fi specificate şi clar definite 
dinainte, şi astfel izolate şi tratate. Cu alte cuvinte, nimic nu este 
în afara controlului, şi chiar dacă o astfel de situaţie ar putea inter¬ 
veni, există modalităţi de a-i ameliora sau de a-i rectifica efectele. 
Ceea ce induce un sentiment al responsabilităţii: abordarea pro¬ 
blemelor reale sau potenţiale reprezintă o datorie a tuturor şi n-ar 

trebui neglijată fără a te simţi vinovat sau ruşinat. Ca urmare, 
pentru orice problemă există o soluţie pregătită pentru nevoile 
consumatorului individual, care nu are decât să se ducă la cumpă¬ 
rături şi să-şi schimbe banii pentru bunuri sau servicii. Dacă nu-şi 
poate permite acum, poate să plătească mai târziu, prin diferite 
aranjamente croite pentru venitul său. Pe lângă dobândirea puterii 
de a le poseda, interesul principal este transmiterea sarcinii de a 
învăţa arta de a trăi ca efort de dobândire a aptitudinii de a găsi 
astfel de obiecte şi reţete. Intr-o asemenea atitudine se stabilesc 
legături între identitate, aptitudinile de consumator şi puterea de 
a cumpăra. Prin intermediul publicităţii, identitatea unei mame 
poate fi astfel legată de abilitatea de a identifica cel mai bun deter¬ 
gent şi cea mai bună maşină de spălat pentru nevoile familiei - 
izvorul ei de fericire -, precum şi capacitatea de a le cumpăra 
pentru a satisface acele nevoi. în acest proces de convingere a con¬ 
sumatorilor, alte nevoi şi forme de recunoaştere sunt puse între 
paranteze în favoarea legăturii dintre identitate, nevoi, produse, 
împlinire şi satisfacţie prin cumpărare. 

Atitudinea de consumator priveşte relaţia aparent inextricabilă 
dintre viaţă şi piaţă, orientând fiecare dorinţă şi fiecare efort spre 
căutarea dispozitivului sau expertizei ce pot fi cumpărate. Problema 
controlului asupra ansamblului mai larg al vieţii — ceva pe care 
cei mai mulţi dintre noi nu-1 vor obţine niciodată — este subsumată 
unei multitudini de mici cumpărături aflate, în principiu, la 
îndemâna majorităţii consumatorilor. în acest fel, probleme presu¬ 
puse a fi publice (în sensul că sunt împărtăşite) şi sociale, sunt 
privatizate şi individualizate. Ca urmare, datoria fiecăruia devine 
o datorie de a se ameliora pe sine şi de a-şi ameliora viaţa, de a-şi 
depăşi neajunsurile, ca şi cum toţi ar avea acces egal la mijloacele 
necesare pentru acest scop, iar relaţiile noastre cu ceilalţi şi cu 
mediul în care ne aflăm n-ar fi de o importanţă fundamentală în 
acest proces. Astfel, vuietul insuportabil al traficului greu este 
tradus în nevoia de a instala ferestre duble, iar de aerul poluat ne 
ocupăm cumpărând picături pentru ochi şi machiaje. Condiţiile 

apăsătoare în care se află o mamă suprasolicitată la locul de muncă 
sunt ameliorate de analgezice şi/sau antidepresive prescrise de medic, 
în timp ce la dezastrul transportului în comun se răspunde cum¬ 
părând o maşină şi contribuind astfel la zgomot, poluare, ambu¬ 
teiaje şi stres. La toate aceste simaţii se poate răspunde însă oricând 
prin raportarea la „libertatea de alegere" ce caracterizează suvera¬ 
nitatea consumatorului. 

Stiluri de viaţă, produse şi piaţă 

Vieţile noastre sunt astfel contrafăcute într-o serie de probleme 
individuale, iar a atrage atenţia asupra unor factori extraindividuali 
este socotit a reprezenta o negare a responsabilităţii pentru situaţia 
în care ne găsim fiecare. Activitatea noastră de consumatori ne 
transformă în indivizi, deşi aproape tot ce creăm şi producem se 
petrece în compania altora. Cel mai important lucru care are loc 
în societate este reproducerea, pentru că fără ea n-ar exista 
generaţiile viitoare, iar economia s-ar prăbuşi. Totuşi, ce recunoaş¬ 
tere acordă economia calităţii de mamă şi, în general, de părinte? 
Calitatea de părinte se traduce într-o atitudine de consumator, 
potrivit căreia a fi un părinte responsabil înseamnă a cumpăra cele 
mai noi produse pentru copii. Mesajul pare să fie, în cele din urmă, 
că suntem una cu lucrurile pe care le cumpărăm sau le deţinem. 
Spune-mi ce cumperi, de ce şi în ce magazine, şi îţi voi spune 
cine eşti, sau ce doreşti să devii. După cum preocuparea faţă de 
problemele noastre este din ce în ce mai personală, la fel este şi 
alcătuirea identităţii proprii. Evaluarea de sine, stima de sine şi 
sarcina de a ne constitui ca persoană concretă cad numai în sarcina 
noastră. Noi înşine stăm mărturie pentru intenţiile, silinţa şi 
perseverenţa noastră, şi tot noi suntem răspunzători de rezultatul 
acţiunilor noastre, oricare ar fi acesta. 

Nu ducem lipsă de o subtilă asistenţă în acest scop, pentru 
că există o mulţime de modele între care putem alege şi încă şi 

mai multe vor sosi mâine, în set complet, cu tot ce e nevoie pentru 
a le asambla: sunt originale „ansambluri identitare" de tip „meş¬ 
terul priceput". Chiar şi atunci când tehnicienii persuasiunii ne 
oferă, prin intermediul publicităţii atent concepute, produse sin¬ 
gulare, specifice, în mod evident destinate unei anumite nevoi, 
acestea sunt prezentate pe ansamblul unui fond, clar scos în evi¬ 
denţă, al unui stil de viaţă în care se potrivesc în chip „natural". 
Nu avem decât să comparăm ţinuta, limbajul, hobyurile şi chiar 
aparenţa fizică a oamenilor din reclamele menite să ne încurajeze 
să bem o anumită marcă de bere cu cele din reclamele care încearcă 
să vândă o marcă deosebită de parfum, o maşină de lux, sau chiar 
mâncare pentru câini şi pisici. Ceea ce se vinde nu este doar valoa¬ 
rea produsului, ci semnificaţia lui simbolică în calitate de piesă 
dintr-un ansamblu ce alcătuieşte un anumit stil de viaţă. 

Modelele fluctuează potrivit modei. Orice sentiment de auto- 
mulţumire este duşmanul producţiei şi consumului, iar pentru 
a menţine mersul înainte al acestora din urmă trebuie ca atitudinea 
consumatorului să se bazeze pe nişte dorinţe neobosite. Dacă am 
păstra produsele atâta vreme cât slujesc scopului pentru care au 
fost în mod evident create, piaţa ar ajunge curând într-un impas. 
Fenomenul modei împiedică această situaţie. Lucrurile sunt scoase 
din uz şi înlocuite nu pentru că şi-au pierdut utilitatea, ci pentru 
că nu mai sunt la modă. Produsele devin atunci uşor de recu¬ 
noscut, după felul cum arată, ca bunuri alese şi obţinute de con¬ 
sumatori cu gusturi clar depăşite, prezenţa lor aruncând astfel 
îndoiala asupra statutului proprietarilor în calitatea lor de consu¬ 
matori respectabili şi responsabili. Pentru a-ţi menţine acest statut, 
trebuie să fii la zi cu ofertele mereu noi de pe piaţă, iar a obţine 
produsele înseamnă a reconfirma o capacitate socială — fireşte însă, 
numai până când mulţi alţi consumatori fac acelaşi lucru. In acel 
moment, obiectul la modă, care iniţial făcea deosebirea, devine 
„obişnuit" sau „vulgar" şi e gata să se demodeze, numai spre a fi 
rapid înlocuit de un altul. 

Modelele variază de asemenea în privinţa gradului de popu¬ 
laritate de care se bucură în anumite cercuri sociale şi a respectului 
pe care-1 pot conferi proprietarilor lor. Ca atare, ele posedă diferite 
rate de atracţie, potrivit poziţiei sociale în care se situează con¬ 
sumatorii. Prin alegerea unui anumit model, cumpărarea tuturor 
accesoriilor necesare şi folosirea lui cu sârguinţă, se creează ima¬ 
ginea unui membru al unui grup care aprobă acel model şi-l adoptă 
ca marcă distinctivă; el devine un semn vizibil de apartenenţă. A 
te prezenta ca membru vizibil al unui grup înseamnă a purta şi 
a deţine simbolurile corecte: haina potrivită, CD-urile potrivite, 
precum şi a urmări şi discuta programele şi filmele de televiziune 
recunoscute. Pereţii dormitoarelor sunt decoraţi în chip specific 
grupului, iar serile sunt petrecute în anumite locuri, unde se eta¬ 
lează anumite modele de comportament şi conversaţie. 

„Triburile" cărora ne alăturăm în căutarea identităţii noastre 
sunt total diferite de cele pe care se spune că le-au descoperit 
exploratorii în „ţinuturi îndepărtate". Ceea ce face ca triburile 
cărora ne alăturăm prin cumpărarea simbolurilor lor să pară super¬ 
ficial asemănătoare cu cele descoperite de exploratori este că ambele 
se instituie separat de alte grupuri şi caută să-şi sublinieze iden¬ 
titatea deosebită şi să evite confuzia; ambele îşi cedează identitatea 
proprie membrilor lor, definindu-i prin procură. Asemănările se 
termină totuşi aici, şi tot aici ia naştere o diferenţă covârşitoare, 
pentru că aceste neo-triburi definite de orientarea consumului 
n-au sfaturi ale bătrânilor, adunări sau comitete de admitere care 
să decidă cine are dreptul să intre şi cine trebuie exclus. Nu au 
nici paznici la poartă, nici apărători la graniţe. Nu au instituţii 
ale autorităţii - nici o Curte Supremă care să se pronunţe asupra 
corectitudinii comportamentului membrilor. Pe scurt, formele de 
control sunt diferite şi nici nu se încearcă monitorizarea gradelor 
de conformitate la nivel colectiv. Prin urmare, se pare că te poţi 
muta liber dintr-un neo-trib într-altul prin schimbarea hainei, 
remobilarea apartamentului şi petrecerea timpului liber în locuri 
diferite. 

Aceste diferenţe apar numai ca urmare a unei priviri superfi¬ 
ciale. La urma urmei, chiar dacă neo-triburile nu-şi păzesc intrarea 
în mod oficial, există altcineva care se ocupă de asta —piaţa. Neo- 
triburile sunt, în esenţă, stiluri de viaţă, iar acestea se află în legătură 
cu stilurile de consum. Accesul la consum se face prin intermediul 
pieţei şi prin actele de cumpărare de mărfuri. Sunt puţine lucruri 
pe care cineva le poate consuma Iară ca mai întâi să le cumpere, 
iar aceste produse sunt adesea prezentate ca piese componente 
ale unui anumit stil de viaţă uşor de recunoscut. Dacă, dintre ele, 
unele contribuie la un anumit stil de viaţă, acestea pot fi privite 
cu desconsiderare, văduvite de strălucire şi prestigiu, dispreţuite, 
considerate neatractive şi chiar degradante. într-adevăr, a purta 
nişte pantofi de sport necorespunzători pe terenurile de joacă de 
la şcoală este o sfruntare. Ce se întâmplă însă cu cei cărora le lipsesc 
mijloacele de a face o alegere aparent deschisă tuturor? Aceştia 
nu-şi pot permite să aleagă, iar actele lor de consum sunt limitate, 
într-o societate orientată spre consum, tăcerea care-i înconjoară 
pe cei aflaţi în sărăcie devine asurzitoare. 

Disponibilitatea aparentă a unei game largi şi în creştere de 
neo-triburi, fiecare afişând un stil de viaţă diferit, are un efect 
puternic şi în acelaşi timp ambiguu asupra vieţii noastre. Pe de 
o parte, trăim experienţa acestei disponibilităţi ca pe o spulberare 
a oricăror limitări impuse libertăţii noastre. Aparent suntem liberi 
să ne deplasăm de la o calitate personală la alta, să alegem ce vrem 
să fim şi ce vrem să facem din noi înşine. Nici o forţă nu pare să 
ne reţină şi nici un vis nu pare nepotrivit fiindcă s-ar afla în conflict 
cu poziţia socială actuală sau cu una potenţială. Pare o eliberare 
de constrângeri: o experienţă înviorătoare, în care totul, în prin¬ 
cipiu, ne este la îndemână şi nici o condiţie nu e finală şi irevo¬ 
cabilă. Cu toate astea, fiecare punct de sosire, indiferent dacă e 
de durată sau temporar, pare să fie rezultatul felului în care ne-am 
exercitat libertatea în trecut. Ca urmare, numai şi numai noi 
suntem de blamat pentru starea în care ne aflăm, sau de lăudat, 
în funcţie de gradul de satisfacţie derivat din recunoaşterea venită 
din partea celorlalţi, prin intermediul obiectelor pe care le posedăm. 

Suntem cu toţii persoane care-şi făuresc singure destinul, iar 
dacă nu, avem potenţialul să devenim ceea ce aspirăm să fim. Ni 
se reaminteşte mereu că nu există nici o justificare pentru a ne 
abandona ambiţiile şi că singurele constrângeri cu care ne con¬ 
fruntăm sunt cele ce rezidă în noi ca indivizi - în izolare unii faţă 
de alţii. Ne confruntăm deci cu probleme în care singurul impe¬ 
diment în calea succesului este o chestiune de atitudine indivi¬ 
duală. Fiecare stil de viaţă e o provocare. Dacă-1 găsim atrăgător, 
dacă este mai lăudat decât al nostru şi proclamat mai plăcut şi 
mai respectabil, ne putem simţi deprivaţi. Ne simţim seduşi de 
el, atraşi de el, îndemnaţi să facem tot ce ne stă în putinţă spre 
a deveni parte a sa. Stilul nostru de viaţă curent începe să-şi piardă 
farmecul şi nu ne mai procură satisfacţia pe care ne-o oferea cândva. 

în măsura în care mecanismele de producţie şi consum sunt 
lubrifiate de activitatea frenetică ce veghează asupra pericolelor 
automulţumirii, nu există aparent nici o piedică în calea eforturilor 
îndreptate către găsirea unui stil de viaţă potrivit. Când oare putem 
spune: „Am obţinut tot ce-am dorit, acum putem să ne relaxăm 
şi să nu ne mai agităm" ? în chiar momentul în care am putea-o 
face, apare la orizont o nouă atracţie, iar momentul de sărbătoare 
pare să fie un răsfăţ derivat dintr-o satisfacţie nejustificată. Rezul¬ 
tatul acestei libertăţi de a alege, în urmărirea a ceea ce e cu nepu¬ 
tinţă de obţinut, pare a fi condamnat să rămână veşnic de neatins. 
Simpla disponibilitate a unor tentaţii mereu proaspete şi aparenta 
lor accesibilitate ne ţin departe de orice realizare. Atunci când 
limita este cerul, nici o destinaţie pământească nu pare suficient 
de plăcută pentru a ne satisface. Stilurile de viaţă etalate public 
nu sunt doar numeroase şi variate, ci sunt reprezentate ca având 
valori diferite, şi deci putere diferită de diferenţiere a celor ce le 
practică. Dacă ne hotărâm pentru mai puţin decât maximum în 
cultivarea de sine, putem crede ulterior că situaţia noastră socială 
nu prea prestigioasă este efectul natural al unei sârguinţe de autocul- 
tivare lipsite de entuziasm. 

Povestea nu se opreşte la accesibilitatea potenţială, ci la tentaţiile 
ce decurg din vizibilitate. Ceea ce face ca alte stiluri de viaţă să 
fie atât de ispititor apropiate şi la îndemână este faptul că nu sunt 
practicate în secret. Dimpotrivă, ele par atât de seducător deschise 
şi ispititoare fiindcă neo-triburile nu trăiesc în fortăreţe apărate 
de ziduri de netrecut, şi deci pot fi abordate, se poate pătrunde 
în ele. Acestea fiind spuse, în pofida aparenţelor contrare, intrarea 
este liberă numai în măsura în care paznicii sunt invizibili. Cei 
pe care-i numim în limbaj cotidian „forţele pieţei" nu poartă uni¬ 
forme şi neagă orice responsabilitate pentru succesul final sau 
pentru eşecul escapadei. De exemplu, efectele forţelor de piaţă 
globale nu sunt doar o descriere a unei stări de lucruri, ci se poate 
apela la ele spre a desemna consecinţe pentru care nimeni nu e 
răspunzător, sau consecinţe care cer un răspuns ce necesită trans¬ 
formări în atitudini şi organizare. Prin contrast, reglementările 
de stat privitoare la nevoi şi la satisfacerea lor, care nu pot fi decât 
vizibile, sunt mult mai vulnerabile în faţa protestului public şi 
reprezintă o ţintă mai uşoară pentru eforturi colective îndreptate 
spre reformă. 

Bineînţeles că se întâmplă şi excepţii, după cum este evident 
în protestele din diferite ţări împotriva efectelor globalizării. în 
absenţa unei rezistenţe colective eficiente, nefericitul om de pe 
stradă trebuie să creadă însă că e propria sa vină, pur şi simplu, 
dacă nu a fost capabil să-şi îndeplinească dorinţele. Individul riscă 
mult în acest joc, ca şi societatea din care face parte, pentru că 
riscă să-şi piardă încrederea în sine, în tăria caracterului propriu, 
în inteligenţa, aptitudinile, motivaţia şi tenacitatea lui. Inte¬ 
riorizarea vinii se manifestă în punerea de sine la îndoială, iar 
persoana în cauză poate căuta serviciile unui expert care să-i repare 
personalitatea deficientă, dacă are acces la el şi/sau îşi poate permite 
un asemenea serviciu. Ce poate rezulta din acest proces? 

Pesemne că suspiciunile vor fi confirmate în timpul consul¬ 
taţiilor. La urma urmei, identificarea oricărei cauze situate dincolo 
de cele asupra cărora individul e capabil să acţioneze poate fi 

considerată o manifestare de îngăduinţă, pentru că individului 
nu-i stă în putinţă s-o schimbe. Va fi dezvăluită în schimb o fisură 
internă, ceva ascuns în şinele prăbuşit al învinsului, care l-a împie¬ 
dicat să se slujească de oportunităţile prezente, fără îndoială, tot 
timpul. E improbabil ca mânia născută din frustrare să se reverse 
şi să fie îndreptată către lumea exterioară. Paznicii invizibili care 
barează calea dorită rămân invizibili şi mai în siguranţă ca oricând. 
Pe cale de consecinţă, situaţiile de vis pe care şi le imaginează 
fascinaţi nu vor fi deci discreditate. Celui care nu are succes i se 
va nega şi ispititoarea consolare de a dezaproba retrospectiv valoarea 
stilului de viaţă pe care în van a căutat să-l adopte. S-a observat 
că eşecul de a atinge scopurile promovate în reclame drept scopuri 
superioare şi constant aducătoare de satisfacţie are drept rezultat 
resentimente îndreptate nu doar împotriva scopurilor în sine, ci 
şi împotriva celor care le-au atins şi apar ca simboluri ale realizării 
lor. Totuşi, şi această situaţie poate fi interpretată ca răspuns al 
unui individ care, scos din condiţiile sociale din care face parte, 
este ţinut pe deplin responsabil pentru acţiunile sale. Orice efort 
de a înţelege în aceşti termeni este socotit o scuză pentru com¬ 
portamentul său, prin opoziţie cu încercarea constructivă de a găsi 
soluţii mai de durată pentru asemenea probleme. 

Chiar şi cele mai sofisticate stiluri de viaţă pot fi reprezentate 
ca universal disponibile dacă publicitatea e bine concepută. Pre¬ 
tinsa lor accesibilitate este o condiţie necesară pentru a fi seducătoare. 
Ele inspiră motivaţia de a cumpăra şi interesul consumatorilor, 
pentru că eventualii cumpărători cred că modelele pe care le 
urmăresc sunt tangibile. în plus, trebuie să fie admirate pentru 
ca modelele să fie obiecte legitime ale acţiunii practice, nu doar 
ale unei contemplări pline de respect. Aceste forme de prezentare, 
la care piaţa nu-şi poate permite să renunţe în pretenţiile sale, 
implică o egalitate a consumatorilor în ce priveşte capacitatea de 
a-şi determina liber poziţia socială. în lumina unei asemenea egali¬ 
tăţi presupuse, eşecul de a obţine bunuri de care se bucură alţii 
este menit să determine sentimente de frustrare şi resentimente. 

Eşecul pare inevitabil. Accesibilitatea reală a stilurilor de viaţă 
alternative este determinată de capacitatea eventualilor practicanţi 
de a plăti. Simplu spus, unii oameni au mai mulţi bani decât alţii, 
şi deci mai multă libertate practică de alegere. In particular, cei 
care dispun de cele mai mari sume de bani, care deţin adevăratele 
paşapoarte pentru minunăţiile pieţei, îşi pot permite stilurile cele 
mai lăudate, cele mai râvnite, şi deci cele mai prestigioase. Aici 
avem însă de-a face cu o tautologie, adică o afirmaţie care defineşte 
lucrurile despre care vorbeşte deşi pretinde că le explică. Aceasta 
se întâmplă pentru că stilurile ce pot fi obţinute de relativ puţini 
oameni, cu averi deosebit de mari, sunt totodată socotite cele mai 
distinse şi demne de admirat. Raritatea lor este admirată şi faptul 
că sunt practic inaccesibile le face minunate. Ca urmare, odată 
obţinute, sunt purtate cu mândrie, ca marcă distinctivă a unei 
poziţii sociale exclusive şi excepţionale. Ele sunt simbolurile 
„adevăratelor personalităţi", care practică „adevăratele stiluri de 
viaţă". Atât mărfurile, cât şi cei care le folosesc - etalarea fiind 
una din principalele utilizări — îşi derivă înalta stimă de care se 
bucură exact din acest „mariaj". 

Toate mărfurile au o etichetă cu preţul. Aceste etichete selecţio¬ 
nează marja de potenţiali consumatori. Ele trasează graniţele dintre 
realist, nerealist şi realizabil, pe care un client nu le poate traversa. 
Dincolo de evidenta egalitate de şanse promovată de piaţă stă ine¬ 
galitatea practică a consumatorilor în ce priveşte gradele flagrant 
diferenţiate de libertate practică de alegere. Această inegalitate este 
resimţită în acelaşi timp ca opresiune şi ca stimul, generând 
dureroasa experienţă a deprivării, cu toate consecinţele morbide 
pentru stima de sine pe care le-am discutat mai înainte. Ea declan¬ 
şează de asemenea eforturi zeloase ale consumatorilor de a-şi spori 
capacitatea de a consuma - eforturi ce asigură o cerere susţinută 
pentru tot ce oferă piaţa. 

In pofida faptului că susţine egalitatea, piaţa produce şi rein- 
staurează ca atare inegalitatea într-o societate alcătuită din consu¬ 
matori. Genul de inegalitate tipic indus şi susţinut de piaţă este 

ţinut în viaţă şi reprodus perpetuu prin mecanismul preţurilor. 
Stilurile de viaţă promovate conferă distincţia mult căutată pentru 
că etichetele cu preţul le plasează dincolo de posibilităţilor consu¬ 
matorilor mai lipsiţi de mijloace. La rândul ei, această funcţie ce 
conferă distincţie contribuie la atractivitatea lor şi susţin preţul 
mare care le este ataşat. In cele din urmă, reiese că, în pofida 
pretinsei libertăţi de alegere a consumatorului, stilurile de viaţă 
promovate nu sunt distribuite egal sau la întâmplare, ci tind să 
se concentreze într-o anumită parte a societăţii şi să dobândească 
rolul unui simbol al situaţiei sociale. Drept urmare, stilurile de 
viaţă tind să devină o caracteristică de clasă. Faptul că sunt alcătuite 
din elemente disponibile toate în magazine nu face din ele vehicule 
ale egalităţii. Ba chiar le face mai puţin suportabile, mai greu de 
îndurat pentru cel relativ sărac şi lipsit de mijloace, decât pe vremea 
când averile erau alocate pe faţă unor ranguri sociale deja ocupate, 
adesea moştenite şi imuabile. în spatele pretenţiei care sugerează că 
realizarea lor este la îndemâna tuturor stă realitatea alocării lor potri¬ 
vit unei distribuţii inegale a capacităţii de plată. Lupta pentru recu¬ 
noaştere, în acest sens, poate începe numai odată cu redistribuirea. 

Piaţa prosperă de pe urma inegalităţii veniturilor şi averilor, 
însă nu pare să recunoască rangurile. Toate vehiculele inegalităţii 
sunt negate, cu excepţia etichetelor purtătoare de preţ. Bunurile 
trebuie să fie accesibile tuturor celor care-şi pot permite să plătească 
preţul. Capacitatea de a cumpăra este singurul titlu pe care piaţa 
îl recunoaşte. De aceea, într-o societate a consumului dominată 
de piaţă, rezistenţa la toate celelalte inegalităţi alocate creşte la pro¬ 
porţii nemaiîntâlnite. Cluburile exclusive care nu acceptă membri 
din anumite grupuri etnice şi/sau femei, restaurantele sau hote¬ 
lurile care împiedică accesul clienţilor cu „pielea de culoare nepo¬ 
trivită", agenţii imobiliari care nu vând casele din aceleaşi motive 
sunt cu toţii ţinta atacurilor. Puterea covârşitoare a criteriilor de 
diferenţiere socială susţinute de piaţă pare să-i invalideze pe toţi 
ceilalţi competitori. Simplu spus, n-ar trebui să existe bunuri pe 
care banii să nu le poată cumpăra, iar piaţa nu este presupusă a 

fi întruchiparea anumitor valori şi prejudecăţi, ci o forţă universală 
şi neutră valoric pe care toţi oamenii rezonabili se cuvine s-o accepte. 

In pofida pretenţiilor contrare, deprivările dirijate de piaţă şi 
cele întemeiate pe apartenenţa etnică se suprapun. Grupurile men¬ 
ţinute într-o poziţie inferioară de restricţii „alocate" sunt de obicei 
şi angajate în slujbe prost plătite, astfel încât nu-şi pot permite 
stilurile de viaţă destinate celor care au avantaje de pe urma muncii 
lor. In acest caz, caracterul alocat al deprivării rămâne ascuns. Ine¬ 
galităţile vizibile sunt explicate prin inferioritatea talentului, efor¬ 
turilor sau perspicacităţii celor ce aparţin grupurilor lipsite de 
mijloace; dacă n-ar avea aceste defecte înnăscute, ar reuşi la fel 
ca oricine altcineva. A deveni asemeni celor pe care-i invidiază şi 
doresc să-i imite le-ar fi la îndemână dacă ar acţiona potrivit 
dorinţelor lor. Inegalitatea pe care se bazează piaţa este prin urmare 
permisă de barierele cu care se confruntă de obicei asemenea 
grupuri, dând astfel şi mai multă apă la moara explicaţiilor care ţintesc 
nu condiţiile în care se află aceste grupuri şi prejudecăţile cu care 
se confruntă, ci caracteristicile presupus „specifice" grupului lor. 

Chiar şi membrii acelor categorii defavorizate care reuşesc din 
punctul de vedere al pieţei tot găsesc bine închise porţile care 
deschid către anumite stiluri de viaţă. Ei au puterea financiară 
care le permite plata tarifelor mari ale clubului sau hotelului, însă 
nu li se permite intrarea. Este astfel expus caracterul alocat al 
deprivării lor, şi ei află în acest fel că, în pofida promisiunilor, 
banii nu pot cumpăra totul şi că pentru a avea o anumită poziţie 
în societate, bunăstare şi demnitate e nevoie de mai mult decât 
a câştiga şi a cheltui banii cu sârg. După câte ştim, oamenii pot 
să difere în privinţa capacităţii de a cumpăra bilete, dar se cuvine 
să fie cineva refuzat dacă îşi poate permite să le cumpere? 

Dată fiind pretenţia societăţii de piaţă că bunurile şi serviciile 
sunt disponibile pentru cei care şi le pot permite, diferenţierea 
alocată a oportunităţilor e nejustificabilă. Iată de ce membrii mai 
bine situaţi ai grupurilor discriminate tind să se revolte împotriva 
oricărei alte discriminări în afara celei întemeiate pe „capacitatea 

de a cumpăra". Epoca persoanelor care-şi făuresc singure destinul, 
epoca proliferării „triburilor" cu un anumit stil de viaţă, a dife¬ 
renţierii prin stiluri de consum este de asemenea o epocă a rezis¬ 
tenţei la discriminări rasiale, etnice, religioase şi de gen. întâlnim 
aici lupta pentru drepturile omului exprimată în termenii înlăturării 
oricărei restricţii cu excepţia celor ce pot fi depăşite prin efortul 
oricărei fiinţe umane ca individ. 

Rezumat 

Identitatea noastră e transformată în diferite feluri, nu numai 
prin introducerea noilor tehnologii, ci şi prin rolul tot mai mare 
pe care-1 joacă piaţa în viaţa cotidiană. Pentru cei care şi le pot 
permite şi au acces la ele, noile tehnologii pretind o constantă 
actualizare a aptitudinilor. Totuşi, se pune întrebarea dacă folosim 
asemenea mijloace pentru scopurile noastre, ori mijloacele devin 
scopuri în sine. Pe măsura ce ne orientăm către viitor, anumite 
scrieri de science-fiction devin tot mai relevante dat fiind că 
demarcaţiile stricte dintre fiinţele umane şi maşini se estompează 
tot mai mult. Implantul valvelor mecanice şi montarea unor 
membre artificiale pot însemna mai mult decât simpla recuperare 
a unor funcţionalităţi „naturale", putând sluji la sporirea capa¬ 
cităţilor umano-mecanice. Inovaţiile tehnologice pot permite un 
control mai mare, dar cu ce consecinţe şi pentru cine? Aceste pro¬ 
bleme pretind o înţelegere venită din afara unor procese ce nu 
recunosc nimic altceva decât propriile lor justificări. 

Din astfel de întrebări decurg importante probleme etice. Unde 
rezidă însă resursele din care să ne inspirăm pentru asemenea sco¬ 
puri, în societăţile dirijate de logica consumului? Aparent, singurul 
lucru recunoscut este capacitatea de a plăti, însă am văzut că presu¬ 
pusa egalitate stă alături de prejudecăţile existente în societate. 
Egalitatea şanselor şi veniturilor este distribuită diferenţiat, astfel 
încât nu numai că oamenii aduc pe piaţă diferite capacităţi de a 

alege, ci piaţa îi răsplăteşte potrivit acceptabilităţii lor în cadrul 
ordinii lucrurilor. Prin urmare, chiar a avea bani poate să nu fie 
de ajuns pentru a beneficia de aceste aranjamente, iar protestele 
împotriva unei asemenea inegalităţi sunt departe de a fi neobiş¬ 
nuite, chiar dacă nu sunt universale. Intre timp, suntem în con¬ 
tinuare încurajaţi să consumăm, urmărind ceea ce e cu neputinţă 
de obţinut - stilul de viaţă perfect în care domneşte satisfacţia 
absolută. 



Partea a IlI-a 

PRIVIND ÎN URMĂ ŞI ÎNAINTE 



CAPITOLUL 10 

Gândirea sociologică 


Cu fiecare capitol al acestei cărţi, am traversat împreună o lume 
a experienţelor cotidiene, privite din perspectiva problemelor schim¬ 
bătoare care ne înconjoară şi ne determină vieţile. Luând sociologia 
ca ghid în această călătorie, am însărcinat-o să comenteze ceea 
ce vedem şi ceea ce facem. Ca în orice altă excursie cu ghid, ne-am 
pus speranţa că ghidul nostru nu va omite nimic important şi ne 
va atrage atenţia asupra acelor lucruri pe lângă care am putea trece 
fără să le observăm dacă am fi lăsaţi să ne descurcăm singuri. 
Ne-am aşteptat de asemenea ca ghidul nostru să explice lucruri 
pe care nu le ştiam decât superficial şi să ofere o perspectivă la care 
nici nu ne-am gândit anterior. La sfârşitul excursiei, puteam spera 
în chip realist că vom şti mai multe şi ne vom ameliora, ca urmare, 
concepţiile. 


Ochiul sociologic 

înţelegerea reprezintă miezul vieţii sociale. Asemeni filozofului 
Charles Taylor, putem vorbi despre înţelegere în două sensuri. 
Mai întâi, există o înţelegere a lucrurilor ca poziţionare a lor în- 
tr-o ordine semnificativă. Ceea ce la început poate părea încurcat 
şi chiar ameninţător poate fi înţeles mai târziu în relaţie cu acele 
aspecte ale vieţii care ne sunt mai familiare. După cum am văzut 
în călătoria noastră, există evenimente şi practici considerate adesea 
străine şi ameninţătoare. De aceea, a căuta să le explicăm se poate 

dovedi o atitudine provocatoare faţă de concepţiile deja existente. 
Aceste concepţii sunt legate de al doilea sens al înţelegerii, cea care 
determină cunoaşterea unui mediu astfel încât să ne permită să 
ne ducem viaţa în cadrul său. E cunoaşterea tacită, pe care ne 
bazăm de obicei în acţiunile noastre şi fără de care n-am putea 
să ne împlinim şi să ne orientăm viaţa. 

între aceste două sensuri ale înţelegerii există o tensiune. Ambele 
dau dovadă de o complexitate care stă mărturie pentru bogăţia 
condiţiei umane. Cea dintâi se poate manifesta însă ca o critică 
a celei din urmă, datorită potenţialului de a pune la îndoială ceea 
ce e socotit de la sine înţeles în viaţa cotidiană. Este o formă de 
înţelegere mediată de un relaţionism ce situează oamenii în per¬ 
spectiva modului în care viaţa lor e legată de ceilalţi. în cursul 
procesului, ea ne arată nu numai că viaţa este o activitate susţinută, 
ci şi cum este determinată aceasta de evenimente şi procese care 
nu fac parte, în mod normal, din înţelegerea noastră de fiecare zi. 

Obiectivul acestei cărţi a fost determinat de ambele dimensiuni 
ale înţelegerii. La urma urmei, felul în care ne împăcăm cu ceilalţi 
şi implicaţiile acestui fapt asupra persoanei noastre, precum şi rolul 
pe care-1 joacă în viaţa noastră condiţiile şi relaţiile sociale în gene¬ 
ral, ne permit să ne ocupăm mai bine de problemele cu care ne 
confruntăm în fiecare zi. Nu sugerăm prin asta că încercările noas¬ 
tre de a le rezolva vor fi, ca urmare, automat încununate de succes, 
ci că vom şti cum să încadrăm problemele astfel încât să obţinem 
soluţii mai durabile. Prin urmare, gândirea sociologică este fun¬ 
damentală pentru această sarcină, dar succesul ei depinde de factori 
exteriori influenţei oricărei discipline. A încadra problemele ce 
reclamă intervenţia noastră şi a găsi soluţiile potrivite este un proces 
continuu care pretinde dispoziţia de a asculta şi a acţiona, ca şi 
capacitatea de a introduce schimbări. Rolul sociologiei ca mod 
disciplinat de a gândi este de a modela acest proces. în această 
privinţă, sociologia oferă ceva fundamental vieţii sociale în general, 
anume o interpretare a experienţei prin procesele înţelegerii şi expli¬ 
cării. De această sarcină, s-a achitat foarte bine. 

Să caracterizăm sociologia ca un comentariu asupra vieţii 
sociale. Oferind experienţelor noastre o serie de note explicative, 
ea dezvăluie totodată implicaţii pentru modul în care ne conducem 
viaţa. Astfel, ea acţionează ca un mijloc de rafinare a cunoaşterii 
pe care o deţinem şi folosim în viaţa zilnică, aducându-ne în atenţie 
nu numai realizările noastre, ci şi constrângerile şi posibilităţile 
care ne stau în faţă prin legarea acţiunilor noastre de poziţia şi 
situaţiile în care ne găsim. Sociologia este un ochi disciplinat care 
examinează „cum" ne descurcăm în viaţă, localizând totodată aceste 
detalii pe o „hartă" ce se întinde dincolo de experienţele noastre 
imediate. Putem apoi observa cum se potrivesc şi se relaţionează 
teritoriile pe care le locuim cu o lume pe care s-ar putea să n-o 
explorăm niciodată noi înşine, dar care ne determină şi ne struc¬ 
turează totuşi viaţa. 

Diferenţele pe care le putem resimţi între momentul dinainte 
şi cel de după citirea unor studii sociologice nu au nimic cu dife¬ 
renţa dintre eroare şi adevăr. Chiar dacă sociologia ne poate corecta 
impresiile şi contrazice opiniile, acţiunile noastre pot fi descrise 
şi explicate la diferite niveluri ale experienţei. Şi de fapt exact asta 
se întâmplă în viaţa socială când ne aflăm în contexte diferite, de 
exemplu când lucrăm, când suntem acasă, când ne facem cumpă¬ 
răturile sau când suntem la o petrecere cu prietenii. Prin urmare, 
a spune că există o explicaţie suficientă oricând şi oriunde nu este 
numai inexact, ci exclude diferenţa din prezent şi posibilităţile 
din viitor. Oamenii acţionează contrar aşteptărilor, iar asta face 
parte din exerciţiul libertăţii. Sociologia poate explica motivele aces¬ 
tui comportament, însă, datorită modului său de studiu, ea este 
mai degrabă un îndemn de a înţelege prin intermediul cercetării, 
pentru care nu există un sfârşit şi o destinaţie finală unde ar sălăşlui 
adevărul absolut. în schimb, ca în toate sferele de activitate ştiin¬ 
ţifică, cunoaşterea noastră explică din ce în ce mai adecvat anumite 
lucruri care anterior nu fuseseră descoperite sau bine înţelese. 

întorcându-ne la cele două sensuri ale înţelegerii, sociologia 
nu numai că luminează felul în care ne conducem viaţa, ci are şi 

efectul de a ne pune la îndoială confortul prin studii şi lucrări ce 
stimulează şi provoacă imaginaţia. Procesul poate fi unul dificil, 
pentru că lucrurile familiare sunt privite din unghiuri neaşteptate 
şi neexplorate. Pot apărea sentimente de confuzie din cauza con¬ 
vingerilor noastre privitoare la formele de cunoaştere şi la ce ne 
putem aştepta de la ele. Adesea ne aşteptăm să ne j ustifice ideile 
pe care deja le avem, sau să ne ofere o cunoaştere nouă fără să ne 
tulbure înţelegerea, ci amplificând-o în chip semnificativ. Evident, 
cunoaşterea sociologică poate îndeplini ambele aşteptări. Dar ea 
poate totodată (după cum am mai spus) să le pună la îndoială 
prin refuzul de a trece peste ceea ce este neclar sau ambivalent în 
viaţa noastră. Iată de ce poate favoriza o gândire diferită, prin inclu¬ 
derea unor aspecte ale vieţii care în mod normal sunt puse între 
paranteze. Pentru noi, acest fapt face din sociologie o disciplină 
foarte practică, deşi nu în sensul în care este invocat acest termen 
de cei ce caută să facă din viziunea lor despre societate o realitate 
confortabilă care, după cum am văzut, include prin virtutea de 
a fi exclusivă. 

Aşteptările sociale şi gândirea sociologică 

Tensiunile dintre formele de înţelegere menţionate mai sus şi 
aşteptările pe care le avem frecvent de la cunoaşterea ştiinţifică 
sunt evidente în aşteptările noastre faţă de gândirea sociologică. 
Mai întâi, ne aşteptăm să fie o „ştiinţă". Deşi am arătat că practica 
reală a ştiinţei nu se conformează criteriilor ştiinţei, ea îmbracă 
adesea următoarea formă: ştiinţa este un ansamblu de practici care 
pretind, sau ar trebui să pretindă, o superioritate netă şi în aşa 
măsură neproblematică asupra altor forme de cunoaştere, încât 
să poată produce informaţii fiabile şi valide în numele adevărului. 
Dacă luăm acest criteriu ca bază a judecăţii, sociologii pot fi aşezaţi 
alături de alţi experţi care ne pot spune ce probleme avem şi cum 
trebuie să procedăm cu ele. 

Această aşteptare a luat naştere din credinţa în „scientism", 
care, după cum se exprimă Jiirgen Habermas, este „convingerea 
că nu mai putem înţelege ştiinţa ca o formă posibilă de cunoaştere, 
ci trebuie mai degrabă să identificăm cunoaşterea cu ştiinţa". Socio¬ 
logia este apoi privită ca ansamblul de instrucţiuni ale unui set 
de soluţii practice, cuprinse în manuale ce conţin informaţii garan¬ 
tate despre cum să avem succes în viaţă, unde măsura succesului 
e dată de felul în care ajungem să obţinem ce vrem şi în care putem 
sări sau ocoli orice ne-ar putea sta în cale. In spatele acestei per¬ 
spective stă credinţa că libertatea decurge din abilitatea de a con¬ 
trola situaţiile şi de a le subordona scopurilor noastre. Promisiunea 
cunoaşterii e deci considerată a fi capacitatea de a ne spune, în 
afara oricărei îndoieli, ce se va întâmpla, ceea ce ne va permite 
să acţionăm liber şi raţional în urmărirea ţelurilor noastre. înarmaţi 
cu această cunoaştere, nu vom face decât acele mişcări care ne 
vor aduce garantat rezultatele dorite. 

Faptul că cineva are controlul asupra unei situaţii înseamnă 
că-i ademeneşte, forţează sau determină, într-un fel sau altul, pe 
ceilalţi - care sunt întotdeauna parte a condiţiilor sociale - să se 
comporte într-un mod care-1 ajută să obţină ceea ce doreşte. De 
regulă, controlul asupra unei situaţii nu poate însemna decât con¬ 
trolul asupra altor oameni. Astfel de aşteptări se traduc în con¬ 
vingerea că arta de a trăi implică felul în care putem deopotrivă 
să ne câştigăm prieteni şi să controlăm oamenii. în pofida faptului 
că aceste obiective sunt într-o evidentă tensiune, sociologia îşi 
poate vedea serviciile înrolate în efortul de a crea ordine şi de a 
elimina haosul din situaţiile sociale. După cum am observat în 
capitolele anterioare, aceasta este o marcă distinctivă a epocii 
moderne. Se poate aştepta ca, prin explorarea speranţelor, dorin¬ 
ţelor, visurilor şi motivaţiilor ce determină acţiunea umană, socio¬ 
logii să ofere informaţii asupra felului în care trebuie ordonate 
lucrurile astfel încât să provoace tipul de comportament pe care 
se cuvine să-l manifeste oamenii. Asta presupune eliminarea oricărui 
comportament pe care modelul desemnat de ordine îl consideră 

nepotrivit. De exemplu, managerii centrelor de apeluri telefonice 
şi managerii fabricilor se pot folosi de ajutorul sociologilor pentru 
a ameliora productivitatea angajaţilor; comandanţii de armate le 
pot cere să întreprindă analize şi studii observaţionale care să favo¬ 
rizeze o mai mare disciplină în rândul efectivelor sau să dezvăluie 
informaţii privitoare la obiectivele duşmane; forţele de poliţie pot 
solicita soluţii pentru dispersarea mulţimilor şi pentru desfăşurarea 
unor metode de supraveghere eficiente; marile magazine îşi pot 
trimite supraveghetorii la cursuri menite să-i ajute să detecteze 
şi să reducă furturile; companiile pot solicita expertiza necesară 
pentru a seduce potenţialii clienţi să le cumpere produsele; iar con¬ 
ducătorii de campanii electorale ar putea dori să ştie care sunt 
cele mai bune metode pentru a-i face pe politicieni mai populari 
şi a le oferi mai multe şanse de a fi aleşi facându-i să pară „în contact" 
cu oamenii. 

Toate aceste cerinţe vorbesc despre acelaşi lucru: sociologii ar 
trebui să ofere consiliere în privinţa felului în care pot fi combătute 
acele aspecte care sunt deja definite ca probleme de anumite gru¬ 
puri, astfel încât explicaţiile sau soluţiile alternative să fie ignorate 
sau socotite „irelevante". Un rezultat ar putea fi reducerea libertăţii 
anumitor oameni, astfel încât opţiunile să le fie limitate, iar com¬ 
portamentul, controlat potrivit dorinţelor celor care plătesc studiul. 
In acest caz, sunt solicitate cunoştinţe privitoare la cum pot fi 
transformaţi oamenii respectivi din subiecţi ai propriilor lor acţiuni 
în obiecte ale intervenţiei sau manipulării. înţelegerea în sensul 
relaţiilor dintre persoană şi mediul în care se află este atunci subor¬ 
donată dorinţelor şi percepţiilor celor care urmăresc controlul de 
la bun început. Probabil că orice devieri ulterioare de la aceste 
aşteptări vor solicita forme şi mai complete de control, mai degrabă 
decât să pună la îndoială încercarea în sine. Intr-adevăr, punerea 
sub semnul întrebării poate fi considerată o atitudine prea laxă, 
un adevărat lux în faţa unor „necesităţi" contextuale. 

Aceste aşteptări echivalează cu cerinţa ca gândirea sociologică 
să producă reţete pentru controlul interacţiunilor umane. Se poate 

observa aici dorinţa de dobândi controlul asupra obiectelor de 
studiu. După cum am văzut în cazul interacţiunilor dintre cultură 
şi natură, aceasta este o dorinţă cu o istorie îndelungată, în care 
natura trebuia să devină obiect al intervenţiei, astfel încât să se 
subordoneze voinţei şi scopurilor celor care urmăresc să utilizeze 
resursele pentru mai buna satisfacere a propriilor nevoi. A apărut 
atunci un limbaj purificat de intenţii şi încărcat de termeni tehnici 
aparent străini de orice sentimente, un limbaj prin intermediul 
căruia obiectele intervenţiei puteau fi descrise ca fiind supuse 
acţiunilor, fără să le pună la îndoială sau să dea naştere la vreo 
reacţie. Ele erau lipsite de relaţia pe care o puteau avea cu un echi¬ 
libru de ansamblu şi, astfel compartimentate, puteau fi supuse 
manipulării menite să îndeplinească anumite obiective. Astfel 
descrisă, lumea naturală era concepută ca „deschisă tuturor": un 
teritoriu virgin, aşteptând să fie parcelat şi transformat într-un 
plan expres conceput pentru a se conforma mai bine locuirii ome¬ 
neşti. Problema echilibrului nu s-a pus deloc până când nu s-a 
recunoscut că teritoriul e aproape epuizat şi că intervenţiile au 
dus la dispariţia de specii şi habitaturi vitale. între timp, îşi aştepta 
momentul o întreagă istorie despre surse alternative de energie 
şi practici disponibile, dar subordonate urmăririi anumitor scopuri. 

Lumea socială poate fi explorată având în minte acest scop. 
Ea poate fi studiată în aşa fel încât anumite fiinţe umane să-i 
confere forma pe care o doresc, putând apărea atunci o cunoaştere 
care nu numai că explică, dar şi justifică acest proces. Realitatea 
poate fi astfel privită drept ceva care se opune activităţii orientate 
către scopuri. Şi mai multă cunoaştere poate fi atunci desfăşurată 
sau mobilizată spre a arăta cum poate fi frântă această rezistenţă, 
în acelaşi timp, orice îndoială exprimată faţă de acest proces poate 
fi socotită o punere la îndoială a cuceririi pe care o reprezintă eman¬ 
ciparea umanităţii de constrângeri şi aparenta sporire, ca să spunem 
aşa, a libertăţii colective. Evident că în anumite domenii de activi¬ 
tate rezultatul poate fi chiar acesta, însă presupusa neutralitate a 
acestui model de cunoaştere este lipsită chiar de problemele care 

dau scop şi semnificaţie vieţii omeneşti, anume dimensiunile etice 
şi morale ale existenţei noastre. 

Sociologia: strategii care apar din umbră 

Orice disciplină care caută legitimare într-un astfel de context 
trebuie să anticipeze acest model de producere a cunoaşterii. Orice 
fel de cunoaştere care aspiră să obţină recunoaştere publică printr-o 
poziţie în lumea academică şi o parte din resursele publice trebuie 
să demonstreze că poate oferi un model la fel de folositor. Vedem 
astfel că, deşi rolul de arhitecţi sau de constructori ai ordinii sociale 
nici nu le-a trecut prin minte primilor sociologi (unora le-a trecut), 
singurul lucru pe care-1 voiau fiind să înţeleagă mai bine condiţia 
umană, când au urmărit să edifice disciplina sociologiei cu greu 
au putut evita concepţiile dominante privitoare la ce este „cunoaş¬ 
terea adevărată". Ca urmare, la un moment dat a fost nevoie de 
o construcţie şi o demonstraţie că viaţa şi activitatea umană pot 
fi studiate în aceleaşi condiţii. Nu-i de mirare deci că s-au simţit 
obligaţi să demonstreze că sociologia se poate ridica la un statut 
care să-i poată asigura recunoaşterea ca activitate legitimă în ter¬ 
menii exprimaţi mai înainte. 

în cadrul instituţiilor unde se ducea lupta pentru recunoaşterea 
ca disciplină, discursul sociologic a luat o formă particulară, efortul 
de a face sociologia să se acorde cu discursul scientist devenind 
un punct de mândrie printre preocupările participanţilor. între 
acestea putem discerne strategii care reprezentau o interpretare 
şi un răspuns ulterior la aceste cerinţe. Nu vrem să sugerăm că 
ele dau socoteală complet de diversitatea perspectivelor sociologice 
actuale. Afirmăm totuşi că elemente ale tuturor s-au reunit pentru 
a determina şi a da o formă dinamicii sociologiei aşa cum este ea 
constituită în prezent şi aşteptărilor pe care le au oamenii faţă de 
cunoştinţele ei. 

Prima noastră strategie priveşte reproducerea activităţii ştiin¬ 
ţifice aşa cum este ea stabilită de aceste aşteptări dominante. Gân¬ 
ditorul nostru de căpătâi în această direcţie este unul a cărui moştenire 

intelectuală e încă preţuită, nu numai datorită amplorii şi pro¬ 
funzimii aspectelor de care s-a interesat, ci şi relaţiei dintre scrierile 
sale şi contextul social în care se găsea. Emile Durkheim căuta 
nici mai mult, nici mai puţin decât o bază pentru sociologie într-un 
ansamblu unitar de discipline sociologice menite să ofere un fun¬ 
dament raţional, sistematic şi empiric pentru religia civilă a socie¬ 
tăţii. El a urmat aici un model al ştiinţei caracterizat mai întâi 
de toate prin capacitatea de a-şi trata obiectul studiului ca strict 
separat de subiectul care studiază. Astfel, subiectul se uită la un 
obiect „din afară", acesta putând fi observat şi descris într-un limbaj 
neutru şi detaşat. Din acest punct de vedere, disciplinele ştiinţifice 
nu se disting prin metodă, ci prin faptul că acordă atenţie unor 
domenii diferite ale realităţii. Lumea este astfel împărţită în parcele, 
fiecare fiind cercetată de o disciplină ştiinţifică ce trasează graniţe 
în jurul obiectului investigaţiei sale. Cercetătorii folosesc acelaşi 
fel de instrumente şi stăpânesc acelaşi fel de aptitudini tehnice, 
fiind angajaţi într-o activitate supusă aceloraşi reguli metodologice 
şi aceloraşi coduri de comportament. Lucrurile sunt separate de 
activităţile lor şi nu aşteaptă decât să fie observate, descrise şi expli¬ 
cate dintr-o asemenea privire ştiinţifică. Disciplinele ştiinţifice nu 
sunt demarcate decât de diviziunea teritoriilor de investigaţie, fiecare 
ocupându-se de propriul ei „ansamblu de lucruri". 

Potrivit acestui model, sociologia este ca un explorator al mări¬ 
lor îndepărtate, căutând să descopere un teritoriu asupra căruia 
nimeni n-a pretins încă suveranitatea. Durkheim l-a găsit în faptele 
sociale. Acestea sunt fenomene colective, ireductibile la individ, 
în calitate de convingeri şi modele de comportament împărtăşite, 
ele pot fi tratate ca lucruri de studiat într-un mod obiectiv şi deta¬ 
şat. Aceste lucruri le apar indivizilor ca o realitate dură, încăpă¬ 
ţânată şi independentă de voinţa lor. Ele nu trebuie să fie în chip 
necesar recunoscute şi nici nu pot fi înlăturate. în această privinţă, 
reproduc caracteristicile lumii fizice aproape în acelaşi fel în care 
o masă sau un scaun pot ocupa un loc într-o cameră. A le ignora 
ar fi ca şi cum am presupune că cineva poate ignora gravitaţia. 

In acest sens, a încălca o normă socială poate duce la sancţiuni 
punitive, ca o reamintire a faptului că nu se poate încălca ceea 
ce nimeni nu poate schimba. 

Prin urmare, putem spune că faptele sociale, deşi evident nu 
există fără fiinţele umane, nu rezidă înlâuntrul acestora ca indivizi, 
ci în afara lor. împreună cu natura şi cu legile ei inviolabile, ele 
constituie o parte vitală a mediului obiectiv al fiecărei fiinţe umane. 
N-ar avea nici un sens să căutăm să aflăm ceva despre aceste fapte 
sociale întrebându-i pur şi simplu pe cei supuşi influenţei lor. 
Informaţiile ar fi vagi, parţiale şi înşelătoare. în schimb, ei pot fi 
întrebaţi despre reacţiile pe care le au faţă de mediu, spre a urmări 
în ce fel schimbările de situaţie pot îmbunătăţi comportamentul 
sau pot fi revelatoare pentru forţele ce rezidă în mediul însuşi. 

După cum admitea Durkheim, faptele sociale diferă de faptele 
din natură într-o privinţă foarte importantă. Legătura dintre 
încălcarea unei legi a naturii şi răul produs prin această încălcare 
este automată, nefiind introdusă de oameni sau de altcineva. Legă¬ 
tura dintre încălcarea unei norme sociale şi suferinţele celor care 
o încalcă este, dimpotrivă, „făcută de om". Anumite compor¬ 
tamente sunt pedepsite în virtutea faptului că le condamnă socie¬ 
tatea, nu fiindcă comportamentul în sine îi provoacă rău celui 
care-1 susţine (astfel, furtul nu-i face rău hoţului, dimpotrivă, îi 
poate fi benefic; dacă hoţul are de suferit ca urmare a acţiunii sale 
este numai pentru că sentimentele sociale militează împotriva fur¬ 
tului). Totuşi, această diferenţă nu afectează caracteristica ce face 
ca normele sociale să se prezinte „ca lucruri" şi nici posibilitatea 
studierii lor obiective. Asemenea fapte sociale care se prezintă „ca 
lucruri", şi nu stările mintale sau emoţiile indivizilor (cele avid 
studiate de psihologi), oferă o explicaţie originală a comporta¬ 
mentului uman. Dorind să descrie corect şi să explice comportamen¬ 
tul uman, sociologul este astfel îndreptăţit (şi îndemnat) să ocolească 
psihicul, intenţiile şi semnificaţiile personale individuale, pe care 
numai indivizii înşişi le pot descrie, şi să se concentreze în schimb 
asupra studiului fenomenelor care pot fi observate din exterior 

şi care vor apărea, cel mai probabil, la fel oricărui observator care 
le studiază. 

O strategie foarte diferită este aceea de a urmări obţinerea unui 
statut ştiinţific fără a reproduce practicile corespunzătoare. Acest 
demers poate fi numit reflecţie şi modificare. Asociat în principal 
cu lucrările lui Max Weber, el respinge ideea că sociologia ar trebui 
să imite generos practicile ştiinţelor fizice. în schimb, propune 
ca practica sociologică, fără să-şi piardă precizia care se aşteaptă 
de la cunoaşterea ştiinţifică, să fie la fel de diferită de cea a ştiinţelor 
naturii pe cât este realitatea umană investigată de sociologie de 
lumea studiată de ştiinţele naturii. Aceasta este realitatea care ar 
trebui să ghideze sociologia, care, ca disciplină, ar trebui să fie 
sensibilă la schimbările ce au loc în societate ca întreg. 

Realitatea umană este diferită de lumea naturală pentru că 
acţiunile omeneşti au semnificaţie. Oamenii au motive şi acţio¬ 
nează pentru a-şi îndeplini obiectivele pe care şi le stabilesc, iar 
aceste obiective le explică acţiunile. Iată de ce, spre deosebire de 
mişcările spaţiale ale corpurilor fizice, acţiunile omeneşti trebuie 
mai degrabă înţelese decât explicate. Mai exact, a explica acţiunile 
omeneşti înseamnă a le înţelege, în sensul de a percepe semni¬ 
ficaţiile investite în ele de actori. Faptul că acţiunile omeneşti au 
semnificaţie este fundamentul hermeneuticii, care se referă la teoria 
şi practica „recuperării înţelesului" încorporat în texte literare, 
picturi sau orice alt produs al spiritului creator omenesc. Spre a 
le înţelege semnificaţia, interpreţii textului trebuie să se pună ei 
înşişi în „locul" autorului, adică să vadă textul cu ochii autorului 
şi să gândească gândurile autorului. Abia după aceea trebuie să 
facă legătura între acţiunile autorului şi situaţia istorică în care 
se află ei înşişi. 

Cercul hermeneutic - de la particularitatea experienţelor auto¬ 
rului şi scrierilor sale la contextul istoric general în care a scris - 
nu depinde de o metodă uniformă pe care orice persoană o poate 
aplica cu acelaşi succes, ci de talentul interpretului. Dacă interpreţii 
propun interpretări foarte diferite, o propunere dintre cele aflate 

în competiţie poate fi aleasă pentru că e mai bogată, mai intuitivă, 
mai profundă, mai plăcută din punct de vedere estetic sau mai 
satisfăcătoare în general decât celelalte. Evident, această cunoaştere 
nu poate dobândi certitudinea asociată dorinţei de a modela ordi¬ 
nea, în numele unei puteri care pretinde reţete neambigue. în 
pofida acestor diferenţe, Weber susţinea totuşi că sociologia poate 
ajunge la o bază „ştiinţifică". 

Nu toate acţiunile omeneşti pot fi interpretate în acest fel. 
După cum am văzut, multe dintre activităţile noastre sunt fie 
tradiţionale, fie afective, în sensul că sunt ghidate de obiceiuri 
sau emoţii. în ambele cazuri, acţiunea este nercflexivă. De exemplu, 
atunci când acţionăm din mânie sau din obicei, nici nu ne plănuim 
acţiunile, nici nu urmărim anumite scopuri. Acţiunile tradiţionale 
sau afective sunt determinate de factori aflaţi în afara controlului 
nostru direct şi pot fi înţelese cel mai bine atunci când le este evi¬ 
denţiată cauza. Ceea ce pretinde mai degrabă o înţelegere a sem¬ 
nificaţiei decât o explicaţie cauzală sunt acţiunile raţionale, pentru 
că acestea sunt calculate, controlate şi orientate către scopuri 
conştient avute în vedere (acţiuni „în vederea a“). Astfel, în timp 
ce tradiţiile sunt diverse iar emoţiile sunt profund personale şi idio- 
sincratice, motivele pentru care raportăm scopurile la mijloacele 
pe care le alegem spre a le îndeplini sunt comune tuturor fiinţelor 
omeneşti. Astfel, putem smulge un înţeles din acţiunile observate 
nu ghicind ce se petrecea în capul actorilor, ci asociind acţiunii 
un motiv care are sens şi face acţiunea inteligibilă. 

Weber susţinea astfel că o minte raţională se poate recunoaşte 
pe sine într-o altă minte raţională. Mai mult, că atâta timp cât 
acţiunile studiate sunt raţionale, în sensul că sunt calculate şi orien¬ 
tate către un scop, ele pot fi înţelese raţional prin postularea unei 
semnificaţii, nu a unei cauze. Prin urmare, cunoaşterea sociologică 
are un avantaj clar asupra celei ştiinţifice prin aceea că poate nu 
numai să-şi descrie, ci şi să-şi înţeleagă obiectele. Oricât de profund 
ar fi explorată lumea descrisă de ştiinţă, ea rămâne fără semnificaţie. 

în timp ce sociologia recuperează sensul realităţii în procesul desco¬ 
peririlor sale. 

Există şi o a treia strategie, care nu este nici reproducere, nici 
reflecţie şi modificare, ci poate fi caracterizată drept demonstraţie 
prin efect. Scopul este în acest caz de a arăta că sociologia are 
aplicaţii practice directe şi eficiente, şi el a fost urmărit de pionierii 
sociologiei din Statele Unite. De ce? Pentru că SUA sunt o ţară 
recunoscută pentru înclinaţia ei spre gândirea pragmatică şi pentru 
considerarea succesului practic drept criteriu suprem al valorii şi, 
în final, al adevărului. După cum se exprima filozoful William 
James, iniţiator al pragmatismului, „este destul de evident că obli¬ 
gaţia noastră de a recunoaşte adevărul, departe de a fi necondi¬ 
ţionată, este teribil de condiţionată". Cu astfel de argumente în 
minte, cercetarea sociologică poate oferi o cunoaştere ale cărei 
rezultate pot fi judecate de cei ce urmăresc diferite scopuri. In 
acest fel, ea poate fi folosită pentru a „manipula" realitatea şi a 
o modifica astfel încât să fie în acord cu anumite necesităţi şi 
intenţii, oricare ar fi acestea şi oricum ar fi fost definite şi selectate. 

De la bun început se vede că această strategie conferă socio¬ 
logiei o latură practică în misiunea sa de diagnoză socială. Intuiţiile 
sale s-au precizat prin studiul unor probleme sociale recunoscute, 
precum creşterea criminalităţii, delincvenţa juvenilă şi compor¬ 
tamentul bandelor de tineri, alcoolismul, prostituţia, slăbirea legă¬ 
turilor familiale şi aşa mai departe. Sociologia îşi întemeiază astfel 
pariul de recunoaştere socială pe promisiunea de a asista admi¬ 
nistrarea proceselor sociale. Ea se plasează astfel în slujba con¬ 
strucţiei şi menţinerii ordinii sociale şi se consideră că împărtăşeşte 
preocupările administratorilor sociali, a căror sarcină este să con¬ 
troleze comportamentul uman. Serviciile sociologilor pot fi astfel 
folosite pentru a dezamorsa antagonismele şi a preveni conflictele 
în fabrici şi în mine, pentru a uşura adaptarea tinerilor soldaţi în 
unităţi armate combatante, pentru a promova noi produse comer¬ 
ciale, pentru a reabilita foşti delincvenţi şi pentru a creşte eficienţa 
sistemului de asistenţă socială. 



246 PRIVIND ÎN URMA şi înainte 

Această strategie se apropie cel mai mult de formula filozo¬ 
fului Francis Bacon „a îngenunchea natura prin supunere". Se 
petrece aici un amestec al adevărului cu utilitatea, al informaţiei 
cu controlul şi al cunoaşterii cu puterea. Suntem de asemenea 
martori ai judecării cunoaşterii sociologice potrivit beneficiilor 
practice pe care le poate aduce managementului ordinii sociale. 
Ne găsim astfel încă o dată confruntaţi cu ideea că sociologia oferă 
soluţii pentru probleme care sunt percepute şi exprimate de teh¬ 
nicienii ordinii. Societatea poate fi astfel privită, de la nivel înalt, 
ca un obiect de manipulat ce constă dintr-un material rezistent, 
ale cărui calităţi interne trebuie cunoscute mai bine spre a-1 face 
mai pliabil şi mai receptiv faţă de forma finală dorită. 

Tensiunile din cadrul acestor aşteptări legate de cunoaşterea 
sociologică se întorc mereu asupra ei într-o formă ce caută să-i 
pună statutul la îndoială. Acest lucru nu e surprinzător, în măsura 
în care reunirea intereselor sociologice şi a celor manageriale rămâne 
centrală pentru cei care concep relaţiile omeneşti într-o formă 
instrumentală. Se consideră atunci că justificarea cunoaşterii constă 
în felul în care se aplică unor interese îngust definite. Totuşi, potri¬ 
vit criticilor aduse pionierilor sociologiei americane, dacă o disci¬ 
plină îşi defineşte succesul din perspectiva slujirii intereselor celor 
puternici, înseamnă, de la sine, că disciplina ignoră orice valori 
alternative şi totodată că-şi stabileşte limitele investigaţiilor în- 
tr-un cadru extrem de strâmt. Este înlăturată astfel din start înţe¬ 
legerea unor potenţiale viziuni alternative privitoare la relaţiile 
sociale, precum şi posibilităţile de schimbare aflate în cadrul tuturor 
aranjamentelor contemporane. 

Criticii celei de-a treia strategii au evidenţiat că aceasta e păr¬ 
tinitoare şi sprijină activ asimetria puterii sociale. La urma urmei, 
nu oricine poate folosi o cunoaştere concepută dintr-o perspectivă 
managerială, în măsura în care aplicarea sa pretinde resurse pe 
care numai managerii le stăpânesc şi le pot desfăşura. Prin urmare, 
sociologia sporeşte controlul celor care deţin deja controlul şi ridică 
şi mai mult pragul în favoarea celor care se bucură deja de o poziţie 

avantajoasă. Sunt slujite astfel cauzele inegalităţii, neînţelegerii şi 
injustiţiei sociale. 

Din cauza motivelor enumerate, sociologia atrage controverse. 
Ea devine o ţintă a celor care atacă ambivalenţa din societate, iar 
lucrările sale sunt supuse unor presiuni pe care-i e peste putinţă 
să le concilieze. Ceea ce pretinde una dintre părţi de la sociologie 
poate fi considerat de cealaltă parte abominabil, putând-o determina 
să opună rezistenţă. Prin urmare, practica sa va fi cu necesitate 
determinată de aşteptări aflate în conflict, oricare ar fi rigoarea 
evidentă a metodologiei, a metodelor sale şi oricât de rafinate i-ar 
fi intuiţiile teoretice. Ulterior ea poate cădea victimă unor con¬ 
flicte sociale reale ce fac parte din tensiunile, ambivalenţa şi contra¬ 
dicţiile din cadrul societăţii în ansamblu. Relevând probleme sociale 
prin cercetări sistematice, sociologia poate constata că este utilizată 
ca o ţintă convenabilă ce deplasează nevoia de dezbatere şi de 
acţiuni serioase. Să ne întoarcem totuşi privirea către societatea 
însăşi, pentru a căuta să înţelegem această stare de lucruri. 

Tensiuni sociale, forme de viaţă şi ţinte sociologice 

Putem privi această stare de lucruri ca un rezultat al proiec¬ 
tului de raţionalizare inerent societăţii moderne, raţionalitatea 
apărând ca un cuţit cu două tăişuri. Pe de o parte, ea este evident 
de ajutor în procesul obţinerii unui control sporit asupra acţiunilor. 
După cum am văzut, calculul raţional determină acţiunile în- 
tr-o manieră ce se potriveşte mai bine anumitor scopuri şi astfel le 
creşte eficienţa potrivit anumitor criterii. în ansamblu, se pare că 
este mai probabil ca indivizii raţionali să-şi atingă scopurile, prin 
comparaţie cu cei care nu-şi plănuiesc, calculează şi monitorizează 
acţiunile. Pusă în slujba individului, raţionalitatea poate lărgi dome¬ 
niul libertăţii individuale. Mai există însă şi un alt aspect al raţio¬ 
nalităţii. Odată aplicată mediului acţiunii individuale - organizării 
societăţii în ansamblu -, analiza raţională poate servi la limitarea 

opţiunilor sau la diminuarea gamei de mijloace din care indivizii 
pot alege spre a-şi urmări scopurile. Prin urmare, raţionalitatea 
poate limita libertatea individuală. Sociologia reflectă această ten¬ 
siune, oferind însă în acelaşi timp mijloacele prin care aceste efecte 
pot fi mai bine înţelese, iar problemele pe care le provoacă în 
societatea modernă, mai eficient abordate. Aşa cum scria Marshall 
McLuhan privitor la noile tehnologii, dacă înţelegem felul în care 
ne transformă viaţa, „le putem anticipa şi controla; dacă însă ne 
continuăm transa subliminală autoindusă, vom fi sclavii lor“. 

Date fiind aceste presiuni, şi în pofida rigorilor lor meto¬ 
dologice evidente, şi Weber, şi Durkheim şi-au manifestat preocu¬ 
parea pentru libertate. Durkheim a criticat utilitarismul, determinat 
de calcule menite să maximizeze rezultatele unor actori individuali. 
Cum ar putea acesta oferi o bază socială pentru fericirea şi mul¬ 
ţumirea individuală? se întreba el. Şi Weber era preocupat de aceste 
valori centrale pentru condiţia umană, dar găsea că sunt tot mai 
mult supuse calculului şi raţionalităţii instrumentale. De aseme¬ 
nea, Robert Park, unul dintre pionierii sociologiei din Statele 
Unite, a scris despre felul în care noi forme de comunicare au creat 
asociaţii care nu numai că au intensificat competiţia dintre oameni, 
dar au adus cu ele şi potenţialul unei înţelegeri sporite. 

Şi astăzi se fac auzite aceleaşi preocupări. Auzim astfel că încre¬ 
derea este fundamentală pentm relaţiile umane, dar e adesea submi¬ 
nată de calculele unor afaceri globale ce stăpânesc puteri şi bogăţii 
echivalente cu cele ale unor naţiuni, fără a fi însă în chip demo¬ 
cratic răspunzătoare de utilizarea lor. Pentru aceste afaceri globale, 
orice rezistenţă la dominaţia asupra modurilor de viaţă poate 
reprezenta un simplu impediment în calea realizării obiectivelor 
lor globale. Auzim de asemenea despre valorile comunitare şi 
importanţa lor pentru solidaritatea socială. Totuşi, după cum am 
văzut în călătoria noastră, aceasta se traduce adesea într-o atitudine 
defensivă îndreptată împotriva „celuilalt". După cum observa 
Richard Sennett, „zidurile împotriva unei ordini economice ostile" 
devin cel mai important aspect al arhitecturii comunitare. Ca urmare, 

spre a-1 parafraza pe Paul Virilio, politica se asociază cu o eliberare 
de frică, în timp ce securitatea socială se asociază cu dreptul de 
a consuma. 

Ceea ce se observă aici este desfăşurarea de resurse pentru 
realizarea unor scopuri particulare şi acţiunea creatoare de graniţe, 
ca răspunsuri la condiţiile sociale. La rândul lor, acestea sunt 
determinate de cunoştinţe ce reprezintă viziuni care conţin inter¬ 
pretări ale lumii. în acest sens, cunoaşterea nu reflectă pur şi simplu 
lucrurile aşa cum sunt în sine, după cum se crede adesea. în loc 
de asta, ea cerne, ordonează şi compartimentează în containere 
care iau forma categoriilor, claselor şi tipurilor. Cu cât avem mai 
multă cunoaştere, cu atât vedem mai multe lucruri şi cu atât 
discernem în lume mai multe lucruri diferite. De exemplu, studiul 
picturii ne face să vedem într-un tablou nu roşu, ci diferite forme 
ale acestuia, precum roşu de Adrianopol, roşu încins, roşu de spânz, 
roşu indian, roşu japonez, carmin, purpuriu, stacojiu, roşu cardinal, 
roşu sângeriu, vermilion, damasc, roşu de Napoli, roşu de Pompei, 
roşu persan şi aşa mai departe. Diferenţa dintre un ochi antrenat 
şi unul neantrenat se manifestă în puterea de a discerne şi explora 
metodic. 

în orice domeniu, a dobândi cunoştinţe înseamnă a învăţa cum 
să faci noi distincţii. în acest proces, uniformul devine discon¬ 
tinuu, distincţiile sunt mai specifice, iar clasele mai cuprinzătoare 
sunt împărţite în clase mai mici, astfel încât interpretarea expe¬ 
rienţei să fie mai bogată şi mai detaliată. Auzim adesea că educaţia 
poate fi măsurată prin bogăţia vocabularului folosit în distincţii 
şi descrieri. Un lucru poate fi apreciat ca „plăcut", însă descrierea 
poate fi dezvoltată - agreabil, savuros, prielnic, potrivit, de bun 
gust, sau „impecabil". Limba nu intervine însă în viaţă „din afară", 
pentru a raporta experienţe şi evenimente care au avut deja loc. 
Limba este în viaţă şi o reflectă de la bun început. în cuvintele 
lui Pierre Bourdieu, „utilizările sociale ale limbii îşi datorează valoa¬ 
rea specific socială faptului că tind să fie organizate în sisteme 

de diferenţe", iar acestea, Ia rândul lor, reproduc „sistemul de 
diferenţe sociale". 

Putem deduce de aici că limba este o formă de viaţă şi fiecare 
limbă - engleză, chineză, portugheză, limba clasei muncitoare şi 
cea a clasei de mijloc, limba „preţioasă", argoul interlop, jargonul 
adolescenţilor, limbajul criticilor de artă, al marinarilor, al fizi¬ 
cienilor nucleari, al medicilor sau al minerilor — este o formă de 
viaţă. Fiecare îşi alcătuieşte o hartă a lumii şi un cod de com¬ 
portament. în interiorul fiecărei forme de viaţă, harta şi codul se 
împletesc. Putem să ni le închipuim distincte, însă în practică nu 
Ie putem separa. Distincţiile făcute între denumirile lucrurilor 
reflectă percepţia pe care o avem asupra diferenţei dintre calităţile 
lor. în acelaşi timp, recunoaşterea diferenţelor în privinţa calităţii 
reflectă discriminarea pe care o facem când acţionăm în vederea 
lor, ca şi aşteptările din care decurg acţiunile noastre. Să ne amin¬ 
tim o observaţie făcută anterior: a înţelege înseamnă a şti ce e de 
făcut mai departe, iar dacă ştim ce e de făcut mai departe, înseamnă 
că am înţeles. Exact această suprapunere, armonia dintre cele 
două - felul în care acţionăm şi felul în care privim lumea — ne 
fac să presupunem că diferenţele sunt în lucrurile însele. 

Diferenţierile folosite de obicei în slujba înţelegerii cotidiene 
sunt însoţite de confort şi certitudine. După cum am notat, această 
formă de înţelegere este bogată, iar sociologii au explorat-o dând 
dovadă de intuiţii extraordinare şi făcând manifest ceea ce în cadrul 
procesului era latent. într-un anumit grad, în cursul normal al 
evenimentelor, practica însăşi trebuie să fie indiferentă la condi¬ 
ţiile sale de posibilitate. Altfel, cum am putea acţiona dacă ne-am 
petrece tot timpul gândindu-ne la acţiunile noastre şi la relaţia 
lor cu condiţiile din care facem parte? Am avea aici o reţetă pentru 
inacţiune şi nesiguranţă. Totuşi, formele de viaţă care permit acţiu¬ 
nea nu sunt pur şi simplu separate una de alta. înţelegerea socio¬ 
logică nu înseamnă doar ce să facem mai departe în viaţă, ci în 
ce fel se leagă viaţa noastră de alţii, chiar dacă în condiţii normale 
lucrurile nu par să stea aşa. Acţiunile se pot baza pe informaţii 

locale, dar au potenţialul de a fi transportate şi reprezentate astfel 
încât să traverseze graniţele. 

Exact asta fac armatele celor care promovează bunuri şi servicii 
în numele consumului. Graniţele dintre formele de viaţă se regă¬ 
sesc atunci sub tirul imaginilor şi posibilităţilor transmise de dife¬ 
rite mijloace de comunicare, cu efecte variate, după cum am văzut 
în călătoria noastră ghidată. Formele de înţelegere rezultante nu 
pot fi interpretate ca venind pur şi simplu „din interior", în sensul 
adiţionării la suma locală de cunoştinţe, astfel încât să ştim ce e 
de făcut mai departe într-o formă de viaţă. Acestea nu sunt doar 
instanţe ce confirmă noi cunoştinţe care pot fi încorporate fără 
probleme în viaţă, ci reprezintă interpretări care ne pot solicita 
să le acordăm recunoaştere într-un fel pe care îl admitem de la 
sine ca al nostru personal. A înţelege astfel lucrurile înseamnă a 
şti că distincţiile noastre nu sunt singurele care există. Ca atare, nu 
suntem separaţi unii de alţii de ziduri impenetrabile în interiorul 
cărora putem face fără probleme inventarul conţinutului şi al pro¬ 
prietarilor acestuia. 

O reacţie la această stare de lucruri (după cum am văzut) este 
recursul la întărirea graniţelor, folosind mijloace tot mai ample 
pentru a ne asigura că zidurile sunt impenetrabile pentru influ¬ 
enţele din afară. Cu toate astea, deşi formele de viaţă pot fi ordo¬ 
nate şi pot împărtăşi modele de acţiune, ele se suprapun adesea 
unele peste altele şi rivalizează pentru anumite domenii din expe¬ 
rienţa de ansamblu a vieţii. Ele sunt, ca să spunem aşa, selecţii 
diferite şi aranjamente alternative ale aceloraşi porţiuni din ansam¬ 
blul lumii şi ale aceloraşi obiecte extrase din rezerva comună. în 
cursul unei singure zile trecem prin mai multe forme de viaţă, 
totuşi, oriunde mergem, purtăm cu noi o parte a altor forme de 
viaţă. în fiecare formă de viaţă prin care trecem în cursul vieţii 
împărtăşim cunoştinţe şi coduri de comportament cu diferite 
grupuri de oameni, fiecare dintre aceştia deţinând o combinaţie 
a formelor de viaţă la care participă. 

Din aceste motive, nici o formă de viaţă nu este „pură" şi, după 
cum a demonstrat istoria de atâtea ori, încercările de purificare 
duc la rezultate catastrofele. Intrarea noastră în diferite forme de 
viaţă nu este totuşi un proces pasiv, în sensul că ne răsucim şi ne 
modelăm identitatea şi aptitudinile astfel încât să se conformeze 
unor seturi rigide de reguli. Suntem deopotrivă coautori şi actori 
în viaţa socială, iar când intrăm în diferite forme de viaţă, le folosim 
şi le schimbăm deopotrivă, aducând cu noi alte forme de viaţă. 
La rândul lor, acestea ne orientează acţiunile şi ne determină jude¬ 
căţile şi deciziile, dar pot să nu fie potrivite noilor situaţii. Fiecare 
intrare este astfel creativă şi transformaţională. Ochiul sociologic 
se apleacă deci asupra unor întrebări precum: la ce nivele, în ce 
măsură, din ce motive, utilizând ce resurse şi cu ce consecinţe? 

De aceea apar în mod constant probleme de înţelegere, alături 
de sentimente de confuzie, de ameninţare şi posibile blocaje de 
comunicare, pentru că toate fac parte din condiţia umană. A 
ignora acest lucru în numele fixării ordinii sociale înseamnă a 
ignora un aspect central al procesului de înţelegere, în care sem¬ 
nificaţiile trec printr-o transformare subtilă şi în acelaşi timp con¬ 
stantă şi inevitabilă. Putem spune că procesul comunicării - 
acţiunea îndreptată către atingerea înţelegerii comune - împiedică 
orice formă de viaţă să devină statică. Gândiţi-vă numai la 
vârtejurile dintr-un curent. Fiecare arată ca şi cum ar avea o formă 
constantă şi rămâne aşa pentru o anumită perioadă de timp. Totuşi 
(după cum ştim) nu poate reţine nici o moleculă de apă mai mult 
de câteva secunde, substanţa lor rămânând într-o permanentă 
curgere. în cazul în care ne ispiteşte gândul că aici e vorba de o 
slăbiciune a vârtejului şi că ar fi mai bine pentru „supravieţuirea" 
sa dacă ar fi oprită curgerea râului, să ne aducem aminte că asta 
ar însemna „moartea" vârtejului. El nu-şi poate menţine forma 
ca identitate separată şi de durată decât dacă mereu noi cantităţi 
de apă intră şi ies din el în mod constant. Să ne aducem aminte de 
asemenea că apa însăşi poartă în sine diferite ingrediente! 

Formele de viaţă, precum vârtejurile, rămân vii tocmai pentru 
că sunt flexibile, în permanentă curgere şi capabile să absoarbă 
materiale noi şi să elimine ceea ce nu mai e socotit folositor. Asta 
înseamnă însă că formele de viaţă ar muri dacă ar fi închise, statice 
şi ar respinge schimbarea. Ele n-ar supravieţui codificării ultime 
şi acelei precizii care stă în spatele încercărilor de codificare. Cu 
alte cuvinte, limbile şi cunoaşterea în general au nevoie de ambi¬ 
valenţă pentru a rămâne vii, pentru a reţine coeziunea, pentru a 
fi de folos. în pofida acestui fapt, aceeaşi ambivalenţă nu poate 
fi privită de puterile preocupate să ordoneze realitatea decât ca 
un obstacol în calea obiectivelor lor. Tendinţa lor este de a căuta 
să îngheţe vârtej ul, să blocheze orice intrare nedorită în cunoaş¬ 
terea pe care o controlează şi să încerce să sigileze „forma de viaţă" 
asupra căreia doresc să-şi asigure monopolul. 

Preocupările pentru ordine bazate pe concepţii limitate despre 
viaţa socială duc la căutarea cunoaşterii neambigue. Se aşteaptă 
ca această cunoaştere să fie exhaustivă şi finală şi să servească astfel 
drept justificare pentru acţiuni ulterioare. Aluziile la neutralitatea 
sa îi pot uşura, pe cei care aplică această cunoaştere, de povara 
judecăţii, însă promisiunea acestor idealuri nu poate fi împlinită, 
pentru că efectele vor fi vizibile tuturor. A dori controlul complet 
asupra unei situaţii înseamnă a dori o hartă extrem de clară, în 
care înţelesul este purificat de ambiguitate şi toate legăturile sunt 
constrângătoare pentru toţi cei care constituie forma de viaţă. 
Asupra unui anumit domeniu vor interveni diferite strategii, potri¬ 
vit implicării oamenilor în ordinea lucrurilor. Pe de o parte, oame¬ 
nii se pot supune, în virtutea unor practici care rămân în afara 
îndoielii. Aceasta permite (după cum am sugerat) o dispoziţie ce 
determină acţiunile din viaţa de fiecare zi. Pe de altă parte, cei 
neobişnuiţi cu modurile de gândire acceptate, care intră în aceste 
relaţii purtând alte forme de viaţă, pot de la sine să le pună la îndo¬ 
ială şi să le submineze. în cadrul acestui proces se pot examina 
pe ei înşişi, dar acţiunile lor pot să aibă şi ele un efect de trans¬ 
formare asupra formei de viaţă înseşi. 

Eforturile rezultante de. a menţine dreapta credinţă şi de a 
preveni sau elimina erezia au ca obiectiv controlul asupra inter¬ 
pretării. Puterea respectivă vizează să câştige dreptul exclusiv de 
a decide care dintre interpretările posibile se cuvine să fie aleasă 
şi impusă ca adevărată. A urmări monopolul puterii înseamnă a-i 
distribui pe cei care propun alternative în rolul de disidenţi, acţi¬ 
unea fiind însoţită de o intoleranţă care poate lua forma perse¬ 
cuţiilor. Din acest punct de vedere, orice disciplină care urmăreşte 
altceva decât producerea de cunoştinţe aservite scopurilor contro¬ 
lului va deveni ţintă a atacurilor venite din partea celor care se 
simt legaţi de ordinea dată a lucrurilor. 


Sociologie şi libertate 

Sociologia produce un sens al înţelegerii pe care îl putem numi 
interpretativ-relaţional şi care nu se mulţumeşte să vadă lucrurile 
în izolare, pentru că viaţa socială nu este aşa. Din această cauză, 
ea nu e pe potriva cerinţelor de „închidere", pentru că nu este şi 
nu poate fi închisă ermetic faţă de influenţe din afară. Sociologia 
este un comentariu cuprinzător asupra experienţelor ce se petrec 
în relaţiile sociale şi este o interpretare a acestor experienţe în relaţie 
cu ceilalţi şi cu condiţiile sociale în care se află oamenii. Nu vrem 
să sugerăm aici că sociologia posedă un monopol al înţelepciunii 
în raport cu aceste experienţe - chiar dacă fără îndoială le îmbo¬ 
găţeşte, ajutându-ne să ne înţelegem mai bine prin intermediul 
şi cu ajutorul altora. Dacă nu face altceva, sociologia ne lărgeşte 
măcar orizontul înţelegerii, pentru că nu se mulţumeşte cu exclu¬ 
sivitatea şi completitudinea unei singure interpretări. De asemenea, 
evidenţiază costurile încercărilor de a institui o asemenea situaţie. 

Suntem departe de a sugera că sociologia nu e „practică". Prin 
lărgirea domeniului înţelegerii, ea este capabilă să aducă în atenţie 
lucruri care altminteri ar trece neremarcate în cursul normal al 
evenimentelor. Acestea includ o pluralitate de experienţe şi forme 

de viaţă, precum şi de feluri în care se manifestă şi îşi desfăşoară 
fiecare propriile forme de înţelegere, demonstrând în acelaşi timp 
că nici una nu poate fi o unitate de sine stătătoare şi autosuficientă. 
Simplu spus, suntem cu toţii legaţi unii de alţii, chiar dacă în feluri 
diferite. Aceasta este provocarea adresată gândirii sociologice, pentru 
că ea nu se opune, ci facilitează cursul şi schimbul de experienţe. 

Pentru unii, asta înseamnă că sociologia contribuie la ambiva¬ 
lenţă, pentru că nu se alătură celor care caută să „îngheţe fluxul" 
în urmărirea unor scopuri limitate. Din această perspectivă, ea 
poate fi privită ca parte a problemei, nu ca soluţie. Totuşi, dacă 
o societate doreşte cu adevărat să înveţe, ea va conferi îndreptăţire 
unei forme de înţelegere care ne echipează mai bine pentru con¬ 
fruntarea cu viitorul. Marele serviciu pe care sociologia e pregătită 
să-l ofere vieţii şi convieţuirii oamenilor este promovarea înţelegerii 
şi toleranţei reciproce înţelese drept condiţii fundamentale ale 
libertăţii comune. Datorită formei de înţelegere pe care o desfă¬ 
şoară, gândirea sociologică nu poate decât să promoveze înţelegerea 
care dă naştere toleranţei şi toleranţa care face înţelegerea cu 
putinţă. După cum am sugerat de-a lungul acestei cărţi, felul în 
care privim problemele va influenţa soluţiile considerate potrivite. 
Intre aşteptările pe care le avem de la viitor şi experienţele dobân¬ 
dite din trecut şi din prezent se întinde un spaţiu pe care gândirea 
sociologică îl poate lumina şi din care putem învăţa mai multe 
despre noi înşine, despre ceilalţi şi despre relaţiile dintre aspiraţiile 
noastre, acţiunile noastre şi condiţiile sociale pe care le creăm şi 
în care locuim. Sociologia este prin urmare centrală pentru strădania 
de a ne înţelege mai bine pe noi înşine. 



întrebări pentru stimularea 
reflecţiei şi lecturi suplimentare 


Această secţiune intenţionează să ofere o structură pentru 
discuţii de seminar, pentru grupuri de lectură sau pentru cei care 
au citit cartea şi doresc să exploreze mai departe problemele pe 
care le-am ridicat. în acest scop, am oferit o serie de întrebări 
pentru fiecare capitol, împreună cu sugestii pentru lecturi supli¬ 
mentare. Acestea nu pot fi decât selective când e vorba despre un 
domeniu de interes care a generat o cantitate considerabilă de 
scrieri. La urma urmei, sociologia este o disciplină în creştere şi 
dinamică, ce produce mereu noi studii, ceea ce nu e surprinzător, 
dat fiind faptul că viaţa se schimbă în feluri diferite şi în timpuri 
diferite. Cărţile au fost selectate potrivit temelor pe care le acoperă 
şi problemelor pe care le-am examinat în fiecare capitol. Ca urmare, 
ele nu sunt întotdeauna scrieri uşoare, dar sperăm că se vor dovedi 
suficient de interesante pentru a îndemna la o gândire mai aprofun¬ 
dată a problemelor sociale centrale. 

Nu vă simţiţi deprimaţi abordând aceste texte şi nu cedaţi 
tentaţiei de a renunţa. Cunoaşterea sociologică poate părea cople¬ 
şitoare, veţi vedea însă că merită efortul, iar efortul nu e peste puterile 
voastre. în plus, există publicaţii sociologice anume create pentru 
a vă ajuta să pătrundeţi în corpul principal al cunoaşterii sociolo¬ 
gice. Cititul poate fi un exerciţiu pasiv, în care cititorul acţionează 
ca un receptor al textului şi nu se angajează în critici, analize, 
comparaţii şi îmbogăţiri ale textului cu experienţe şi cunoştinţe 
anterioare. De aceea ar trebui să citiţi într-un „stil interogativ", adică 
să va „angajaţi" în text şi să vă puneţi întrebări, având mereu în 

minte care este scopul lecturii. Noi v-am oferit întrebările care 
să vă ajute în acest proces, însă capacitatea voastră interogativă 
se va dezvolta cu siguranţă pe măsură ce veţi acumula o cunoaş¬ 
tere tot mai profundă şi mai amplă. Nu ne rămâne decât să sperăm 
că vă veţi bucura de continuarea acestei călătorii sociologice. 

Introducere 

întrebări pentru stimularea reflecţiei 

1. Credeţi că poate exista o ştiinţă a simţului comun şi/sau o perspectivă 
a simţului comun asupra ştiinţei? 

2. Dacă vi s-ar cere să definiţi disciplina sociologiei în maximum două pro¬ 
poziţii, ce aţi spune şi de ce? 

3. Care sunt beneficiile şi capcanele asociate procesului de „defamiliarizare“? 

4. Este simţul comun într-adevăr comun? 

Lecturi suplimentare 

Berger, P.L. şi Kellner, H. (1982) Sociology Reinterpreted: An Essay on Method 
and Vocation (Harmondsworth: Penguin). Această carte, ce urmează cărţii 
Invitation to Sociology, examinează teme precum libertatea şi „ştiin- 
ţificizarea" vieţii sociale. 

Giddens, A. (2001) Sociology, ediţia a patra (Cambridge: Polity); trad. rom., 
Sociologie, Bucureşti, ALL, 2000. O perspectivă cuprinzătoare şi generală 
asupra sociologiei. 

May, T. (2001) Social Research: Issues, Methods and Process, ediţia a treia 
(Buckingham: Open University Press). Pentru că noi nu am examinat 
metodele de cercetare, această carte oferă un tur de orizont al metodelor 
şi perspectivelor folosite în cercetarea socială, pentru cei interesaţi de 
aceste domenii de activitate. 

Mills, C.W. (1970) The Sociological Imagination (Harmondsworth: Penguin; 
ediţia întâi, 1959); trad. rom. Imaginaţia sociologică. Bucureşti, Editura 
politică, 1975. Deşi pare depăşită, rămâne totuşi o lucrare clasică a socio¬ 
logiei, iar ultimul capitol anticipează tema „ambivalenţei". 

Capitolul 1 

întrebări pentru stimularea reflecţiei 
1. Care sunt scopurile pe care le aveţi în viaţă şi la ce mijloace puteţi avea 
acces spre a le îndeplini? 

2. Ce grupuri de referinţă aveţi şi care sunt relaţiile dintre acţiunile dum¬ 
neavoastră şi aşteptările acestora? 

3. Cum înţelegeţi relaţia dintre libertate şi dependenţă? 

4. Care consideraţi că sunt relaţiile dintre familii, comunităţi şi organizaţii 
şi cum afectează acestea scopurile pe care ni le propunem şi posibilitatea 
îndeplinirii lor? Consideraţi toate acestea în relaţie cu „criteriul relevanţei". 

Lecturi suplimentare 

Bauman, Z. (1988) Freedom (Milton Keynes: Open University Press). Studiul 
se ocupă de problemele pe care le-am abordat în acest capitol. 

Griffiths, M. (1995) Feminisms and the Seif: The Web ofldentity (London: 
Routledge). Ideile despre sine sunt considerate în relaţie cu apartenenţa, 
autenticitatea, politica şi autobiografia. 

Mead, G.H. (1964) Selected Writings: George HerbertMead, A.J. Reck(ed.) 
(Chicago: University of Chicago Press). O antologie editată a scrierilor 
originale ale lui Mead, care merită să fie citite ca atare mai degrabă decât 
prin intermediul unor surse secundare. 

Skeggs, B. (1997) Formations ofClassandGender: BecomingRespectable (London: 
Sage). Studiu sociologic ce urmăreşte viaţa femeilor şi lupta lor pentru 
a-şi alcătui o identitate socială. 

Capitolul 2 

întrebări pentru stimularea reflecţiei 

1. Demarcaţiile dintre „noi" şi „ei“ asigură menţinerea identităţii, prin inter¬ 
mediul distincţiei. Cum se petrece aceasta şi cu ce consecinţe pentru felul 
în care îi privim pe ceilalţi şi pe noi înşine? 

2. Există o „coeziune" sau o „legătură comună" pe care o împărtăşeşte uma¬ 
nitatea în ansamblu? 

3. Ce practici de segregare şi de îndreptăţire vedeţi în cadrul oraşului? Vă 
consideraţi beneficiar sau victimă a acestora? De ce? 

4. Ce înţelegea Erving Goffman prin „neatenţie politicoasă" şi cum se mani- 


Lecturi suplimentare 

Bourdieu, P. şi alţii. (1999) The Weight ofthe World: Social Suffering in Contem- 
porary Society, traducere de P.P. Ferguson şi alţii (Cambridge: Polity). 
Studiu bazat pe investigaţii empirice detaliate, întreprinse pe parcursul 
câtorva ani, ale problemelor cu care se confruntă oamenii în viaţa cotidiană. 

Frisby, D. şi Featherstone, M. (editori) (1997) Simmelon Culture: Selected 
Writings (Thousand Oaks, Calif.: Sage). Simmel a fost un mare sociolog, 
iar această antologie a lucrărilor sale îi permite cititorului să-şi facă o 
idee despre amploarea şi profunzimea intereselor sale. 

Goffman, E. (1984) The Presentation ofSelfinEverydayLife (Harmondswordi; 
Penguin; ediţia întâi, 1959); trad. rom., Viaţa cotidiană ca spectacol , 
Bucureşti, Comunicare.ro, 2003. Carte vândută în foarte multe exem¬ 
plare, probabil datorită intuiţiilor privitoare la interacţiuni. 

Miller, T. şi McHoul, A. (1998) Popular Culture andEveryday Life (London: 
Sage). Interesantă perspectivă asupra practicilor cotidiene. 

Capitolul 3 

întrebări pentru stimularea reflecţiei 

1. în ce fel sunt legate comunităţile şi identităţile sociale? 

2. Ce credeţi că înţelegea Raymond Williams prin „ceea ce este remarcabil 
în legătură cu comunitatea este că ea există dintotdeauna"? 

3. Sectele diferă de organizaţii? Dacă da, în ce fel? 

4. V-aţi gândit să daţi în vileag practicile din acele organizaţii pe care le 
consideraţi neetice? Dacă da, când, de ce şi în ce împrejurări? 

Lecturi suplimentare 

du Gay, P. (2000) In Praise of Bureaucracy: Weber — Organization — Ethics 
(London: Sage). Autorul susţine că birocraţia poate avea un rol foarte 
important de jucat într-o societate care doreşte o guvernare responsabilă. 

Gerth, H. şi Mills, C.W. (editori) (1970) From Max Weber: Essays in Socio- 
logy (London: Routledge and Kegan Paul). Ca şi în cazurile lui Simmel 
şi Mead, merită adesea să ne întoarcem la materialele originale pentru 
a obţine cea mai bună perspectivă asupra ideilor sociologilor cei mai 
importanţi. 

Jenkins, R. (1996) Social Identity (London: Routledge); trad. rom.. Identitatea 
socială. Bucureşti, Univers, 2000. Prezentare foarte utilă a perspectivelor 
sociologiei şi antropologiei asupra identităţii, împreună cu analizele şi 
interpretările autorului. 

Lyon, D. (2001) Surveillance Society: MonitoringEveryday Life (Buckingham: 
Open University Press). Tot mai multe domenii din viaţa noastră devin 
obiectul unei supravegheri de rutină, iar studiul luminează modul în 
care se petrece acest fapt şi discută implicaţiile. 

Capitolul 4 

întrebări pentru stimularea reflecţiei 

1. Care sunt diferenţele dintre constrângere şi alegere? 

2. Ce înseamnă că oamenii sunt scopuri în sine, nu mijloace pentru scopurile 
altora? 

3. Legitimarea tradiţionalistă joacă un rol important în viaţa noastră? Vă 
puteţi gândi la câteva exemple şi la felul în care se leagă de acţiunile 
noastre? 

4. Există „universuri ale obligaţiei"? 

Lecturi suplimentare 

Bauman, Z. (1989) Modcrnity andthe Holocaust (Cambridge, Mass.: Polity). 
Examinare aprofundată a unora dintre temele discutate în acest capitol. 

Beauvoir, Simone de (1994) The Ethics ofAmbiguity (New York: Citadel; 
publicată iniţial în franceză în 1948). Eseu pătrunzător al unei figuri 
importante a mişcării existenţialiste franceze, care examinează opţiunile 
pe care le avem în faţa ambiguităţii. 

Bellah, R.N., Madsen, R.,’Sullivan, W.M., Swidler, A. şiTipton, S.M. (1996) 
Habits of the Heart: Individualism and Commitment in American Life 
(ediţie actualizată; Berkeley, Calif.: University of California Press); trad. 
rom., Americanii: Individualism şi dăruire. Bucureşti, Humanitas, 1998. 
Studiu care a dezlănţuit o amplă dezbatere despre valorile şi felurile de 
viaţă contemporane. 

Sennett, R. (1998) The Corrosion ofCharacter: The Personal Consequences 
ofWork in the New Capitalism (London: W.W! Norton). Carte dedicată 
schimbărilor politice şi economice, precum şi efectelor acestora asupra 
încrederii, integrităţii şi apartenenţei. 

Capitolul 5 

întrebări pentru stimularea reflecţiei 

1. Credeţi că ideea de dar „pur“ într-o relaţie socială are vreun sens? 

2. Jiirgen Habermas a scris despre „colonizarea" lumii vii de către bani, 
putere şi birocraţie. Credeţi că aceasta reprezintă o tendinţă în creştere 
în societatea contemporană? Dacă da, ce efecte are asupra vieţii cotidiene? 

3. Există identitate în afara celei transformate în marfa? 

4. Este impersonalitatea schimbului fundamentată de relaţii sociale 
precum ataşamentul emoţional şi încrederea? Dacă da, în ce modalităţi 
şi ce înseamnă asta pentru ideea de „schimb"? 



262 


GÂNDIREA SOCIOLOGICĂ 


Lecturi suplimentare 

Beck, U. (1992) Risk Society: Towards a NewModernity (Thousand Oaks, 
Calif.: Sage). Ulrich Beck caracterizează societatea contemporană prin 
înclinaţia de a produce riscuri ce au efecte aspra felului în care ne con¬ 
ducem viaţa. 

Hochschild, A.E. (1983) The ManagedHeart: CommercializationofHuman 
Felling (Berkeley, Calif.: University of California Press). Titlul spune 
destule despre conţinut, iar cartea e scrisă într-un stil alert. 

Jamieson, L. (1998) Intimacy: Personal Relationships in Modern Societies 
(Cambridge: Polity). Este dorinţa de intimitate o nevoie umană fun¬ 
damentală? în ce măsură este determinată de condiţiile sociale şi 
economice? Acestea sunt câteva dintre principalele întrebări tratate în carte. 

Luhman, N. (1998) LoveAs Passion: The Codification of Intimacy (Stanford, 
Calif.: Stanford University Press). Pătrunzătoare examinare a iubirii, 
emoţiei şi ataşamentului din perspectiva evoluţiei lor în cursul istoriei. 

Capitolul 6 

întrebări pentru stimularea reflecţiei 

1. A urmări dobândirea siguranţei înseamnă a urmări ceva de neatins? 

2. Cum se leagă între ele obiceiurile, posturile corporale şi manierismul? 
Cum se manifestă în viaţa cotidiană? 

3. Cum sunt reprezentate corpurile în mediile de comunicare populare, 
de ce şi cu ce mijloace? 

4. Ideea de sănătate şi cea de formă fizică bună diferă din cauza existenţei 
şi, respectiv, absenţei unei „norme“ pe baza căreia pot fi măsurate? 

Lecturi suplimentare 

Burkitt, I. (1999) Bodies ofThought: Embodiment, Identity and Modernity 
(Thousand Oaks, Calif.: Sage). Cartea se ocupă de disputele din jurul 
relaţiei minte-corp şi conchide că a avea un corp, a acţiona şi a gândi 
despre sine ca persoană sunt lucruri inseparabile. 

Delphy, C. şi Leonard, D. (1992) Familiar Exploitarion: A New Analysis of 
Marriage in Contemporary Western Society (Cambridge, Mass.: Polity). 
Analiză comparativă a felului în care se leagă organizarea familiei de 
muncă, producţie şi consum. 

Foucault, M. (1979) The History of Sexuality, Volume 1: An Introduction, 
traducere de R. Hurley (Harmondsworth: Penguin); trad. rom., Istoria 
sexualităţii. Timişoara, Editura de Vest, 1995. Primul dintre studiile asupra 

sexualităţii ale lui M. Foucault este nu numai accesibil, ci îi cere cititorului 
să examineze credinţe obişnuite din perspective diferite. 

Nettleton, S. (1995) The Sociology of Health and Illness (Cambridge, Mass.: 
Polity). Prezentare cuprinzătoare a perspectivelor asupra sociologiei medicale. 

Capitolul 7 

întrebări pentru stimularea reflecţiei 

1. Am vorbit despre timpuri „hardware" şi timpuri „software". Ce am vrut 
să spunem prin aceasta şi ce consecinţe au ele pentru felul în care ne 
ducem viaţa? 

2. Este comunicarea eliberată de limitele impuse de „oameni şi obiecte 
materiale"? 

3. Este „ameninţarea" vizată în vecinătatea imediată, deşi îşi are sursa reală 

4. Care sunt relaţiile dintre activităţile menite să rezolve probleme şi demarcaţii? 

Lecturi suplimentare 

Adam, B. (1995) Timewatch: The SocialAnalysis of Time (Cambridge: Polity). 
Reprezentantă proeminentă a teoriei sociale a timpului, Barbara Adam 
examinează modalităţile în care timpul ne determină viaţa în diferite 
domenii, de exemplu în domeniul sănătăţii şi al muncii. 

Bauman, Z. (2000) LiquidModernity (Cambridge, Mass.: Polity). Examinare 
a fluidităţii vieţii, pe care am discutat-o aici, în relaţie cu teme precum 
munca, timpul şi spaţiul, comunitatea, emanciparea şi individualitatea. 

Waters, M. (1995) Globalization {London and New Yorlc Roudedge). Bună 
prezentare a acestui concept şi a implicaţiilor sale pentru viaţa noastră. 

Williams, R. (1989) Culture (London: Fontana). Raymond Williams îşi 
dedică atenţia ideii de cultură şi motivelor pentru care a devenit atât de 
importantă pentru înţelegerea relaţiilor sociale, ca şi felului în care se 
leagă aceasta de propria sa poziţie „cultural-materialistă". 

Capitolul 8 

întrebări pentru stimularea reflecţiei 

1. Reprezintă natura mai mult decât un simplu material pe care se mulează 
cultura? 

2. Este controlul genetic al recoltelor un pas înainte în procesul controlului 
asupra naturii pentru scopurile omeneşti? 

3. La ce se referă termenii „xenofobie" şi „heterofobie"? Daţi două exemple 
din fiecare în viaţa cotidiană. 

4. Care sunt diferenţele dintre cetăţenie, stat, naţiune şi naţionalism şi cum 
se leagă unele de celelalte? 

Lecturi suplimentare 

Calhoun, C. (1997) Naţionalism (Buckingham şi Minneapolis, Minn.: Open 
University Press şi Minnesota Press). Importanţa graniţelor naţionale, 
a statelor, identităţilor şi naţionalismului este evidentă în epoca noastră. 
Cartea examinează problemele şi felul în care interacţionează şi sunt 
folosite. 

Delanty, G. (2000) Citizenship in a Global Age (Buckingham: Open Uni¬ 
versity Press). Definind termenul „cetăţenie", autorul examinează impli¬ 
caţiile de-teritorializării şi susţine o formă „cosmopolită" de cetăţenie. 

Gilroy, P. (2000) Between Camps: Nations, Cultures and the Allure of Race 
(London: Allen Lane, The Penguin Press). Examinare a identităţii, etniei 
şi rasei în epoca modernă şi a problemelor pe care le ridică acestea pentru 
ameliorarea convieţuirii. 

Segal, L. (1999) Why Feminism? Gender, Psychology, Politics (Cambridge: 
Polity). Scrierile lui Lynne Segal rezonează cu problemele contemporane, 
iar această antologie de eseuri nu face excepţie. 

Capitolul 9 

întrebări pentru stimularea reflecţiei 

1. în ce fel vă determină şi modelează viaţa noile tehnologii? 

2. Este publicitatea un simplu mijloc de a transmite informaţii, sau determină 
ce să cumpărăm? 

3. Problemele publice devin suferinţe individuale? 

4. înseamnă viaţa mai mult decât a merge la cumpărături? 

Lecturi suplimentare 

Featherstone, M. (1991) Consumer Cidture and Postmodernism (London: 
Sage). Prezentare a ideii că putem caracteriza societăţile moderne în termeni 
de consum, precum şi propria evaluare a autorului a ordinii globale şi 
implicaţiilor ei pentru practicile culturale. 

Klein, N. (2000) No Logo (London, Flamingo). Intuiţii revelatoare privitoare 
la puterea pe care o au marile corporaţii asupra vieţii cotidiene. 

MacKenzie, D. şi Wajcman, J. (editori) (1999) The Social Shaping of Techno¬ 
logy, ediţia a doua (Buckingham: Open University Press). Antologie de 
articole originale ale unor autori ce reflectează asupra interacţiunii dintre 
tehnologie şi relaţiile umane. 

Slevin, J. (2000) The Internet and Society (Cambridge, Mass.: Polity). Studiu 
detaliat asupra apariţiei Internetului şi implicaţiilor sale asupra iden¬ 
tităţii şi organizării relaţiilor sociale. 

Capitolul 10 

întrebări pentru stimularea reflecţiei 

1. Ce speraţi să obţineţi din studiul sociologiei? 

2. Care sunt problemele care au determinat dezvoltarea şi practica sociologiei 
ca disciplină? 

3. In ce fel ne poate asista gândirea sociologică în îmbunătăţirea înţelegerii 
de sine, a înţelegerii celorlalţi şi a condiţiilor în care trăim? 

4. Este vreo „formă de viaţă" pură? 

Lecturi suplimentare 

Fraser, N. (1997) Justice Interruptus: CriticaiReflections on the 'Postsocialist' 
Condition (London: Routledge). Nancy Fraser are talentul de a intra 
în miezul problemelor şi de a stabili modalităţile în care putem găsi soluţii 
constructive la problemele puse. Aceste eseuri nu fac excepţie, eviden¬ 
ţiind ideea, atât de des uitată, că recunoaşterea merge mână în mână 
cu redistribuirea. 

May, T. (1996) Situating Social Theory (Buckingham: Open University Press), 
întemeindu-se pe istoria teoriei sociale şi pe tradiţiile gândirii sociale, 
cartea situează şcolile contemporane de gândire şi le discută punctele 
forte şi punctele salbe. 

Williams, M. (2000) Science and Social Science: An Introduction (London 
and New York: Routledge). Ghid al dezbaterilor asupra ştiinţei şi al 
legăturii lor cu practica ştiinţelor sociale. Autorul abordează de asemenea 
problema importantă a valorilor şi practicilor ştiinţifice. 

Young, J. (1999) The Exclusive Society: SocialExclusion, Crime andDifference 
in Late Modernity (Thousand Oaks, Calif.: Sage). Cartea examinează 
tranziţia de la stabilitate la schimbare şi diviziune. Observând că „nu 

Gândirea sociologică este o introducere neconvenţională în 
sociologie, în care autorii îşi propun să pornească de ia pro¬ 
blemele cotidiene, pătrunzând în chip firesc în domeniile cele 
mai aride ale doctrinelor sociologice contemporane. Conceptele 
cardinale ale sociologiei nu mai apar în reconstrucţia lui 
Zygmunt Bauman şi Tim May drept creaţii de epmbetă care 
trebuie acceptate ca atare, ci ca presupoziţii ce orientează şi 
determină cursul vieţii noastre zilnice. Sunt astfel abordate 
rând pe rând relaţia dintre sine şi ceilalţi, acţiunea socială, 
darul şi schimbul, grija acordată corpului, ideile sociale de 
timp, spaţiu şi ordine, demarcaţiile sociale, problemele sociale 
ridicate de consumism, tehnologie şi stiluri de viaţă în epoca 
postmodernă. Sociologia, conchid cei doi autori britanici, este 
departe de a fi o ştiinţă de cabinet; ea e mai degrabă menită 
să ne facă să ne înţelegem mai bine pe noi înşine şi pe ceilalţi, 
sporind astfel libertatea de care avem parte în viaţa cotidiană. 

